
Forord 


Denne boka er et resultat av et samarbeidsprosjekt om åpenhet i fag- og 
forskningsbibliotek med utspring i HumSam-biblioteket ved Universitetet i 
Oslo. Prosjektet ble initiert i 2014 av Atle Wehn Hegnes (fagreferent for sosio- 
logi) og Astrid Anderson (fagreferent for sosialantropolog), i samarbeid 
med Cicilie Fagerlid og Håkon Larsen, som var ansatt på henholdsvis 
Sosialantropologisk institutt og Institutt for sosiologi og samfunnsgeografi. 
Atle forlot bibliotekbransjen før prosjektet kom ordentlig i gang, og Ingerid 
Straume, leder av Akademisk skrivesenter ved Universitetet i Oslo, kom inn i 
prosjektet. Vi skylder Atle en stor takk for å ha spilt en sentral rolle i 
oppstartsfasen. 

Et av målene med prosjektet var å samle forskere med interesse for bibliotek 
fra ulike fagfelt og lage en felles bok. Vi hadde to seminarer ved HumSam- 
biblioteket som del av arbeidet med boken, og ønsker å takke alle som bidro på 
disse seminarene. En spesiell takk går selvfølgelig til bidragsyterne i denne 
boken som alle har lagt ned mye arbeid i sine kapitler og holdt ut med utallige 
kommentarer fra redaktørene. Vi håper våre samtaler om bibliotek fortsetter 
også etter dette samarbeidet. 

Takk til Nasjonalbiblioteket som har finansiert prosjektet, sammen med 
Universitetsbiblioteket i Oslo. Universitetsbiblioteket har også bidratt økono- 
misk til open access-publiseringen. Vi takker Dorte Østreng hos Cappelen 
Damm Akademisk for sin interesse i prosjektet og støtte i prosessen frem mot 
publisering. Takk også til den anonyme fagfellen som har kommet med nyttige 
kommentarer til kapitlene. 


Astrid Anderson, Cicilie Fagerlid, Håkon Larsen og Ingerid Straume 
april 2017 

Åpne forskningsbibliotek 


Innledende betraktninger 


Astrid Anderson, Cicilie Fagerlid, Håkon Larsen og 
Ingerid S. Straume 


Innledning 


Åpenhet er et honnørord i dagens samfunnsutvikling generelt og i bibliotek- 
verdenen spesielt. Det ser ut til å være et ønske og en forventning om at trans- 
parens og demokratisering skal følge i digitaliseringens kjølvann. I bibliotekene 
endres både brukervanene og tenkningen om hva bibliotekenes samfunnsopp- 
drag er. Selve bibliotekrommet åpnes, med aksept for et høyere lydnivå og flere 
aktiviteter under samme tak. Også nyere biblioteks arkitektur signaliserer 
åpenhet og at kunnskap er noe som skal være tilgjengelig for alle. 

Samtidig har åpenhet blitt en stadig viktigere verdi også i akademia. Det er 
et uttalt mål at publikasjoner og forskningsdata i størst mulig grad skal være 
åpent tilgjengelig, og ved universiteter og høyskoler blir det satset på åpne, 
nettbaserte undervisningsformer. Mye av denne utviklingen involverer bibli- 
otekene, noe vi også ser når bibliotekarer bidrar i ulike prosjekter der 
faggrenser «åpnes opp», og når også universitets- og høyskolebibliotekene 
utvikles som møteplass og debattarena. Alt dette endrer forutsetningen for 
bibliotekdrift og samhandlingen med bibliotekenes brukere. I denne boka vil 
vi ta for oss noen av de mange fasettene av åpenhetsarbeidet som foregår i 
forskningsbibliotekene. 


1 En slående kontrast i så måte er Nasjonalbibliotekets bygg fra 1811, med sin «lukkede» fasade og høye 
steintrapp, mot Universitetsbiblioteket i Oslo fra 1999, med glassfasade og et vrimleareal som strekker 
seg fra plassen utenfor og inn i byggets vestibyle. 

Forskningsbibliotek er en mangfoldig kategori. Det favner alt fra små 
samlinger av ressurser ved forskningsinstitutter til de store universitetsbiblio- 
tekene. For vårt formål vil «forskningsbibliotek» i hovedsak referere til biblio- 
tekene i universitets- og høyskolesektoren, og til Nasjonalbiblioteket; det vil si 
bibliotek som primært er innrettet mot å støtte forskning, undervisning og 
studier. 


Hvorfor nasjonal- og universitetsbibliotek? 


Bibliotekene er sentrale byggesteiner i moderne nasjonalstater med folke- 
styre. Forskningsbibliotekene har et spesielt ansvar for å forvalte historisk, 
kulturell og vitenskapelig arv, og å gjøre denne tilgjengelig for forskere og 
lekfolk. Ved å sørge for tilgang til kunnskap og informasjon, legger bibliote- 
kene til rette for at man kan oppnå en opplyst, offentlig samtale mellom like- 
verdige medborgere. De utgjør, kort sagt, en sentral del av offentlighetens 
infrastruktur. I norsk sammenheng var etableringen av et eget universitet 
med tilhørende bibliotek i 1811 (i drift fra 1813) en viktig del av nasjonsbyg- 
gingen (se Takle, 2009). Folkeopplysning, allmenndanning og utdanning inn- 
gikk i det Rune Slagstad (2003) har kalt et «dannelseskompromiss» - en 
ideologisk koalisjon mellom folk og eliter som var særegen for den dansk- 
norske statsdannelsen. I Norge, der en relativt stor andel av befolkningen var 
lesekyndige (se for eksempel Skirbekk, 2010), ble elitenes opplysningspro- 
sjekter «ovenfra» møtt med et krav om reformer «nedenfra». Dette preget 
utformingen av den nye nasjonens bærende institusjoner, og ble til det 
Slagstad (2003, s. 374) kaller «den demokratiske folkelighets hegemoniske 
integrasjon i det statlige styringssystem». Enkelt sagt var det et kompromiss 
mellom skolefolk, landsbygda og folkelitteraturen på den ene siden og 
universitetene, embetsstanden og forskningslitteraturen på den andre. At 
Universitetsbiblioteket og Nasjonalbiblioteket var én og samme institusjon i 
nesten to hundre år, kan i et slikt lys betraktes som et symbol på konsoliderin- 
gen av et nasjonalt og demokratisk dannelsesprosjekt. 

Der nasjonalbibliotekene kan ses som nasjonens hukommelse, kan univer- 
sitetsbibliotekene ses på som forskningens hukommelse og kilde. Ved univer- 
sitetsbibliotekene skal samlingene støtte forskningen som gjøres ved 
universitetene, og tilby et stort spekter av litteratur for studenter og ansatte. 
I tillegg er universitetsbibliotekene, i likhet med nasjonalbibliotekene, åpne 

for allmennheten: Alle som ønsker, kan låne bøker og til en viss grad bruke 
ressursene som finnes der. Som fysiske rom brukes bibliotekene som arbeids- 
plass av flere enn universitetenes studenter, lærere og forskere. 

Det omfattende digitaliseringsarbeidet som pågår i vårt eget nasjonalbiblio- 
tek, med mål om å digitalisere hele samlingen, har potensial til å gjøre histo- 
rien mer til stede i samtidige debatter, kanskje spesielt i digitale medier. 
Forskere, studenter, forfattere og journalister har stort utbytte av informasjo- 
nen som nasjonalbibliotekene besitter og gjør tilgjengelig. Samtidig åpner digi- 
taliseringen for at informasjonen kan anvendes av flere brukergrupper, noe 
som igjen kan styrke sivilsamfunnets demokratiske diskusjoner, i den grad 
borgerne blir gjort oppmerksomme på disse mulighetene. 

Digitalisering legger dermed til rette for at flere får tilgang til historiske 
kilder og kunnskap. Med den økende interessen for «historie nedenfra» og 
«folkets historie»* utover på 1900-tallet er også synet på hva som ansees for 
legitime kilder og kunnskap, blitt utvidet. Marianne Gullestad (1999; 2003) 
har påpekt at selve kunnskapsproduksjonen er i ferd med å demokratiseres. 
Hun viser hvordan folkeopplysning har gått fra å være monolog og «omtale» 
til å bli «tiltale», og gjerne også «samtale» med dem det gjelder. Maktforholdet 
mellom forskere og allmennhet utjevnes med andre ord etter som større deler 
av befolkningen tar høyere utdanning (Gullestad, 2003). Denne utviklingen 
forsterkes med eksplosjonen av sosiale medier. 

En lignende demokratiseringsprosess har foregått i folkebibliotekene, der 
man har beveget seg bort fra en monologisk og homogen dannelsesmisjon 
ovenfra, til en økt vektlegging av hva mangfoldet av brukerne selv ønsker (en 
utvikling som diskuteres kritisk av blant andre McCabe, 2001). Brukeropplevelse 
blir stadig mer vektlagt i bibliotek, museer og arkiver (se f.eks. Priestner & 
Borg, 2016), slik brukerdeltagelse står sentralt i samtidskunsten (Bourriaud, 
2002) og så å si har snudd opp ned på medieverdenen. Flere og flere fors- 
kningsbibliotek jobber nå aktivt med utgangspunkt i brukeropplevelser når de 
skal utvikle bibliotekene, og det arrangeres årlige konferanser om temaet. 
Nasjonal- og universitetsbibliotekene legger i økende grad opp til et mangfold 
av bruksmåter (se kapitlene til Larsen og Anderson), samtidig som brukerne 


2 Bla. den franske Annales-skolens vektlegging av historie «sett nedenfra», E.P. Thompson (1963; 1966) 
i Storbritannia og Howard Zinn (1980) i USA. Se også Tisdels kapittel i denne boka. 
3 — Se http://uxlib.org/ 

verdsetter den ærverdige arven mange bibliotekbygg med sine bøker og sin 
atmosfære bærer med seg (se kapitlene til Anderson og Fagerlid). 

Når «alle og enhver» blir medprodusenter av informasjon, og et stort antall 
kilder er for hånden til enhver tid, øker behovet for kritisk tekstkompetanse i 
hele befolkningen. Evnen til å skaffe seg og tolke informasjon, og til å skape, 
dele og forstå kunnskap, er derfor meget sentralt. Dette gjenspeiles blant annet 
i en rekke rammeverk for å formalisere og utdype begrepet informasjonskom- 
petanse (se Bøyum, Gullbekk og Byströms kapittel). I neste instans er det kan- 
skje et spørsmål om å bevare og fornye demokratiet i samfunn der forestillingen 
om sannhet etter manges mening har mistet sin overbevisningskraft (se for 
eksempel Latour, 2004). 


Åpenhet i nasjonal- og universitetsbibliotek 


En dimensjon ved «åpenhet» som denne boka tar tak i, er den romlige. 
De fleste nasjonal-, høyskole- og universitetsbibliotek er viktige arbeidssteder 
for forskere og studenter, og har store lesesaler og mange arbeidsplasser. 
Forskningen som har blitt gjort på det fysiske biblioteket, har likevel i all 
hovedsak fokusert på folkebibliotek.* Felles for disse studiene er at de i stor 
grad har tatt for seg biblioteket som sosial møteplass. Det finnes også noen 
studier av universitetsbibliotek som sted, utført i land som Storbritannia og 
USA,‘ men det er foreløpig ikke foretatt noen slike studier i Norge. Vi har med 
vår bok ønsket å bidra til å fylle dette tomrommet. Et viktig mål for oss har 
vært å undersøke på hvilke måter universitetsbibliotek er ulike folkebibliotek, 
og hvordan de besøkende skaper bibliotekene som steder gjennom sin bruk av 
og erfaringer i biblioteket (se Andersons, Fagerlids og Grønlund og Ringnes 
kapitler). 

En annen, viktig dimensjon ved åpenhetsarbeidet i nasjonal- og universi- 
tetsbibliotek handler om digitalisering og tilgjengeliggjøring av samlinger 
og andre ressurser på nett. Det økte tempoet i digitaliseringen og innkjøpet 
av digitale ressurser kan gjøre at omfanget av tilgjengelig informasjon blir 
så overveldende at det kan by på nye typer problemer for demokratiet, slik 


4 Se Aabø, Audunson og Vårheim, 2010; Aabø og Audunson, 2012; Audunson, 2005; Audunson, 
Vårheim, Aabø og Holm, 2007; Fagerlid, 2016. 

5 F.eks. Bryant, Matthews og Walton, 2009. 

6 Feks. Codispoti og Frey, 2007; Duke og Asher, 2012. 

Paul G. Zurkowski har påpekt. Zurkowski er den som introduserte begrepet 
«informasjonskompetanse», og han stiller spørsmål ved om kombinasjonen 
av en overflod av åpent tilgjengelige kilder (se f.eks. Abbott, 2014), dårlig kil- 
dekritikk og en overdreven vektlegging av valgdeltagelse fungerer negativt og 
i retning av uopplyst demokrati (Zurkowski, 2014). Hvis dette er tilfellet, vil 
bibliotekenes rolle som formidlere og tilretteleggere av informasjon bli vikti- 
gere og viktigere. 


Kapittelbidragene 


Bidragene i boka har ulike metodiske utgangspunkt: fra deltagende observa- 
sjon og intervjuer til dokumentstudier og analyse av samlingsstrategier. 
Oppmerksomheten rettes både mot aktører og systemer, mot sansende 
subjekter og fysiske omgivelser og mot fellesskap, læringsstrategier og 
undervisningspraksiser. 

I kapittelet «Åpenhet i det digitale bibliotek» viser medieviter Terje 
Colbjørnsen at dragkampen mellom bokbransjens kommersielle interesser og 
bibliotekenes folkeopplysning har lange historiske røtter, og at dette er en 
kamp som forsterkes av den digitaliserte litteraturens potensielt ubegrensede 
tilgjengelighet. Eksemplene han bruker, er Nasjonalbibliotekets bokhylla.no, 
e-bokutlån i folkebibliotekene og åpen tilgang (open access) i akademiske 
bibliotek. 

Ifølge Colbjørnsens kilder har akademia og universitets- og høyskolebiblio- 
tekene blitt det rene publiseringsparadis for det internasjonale forleggeriet 
som gir ut vitenskapelige tidsskrift og tar brorparten av bibliotekenes budsjet- 
ter i abonnementsavgifter. Selv om bibliotekene nå arbeider aktivt med å 
fremme åpen tilgang for å gjøre tidsskriftene tilgjengelige utenfor betalings- 
murene, forblir det store spørsmålet hvem som skal betale for publiseringen.” 
Bibliotekene, for Colbjørnsen, er pådrivere for at kunnskap skal være et åpent 
tilgjengelig fellesgode (public good), i kontrast til forlagsindustriens private 
good-perspektiv. Colbjørnsen konkluderer med at hvis vi ønsker at sameksis- 
tensen mellom forlagsbransjen og biblioteket skal fortsette som vi kjenner den, 
må partene forhandle fram modeller for kunstig vareknapphet som lukker den 
potensielle totale åpenhet. 


7 Se også Colbjørnsen (2016) og Slaatta (2016). 

Demokratisk tilgjengelig kunnskap er også det underliggende premisset i 
sosiolog Håkon Larsens undersøkelse av hvordan Nasjonalbiblioteket legiti- 
merer sin virksomhet, i kapittelet «Aktivering av nasjonens hukommelse: 
Nasjonalbiblioteket i offentligheten». Gjennom analyser av stortingsmeldin- 
ger, statsbudsjett, avisartikler, forskningsintervjuer og observasjoner viser han 
hvordan formidling har blitt en stadig viktigere del av nasjonalbibliotekarens 
oppdrag. I de senere årene har Nasjonalbiblioteket i økende grad arbeidet med 
å være synlig i offentligheten, åpne bygget for et bredere tilfang av brukere og 
formidle samlingene til et stadig større publikum gjennom offentlige arrange- 
menter. Fra å være en tilnærmet lukket institusjon for forskere, har nå hele 
Norges befolkning blitt målgruppe for bibliotekets formidling. 

Nasjonalbiblioteket åpnes fysisk for stadig flere befolkningskategorier, og 
kulturantropolog Michelle Tisdel viser et annet aspekt ved denne demokrati- 
seringen av kulturarv. I kapittelet «Innsamling av minoritetskilder. Åpenhet, et 
arkiverende bibliotek og nasjonens hukommelse» viser hun at et arkiverende 
bibliotek som Nasjonalbiblioteket har en viktig rolle i å bevare og formidle 
materialet som skal gjenspeile dagens samfunn. Tisdel viser til utfordringer 
forbundet med innsamling av minoritetskilder og hvordan mentaliteten rundt 
formidling av kulturelt mangfold også er i endring. Dette har blant annet 
manifestert seg i at stortingsmeldinger og andre politiske dokumenter legger 
økende vekt på at arkiv-, bibliotek- og museumsinstitusjonene skal være seg 
bevisst nasjonens kulturelle mangfold i sitt innsamlings-, bevarings- og for- 
midlingsarbeid. Tisdel argumenterer for at Nasjonalbiblioteket må ha et åpent 
og aktivt forhold til ulike og nye kildegrupper for å kunne være hele nasjonens 
hukommelse, slik det påberoper seg å være. 

Ingerid Straume tar i sitt kapittel «Skrivesenter i forskningsbibliotek: om 
teorigrunnlag, identitet og legitimering» for seg noen av diskusjonene som 
oppstår når biblioteket påtar seg oppgaver som tidligere har tilhørt andre deler 
av universitetet, som veiledning i akademisk skriving. Stadig flere universitets- 
og høyskolebibliotek driver i dag studieverksteder, læringssentre, skrivesentre 
og lignende, og dette stiller krav til bestemte typer kompetanse som krysser 
både faglige og organisatoriske grenser. Lokalisering i biblioteket er på den ene 
siden en gest til studentene i form av tilgjengelighet, imøtekommenhet og 
nærhet til andre tjenester. På den andre siden må skrivesenteret forhandle om 
det faglige grunnlaget for veiledningen med ulike faglige enheter, og skape nye 
former for legitimitet gjennom forankring, samarbeid, pedagogisk 

dokumentasjon og forskning. I internasjonal sammenheng er forskning på 
kritisk tekstkompetanse - critical literacy - og akademisk identitetsdannelse 
temaer som beveger seg i og på tvers av ulike fag. Begge kan kobles til den 
nordiske ideen om allmenndannelse og ses som del av et større demokratise- 
ringsprosjekt (Østerud, 2004). 

Skrivesentre i bibliotek er et av flere eksempler på hvordan nye funksjoner 
knyttes til gamle funksjoner, noe som utvider forestillingene om hva et akade- 
misk bibliotek kan være. På samme måte som brukerne av biblioteket får ta del 
i dets aura av ærverdighet, og slik skape seg selv som seriøse studenter (se 
Fagerlids kapittel), vil et skrivesenter i de samme omgivelsene bidra til å aner- 
kjenne dem som seriøse skrivere. Dette kan ses som et ledd i den pågående 
demokratiseringen av kunnskapsproduksjonen. Straume argumenterer for at 
skrivesenter i bibliotek gir andre muligheter for studentene til å prøve ut nye 
identiteter enn ved faglig veiledning. En av fordelene ved å legge skrivesenteret 
til biblioteket kan derfor være at studentene her kan delta i et allment akade- 
misk fellesskap, blant annet i form av ulike arrangementer, og at de får prøve ut 
det å skrive akademisk som en «offentlig intellektuell». 

Et av de sentrale spørsmålene de ansatte på skrivesenteret må stille seg, er 
om den spesifikke skrivingen foregår på tvers av eller innenfor faggrenser. En 
slik balansering mellom faglig og generisk kunnskap finner vi også i bibliote- 
karenes undervisningspraksiser i tverrfaglige prosjekter. Biblioteks- og infor- 
masjonsviterne Idunn Bøyum, Eystein Gullbekk og Katriina Byström bretter 
utbalansekunsteni kapittelet ««Etheltnytt‘mindset’»? Informasjonskompetanse 
og tverrfaglighet i bibliotekenes undervisningsoppdrag». I modellen de pre- 
senterer, skiller forfatterne ut fire praktiske tilnærminger som befinner seg i 
spenningene mellom generisk og situasjonsbestemt informasjonskompetanse 
på den ene siden, og mellom fler- og tverrfaglighet på den andre. Spennet går 
fra den minst integrerte og deltagende «teknisk orienterte» praksisen via den 
«problemformulerende» og den «støttende tilnærmingen» til den mest inte- 
grerte og deltagende «forhandlende» praksisen. Denne mest ytterliggående 
formen for tverrfaglighet fordrer en prosessuell tilnærming til faglig åpenhet 
hvor deltagerne innstiller seg på «å dele holdninger, forståelser og handlemåter 
som er åpne for at praksiser ofte endrer seg på uventede og uforutsigbare måter 
når de bringes i kontakt med hverandre». 

Sosialantropologene Astrid Anderson og Cicilie Fagerlid konsentrerer 
seg om avdelingen for humaniora og samfunnsvitenskap (HumSam) ved 

Universitetsbiblioteket i Oslo. Ved hjelp av deltagende observasjon og grup- 
peintervjuer som inkluderer fotodagbøker og tegneoppgaver, tar de for seg to 
ulike sider av det fysiske biblioteket: biblioteket som sted (Anderson) og sosia- 
liteten og atmosfæren det inngir til (Fagerlid). Antropologiske perspektiver på 
sted viser hvordan menneskers handlinger skaper det sosiale rommet i sam- 
spill med de fysiske omgivelsene (se f.eks. Ingold, 2000: kap. 11). Andersons 
kapittel «Kunnskapens hus: et antropologisk perspektiv på universitetsbiblio- 
teket som sted» utforsker betydningen det fysiske biblioteket har for studen- 
tene. Hun er opptatt av biblioteket som et mangetydig sted, en ansamling av en 
mengde kvalitativt ulike relasjoner og egenskaper. Studentene beskriver hvor- 
dan alt fra kjærligheten til lukten av støvete bøker til praktiske hensyn i en 
travel hverdag er med på å skape relasjonen til biblioteket. De gjør biblioteket 
til sitt gjennom ulike erfaringer, behov og ønsker, og i samspill med de fysiske 
omgivelsene skaper de rom for konsentrasjon og tilhørighet til det akademiske 
prosjekt. Et viktig poeng studentene trekker fram, er at den tematiske oppstil- 
lingen av mengder av bøker oppleves som å få frihet til å oppdage litteratur 
man ellers ikke ville funnet. At man kan se alle de fysiske bøkene som faktisk 
er der, beskrives som viktig når så mye annen informasjon lukkes inne i små 
skjermer og aktivt må søkes opp. Slik sett kan man si at fysiske samlinger gir 
åpenhet og frihet på en annen måte enn ubegrenset digital tilgang. 
HumSam-bibliotekets storslåtte arkitektur utgjør en sentral del av atmosfæ- 
ren i biblioteket. Luftig takhøyde, store vindusflater og romslige, solide trepul- 
ter er med på å skape en litt streng, ærverdig atmosfære som bidrar til å gi 
mening og seriøsitet til studiehverdagen. Selv om få laveregradsstudenter låner 
mye bøker, finner mange av dem inspirasjon i å være omgitt av bokhyller tett- 
pakket med intellektuelle anstrengelser og ideer. Fagerlids kapittel «Et godt 
sted å arbeide. Drømmer og disiplinering på biblioteket» viser hvordan 
studentene bevisst og ubevisst bruker atmosfæren og bibliotekets særegne 
sosialitet til meningsskaping og selvdisiplinering. Som på et veggløst, men eget 
rom i Virginia Woolfs forstand finner studentene arbeidsro i et fellesskap av 
stille, konsentrerte mennesker, skjermet fra den digitale hverdagens mange 
avbrytelser. Slik disiplinerer universitetsbibliotekets særegne sosialitet og 
atmosfære studentene til å underkaste seg arbeidet, argumenterer Fagerlid. 
Selv om biblioteket er åpent for alle, er det ikke alle som føler seg like til 
pass der. Mens 1980-tallsbegrepet library anxiety betegner engstelse for ikke å 
være god nok i litteratursøk og verdig nok til å ta opp tiden til en bibliotekar 

(Mellon, 1986; Gremmels, 2015), har ubehaget enkelte føler på bibliotekets 
lesesalområde, en annen karakter. Stillhet og konsentrasjon setter lyder, lukter 
og synsinntrykk i relieff, og skaper, hos mange, en kroppslig selvbevissthet. 
Biblioteker med åpne arbeidspulter med muligheter for blikkontakt og innsyn 
til medstudenters arbeidsvaner kan forsterke opplevelsen av synlighet og over- 
våking. Enkelte studenter foretrekker derfor steder med mindre folk eller mer 
lyd, eller med mer skjerming mellom pultene. De som trives, utnytter derimot 
atmosfæren til det fulle, som Fagerlid viser i sitt kapittel. 

Psykolog Hege K. Ringnes og samfunnsgeograf Inga Lena Grønlund skriver 
i sitt kapittel «Biblioteket er fett - om fagbiblioteket som sosial og emosjonell 
arena» om hvordan de bibliotekansatte ofte oppleves som trygge personer for 
studentene, og hvordan mange emosjoner kan komme til uttrykk og bearbei- 
des i møtet med de bibliotekansatte. I en brukerundersøkelse ved Bibliotek for 
samfunnsvitenskap og musikk ved Universitetet i Bergen, beskrives det emo- 
sjonelle klimaet ved biblioteket som åpent og vennlig. Vennlige og imøtekom- 
mende bibliotekansatte, med lav terskel for å engasjere seg i de besøkendes 
anliggender, kan i så måte være en motvekt til det disiplinerende akademiske 
fellesskapet mange søker i universitetsbiblioteket. De ansattes imøtekommen- 
het i det som kan være en slitsom studiehverdag, kan legge til rette for å føle 
tilhørighet til et akademisk fellesskap, et fellesskap som strekker seg utover 
bibliotekets vegger. 


Avslutning 


Dagens bibliotek lever ikke opp til stereotypien av støvete, stille rom med 
hysjende bibliotekarer. Snarere er bibliotekene stadig i front av den teknolo- 
giske utviklingen og er åpne for nye aktiviteter og oppgaver. Men der åpen til- 
gang til digitale kilder ser ut som et ubetinget demokratisk gode, finner vi også 
faren for at borgernes utsyn blir begrenset nettopp av mengden informasjon. 

Der hvor man åpner bibliotekrommet for lyd og aktiviteter, risikerer man 
samtidig å lukke for det frie, stille fellesskapet av mennesker og litteratur som 
produserer ny kunnskap. Åpenhet for det tverrfaglige tar tid fra dybdeoriente- 
ringen i det spesifikke. Digitale tekster blir tilgjengelig for flere, men lesing på 
skjerm gir dårligere læring for mange (Mangen, Walgermo & Brønnick, 2013). 
Åpne rom med bøker man kan ta i og sanse på mange vis, «lukkes inne» i små 
maskiner, og er mindre tilgjengelig for kroppslig opplevelse. 

Det hefter med andre ord en dobbelthet ved mange av åpenhetens aspekter. 
Nettopp av denne grunn har vi valgt å la åpenhet være det temaet som rammer 
inn de ulike kapitlene i boka. Åpenhet er et vagt begrep med en positiv klang 
som er lett å bruke for å legitimere endringsprosesser. Det er derfor viktig at 
forskere undersøker empirisk hvordan dreiningen mot mer åpenhet arter seg i 
ulike kontekster og preger bibliotekenes ulike oppgaver. 

Åpenhet i det digitale 
bibliotek 


Om politiske føringer og gnisninger 
mellom kommersiell bokbransje og 
bibliotek i en digital tid 


Terje Colbjørnsen 


Hvordan ser det perfekte bibliotek ut? I boka The anarchist in the library fra 
2004 beskriver kulturhistoriker og medieforsker Siva Vaidhyanathan hvordan 
en perfeksjonering av bibliotektilbudet kan fortone seg: 


Imagine the perfect library. It would offer you access to any text, song, film, image, or 
video game. It would be easy, convenient, and free. Its indexing system would allow 
you to search for and find the smallest piece of information. You could use any num- 
ber of books without denying anyone else access to them. You could do most of your 


searching from your home or office. 


(...) The perfect library would be built and stocked by volunteers who donated their 
time, labor, creativity, and passion. Users would donate their personal libraries and 
volumes of fresh content. The perfect library would be funded at first by various 
government entities, but governments would back away from that role and would not 


regulate its use in any way. 


(...) [U]sers would supply communally edited analyses that would rate and rank 
them. There would be enough outlets for everyone to have reasonable access regard- 


less of class or wealth. The doors would be open at all hours, the lights always on. 

The perfect library would be more than a repository for information. It would be a 


communication medium as well. (Vaidhyanathan, 2004, s. 121) 


Vaidhyanathans visjon er sterkt preget av de teknologiske endringene som 
synes å muliggjøre dette perfekte biblioteket. Internett, digitale produksjons- 
former, publiserings- og komprimeringsformater, digital kommunikasjons- 
teknologi, søkemotorer, algoritmer og sosiale nettverkssamfunn synes alle å 
spille inn. Bibliotekarer glimrer med sitt fravær i denne visjonen, de virker å 
være erstattet av frivillige." Her er det spor av en dugnads- og delingsøkonomi, 
og vi finner ideen om en velvillig stat som både er rundhåndet og holder arm- 
lengdes avstand.” Nå, 13 år etter Vaidhyanathans utsagn, synes deler av visjo- 
nenrealisert, som det faktum at hjemmecomputeren fungerer som søketerminal 
nr. 1; andre aspekter er ivaretatt av for eksempel Google. Mye fremstår likevel 
ennå som urealisert, og til dels utopisk. 

Jeg åpner med Vaidhyanathans visjon for å beskrive et ytterpunkt i diskusjo- 
nene om hvordan det åpne bibliotek kan fortone seg. På samme måte som the 
perfect library utgjør et sinnbilde av hvordan bibliotek kan se ut i en digital 
tidsalder, representerer ideen om det åpne bibliotek en inngang til den samme 
tematikken. Dette kapittelet beskriver en digital virkelighet i norske bibliotek 
som skiller seg fra Vaidhyanathans visjon om det perfekte bibliotek. Når visjo- 
ner skal settes ut i livet, kan motsetninger og kryssende hensyn tre frem. 

I løpet av de siste tiårene har norske bibliotek anvendt digital teknologi for å 
gjøre samlingene mer tilgjengelige. Tilgjengeliggjøring gjennom digitalisering 
kan vi gjenfinne i ulike initiativ fra Nasjonalbiblioteket (NB) og norske folke-, 
universitets- og forskningsbibliotek. Det er ikke rom her for å gi en komplett 
oversikt over digitale biblioteksinitiativ og utviklingstrekk; kapittelet tar 
utgangspunkt i utvalgte eksempler som er egnet til å tydeliggjøre åpenhetspro- 
blematikken. Etableringen av NBs bokhylla.no representerer ett veimerke, 
mens introduksjonen av egne e-bok-applikasjoner for folkebibliotek og etable- 
ringen av faste innkjøp av e-bøker under Kulturrådets innkjøpsordning er 
andre håndfaste eksempler på de digitale bøkenes inntog. I universitets- og 


1 Konseptet «bibliotekvert» er kanskje en variant av denne rollen? Jf. https://morgenbladet.no/ 
boker/2016/06/bibliotekslaget-i-hobol 

2 Vaidhyanathan er rett nok klar over at det perfekte bibliotek er en illusjon, og ikke bare det, men også 
en visjon som kan vendes til et skrekkbilde, der pornografer og «pranksters» får fritt spillerom, og der 
kunsten er degradert til hobbyvirksomhet og middelmådige amatørproduksjoner får dominere. 

forskningsbibliotekene har den digitale vendingen de senere år særlig dreiet 
seg om såkalt åpen tilgang (open access) til forskningsresultater. 

I dette kapittelet diskuterer jeg først de institusjonelle forutsetningene for 
samarbeid og gnisninger mellom bibliotek og kommersiell bokbransje, for 
deretter å se nærmere på tre eksisterende digitale tilbud, med særlig henblikk 
på relasjonene mellom bibliotek og forlag/bokhandel: 1) Nasjonalbibliotekets 
bokhylla.no, 2) e-bøker i folkebibliotek og 3) åpen tilgang i universitets- og 
fagbibliotek. Argumentasjonen knytter an til teknologi og økonomi, men også 
til kultur-, litteratur- og forskningspolitiske målsettinger og til den offentlige 
debatten om de ulike tiltakene. Oppmerksomheten er rettet mot den norske 
situasjonen, men jeg viser også til digitale modeller i andre land, siden utfor- 
dringene med å utforme et digitalt bibliotektilbud parallelt med at det etable- 
res et digitalt marked, er gjennomgående i flere andre land. 

Digitalisering av biblioteket har naturligvis sammenheng med teknologiske 
endringer og nyvinninger. Allikevel argumenterer jeg for at digitalisering som 
prosess ikke kan forstås som en ren teknologisk overgang fra det analoge til det 
digitale. Snarere gir det mening å forstå digitalisering som en prosess som 
påvirkes av en rekke faktorer, så som markedsstrukturer, organisasjonsstruk- 
turer, bransjestrukturer, økonomi, politiske rammevilkår og selvsagt teknologi 
(jf. Colbjørnsen, 2015).? Argumentet i dette kapittelet er basert på institusjons- 
teori, mer bestemt den grenen som kalles ny-institusjonalisme (DiMaggio & 
Powell, 1991). Ny-institusjonalisme legger vekt på at institusjoner er både 
materielle og symbolske (Friedland & Alford, 1991). Det dreier seg med andre 
ord ikke bare om organisasjonsstrukturer og ressurstilgang, men også om selv- 
forståelser, om myter og fortellinger, og om kommunikasjon med omverde- 
nen. En fruktbar inngang til digitalisering kan være å betrakte det som en 
prosess som er «embedded» (Granovetter, 1985), altså innebygd, forankret 
eller nedsenket i en historisk-kulturell institusjonell sammenheng. Enklere 
formulert kan vi si at selv om teknologien muliggjør en bestemt praksis, vil 
andre forhold være med på å påvirke hva utfallet kan bli. For eksempel kan 
utfallet av en bevegelse i retning åpenhet bidra til en motreaksjon i retning 
lukkethet. En vesentlig problemstilling i kapittelet er dermed å forklare hvor- 
dan og hvorfor denne dynamikken oppstår. 


3 I tillegg kommer (for)brukervaner og følelser knyttet til medieobjekter og annen teknologi: Hvem vil 
foretrekke digitale tjenester fremfor analoge? Kommer ev. nye bibliotekbrukere på bekostning av gamle? 

Med kapittelet ønsker jeg å diskutere noen utviklingstrekk i digitale biblio- 
tek opp mot ideer om åpenhet og lukkethet, for på den måten å legge til rette 
for en edruelig diskusjon om digital tilgang og fremtidige løsninger som tar 
både kommersielle og mer allmennyttige hensyn. 


Digitalisering og det åpne bibliotek 

I tråd med de øvrige bidragene i denne boka forstår jeg både de kulturpolitiske 
føringene og de digitale løsningene i lys av begrepet «det åpne bibliotek». Et 
viktig poeng er at åpenheten her må forstås som en diskursiv konstruksjon, 
altså ikke som en nøytral beskrivelse av de faktiske forhold som preger digita- 
liseringsprosesser. Jeg anvender det åpne bibliotek analytisk som en «idealtype» 
i webersk forstand, altså som en teoretisk konstruksjon vi ikke kan vente å 
finne i ren form i den sosiale virkeligheten (Weber, 1990, 1995). Forståelsen av 
biblioteket som en idealtypisk åpen institusjon knytter an til bl.a. Vestheim 
(1997, s. 66). Åpenhet er, som flere av bidragene i denne boka peker på, en 
sentral verdi i biblioteket. 

La oss tenke oss et nasjonalt - eller hvorfor ikke internasjonalt — bibliotek- 
system med et bredt tilbud av e-bøker og andre digitale formater, gammelt og 
nytt, for ulike plattformer, levert gratis og friksjonsfritt til og mellom bibliotek, 
der brukerne i liten grad må ta hensyn til fysiske og materielle begrensninger. 
Et slikt bibliotek vil være mer tilgjengelig, mer åpent. Slik sett nærmer vi oss 
det åpne bibliotek, forstått som et bibliotektilbud der digitalisering sørger for 
utvidet tilgjengelighet for bibliotekets produkter og tjenester. 

Utviklingen mot å åpne bibliotekenes samlinger ved hjelp av digital tekno- 
logi er vidt diskutert (se f.eks. Audunson & Windfeld Lund, 2001; Calhoun, 
2014; Chowdhury & Foo, 2012; Darnton, 2009; Law & Andrews, 2004; Polanka, 
2010; Price & Havergal, 2011; Walters, 2014). Som Walters (2014) påpeker, er 
fordelene med e-bøker og digitale formater etter hvert relativt velkjent, mens 
restriksjoner på bruk, kopiering, utskrift og utlån er mer ukjent for både bru- 
kere av bibliotek og bibliotekarer. Fra et brukerperspektiv kan restriksjonene se 
unødige og uhensiktsmessige ut. Teknologiske muligheter synes ikke utnyttet 
til fulle. Men begrensningene lar seg forklare (om ikke nødvendigvis forsvare) 
om vi tar et mer overgripende institusjonelt perspektiv. Det åpne biblioteket 
representerer en visjon eller et ideal. I den grad visjonen lar seg realisere, er det 
imidlertid som en konsekvens av sammensatte institusjonelle forhold. 

I denne dynamikken oppstår det gnisninger eller misforhold som igjen kan 
være opphav til kompromissløsninger, forhandlinger som trekker i langdrag, 
eller åpen konflikt. Aktører med interesser for og imot det åpne biblioteket vil 
benytte seg av strategisk kommunikasjon med omverdenen og ty til legitime- 
ringsstrategier for å forsvare sin posisjon. Lover og avtaler regulerer i noen 
grad forholdet mellom partene, i et felt som er i stadig endring. Fordi en utvi- 
det tilgjengelighet slett ikke er uproblematisk for enkelte av aktørene i bok- 
Norge, følges åpenheten også av trekk som synes å lukke biblioteket, eller som 
i alle fall begrenser åpenheten. 


Politiske føringer 


Statlige initiativ og støtteordninger fremmer og støtter opp under tiltak for 
digitalisering og åpning av bibliotekets samlinger og tjenester. Generelt har økt 
tilgang til bibliotek gjennom digitalisering vært en gjennomgangstone i de 
fleste relevante stortingsmeldinger de siste 15-20 årene, og vi finner føringer i 
mange sentrale kultur- og forskningspolitiske dokumenter. Teknologiske end- 
ringer fremstilles som «grensenedbrytande» (jf. stortingsmeldingen Kjelder til 
kunnskap og oppleving (1999—2000)*); det digitale biblioteket «sprengjer ram- 
mene for kvart einskilt bibliotek» (Kulturpolitikk fram mot 2014 (2002-2003)5). 
I Bibliotek - Kunnskapsallmenning, møtestad og kulturarena i ei digital tid 
(2008-2009)* heter det: 


I framtida kan ein tenkje seg løysingar der ein kan tinge alle typar dokument sjølv, og 
få dei leverte direkte heim til seg, uansett om det er fysiske eller elektroniske doku- 


ment, digitale lydfiler, filmar eller e-bøker. 


I Nasjonal bibliotekstrategi 2015-2018, Kulturdepartementets nåværende 
styringsdokument for biblioteksektoren, slås det fast under overskriften 
«Digitalt innhold» at Nasjonalbiblioteket «skal sørge for økt tilgang til digitale 
innholdsressurser i bibliotekene» og «videreutvikle digitale tjenester som 


4 St.meld. nr. 22 (1999-2000): https://www.regjeringen.no/no/dokumenter/stmeld-nr-22-1999-2000-/ 
id192730/?ch=1&q= 

5 St.meld. nr. 48 (2002-2003): https://www.regjeringen.no/no/dokumenter/stmeld-nr-48-2002-2003-/ 
id432632/?ch=1&q= 

6 St.meld. nr. 23 (2008-2009): https://www.regjeringen.no/no/dokumenter/stmeld-nr-23-2008-2009-/ 
1d555516/?q=&ch=2#KAP3-2 

gjør digitalt materiale tilgjengelig, og arbeide aktivt med formidling av slike 
tjenester». 

Også innenfor forskningsbibliotekenes domene har man vyer for digitalise- 
ringens åpnende funksjon. I forskningsmeldingen Lange linjer - kunnskap gir 
muligheter (2012-2013) heter det: 


Prinsipielt mener regjeringen at all forskning som er helt eller delvis offentlig finansi- 
ert, skal være åpent tilgjengelig. (...) En modell basert på gratis lesertilgang vil kunne 
føre til raskere framskritt i forskningen, økt forskningsproduktivitet og mer effektiv 
og omfattende kunnskapsoverføring, ved at flere som forskningen har relevans 
for, raskere vil få lesertilgang. Jo flere som får tilgang til kunnskapen, jo større verdi 


får den. 


Oppsummert kan vi si at åpenhet som digital tilgjengeliggjøring i disse 
dokumentene fremstilles som et krav fra brukerne, som en naturlig følge av 
teknologisk endring, som et tiltak for å øke bruken av biblioteket og som et 
fellesgode som vil gi samfunnsnyttige gevinster. 


Åpning og lukking 

På tross av de klare føringene i politiske dokumenter har den digitale åpningen 
av bibliotekene imidlertid ikke vært ukomplisert. En viktig faktor er at mange 
av bibliotekenes digitale løsninger har vært utviklet parallelt med utviklingen 
av et kommersielt digitalt bokmarked. I alle fall siden 2009 har toneangivende 
aktører i forlags- og bokhandlerbransjen jobbet med løsninger for distribusjon 
og salg av e-bøker og andre digitale formater. Distribusjonsløsningen Bokskya 
ble lansert i 2012, og de store bokhandelkjedene Ark, Norli og Tanum har alle 
lansert leseapplikasjoner for mobiltelefoner og nettbrett og tilbyr etter hvert et 
stort antall e-bøker og et mangfold av digitale undervisningsressurser fra sine 
nettsider. Vi fikk i 2013 en dedikert e-bokhandel i Schibsted-eide ebok.no, 
og Cappelen Damm lanserte i 2014 i samarbeid med svenske Storytel en 
strømmetjeneste for e-bøker og digitale lydbøker. Den parallelle utviklingen 
av et kommersielt og et bibliotekdrevet digitalt tilbud har skapt konflikter 
og samarbeidsproblemer mellom forlag og bokhandlere og de offentlig 


7 Meld. St. 18 (2012-2013): https://www.regjeringen.no/no/dokumenter/meld-st-18-20122013/id716040/? 
ch=1&q= 

finansierte bibliotekene. Et grenseløst og gratis bibliotek kan komme i konflikt 
med hva kommersiell side ønsker seg. Der ser man behovet for å begrense 
åpenheten for å beskytte sine økonomiske interesser. Det som kan fortolkes 
som snever økonomisk egeninteresse, kan også ses som aktørers legitime for- 
svar for egen opprettholdelse. 

For forskningsbibliotekene har styrkeforholdet mellom partene vært 
annerledes. Her har akademiske forlag - og da særlig de internasjonale 
storaktørene — sørget for en forretningsmodell som er blitt beskrevet som «a 
paradise for publishers», ifølge vitenskapsjournalisten Carol Yoon. Hun beskri- 
ver et system der offentlige skattepenger finansierer forskningen, der universi- 
teter betaler forskerne for å gjøre det meste av det praktiske tidsskriftarbeidet 
(skriving, vurdering, revidering og annet redaksjonelt arbeid). Enden på visa 
er at forskerne overgir sin opphavsrett over vitenskapelige artikler til interna- 
sjonale tidsskriftforlag som tjener millioner av dollar på å selge abonnementer 
tilbake til de offentlig finansierte bibliotekene (Yoon, 1998). 

Vi kan vanskelig forstå ideen om det åpne bibliotek uten referanse til det 
lukkede bibliotek. Hvordan ser så det lukkede bibliotek ut? Vi kan tenke oss en 
privat og eksklusiv samling, kun tilgjengelig for spesielt utvalgte personer mot 
en klekkelig betaling. Det åpne og det lukkede biblioteket kan på denne måten 
ses som motstykker, men de er ikke deler av en logisk dikotomi der det ene 
fullstendig utelukker det andre. I sine mest ekstreme uttrykksformer kan det 
åpne og det lukkede bibliotek virke karikerte og urealistiske: Hvem ønsker seg 
egentlig et bibliotekvesen med preg av en privat boksamling? Samtidig illustre- 
rer idealtypene dynamikken i et felt som preges av et underforstått skille mel- 
lom kommersiell virksomhet på et marked og offentlig finansiert virksomhet 
for befolkningen i sin helhet. Normaltilstanden er relativt harmonisk, men 
konflikt og kritikk oppstår når det ene idealet synes å bli presset av det andre. 
Situasjonen for akademisk publisering er talende: Her har stigende priser på 
uhensiktsmessige pakkeløsninger og til dels svært høye driftsmarginer for 
virksomheter som baserer sin forretningsmodell på andres dugnadsarbeid, 
skapt misnøye. 


8 Fremveksten av nettbaserte plattformer som ulovlig arkiverer og distribuerer opphavsrettsbeskyttet 
materiale, for eksempel Alexandra Elbakyans Sci-Hub, må ses som et motsvar på disse 
forretningsmodellene. 

Biblioteket og kommersiell bokbransje: En kort 
institusjonell historie 


Både bibliotek og kommersiell bokhandels- og forlagsvirksomhet kan ses som 
separate institusjoner innenfor det samme feltet, det vi kan kalle bok-Norge. 
Bok-Norge er mangslungent og består, i tillegg til bibliotek, forlag og bokhand- 
lere, av forfattere og diverse andre aktører. I det følgende fokuserer jeg på for- 
leggere, bokhandlere og bibliotekarer, særlig fordi konflikten har kommet mest 
til syne i disse relasjonene. Selv om de nevnte alle sysler med bøker i sitt dag- 
lige virke, er det kun forlag og bokhandlere som finansierer dette gjennom 
omsetningen av bøker. I økonomiske termer er forlagenes produkter å betrakte 
som et «privat gode» (private good), mens de samme varene er å betrakte som 
et «fellesgode» (public good) innenfor bibliotekenes samlinger. 

Selv om forlag og bokhandel kan sies å tjene allmennyttige og gode, kultu- 
relle formål, er de i bunn profittdrevne virksomheter som opererer på et 
marked (dog et regulert sådan). Bibliotekene på sin side kan bidra til et velfun- 
gerende bokmarked, men er fundert på andre grunnlag, der gratisprinsippet 
står sentralt. Som Trond Andreassen skriver: 


Bibliotekene skiller seg fra de øvrige leddene i det litterære systemet ved fullt og helt 
å basere seg på statlige, fylkeskommunale og kommunale bevilgninger i en ikke- 


kommersiell drift. (Andreassen, 2006, s. 437) 


Det er ikke bare en felles interesse for bøker som binder institusjonene 
sammen. Siden forlagene leverer store deler av materialet som utgjør bibliote- 
kenes samlinger, er de to institusjonene nødt til å forholde seg aktivt til 
hverandre. Dels er bibliotekene kunder: Folke- og universitets- og fagbibliotek 
kjøper inn materiale fra forlagene. Dels leverer forlagene gratis materiale som 
en del av pliktavleveringen til Nasjonalbiblioteket. I tillegg skaper bibliotek 
positive effekter for forlag/bokhandel i form av arrangementer og tiltak for å 
øke leselyst i befolkningen. 

Den litterære offentligheten som både bibliotekene og kommersielle aktører 
som forlag og bokhandlere kan sies å fungere innenfor, har røtter tilbake til 
1700-tallet, til opplysningstidens idealer og, især for bibliotekenes del, til 
folkeopplysningstanken, som stod sterkt i Norge på 1800- og 1900-tallet. 
Øivind Frisvold har beskrevet hvordan bibliotekvesenet i Norge sprang ut av 
private boksamlinger og leseselskap, der man gjerne praktiserte en form for 

behovsprøvd kontingent (Frisvold, 1990; Frisvold & Byberg, 2001). Da staten 
utover på 1800-tallet etter hvert tok et større ansvar for allmuebibliotekenes 
finansiering, ble også et gratisprinsipp diskutert, men det fikk ikke gjennom- 
slag. Mye av det bibliotekvesenet vi kjenner i Norge i dag, ble etablert gjen- 
nom folkebibliotekloven av 1935, da også gratisprinsippet ble nedfelt. 
Gratisprinsippet, altså at utlån ikke skal koste noe for bibliotekbrukeren, indi- 
kerer et klart skille mot den kommersielle delen av det litterære feltet. 
Bibliotekloven av 1947 stadfestet et annet viktig prinsipp, nemlig at hver kom- 
mune skal ha et eget folkebibliotek. 

Den kommersielle delen av bokbransjen har tilsvarende lange røtter. Av 
dagens toneangivende aktører kan Cappelen Damm forlag dateres tilbake til 
1829 (Damm etablert 1843, fusjonen skjedde i 2007), Aschehoug til 1872 og 
Gyldendal til 1925. Andre halvdel av 1800-tallet var en institusjonaliserings- 
periodemedopprettelsenavBokhandlerforeningen (1851), Forleggerforeningen 
(1875) og Forfatterforeningen (1891). Mange av de kulturpolitiske tiltakene 
som danner grunnlag for det norske litterære systemet i dag, stammer fra peri- 
oden 1950-1970, da først bokavtalen som regulerer prisfastsettelse, skaffeplikt 
og returrett, ble etablert (1954), så åndsverkloven i 1961, deretter etableringen 
av Norsk kulturråd og innkjøpsordningen for norsk skjønnlitteratur (1965) og 
fritaket for merverdiavgift for bøker (1970).° Støtteordningene viser hvordan 
økonomien i den kommersielle delen av bok-Norge har vært og er tett innvevd 
i den offentlige økonomien. Cecilie Naper kaller dette en form for blandingsø- 
konomi og fremhever innføringen av innkjøpsordningen i 1965 som «blan- 
dingsøkonomiens definitive inntreden i norsk bokbransje» (Naper, 2001, 
s. 225). Ordningen innebærer at det offentlige, gjennom Norsk kulturråd, 
finansierer innkjøp av et stort antall bøker (opptil 1550 eksemplarer av en 
tittel) som fordeles gratis til norske bibliotek. Innkjøpsordningene innbefatter 
ny norsk skjønnlitteratur og sakprosa for både voksne, barn og unge, oversatt 
litteratur, tegneserier og tidsskrift, og ble i 2015 utvidet til også å inkludere 
e-bøker. Innkjøpsordningene sørger for at norske bibliotek er vel forsynt med 
ny norsk litteratur, men et annet av de overordnede formålene med ordnin- 
gene er å skaffe forleggere av ny norsk skjønnlitteratur større trygghet mot tap, 


9 En annen viktig regulering av feltet er lov om bibliotekvederlag (1987), som stadfester at «opphavs- 
menn til verk som disponeres til utlån i offentlige bibliotek, skal ytes vederlag gjennom årlige bevilg- 
ninger over statsbudsjettet». Vederlaget ytes kollektivt, og utbetales til fond som forvaltes av 
opphavsmannsorganisasjoner som Kopinor. Se: https://lovdata.no/dokument/NL/lov/1987-05-29-23 

for å sette dem i stand til å utgi også bøker med et relativt svakt salg (jf. 
Colbjørnsen, 2014b). Blandingsøkonomien viser hvordan bok-Norge som felt 
ikke kan forstås uten å ta statens rolle i betraktning. 

Biblioteksystemet består av mer enn folkebibliotek." Vi kan i tillegg skille 
ut en sektor for fag- og forskningsbibliotek, gjerne knyttet til store undervis- 
nings- og forskningsinstitusjoner. Universitetsbiblioteket i Oslo ble opprettet i 
1811 og fungerte i perioden 1814-1999 også som nasjonalbibliotek. I 1999 ble 
nasjonalbibliotekfunksjonene skilt ut, og Nasjonalbiblioteket er i dag en egen 
aktør i det litterære og akademiske feltet. 

Digitaliseringen av bøker og andre publikasjoner skjøt fart fra 1990-tallet, 
godt hjulpet av utbredelsen av internett og ambisiøse initiativ som Google 
Books (tidligere Google Book Search). Norske forlag eksperimenterte med 
e-bøker allerede rundt 2000-tallet og var dermed tidlig ute. Det var likevel ikke 
før Amazon lanserte sitt Kindle-lesebrett i 2007, at e-bokbølgen for alvor bygde 
seg opp. Norske forlagshus beveget seg forsiktig inn i denne andre bølgen. Like 
fullt signaliserer lanseringen av nevnte Bokskya, bok-apper med barnebøker, 
guidebøker og ordbøker, e-bokapplikasjoner fra bokhandlerne, digitale lydbø- 
ker og strømmetjenester for e-bøker at det digitale tilbudet etter hvert er blitt 
mangslungent. 

Bibliotekene har allerede i mange år tilbudt e-bøker gjennom tjenester som 
ebrary og lignende tjenester fra andre e-bokleverandører. De fleste norske 
fagbibliotek abonnerer på ebrary (eid av amerikanske ProQuest). Tjenesten 
har i liten grad vært vurdert som noen trussel mot kommersielt forleggeri. 
Tilsvarende har norske universitets- og fagbibliotek lenge operert med tilgang 
på elektroniske (egentlig digitale) tidsskrift. Akademiske tidsskrift har i løpet 
av årene siden internetts gjennombrudd gjennomgått et markant skifte til digi- 
tal publisering på nett (Thompson, 2005). I senere ar har også akademiske 
e-bøker blitt mer vanlig. Disse distribueres som regel til bibliotekene på samme 
måte som tidsskriftene, nemlig som del av en omfattende «pakke» som må 
kjøpes samlet. For noen bibliotek, som UB i Oslo, er det et sentralt prinsipp å 
kunne kjøpe inn bøker til permanent eie fremfor å bruke abonnementsbaserte 
løsninger som ebrary." Til forskjell fra trykte bøker som er tilgjengelig for lan 


10 Skolebibliotekene, som ikke diskuteres her, sorteres gjerne inn under samme kategori som 
folkebibliotekene. 
11 —http://www.ub.uio.no/om/kriterier-innkjop-eboker.html 


32 


ÅPENHET I DET DIGITALE BIBLIOTEK 


for alle, også gjennom andre bibliotek enn de som eier dem, kan de fleste 
e-bøker kun leses av dem som kan logge seg inn på eierinstitusjonens nett. 
E-bøker formidlet på denne måten er med andre ord mindre tilgjengelig enn 
trykte bøker. 

Norske bibliotek er etter hvert blitt gjennomgående preget av digitaliserin- 
gen. Det er verdt å merke seg at denne reformeringen av bibliotektilbudet 
ifølge de meste radikale forslagsstillerne fremstår som altfor forsiktig og lite 
fremtidsrettet. Enkelte ville heller sett at biblioteket som fysisk sted opphørte 
fullstendig (se f.eks. Meisingset, 2012; Olsen, 2012). 


Det digitale biblioteket: Tre eksempler og 
mange modeller 


I det følgende skal vi se nærmere på tre eksempler på digitale bibliotektjenester 
og hvordan forholdet mellom åpenhet og lukkethet, «public good» og «private 
good» preger disse. 


Bokhylla.no 

Det foregår en omfattende og systematisk digitalisering av Nasjonalbibliotekets 
samlinger. Søkeportalen NB Digital gir en inngang til digitaliserte bøker, avi- 
ser, foto og film. Da Nasjonalbiblioteket flyttet inn i nye lokaler i 2005, ble også 
tilstedeværelsen på nett gjort til et hovedpoeng: «Nasjonalbiblioteket har byg- 
ninger og rom både i Oslo, i Rana, og i cyberspace» het det fra nasjonalbiblio- 
tekar Vigdis Moe Skarstein (sitert fra Takle, 2009, s. 12). Som et ledd i dette ble 
Bokhylla.no lansert i 2009 som en digital database med fritt tilgjengelige nor- 
ske bøker. Som det heter i selvpromoteringen av tjenesten: «Det har vært et 
mål å ha mest mulig innhold tilgjengelig på nett, og Bokhylla er en viktig del 
av dette arbeidet for å gjøre kulturarven tilgjengelig». 

Til å begynne med omfattet Bokhylla.no ca. 50 000 bøker fra 1690-, 1790-, 
1890- og 1990-årene. I 2012 ble tjenesten utvidet og gjort permanent. Bøker 
fra hele 1900-tallet, til og med 2000, ble lagt til tjenesten, som vil inneholde ca. 
250 000 bøker når den er komplett i 2017. 


12 http://www.nb.no/Tilbud/Samlingen/Samlingen/Boeker/Bokhylla.no 


33 


KAPITTEL 2 


Bokhylla.no er gjort mulig etter en avtale med Kopinor, som representerer 
forlag, forfattere og andre opphavsmenn. Dermed har NB fått anledning til å 
legge ut bøker som fortsatt er beskyttet av opphavsrett, i tillegg til titler som 
har «falt i det fri» (ikke lenger har opphavsrettslig beskyttelse). Bøker som er 
opphavsrettslig beskyttet, er ikke tilrettelagt for nedlasting eller utskrift, men 
må leses «på skjerm med det visningsformat som til enhver tid tilbys på nb.no», 
som det heter i avtalen mellom NB og Kopinor.” Bokhylla.no er kun tilgjenge- 
lig for brukere med norsk IP-adresse." Forfattere, andre opphavsmenn og 
forlag blir betalt gjennom den kollektive Kopinor-avtalen. Avtalen gir rettig- 
hetshavere rett til å trekke enkeltbøker. Disse restriksjonene er innført for nett- 
opp å balansere åpenhet og kommersielle eller opphavsrettslige hensyn. 

Likevel oppstår det gnisninger, som da Aschehoug i 2015 valgte å trekke 
titler av blant andre Jo Nesbø fra Bokhylla. Ørjan Persen, leder av Norsk 
Bibliotekforenings (NBF) arbeidsutvalg for e-bøker, uttalte i denne sammen- 
heng: «Det er veldig trist at Norges mest kjente forfatter ikke bidrar til det som 
vi ser på som en nasjonal dugnad» (Brække, 2015). Utsagnet spiller på tanken 
om bok-Norge som en enhet. Henvisningen til dugnadstanken minner oss om 
visjonen om det perfekte bibliotek. I en uttalelse stilte NBF spørsmålet om 
Aschehoug er et forlag uten kulturelle ambisjoner, og stilte dermed implisitt 
opp kommersiell/kulturell som et motsetningspar (Norsk Bibliotekforening, 
2015). Persen argumenterte for at Bokhylla-bøkene er minst 15 år gamle, og 
«det meste av økonomisk potensial allerede er hentet ut». Men vurderingen 
om økonomisk potensial er et anliggende som forlagene selv trolig bør være i 
stand til å vurdere bedre. Kari Spjeldnæs, forlagsredaktør i Aschehoug, viste da 
også til en generell policy om at «alle bøker som også foreligger som e-bøker 
for kommersielt salg, blir trukket fra Bokhylla» (Brække, 2015). 


E-bøker i folkebibliotek 


E-bokversjoner av standard norsk skjønnlitteratur og sakprosa som er distribu- 
ert gjennom folkebibliotekene, er fremdeles et ganske nytt fenomen. I hovedsak 
er det to måter bibliotekene går til anskaffelse av e-bøker på: gjennom inn- 
kjøpsordningen og gjennom egne innkjøp etter avtale med Forleggerforeningen. 


13 —http://www.kopinor.no/avtaletekster/bokhylla-avtalen 
14 Unntaksbestemmelser eksisterer imidlertid for norske forskere i utlandet, jf. avtalen med Kopinor. 

Norsk kulturråd inngikk i 2011 en avtale med Forleggerforeningen, Norsk 
Forleggersamband og Den norske Forfatterforening om å gjennomføre et 
prøveprosjekt med parallelt innkjøp av trykte bøker og e-bøker under inn- 
kjøpsordningen. Prosjektet, som i første omgang inkluderte bøker under inn- 
kjøpsordningen for ny norsk skjønnlitteratur for voksne 2012, ble forlenget 
med to nye år, før ordningen ble gjort permanent i 2015. Kulturrådets inn- 
kjøpsordning har vært en vesentlig faktor i å sørge for at e-bøker overhodet er 
tilgjengelig (Colbjørnsen, 2014b). Den digitale utlånsmodellen i innkjøpsord- 
ningen er i praksis en forlengelse av den eksisterende eksemplarmodellen for 
fysiske bøker, det vil si at én lisens tilsvarer ett eksemplar. En e-bok vil dermed 
være utlånt dersom lisensen allerede er i bruk, nok et eksempel på en i tekno- 
logisk forstand unødig restriksjon. 

I tillegg kan altså bibliotekene selv ta initiativ til å kjøpe inn e-bøker på egne 
budsjett. Innkjøpene skjer da direkte fra forlagene, men etter en standardavtale 
som Forleggerforeningen står bak. Betingelsene i denne avtalen har vært stri- 
dens eple i mange av diskusjonene om e-bokutlån. I 2013 ble det brudd i 
forhandlingene mellom Norsk Bibliotekforening og Forleggerforeningen. 
Ifølge NBFs leder Ingeborg Rygh Hjorten skyldtes dette blant annet 
Forleggerforeningens krav om at bare enkeltbibliotek skulle kunne kjøpe inn 
e-bøker. Hjorten uttalte til Aftenposten: 


Vi kan ikke akseptere at Forleggerforeningen vil stoppe utviklingen av biblioteksam- 
arbeid innenfor det digitale området. Det må være opp til Kommune-Norge, 
ikke forleggerne, å avgjøre hvordan bibliotektilbudet skal organiseres. (NTB & 
Aftenposten, 2013) 


NBF reagerte også på at Forleggerforeningen skal ha foreslått en løsning der 
bibliotekene ikke hadde permanent eierskap over innkjøpte e-bøker. «Vår 
holdning er at kjøpt er kjøpt», het det fra Hjorten, som uttrykte bekymring for 
at bibliotekene står i fare for å miste deler av samlingen når en utlånslisens går 
ut eller et forlag trekker seg fra Bokdatabasen (NTB & Aftenposten, 2013). 

Utlån og lesing av bibliotekenes e-bøker foregår gjennom applikasjoner som 
er tilgjengelig for smarttelefoner, nettbrett og PC/Mac. I hovedsak er det to 
løsninger som har vært benyttet for e-bokutlån, BS Weblån og eBokBib. 
Biblioteksentralen, som også fungerer som distribusjonssentral, står bak først- 
nevnte. eBokBib er utviklet av Bibliotek-Systemer AS. Særlig introduksjonen 
av sistnevnte applikasjon i 2013 synes å ha medført økt utlån. Bibliotekene 

med høyest utlån benytter alle eBokBib (Colbjørnsen, 2014b). Appen til eBok- 
Bib fungerer på tilsvarende måte som leseapplikasjoner fra kommersielle aktø- 
rer som Norli og Ark (og Amazon), men selvsagt uten at brukeren må innom 
noen betalingsløsning. 

Når forlag og bokhandlere nå frykter at bibliotektilbudet «kannibaliserer» 
det kommersielle markedet, skyldes det introduksjonen av bokhylla.no og de 
nevnte nye utlånstjenestene i folkebibliotekene. Allerede i 2009 påpekte redak- 
tør i fagbladet Bok og Bibliotek, Odd Letnes, faren for konflikt: 


Nar tilbudet av e-bøker blir stort — etter hvert altomfattende - vil gratis utlån i biblio- 
tekene kunne bli en torpedo mot hele bokbransjen. (...) Dersom bibliotekene fortsatt 
skal ivareta gratisprinsippet, kan det oppstå et dilemma: Siden e-bøker ikke har noen 
fysiske begrensninger, vil hver bok kunne lånes ut (kopiere) et uendelig antall ganger, 
i motsetning til i dag hvor antall eksemplarer av papirboka setter en grense for antall 
utlån. Konsekvensen av dette blir at bibliotekene - i siste instans betyr det kommu- 
nene/staten — går bokbransjen rett i strupen, ved å subsidiere det folk tidligere kjøpte 
i bokhandelen. For hvorfor kjøpe en bok, når den kan lånes gang på gang på gang - 


gratis, vil mange spørre. (Letnes, 2009) 


En forsmak på situasjonen i Norge kom med sammenbruddet for den dan- 
ske eReolen i 2012. Danske forlag trakk e-bøkene fra utlånstjenesten fordi de 
mente gratistilbudet utkonkurrerte det kommersielle tilbudet (Bjørkeng, 
2012). I praksis har man derfor - både i Norge og i andre land - innført 
begrensninger i form av kunstige «friksjoner» i e-bokutlånet, knyttet til antall 
lisenser per bok, utlånstid, mulighet til å låne e-bøker på tvers av kommune- 
grenser, bibliotekenes mulighet til å eie en e-boklisens permanent, osv. 
(Colbjørnsen, 2014b; Rambøll, 2015b; Rønning, Slaatta, Larsen, Torvund & 
Colbjørnsen, 2012). I sin utredning om e-bøker og utlån i bibliotek skiller 
Rambøll (2015b) mellom to hovedmodeller: lisensmodellen og klikkmodellen. I 
tillegg kommer abonnementsmodellen, lantakermodellen, strommemodellen og 
modeller som blander ulike virkemidler fra disse.'” Nettopp fordi de digitale 
formatene har et potensial for uendelig utbredelse, lager man modeller med 
«kunstig vareknapphet» (artificial scarcity of goods). Innenfor de kommersielle 


15 Mangfoldet av ulike modeller internasjonalt kan også studeres via rapporten «Innovation in e-book 
lending» (International Publishers Association, 2014), samt to rapporter fra International Federation 
of Library Associations and Institutions (2013, 2014). 

foretakenes private goods-virkelighetsforståelse er dette fullstendig rimelig; 
innenfor bibliotekenes public goods-verden er det unødvendig, og det begren- 
ser deres samfunnsnyttige misjon. 

Nivået på friksjonene må samtidig balanseres, både mot bibliotekenes man- 
dat om ivaretakelse av aktualitet og bredde, og mot brukervennligheten over- 
for lånerne av e-bøker (Rambøll, 2015b). Rambølls rapport om e-bokutlån 
konkluderer med at «enkelte friksjoner for utlån av e-bøker nok må legges inn 
i avtaleverk og i tekniske løsninger for at forlagene skal slutte seg til en fremti- 
dig avtale» (Rambøll, 2015b). En slik tankegang var også i tråd med det som 
kom til uttrykk i regjeringserklæringen fra Høyre og Fremskrittspartiet i 2013: 
«Regjeringen vil forberede bibliotekene på en digital hverdag på en måte som 
ikke undergraver næringsdrivendes muligheter til å leve av kultur».'* 

Undersøkelser gjort i 2014 viste en stagnering av e-boksalget fra 2013. 
Fremholdt mot vekst i utlånstallene for e-bøker i den samme perioden, fikk 
dette Bente Franck-Sætervoll i Bokbasen til å rope varsku (jf. Colbjørnsen, 
2014b): 


Kurven viser vel at ebok på biblioteket er et utrolig godt tilbud til forbrukeren. 
Spørsmålet er jo om det er et for godt tilbud, som vil ende med at staten finansierer 


hele tilbudet av norsk skjønnlitteratur til forbrukerne. (Eckblad, 2014) 


Ifølge Franck-Sætervoll er det flere årsaker til at e-bokinteresserte trekkes 
mot bibliotekets løsninger. Det dreier seg om ulike faktorer ved digitalt utlån 
som skiller seg fra fysisk bokutlån, og som skaper en konkurransefordel for 
bibliotekene: 


e E-biblioteket har alltid åpent, og du trenger ikke gå tilbake til biblioteket 
når boken skal leveres tilbake. Du mister bare tilgangen til boken. 

e E-boken har ingen eselører eller kaffeflekker fra forrige låner. 

e Nar du først har registrert deg som e-boklåner, slipper du å passere en 
betalingsløsning før du kan begynne å lese. 

e Den offentlige innkjøpsordningen for nye, norske bøker sørger for at bibli- 
oteker over hele landet umiddelbart får tilgang til nye bøker. Det har ikke 
nødvendigvis kommersielle konkurrenter som den nylanserte strømme- 
tjenesten Storytel. (Eckblad, 2014) 


16 —https://www.regjeringen.no/no/dokumenter/politisk-plattform/id743014/ 

Elisabeth Sellevold i Ebok.no sa seg enig, men nyanserte bildet ved også å 
peke på at bibliotek og bokhandel kan eksistere side om side: 


Statistikken viser at bibliotekenes utlånstjeneste er populær, og at det er stor interesse 
for e-bøker. Det er veldig positivt. Men for oss som driver en e-bokhandel i et nytt 
marked, er det en stor utfordring å skulle konkurrere med en gratistjeneste. Vi har i 
dag ikke en god løsning som gjør det mulig for bibliotek og bokhandlere å leve side 


om side. (Wangen, 2014) 


Samtidig fortviler bibliotekarer og representanter for foreningene i biblio- 
tek-Norge over trege forlag som etter deres syn har valgt feil tekniske løsninger 
og ugunstige betalingsmodeller, og som innfører unødige restriksjoner på 
utlån og tilgang. Bruken av DRM (Digital Rights Management) som binder 
leseren til en bestemt plattform, har vært et irritasjonsmoment. Verre har det 
trolig vært at Forleggerforeningen har vært lite villig til å la bibliotekene gå 
sammen i konsortier når de kjøper inn e-bøker. Muligheten til å kunne fordele 
bøker innenfor et nettverk av bibliotek har vært en hevdvunnen praksis i bibli- 
otek-Norge. «Forlagene frykter at gratis e-bøker på bibliotekene skal ødelegge 
det kommersielle markedet. Frykten har svekket forståelsen av bibliotekenes 
viktige formidlingsjobb» (Meisingset, 2013) og «Forlagene prøver å diktere 
hvordan bibliotekene skal drives» (Flatø, 2013) er to eksempler på uttalelser fra 
Ingeborg Rygh Hjorten, daværende leder av Norsk Bibliotekforening (NBF). 
Kristenn Einarsson, leder i Forleggerforeningen, viste til erfaringene i Sverige 
og Danmark og responderte med at «det er svært lite ideelt om e-bøker på 
bibliotekene torpederer muligheten til å bygge markedet, slik de første utlåns- 
løsningene i Sverige og Danmark gjorde» (Meisingset, 2013). 

Mariann Schjeide, Hjortens etterfølger som leder i NBF fra mars 2014, var 
enda mindre diplomatisk i ordelaget: 


Vi skjønner at det er veldig viktig for forleggere og forfattere å tjene penger. Men så 
lenge bibliotekene har bedrevet utlån, har det vært revnende likegyldig hvilket for- 
mat utlånsmaterialet kommer i. Vi har alltid vært i forkant, og det overrasker meg 


overhodet ikke at utlånet nå er i ferd med å gå forbi salget. (Wangen, 2014) 


Ytringer av denne typen kan ikke ses isolert fra det faktum at NBF og 
Forleggerforeningen er parter i samtaler og forhandlinger som skal lede frem 
til en eventuell avtale om e-bokutlån. Mens samtaler og forhandlinger foregår 
i lukkede rom, kan den offentlige ordstriden ses som en legitimitetskamp, altså 

en strid om makt og om hvilke beskrivelser av virkeligheten som skal få gjelde 
(H. Larsen, 2014). 

Går vi tilbake til tiden før bibliotekenes og bokbransjens nåværende løsnin- 
ger kom på plass, var det vyer om utstrakt samarbeid for å skape et fungerende 
e-bokmarked. Notatet «Nasjonal e-bokstrategi», signert Gyldendals Bjarne 
Buset, Biblioteksentralens Kjartan Vevle og forfatter Morten Harry Olsen, tok 
til orde for en felles, nasjonal e-bokløsning der kommersielle og offentlig 
finansierte aktører dro lasset sammen. Sluttresultatet, Bokskya, ble imidlertid 
ikke det disse aktørene så for seg, ei heller noe samarbeid mellom kommersiell 
og offentlig finansierte deler av det litterære feltet (Colbjørnsen, 2012). 

E-bokutlånet i norske folkebibliotek utgjør fremdeles en liten andel av det 
samlede utlånet, kun 1-2 prosent av det totale utlånet, ifølge Rambøll (2015b). 
Frykten for kannibalisering kan derfor synes ubegrunnet. Imidlertid er også 
det kommersielle e-boksalget et marginalt fenomen. Undersøkelsen Litteratur 
i tall viste at i 2013 var den totale omsetningen av digitale bøker 227 milliarder 
kroner, noe som tilsvarer 4 prosent av de totale salgsinntektene (Rambøll, 
2015a). Basert på Forleggerforeningens statistikk fra 2014 har jeg estimert 
e-boksalget i allmennmarkedet til å utgjøre kun 1 prosent av netto omsetning 
og 1,2 prosent av antall titler solgt (Colbjørnsen, 2015). 

De kommersielle aktørenes frykt (representert ved Forleggerforeningen og 
Bokbasen) er på denne bakgrunn at markedet kveles nærmest ved fødselen 
fordi gratistilbudet fra bibliotekene er like godt og bedre enn bokhandlenes. 
Bibliotekene (representert ved NBF) hevder selv at de skaper e-boklesere og 
når ut til nye lesegrupper og dermed bidrar til å løfte frem et levedyktig e-bok- 
marked. Det er vanskelig å peke klart på hvem som har rett her: I små og 
umodne markeder som dette vil man lett overvurdere eller undervurdere 
effekter etter som hvilket perspektiv man i utgangspunktet anlegger. Imidlertid 
står én ting klart: Uten enighet om avtalevilkår for levering av bøker til utlåns- 
ordningene, faller markedet sammen. Det åpne biblioteket er i denne sam- 
menheng avhengig av kompromissløsninger som utgjør noe annet enn det 
perfekte bibliotek. 


Apen tilgang (open access) 
Åpen tilgang, eller open access (OA), til forskningspublikasjoner innebærer 
at lesere fritt kan få tilgang til forskningsartikler og -antologier på nett. 

Økonomisk dreier det seg om et skifte fra at leseren må betale for tilgang, eller 
at biblioteket finansierer dette som et fellesgode, til at forskeren, forskningsin- 
stitusjonen eller forskerfellesskapet må betale for publiseringen. En vanlig for- 
retningsmodell er forfatterbetaling i form av en Article Processing Charge 
(APC), men det finnes flere andre modeller. Prinsipielt dreier OA seg ofte om 
at offentlig finansiert forskning skal komme offentligheten til gode uten (bety- 
delige) restriksjoner, slik det for eksempel fremkommer i forskningsmeldin- 
gen Lange linjer - kunnskap gir muligheter (2012-2013). 

I sin opprinnelige definisjon fra Budapest Open Access Initiative i 2002 lød 
det slik: 


By ‘open access’ to this literature, we mean its free availability on the public internet, 
permitting any users to read, download, copy, distribute, print, search, or link to the 
full texts of these articles, crawl them for indexing, pass them as data to software, or 
use them for any other lawful purpose, without financial, legal, or technical barriers 


other than those inseparable from gaining access to the internet itself.” 


I Norge er det CRIStin (Current Research Information System In Norway), 
et organ underlagt Kunnskapsdepartementet og Helse- og omsorgsdeparte- 
mentet, som er padriver og koordinator i arbeidet med overgang fra tradisjo- 
nell akademisk publisering til apen tilgang. Som det heter pa CRIStins 
nettsider: «CRIStin skal innhente og stille saman informasjon for forskingsin- 
stitusjonane ut fra prinsippet om open tilgang for alle».'* I 2015 ble ca. 16 
prosent av norske vitenskapelige artikler publisert åpent (Arbeidsgruppe for 
nasjonale retningslinjer for åpen tilgang til forskningsresultater, 2016). 

Open access kan betraktes som del av en større bevegelse, der åpenhetsideo- 
logien også er knyttet til tilgjengeliggjøring av forskningsdata (open data) og 
programvare/kildekode (open source) (Brienza, 2015). Åpen tilgang kan opp- 
nås enten gjennom vitenskapelig publisering i åpne tidsskrifter (såkalt gull 
OA), eller ved at forskeren selv arkiverer publikasjonen på sin egen nettside 
eller institusjonens nettsider (grønn OA). Tradisjonelle forlag kan være invol- 
vert i begge modeller. Samtidig er det slik at åpen tilgang til dels har oppstått 
som en reaksjon på at akademiske forlag har operert med høye lisensavgifter 
på omfattende tidsskriftpakker og svært sjenerøse driftsmarginer. Særlig har 


17 _ http://www.budapestopenaccessinitiative.org/read 
18 —http://www.cristin.no/om/ 

det vært oppmerksomhet rundt praksisene til internasjonale tidsskriftutgivere 
som Reed Elsevier, Springer og Wiley Blackwell. I Norge er Universitetsforlaget 
den ledende akademiske utgiveren, men også Cappelen Damm har posisjonert 
seg tydeligere på feltet med et samarbeid med OA-utgiveren Co-Action 
Publishing. 

Det ligger i selve OA-begrepet at åpenhet er sentralt, så anknytningen til det 
åpne bibliotek er tydelig, men bibliotekets rolle i publiseringen er strengt tatt 
ikke nødvendig. Snarere er det jo slik at dersom tidsskrifter er åpent tilgjenge- 
lig på nett, vil det være færre grunner til å gå gjennom et bibliotek, enten fysisk 
eller via nettverket. Forskningsbibliotek har allikevel vært sterke pådrivere i 
arbeidet med åpen tilgang, det synes å ligge naturlig i forlengelsen av bibliote- 
kets historiske tilgjengeliggjøringsmisjon. I praksis er bibliotek fremdeles sen- 
trale passeringspunkter for tilgang til forskningspublikasjoner. Dette handler 
også om at tilgang i seg selv ikke åpner forskningen opp: Forskningsbasert 
kunnskap er komplisert og ofte preget av faginterne uttrykk og innforståtthet. 
Den må gjerne formidles og settes inn i en sammenheng, noe en dyktig biblio- 
tekar kan bidra med. 

I dag samarbeider universiteter og tilhørende bibliotek om egne publise- 
ringsplattformer for OA: Universitetsbiblioteket i Oslo tilbyr en kalt Fritt, 
NTNU har NTNU Open Access Journals, UiB har Bergen Open Access 
Publishing, UiT har Serpentio Academic Publishing, og HiOA har Open 
Access Journals at HiOA. 

Selv om åpen tilgang er tett knyttet til digital publisering, som definisjonen 
over viser, er det grunn til å skille mellom de to. OA er per definisjon digital, 
men digital publisering behøver slett ikke være OA. 

Et viktig moment er at åpen tilgang ikke fjerner kostnadene ved å skulle 
publisere, men flytter disse fra leseren til forskeren, forskningsinstitusjonen 
eller et forskerfellesskap (f.eks. en organisasjon eller ideell stiftelse). Det gir 
rom for at tradisjonelle forlag kan opprette hybridmodeller der selve tidsskrif- 
tet er abonnementsbasert, mens enkeltartikler kan kjøpes fri som OA (model- 
len kalles hybrid OA). Resultatet for forskningsinstitusjonene er det som er 
blitt kalt «double dipping», altså at institusjonene betaler dobbelt opp i form av 
både abonnement og APC. Abonnementsløsningene i form av pakker gjør at 
bibliotekene havner i det økonomene kaller en «lock-in»-situasjon (Arthur, 
1989; Liebowitz & Margolis, 1995). Uten reelle alternativer blir de sittende 
med utgiftene til tidsskriftabonnementene uavhengig av om de er fornøyd 

med tjenesten som ytes. Utgiverne, på sin side, kan nyte godt av den doble 
inntektsstrømmen fra abonnement og frikjøp av enkeltartikler. Heller ikke 
grønn OA fjerner muligheten for utgiverne til å hente de samme profittene fra 
publiseringen. Frikjøp av enkeltartikler benyttes i stor grad av de store interna- 
sjonale forlagene (særlig innenfor såkalt STEM"), som presser bibliotekene 
inn i innkjøpsmodeller med dårlige vilkår for den innkjøpende institusjon. 
Selv om brukeren kan nyte godt av et gratis utlånstilbud, begrenses dette i 
praksis av hva bibliotek med knappe ressurser ser seg i stand til å betale til 
forlag som Elsevier og Springer. 

Etablerte tidsskrift har gjerne et stort historisk arkiv som heller ikke frigjø- 
res automatisk ved en overgang til åpen tilgang. OA-betingelsene vil da typisk 
gjelde nye artikler, mens arkivet fremdeles ligger bak en betalingsmur (blant 
annet på grunn av forfatterkontrakter som ikke er reforhandlet). OA er der- 
med på ingen måte en betingelsesløs åpning av vitenskapens skattkamre. 

I Norge har ikke akademiske forlag vært spesielt skeptiske hva angår åpen 
tilgang. Forlag som Universitetsforlaget og Cappelen Damm Akademisk tilbyr 
begge OA og oppfordrer til at forfatterne velger denne formen for publisering. 
I økende grad kan man også publisere bøker med åpen tilgang, da typisk finan- 
siert gjennom forfatteravgifter av vesentlig størrelse.” Krav og forventninger 
fra regjeringer og fra Forskningsrådet har dreiet tidsskriftpublisering på norsk 
kraftig i retning av OA, men uten at finansieringen har vært fulgt opp. 

Eksempelet med åpen tilgang viser oss med tydelighet hvordan 
åpenhetsidealet møter institusjonelle rammer i form av etablerte publiserings- 
og markedspraksiser som sørger for å begrense åpenheten. 


Konklusjon og nye løsninger 


Det vi kan kalle bok-Norge, består av både kommersielle og offentlig finansi- 
erte virksomheter. Ofte er de tett knyttet sammen. Overflatisk kan vi si at både 
bibliotek, forlag og bokhandlere arbeider med samme mål for øye: De jobber 
for litteraturens og forskningens fremme, for å få folk til å lese. Dette er da 
heller ikke direkte usant, men en grov forenkling. Som vi har sett, er 


19 Science, Technology, Engineering, Medicine. 
20 Denne utgivelsen er nettopp et eksempel på en slik publiseringsform. 

institusjonenes fremvekst knyttet til ulike mål og formål. Digitaliseringen viser 
oss disse ulikhetene i nye sammenhenger og hvordan de får frem motsetninger 
med rot i de institusjonelle forutsetningene og selvforståelsene. 

Kulturpolitikken og bransjestrukturer er faktorer som, utover teknologien, 
åpenbart preger de digitale løsningene i norske bibliotek. De fungerer med 
andre ord som omstendigheter som teknologien er nødt til å virke innenfor 
(selv om den også vil bidra til å prege sine omgivelser). Et begrep som «embed- 
dedness» kan dermed bidra til å forklare tregheten i digitaliseringsprosesser 
(Colbjørnsen, 2015), også innad i bibliotekene, der mange er sterke pådrivere 
for digitale tjenester. 

Det å skulle åpne opp bibliotekenes samlinger ved hjelp av digital teknologi 
er kanskje mer problematisk enn mange har sett for seg. At digitalisering ikke 
er synonymt med åpenhet, er heller ikke spesielt for bibliotek som sådan, det 
preger store deler av digital publisering mer generelt: Til tross for utviklingen 
av standarder som skal gjøre det enklere å være digital forbruker, lager domi- 
nerende aktører som Amazon og Apple proprietære systemer (kalt «økosyste- 
mer» eller «walled gardens») som er gjensidig utelukkende og er ment å gjøre 
brukeren mindre tilbøyelig til å gå fra ett system til et annet (Colbjørnsen, 
2014). 

Allikevel: Vi tenker fremdeles på åpenhet som et gode. Tilgjengeliggjøring 
for allmennheten er verdt å strebe etter. Hvem eller hva er det da som står i 
veien for åpenheten, som har skylda for at lukkethet oppstår? Selvsagt er det 
enkelte aktører som selv besørger lukkethet. For eksempel er det kommersielle 
aktører som innfører begrensninger på utlån, innlån, lånetid og aktører som 
utnytter bibliotekenes innelåste situasjon og sørger for at lukrative tidsskrift- 
pakker eksisterer overhodet. Men lukkethet oppstår også som et resultat av at 
åpenhetsideologien fremføres uten reservasjoner og uten forståelse for den 
institusjonelle særegenheten ved aktører og organisasjoner. For forlag og bok- 
handlere (i Norge ofte samlet innenfor et forlagshus) gjelder dette: Med min- 
dre man ser for seg at all litteraturproduksjon skal være et statlig ansvar, må 
det tas hensyn til kommersielle interesser. For bibliotekene gjelder dette: Med 
mindre bibliotekene skal fungere kun som historiske arkiver, må nye formater 
kunne introduseres som en del av bibliotekenes samlinger. 

Historisk har det da også stort sett vært enighet mellom kommersielle 
aktører og bibliotek om viktige institusjonelle prinsipper. Sentralt her er 

biblioteklovens knesetting av gratisprinsippet, som gir en fornuftig arbeids- 
fordeling i feltet. Men like viktig er innkjøpsordningen og de øvrige 
støtteordningene som ble etablert mellom 1954 og 1970. Det er i denne kul- 
turpolitisk aktive epoken at den institusjonelle likevekten mellom offentlig 
og kommersiell sektor ble etablert. Senere variasjoner i kulturpolitisk praksis 
(f.eks. Langslet på 80-tallet, Giske på 2000-tallet, Widvey på 2010-tallet) har 
ikke vesentlig endret den institusjonelle balansen. Digitaliseringen i kombi- 
nasjon med andre makroøkonomiske og sosiale tendenser setter i dag press 
på institusjonene og er i stand til å endre den institusjonelle logikken. Når 
partene skal finne tilbake til et felles ståsted, spiller staten nok en gang en 
viktig rolle. 

Kulturutredningen 2014 (NOU 2013:4)”' la vekt på at staten må ta en aktiv 
rolle i digitaliseringen og da spesifikt et «større ansvar for å sikre fortgang og 
bidra til utvikling av tekniske løsninger for hele bibliotekfeltet inkludert for- 
handlinger om rettighetsavklaringer». I Nasjonal bibliotekstrategi 2015-2018 
hevder Kulturdepartementet at staten bør innta en mer aktiv rolle for å videre- 
utvikle e-bokutlånet. Strategien legger tydelig opp til at Nasjonalbiblioteket 
skal fungere som en sentral aktør og megler i konflikten mellom bibliotek 
(NBF) og forlag (Forleggerforeningen). Nasjonalbibliotekets nylig (mai 2016) 
fremlagte modell for e-bokutlån viser at institusjonen har inntatt rollen som 
megler og forsøkt å balansere kommersielle og allmennyttige formål.” Norsk 
kulturråds posisjon er også en variant av den statlig finansierte koordinatoren 
på feltet. 

Staten har, gjennom Kunnskapsdepartementet, Forskningsrådet og CRIStin, 
vært pådriver for åpen tilgang. Imidlertid har det vært rettet kritikk mot disse 
instansene for ikke å ha tenkt igjennom konsekvensene av en overgang til 
OA. Selv om både Stoltenberg II- og Solberg-regjeringen har uttrykt klare 
ambisjoner om at offentlig finansiert forskning skal være åpent tilgjengelig”, 


21 —https://www.regjeringen.no/no/dokumenter/nou-2013-4/id715404/ 

22 Om den foreslåtte modellen heter det: «Modellen deler tilgangen til e-bøker i en lisensperiode og en klikk- 
modell. Lisensmodellen skal gjelde de to første årene etter at bøkene er kommet inn til biblioteket, og 
innebærer begrensinger i antall utlån og at ikke flere kan låne e-boken samtidig. Etter to år føres e-bokene 
over i en klikkmodell hvor de kan lånes ut uten begrensninger og bibliotekene går over til å betale per 
utlån». Jf. http://www.nb.no/Hva-skjer/Aktuelt/Nyheter/Ny-modell-gir-flere-e-boeker-i-bibliotekene 

23 Jf. forskningsmeldingen Lange linjer: Meld. St. 18 (2012-2013). Se også statssekretær Bjørn Haugstad 
(KD) om «The Norwegian Approach to Open Science, Impact and Evaluation’, jf. https://www.regje- 
ringen.no/no/aktuelt/the-norwegian-approach-to-open-science-impact-and-evaluation/id2482412/ 

har incentivordninger og økonomiske rammevilkår vært mangelfulle. Arbeidet 
med en såkalt konsortiemodell for artikkelavgift har trukket i langdrag.” 
Forfatterforeninger som Norsk faglitterær forfatter- og oversetterforening har 
lenge vært skeptiske til åpen tilgang. Generalsekretær i NFFO, Tore Slaatta, har 
påpekt hvordan «ønsket om å gjøre forskningen mer tilgjengelig, kan få det 
paradoksale utslaget at norsk forskning blir mer lukket». Han frykter på vegne 
av sine medlemmer at «kombinasjonen av Open Access og tellekanter vil gjøre 
at færre norske akademikere vil bruke tid på å formidle kunnskapen de sitter 
på, til et breiere publikum» (D. E. U. Larsen, 2016). 

I 2016 etablerte Solberg-regjeringen en arbeidsgruppe for å utarbeide for- 
slag til nasjonale retningslinjer for åpen tilgang til forskningsresultater. 
Arbeidsgruppa leverte sin anbefaling i juni 2016. Det er en grundig rapport 
med retningslinjer som søker å ta hensyn til ulike sider ved det akademiske 
publiseringssystemet. I rapporten heter det blant annet at man må «balansere 
mellom behovet for nasjonal styring og hensynet til de enkelte institusjonenes 
autonomi» (Arbeidsgruppe for nasjonale retningslinjer for åpen tilgang til 
forskningsresultater, 2016). Noen grundigere refleksjon omkring hva forlags- 
institusjonen bidrar med, eller hvilke konkrete rammevilkår den er avhengig 
av, gir rapporten derimot ikke. En balansert vekting av behov og krav i bok- 
Norge må også ta de kommersielle aktørene i betraktning. Skal vi forstå dyna- 
mikken der åpenhet følges av tiltak som resulterer i mer lukkethet, må vi også 
ha kunnskap om og respekt for de historiske, institusjonelle og økonomiske 
forutsetningene som virksomheter i bok-Norge opererer etter. Det kan vi 
bruke for å oppnå noe av den åpenheten som etterstrebes. Trolig er vi også 
nødt til å akseptere at en fullstendig åpning, å la det perfekte bibliotek, ikke er 
oppnåelig innenfor et blandingsøkonomisk bok-Norge. Da må staten og dens 
etater bidra med mer enn gode intensjoner og forventninger om ideelle løs- 
ninger. Det kan synes paradoksalt at staten skal innta en mer aktiv rolle for å 
sikre autonomi og velfungerende relasjoner mellom aktørene, men også dette 
kan betraktes i lys av ansvaret for offentlighetens infrastruktur, et anliggende 
for staten som er slått fast i Grunnlovens $100. 


24 —Konsortiemodellen som har vært diskutert, kalles gjerne NÅHST (Nasjonale Åpne Humaniora og 
Samfunnsvitenskapelige tidsskrift). For eksempler, se også rapporten «Norsk medietidsskrifts over- 
gang til digital publisering og open access (OA)» fra 2013 for en praktisk vurdering av de økonomiske 
konsekvensene. 

Aktivering av nasjonens 
hukommelse: 


Nasjonalbiblioteket i offentligheten 


Håkon Larsen 


Innledning 


Nasjonalbiblioteket (NB) skal både være nasjonens hukommelse og formidle 
vår felles kulturarv til et bredt publikum. Organisasjonens oppdrag er beskre- 
vet på følgende måte i den siste stortingsmeldingen om biblioteker: 


Funksjonane som Nasjonalbiblioteket skal fylle i relasjon til samlingane, kan grovt 
sett delas i to. For det første har institusjonane ein bevaringsfunksjon, som omfattar 
all aktivitet som er knytt til innsamling, sikring og bevaring og det å gjere samlingane 
tilgjengelege [...] For det andre har institusjonen ein formidlingsfunksjon som inne- 
ber at Nasjonalbiblioteket stiller samlingane sine til disposisjon for ulike brukargrup- 
per innanfor dei rammene som pliktavleveringslova og åndsverklova set. (St.meld. 


nr. 23 (2008-2009), s. 38) 


Selv om samlingsoppdraget er den viktigste oppgaven til NB, forankret i 
loven om pliktavlevering (LOV, 1989-06-09-32), har formidlingsbiten blitt en 
stadig viktigere del av organisasjonens oppdrag. Dette kapittelet handler om 
NBs pågående arbeid med å nå ut til et bredt publikum gjennom formidling av 
sine samlinger. 

Helt siden NB flyttet inn i egne lokaler på Solli plass i Oslo i 2005 (Takle, 
2009), har man i organisasjonen vektlagt formidlingen av samlingen som en 
sentral del av virksomheten. I årsrapporten for 2014 fremhevet man at 

«Nasjonalbiblioteket planlegg dei neste åra å satse meir på å formidle eigne 
samlingar, både fysisk og digitalt [...]» (Nasjonalbiblioteket, 2014, s. 13). 
Gjennom en analyse av et mangfold av kilder" har jeg studert det samtidige 
formidlingsarbeidet som NB bedriver. En viktig aktør i dette formidlingsarbei- 
det er NBs direktør, og en del av kapittelet handler om hvordan Aslak Sira 
Myhre fremfører legitimitet i offentligheten på vegne av organisasjonen. 


NB og åpenhet i biblioteksektoren 


Som et ledd i å styrke formidlingsarbeidet ansatte NB i 2015 flere personer i 
nyopprettede formidlingsstillinger. Ida Berntsen kom fra Cappelen Damm for 
å arbeide med NBs bok-, rapport- og tidsskriftsutgivelser. Eline Skaar Kleven 
ble hentet fra Litteraturhuset for å «... fornye arrangementstilbudet i 
Nasjonalbiblioteket og åpne opp for nye og større publikumsgrupper». Og 
Trond Myklebust gikk fra Aftenposten til NB for å være en «... rådgiver for 
digital formidling og grensesnitt mellom digitale og analoge plattformer». 
Høsten 2016 utlyste NB ytterligere tre stillinger relatert til formidlingsoppga- 
ver. I annonseringen av stillingene skrev NB på sin Facebook-side den 16. 
november: «Det siste året har vi tredoblet antall arrangementer, utstillinger og 
bokutgivelser på Nasjonalbiblioteket, der vi formidler den norske kulturarven 
til et bredt, allment publikum. Nå trenger vi flere kolleger med på laget for 
ytterligere vekst og profesjonalisering».3 

En viktig del av NBs prosjekt med å åpne samlingene handler om digitalise- 
ring. Fra politisk hold er det tydelig kommunisert at NB skal innta en offensiv 
rolle og ha som ambisjon å ligge i forkant av utviklingen. Første setning under 
overskriften «Visjon, mål og strategier» i Kulturdepartementets «digitalise- 
ringsmelding» heter: «Med forankring i pliktavleveringsloven og åndsverklo- 
ven har Nasjonalbiblioteket som sin visjon å være nasjonens hukommelse og 
et multimedialt kompetansesenter i forkant av fremtidens etterspørsel» (St. 
meld. nr. 24 (2008-2009), s. 45). En ambisjon forbundet med digitaliseringen 


1 Organisasjonens dokumenter, politiske dokumenter om bibliotek og kulturarv, avisartikler om NB, 
intervjuer med nøkkelpersoner i organisasjonen og observasjon på publikumsarrangementer i NBs 
lokaler. 

2 http://www.nb.no/Hva-skjer/Aktuelt/Nyheter/Nasjonalbiblioteket-til-hele-folket (sist besøkt 16.11. 
2015). 

3 — https://www.facebook.com/nasjonalbiblioteket/ (sist besøkt 19.12.2016). 

er å nå flere med NBs tilbud og bidra til utvikling av offentligheten. Myhre 
skriver i innledningen til årsrapporten fra 2014: «Denne årsrapporten vil vise 
at Nasjonalbiblioteket i 2014 [...] fyller samfunnsoppdraget som en tilretteleg- 
ger for en digital demokratisk offentlighet med forankring i den nasjonale kul- 
turarven» (Nasjonalbiblioteket, 2014, s. 4). Til Klassekampen sier Myhre at NB 
«[...] gjennomfører et av de største digitaliseringsprosjektene i verden [...] 
Snart har vi digitalisert alle bøker som noen gang er gitt ut på norsk».* 

Helt siden ABM-utvikling ble oppløst i 2010, har NB hatt et overordnet 
ansvar for utviklingen av biblioteksektoren.> Dette ble ytterligere forsterket i 
2015, da NB av Kulturdepartementet, gjennom den nasjonale bibliotekstrate- 
gien (Kulturdepartementet, 20154), ble tillagt et spesielt ansvar for å videreut- 
vikle folkebibliotekene med tanke på deres funksjon som møteplasser og 
kulturarenaer.® Åpenhet er her et overordnet tema. Statsråd Thorhild Widvey 
skriver i dokumentets forord at «[...] bibliotekene har gått frå lukkede rom til 
opne, levende landskap [...]» (Kulturdepartementet, 2015a, s. 4). Også nasjo- 
nalbibliotekaren har skrevet en innledning til strategidokumentet, hvor han 
presiserer at «[f]ramtidas bibliotek er en møteplass» (Kulturdepartementet, 
2015, $. 5). Det spesifiseres videre i dokumentet at «[s]taten skal bidra til at 
biblioteksektoren styrkes som aktiv formidler av kunnskap og kulturarv, og 
legge til rette for at folkebibliotekene blir aktuelle og uavhengige møteplasser 
og arenaer for offentlig samtale og debatt» (Kulturdepartementet, 20154, s. 8). 


4 Klassekampen (2016): «Lager Matrix på biblioteket», 4.1, Morten S. Smedsrud. Den kjente 
amerikanske bokhistorikeren og forkjemperen for digitalisering av litteratur, Robert Darnton, 
fremhevet også NBs digitaliseringsarbeid som offensivt i sitt foredrag i NBs lokaler den 14. oktober 
2015. Se Colbjørnsen (denne boken) for en nærmere diskusjon om NBs arbeid med å digitalisere 
samlingen. 

5 NBs Svein Arne Tindesand har forfattet Store Norske Leksikons artikkel om ABM-utviklingen. Her 
skriver han: «Statens senter for arkiv, bibliotek og museum (ABM-utvikling) ble etablert 1. januar 
2003, gjennom et samarbeid mellom Kultur- og kirkedepartementet og Kunnskapsdepartementet, ved 
å sammenslutte Statens bibliotektilsyn, Norsk museumsutvikling og Riksbibliotektjenesten. ABM- 
utvikling skulle være et tverrsektorielt organ som ivaretok statens forvaltningsmessige ansvar for 
utvikling av fagområdene arkiv, bibliotek og museum. I 2010 ble ABM-utvikling nedlagt og oppgavene 
på bibliotekområdet ble overført til Nasjonalbiblioteket. Oppgavene på arkiv- og museumsområdet ble 
overført til Norsk kulturråd. I 2015 ble ansvaret for arkivutviklingsoppgavene videre overført til 
Riksarkivaren». https://snl.no/ABM-utvikling (sist besøkt 4.1.2017). 

6 Som en konsekvens har den nye nasjonalbibliotekaren hentet inn ytterligere en tidligere ansatt fra 
Litteraturhuset. Monica Helvig, tidligere nestleder ved Litteraturhuset, har blitt ansatt i en stilling som 
prosjektleder for «å lede arbeidet med å kartlegge og utvikle folkebibliotekene som møteplasser og 
kulturarenaer». http://www.nb.no/Presse/For-presse/Pressemeldinger/Ny-prosjektleder-skal-utvikle- 
bibliotekene-som-kulturarenaer (sist besøkt 16.11.2015). Helvig har også vært ansatt i Foreningen 
ILes, hvor Myhre har vært leder. 

Det har over de siste tiårene blitt gjennomført mange studier av folkebiblio- 
tekenes utvikling relatert til deres rolle som møteplasser (Aabø & Audunson, 
2012; Aabø, Audunson & Vårheim, 2010; Audunson, 2005; Vårheim, Steinmo 
& Ide, 2008), ofte koblet til teorier om sivilsamfunn, med en vektlegging av 
sosial kapital (Putnam, 2000) og «Third places» (Oldenburg, 1989). Men det er 
til gjengjeld lite forskning på forskningsbibliotekenes rolle som møteplasser 
(Black & Roberts, 2006; Bryant, Matthews & Walton, 2009, se også kapittel 1 i 
denne boken). I tillegg til å tilrettelegge for at folkebibliotekene utvikler seg til 
åpne møteplasser og arenaer for samtale og debatt, har NB ambisjoner om selv 
å utvikle seg til å bli en slik arena. Gjennom å analysere et bredt spekter av data 
med en kombinasjon av tekstanalyse, kvalitative semi-strukturerte dybdeinte- 
rvjuer og deltagende observasjon søker jeg gjennom metodetriangulering 
(Silverman, 2001, s. 233-235) og tykke beskrivelser (Geertz, 1973) å oppnå en 
forståelse av NBs samtidige arbeid med å åpne opp og formidle den samlingen 
de forvalter. Som Aslak Sira Myhre skriver i sin «Melding frå leiaren» i årsrap- 
porten for 2014, søker organisasjonen å realisere målsettingen om å være et 
«Nasjonalbibliotek for fem millionar» (Nasjonalbiblioteket, 2014). For Myhre 
og NB er det nemlig et «hovedprosjekt [...] at vi lever i en tid der det ikke er 
tilstrekkelig å ta vare på hukommelsen. Vi må aktivisere den ogsa».” En viktig 
del av denne jobben gjøres av nettopp direktøren, som gjennom sin tilstedevæ- 
relse i offentligheten representerer en legemliggjøring av organisasjonen og 
fremfører legitimitet på dens vegne. Jeg har derfor studert Myhres 
medieopptredener. 

Statlig finansierte kulturorganisasjoner er i prinsippet avhengig av å legiti- 
mere seg overfor borgerne, ettersom borgerne indirekte finansierer organisa- 
sjonens virksomhet gjennom å betale skatt. Det vil derfor ikke være tilstrekkelig 
for ledere av slike organisasjoner kun å bedrive legitimeringsarbeid overfor 
Kulturdepartementet — den politiske ledelsen i departementet vil sannsynlig- 
vis ikke opprettholde en organisasjon som har liten tillit og legitimitet i befolk- 
ningen (se Larsen, 2016; Kann-Rasmussen, 2016 for en nærmere diskusjon). 

Medieanalysen er basert på søk i mediearkivet Retriever (Atekst). Nærmere 
bestemt har jeg basert analysen på alle treff på søkeordet «Aslak Sira Myhre + 
nasjonalbibliotekar» i tidsperioden 1. mars 2014 til 31. august 2015. Dette ga 
treff på 249 artikler. Jeg startet søket i mars 2014 fordi det da ble kjent at Myhre 


7 Klassekampen (2016): «Lager Matrix på biblioteket», 4.1., Morten S. Smedsrud. 

var én av fire søkere til stillingen som nasjonalbibliotekar. Jeg stoppet ved 
utgangen av august fordi søket ble gjennomført i begynnelsen av september 
2015. Etter å ha gått gjennom alle de 249 artiklene valgte jeg å sentrere den 
kvalitative innholdsanalysen rundt intervjuer med Myhre, og andre saker der 
hans rolle som nasjonalbibliotekar er fremtredende. Det er fire tidsperioder 
som utmerker seg i materialet. Det er for det første mars 2014, da det ble kjent 
at han søkte på direktørstillingen. Deretter er det mye omtale i mai samme ar — 
tidspunktet da Myhre ble utpekt som nasjonalbibliotekar i statsråd. November 
2014 var også en periode med hyppige medieopptredener i forbindelse med 
Myhres tiltredelse i stillingen den 1. november. Deretter var det relativt lite 
aktivitet frem til august 2015, da Myhre hadde en fremtredende rolle i fremleg- 
gelsen av den nye bibliotekstrategien.* 

Jeg har videre sett på lederartiklene i NBs årsrapporter. For å studere hvor- 
dan NB forvalter sitt formidlingsoppdrag, har jeg også vært til stede på diverse 
publikumsrettede arrangementer i regi av NB, og jeg har intervjuet NBs avde- 
lingsdirektør for forskning og formidling, Hege Stensrud Høsøien, og NBs 
programsjef, Eline Skaar Kleven. Begge intervjuene ble gjennomført i 
Nasjonalbibliotekets lokaler på Solli plass. Informantene har gitt samtykke til 
at jeg kan sitere dem med navn og stillingstittel, og de har godkjent sitater per 
e-post. I tillegg til disse semi-strukturerte forskningsintervjuene hadde jeg 
også den 5. februar 2016 en lengre uformell samtale med forskningsbibliotekar 
Michelle Tisdel om diverse aspekter ved NBs virksomhet. I og med at jeg er 
opptatt av direktørens offentlige rolle som legitimeringsaktør, har jeg valgt 
ikke å intervju ham, men kun å studere hans medieopptredener. For å gjen- 
nomføre en slik analyse trenger vi teori om legitimitet og sosiale fremførelser. 
Jeg vil kort presentere slik teori før jeg tar fatt på analysen. 


Legitimering som fremføring og kulturelt arbeid 


Et dominerende perspektiv innen forskning på organisasjoners legitimitet har 
over de siste tiårene vært teoriene om sosiologisk institusjonalisme i et neo- 
institusjonalt perspektiv (Scott, 2013). Det er vanlig å skille mellom tre former 


8  Itillegg til artiklene fra Retriever trekker jeg også på andre publikasjoner, som ikke er tilgjengelige via 
mediearkivet, hvor Myhre er intervjuet i kraft av sin stilling. Noen av disse er også fra et senere tids- 
punkt enn august 2015. Jeg har ikke gått like systematisk til verks i arbeidet med dette materialet. 


55 


KAPITTEL 3 


for institusjonalisme: rasjonelle valg-institusjonalisme, historisk institusjona- 
lisme og sosiologisk institusjonalisme (Hall & Taylor, 1996). Den sosiologiske 
institusjonalismen er spesielt opptatt av relasjonen mellom organisasjoner og 
deres sosiale omgivelser. Siden slutten av 1970-tallet har man snakket om en 
neo-institusjonalisme innen organisasjonssosiologien (Meyer & Rowan, 1977; 
Powell & DiMaggio, 1991), hvor man blant annet er opptatt av å analysere 
organisasjoner i lys av organisatoriske felt (DiMaggio & Powell, 1983), inspi- 
rert av Bourdieus (1993) teori om sosiale felt (Scott, 2013). Et hovedpoeng for 
disse teoriene er at organisasjoner i stor grad søker å speile sine omgivelser i 
sin søken etter legitimitet, og at dette leder til at organisasjoner tenderer mot å 
bli like hverandre. 

Disse teoriene er imidlertid svake når det gjelder å forstå aktørers handlin- 
ger (Hall & Taylor, 1996; Jepperson, 1991; Larsen, 2016; Schmidt, 2008). For 
å få tak i konkrete aktørers legitimeringsarbeid trenger vi derfor teorier som 
fanger opp meningskompleksiteten som er forbundet med legitimering. Med 
legitimeringsarbeid sikter jeg til at legitimering er en sosial prosess (Johnson, 
Dowd & Ridgeway, 2006), og at legitimitet er noe ustabilt og noe man konti- 
nuerlig må arbeide for å oppnå gjennom meningsskapende kulturelt arbeid 
(Boltanski, 2011; Boltanski & Thévenot, 2006; Larsen, 2016). Siden jeg er 
spesielt interessert i å undersøke hvordan NB, representert gjennom sin 
direktør, bedriver offentlig legitimeringsarbeid, er det nødvendig med teo- 
rier om sosiale fremførelser av legitimitet. Et perspektiv som er meget anven- 
delig i denne sammenheng, er utviklet av den amerikanske sosiologen Jeffrey 
Alexander. Ifølge Alexander (2011, s. 103) må en sosial fremførelse, for å 
være vellykket, klare å forene de mange elementene som utgjør en sosial 
fremførelse. Disse består, ifølge hans teori, av kollektive representasjoner, 
sosiale skript, aktører, de symbolske produksjonsmidlene, mise-en-scène, 
sosial makt, fortolkende makt og publikum. Det er kun gjennom en forening 
av disse elementene at en aktør vil klare å overbevise publikum om at frem- 
førelsen er autentisk. Om den oppleves som autentisk, vil den ikke lenger 
oppleves som en fremførelse, men som en genuin handling. Han skriver: 
«Meaning must seem to come from the actor if it is to seem authentic, not 
from scripts, props, power, or audience» (Alexander, 2011, s. 85). En viktig 
del av det offentlige legitimeringsarbeidet til NB er nettopp at lederne klarer 
å overbevise offentligheten om at de er autentiske i deres organisatoriske 
arbeid. 

Nasjonalbiblioteket som offentlig arena og 
møteplass 


NB ble ikke en selvstendig institusjon før i 1999. Før dette hadde NBs oppga- 
ver blitt ivaretatt av Universitetsbiblioteket ved Universitetet i Oslo. 
Universitetsbiblioteket hadde fungert som nasjonalbibliotek siden universite- 
tet ble opprettet i 1811 (St.meld. nr. 24 (2008-2009), s. 46). NBs avdeling i Mo 
i Rana, som skulle ta seg av det pliktavleverte materialet, ble riktignok oppret- 
tet i 1989, men fikk altså ikke en moderinstitusjon før ti år senere (Takle, 2009). 
Da Universitetsbiblioteket flyttet fra Solli plass til Blindern i 1999, ble den 
gamle bygningen rehabilitert, og i 2005 kunne NB flytte inn i denne sentralt 
plasserte bygningen i Oslo (Takle, 2009, s. 11). 

Huset spiller en viktig rolle i den samtidige formidlingen av samlingen. 
Eline Skaar Kleven forteller at en viktig del av arbeidet i hennes stilling som 
programsjef ved NB består i å få NBs lokaler på Solli plass «til å bli et mer brukt 
hus, en arena i Oslo som blir mer brukt. Få inn arrangementer, programmer, 
som kan formidle samlinga til et større publikum» (Kleven 9.12.2015). Også 
avdelingsdirektør for forskning og formidling, Hege Stensrud Høsøien, påpe- 
ker at det «er den nye nasjonalbibliotekarens erklærte program å åpne dørene». 
Samtidig påpeker hun at dette er en del «av en større bevegelse som man ser i 
hele Europa». Hun forteller om sitt siste besøk ved British Library: 


Da jeg var der for å bruke samlingen som student, måtte jeg søke om å få komme inn, og 
jeg kom nesten ikke inn. Jeg måtte ha med brev fra professor på Blindern, og det var vel- 
dig strengt. Og nå var alle sluser åpne. Det satt og lå ungdommer overalt. Vi ser det i våre 
lokaler også, at hvis du går i kantina kl. 14, så er det smekk fullt, selv om kantina er stengt. 
Det er unge mennesker. For det er varmt, det er hyggelig, og det er gratis internett. Og det 
er noen automater med Cola og sånt. Det er smekk fullt hver eneste dag. Og de bruker 
ikke samlingene. De er ikke interessert i oss. Og det var også mitt inntrykk, at mange av 
dem som var på British Library, de satt liksom langs veggene og holdt på med lekser, 
Facebook eller lignende. Mange av dem har ikke lånekort til samlingen, og da får ikke 
bibliotekarene interagere med dem i det hele tatt. Så de kunne egentlig vært hvor som 
helst. Men samtidig kunne de ikke vært hvor som helst, for de trives i det miljøet. Det er 
trygt, og det er intellektuelt stimulerende selv om de ikke interagerer med samlingen. De 
trives i det boklige og i kunnskapsomgivelsene, på en måte. De bare bruker det som en 
lesesal. Eller, de bruker ikke lesesalen. De vil sitte i kantina, for der kan de drikke brus, og 


der kan de snakke sammen, og ha på telefonen. (Høsøien 16.10.2015) 

Astrid Anderson (denne boken) viser også i sin studie at mange av studentene 
ved Universitetet i Oslo bruker Universitetsbiblioteket på tilsvarende måter. I 
tillegg har andre forskere konkludert med at studenter anser forskningsbibliote- 
ker for å være både et sosialt rom og et sted å arbeide (Bryant et al., 2009, s. 15; 
Duke & Asher, 2012, s. 167; Fagerlid, denne boken). Dette er noe som forsterkes 
ved utvikling av læresentre (Black & Roberts, 2006; Straume, denne boken). 

For NB handler åpenhet i stor grad om å trekke til seg nye brukergrupper og 
å være en relevant arena for samfunnets borgere. Samtidig er det også et ønske 
om at borgerne på et senere tidspunkt vil oppsøke samlingen på eget initiativ: 


[...] man vil åpne opp huset og gjøre det breiere [...] Vi skal formidle, la folk få vite hva vi 
har i samlinga. Men selvsagt og at det blir en inngang inn, at man får et forhold til 
Nasjonalbiblioteket som institusjon. Og så kan man gå på et arrangement [...] Og neste 


steg blir da å oppsøke samlinga, hvis man er interessert i det man hører. (Kleven 9.12.2015) 


En slik utadrettet virksomhet kan fortolkes som en legitimeringsstrategi, 
idet NB bedriver tilsvarende utadrettet legitimeringsarbeid som andre samti- 
dige kulturorganisasjoner. Med et neo-institusjonelt perspektiv kan vi fortolke 
dette som en tvungen isomorfisme (DiMaggio & Powell, 1983), hvor 
Kulturdepartementet er pådriver for at de statlige kulturorganisasjonene skal 
arbeide for økende inkludering og å bevisstgjøre seg sitt samfunnsoppdrag. 
Begge deler var sentralt under koalisjonsregjeringen til Arbeiderpartiet, 
Sosialistisk venstreparti og Senterpartiet. I denne regjeringens to siste tilde- 
lingsbrev (Kulturdepartementet, 2012, 2013) til de statlige kulturorganisasjo- 
nene ble det fremsatt forventninger om at tilskuddsmottaker skulle følge opp 
det som ble beskrevet i stortingsmelding nummer 10 (2011-2012), den såkalte 
inkluderingsmeldingen. Utvalget som skrev den siste NOU-en om kulturpoli- 
tikk, har videre lansert et forslag om at alle statlig finansierte kulturorganisa- 
sjoner skal formulere et samfunnsoppdrag som skal styre deres virksomhet i 
en gitt tidsperiode (NOU, 2013:4, kap. 14). Det har også i alle tildelingsbrevene 
til NB i perioden 2012-2016” blitt lagt vekt på at organisasjonen er forventet 


9 «Coercive isomorphism results from both formal and informal pressures exerted on organizations by 
other organizations upon which they are dependent and by cultural expectations in the society within 
which organizations function» (DiMaggio & Powell, 1983, s. 150). 

10 Dokumentene fra 2012 til 2016 er alle tilgjengelige på Kulturdepartementets nettsider: https://www. 
regjeringen.no/no/dokument/dep/kud/tildelingsbrev/id750084/ (sist besøkt 17.2.2016). Eldre tilde- 
lingsbrev er ikke gjort tilgjengelig på nettsidene. 

å drive aktiv formidling av sin samling. I Kulturdepartementets tildelingsbrev 
for 2015 og 2016 står det eksplisitt at en av forutsetningene for tildelingen av 
midler over statsbudsjettet er at NB skal «øke bruken av samlingene gjennom 
aktive formidlingstiltak» (Kulturdepartementet, 2015b, s. 3; 2016, s. 3). 

Det har altså over flere år vært viktig for Kulturdepartementet at NB driver 
med aktiv samlingsformidling, og det er en av de viktigste oppgavene for 
dagens direktør. Men også den forrige direktøren, Vigdis Moe Skarstein 
(2004-2014), vektla dette. Hun skrev for eksempel i NBs magasin NB21 i 
2008: 


Om samlingen skal være interessant for ettertida, må materialet være i aktiv bruk, 
både som grunnlag for forskning og tilrettelagt for et allment interessert publikum, 
også i samtida. Derfor har Nasjonalbiblioteket økt fokus på formidling - og på at 


formidlingen skal være forsknings- og kunnskapsbasert. (Skarstein, 2008, s. 4) 


Selv om NB først og fremst er en forvaltningsorganisasjon som ivaretar Norges 
hukommelse for fremtidige borgere, og dette i prinsippet vil kunne være nok til 
å legitimere organisasjonens virksomhet, har NB siden det fikk sitt eget bygg, 
blitt mer og mer opptatt av å formidle samlingen (Takle, 2009, s. 185). Denne 
formidlingen skjer i dag gjennom flere publikumsrettede arrangementer og en 
mer målrettet satsing på å «trekke» folk inn til NBs lokaler og arrangementer. 
Som Kleven sa til meg: «... i oktober i fjor var det fire arrangementer, mens det i 
oktober i år var tjuefem. Så det er en markant økning i antall arrangementer» 
(9.12.2015). NB informerer også mer aktivt om disse arrangementene, blant 
annet gjennom at de lager månedlige programhefter med informasjon om den 
publikumsrettede aktiviteten som foregår i huset på Solli plass.” 

NB utvikler seg altså til å bli en kulturarena i Oslo, men har samtidig et spe- 
sifikt oppdrag og en programprofil som gjør at de ikke skal ta plass fra andre 
aktører. Idet jeg spør Kleven om hennes gamle arbeidsgiver Litteraturhuset 
opplever at de har fått en sterk konkurrent i NB, sier hun: «Litteraturhuset har 
kanskje primært internasjonal litteratur, aktuell litteratur. Å formidle verden 
gjennom litteraturen har vært en målsetting for Litteraturhuset i alle år, mens 
vi skal formidle Norge og den norske kulturhistorien» (Kleven). Høsøien 
fremhevet også i beskrivelsen av NBs publikasjonsserier at NB ikke tar opp for 


11 En liten del av formidlingen foregår også i lokalene til samarbeidende kulturorganisasjoner i Oslo eller 
Alta (NBs egne lokaler i Alta er ikke egnet for formidlingsaktiviteter). 

mye plass i markedet: «Vi ser ikke på oss selv som en allmenn publisist, vi utgir 
for eksempel ikke biografier. Vi ønsker ikke å konkurrere, men å fylle ut et 
bilde. Vi ønsker å gjøre ting som ikke andre gjør, eller ta oss av den lange halen. 
Vi ser det som samlingsformidling» (Høsøien 16.10.2015). 

NB har, som tidligere nevnt, som del av sin økte satsing på formidling ansatt 
en person for å jobbe spesifikt med NBs egne publikasjonsserier. I tildelings- 
brevene fra Kulturdepartementet kan vi lese at de forventer at NB skal bedrive 
samlingsformidling i form av egne publikasjonsserier. Men dette betyr ikke 
nødvendigvis at det er Kulturdepartementet som dikterer NBs praksis. For det 
første er nasjonalbibliotekaren stadig i møter med Kulturdepartementet og 
kan slik selv ta del i utformingen av oppdraget. For det andre er det en forut- 
setning for at NB skal lykkes i sitt arbeid med å åpne opp organisasjonen og 
intensivere formidlingen av samlingen, at de ansatte, og da spesielt ledelsen, 
tror på viktigheten av det de holder på med. Som jeg har vist i studier av andre 
kulturorganisasjoner (Larsen, 2016), og som det vil gå frem av kapittelets neste 
del, avhenger den performative suksessen til kulturlederes legitimeringsarbeid 
av at de oppfattes som troverdige, og at dette best lar seg fremvise ved at de selv 
har et genuint engasjement for det de holder på med. 


Nasjonalbibliotekets tilstedeværelse i 
offentligheten 


Gjennom en rekke intervjuer i diverse medier har den nye direktøren fremført 
legitimitet på vegne av sin egen tiltredelse i stillingen og på vegne av NB som 
en offentlig finansiert organisasjon. En ting som utmerker seg i disse intervju- 
ene, er med hvilket engasjement Myhre forteller om sin stilling og NBs rolle 
i det norske samfunnet. I januar 2015 sa han til Rana Blad: «Jeg elsker biblio- 
tek. Hvis jeg får det til, er jo denne jobben så bra som det bare kan bli.»** For 
Myhre er jobben som nasjonalbibliotekar fylt med personlige gleder: «Og 
skulle han ha en dårlig dag, tar han seg en tur ned i magasinet, historisk inter- 
essert som han er. — Jeg er personlig dypt engasjert i samlinger som kart, hånd- 
skrift, middelalderballader og Magnus Lagabøtes lov. Det er jo selve den 
gammeldagse kjernen i Nasjonalbiblioteket [...]»* 


12 Rana Blad (2015): «Siddis og raddis», 24.1., Sissel Hoffengh. 
13 NTB (2015): «Sira Myhre: - Avgjørende tiår for folkebibliotekene», 25.01. 


60 


AKTIVERING AV NASJONENS HUKOMMELSE: 


For å ha performativ suksess som leder av en slik organisasjon er det av avgjø- 
rende betydning at det budskapet man fremfører oppfattes som autentisk — at det 
ikke oppleves som en fremførelse (Alexander, 2011; Larsen, 2016). Med sin bak- 
grunn som leder av Foreningen !Les'* og Litteraturhuset i Oslo har Myhre vist at 
han har et stort engasjement for litteraturformidling, og at han slik har de beste 
forutsetninger for å lykkes med å kommunisere sitt engasjement til et bredt 
publikum. Han oppleves som en autentisk leder som ikke spiller et spill, men 
våger å fylle rollen ved å være seg selv (Arnulf, 2012, s. 68-69). 

Hans politiske fortid som leder i det politiske partiet Rød valgallianse (RV) 
i perioden 1997-2003 er derimot noe han aktivt må forholde seg til i sitt kul- 
turelle arbeid med å overbevise borgerne om sin troverdighet som en nyut- 
nevnt offentlig tjenestemann. I et intervju med Stavanger Aftenblad trekker 
han imidlertid frem sin tid fra RV som det som har gitt ham mest ballast som 
leder: 


Jeg lærte mye om ledelse der. Ingenting etterpå har vært i nærheten av å være så van- 
skelig. For det første var RV med 2000-3000 medlemmer større enn de fleste bedrif- 
ter. Du skal få alle til å handle samtidig. For det andre er alle medlemmene anarkister. 
De liker ikke ledere, og de tar ikke imot ordre. Du må likevel vinne dem. For det 
tredje var RV ekstremt fattige. Som leder her på Litteraturhuset og i Foreningen !Les 


har jeg hatt styringsrett og ansatte med lønn. Hvilken luksus for en leder!” 


Med Myhres kombinasjon av å ha vært leder for et politisk parti på ytre 
venstre fløy og de litterære formidlingsorganisasjonene Foreningen !Les og 
Litteraturhuset er det vanskelig å trekke i tvil hans engasjement for litteraturen 
og det bibliotekfaglige, og hans iver etter å nå ut til folket med litteraturen. At 
han har blitt utnevnt i statsråd av en kulturminister fra Høyre, er også med på 
å underbygge at hans engasjement for litteraturformidling er det aller viktigste 
kortet han har i denne rollen. Selv om enkelte nok vil mene at regjeringen med 
denne ansettelsen er med på å underminere viktigheten av bibliotekarutdan- 
nelsen for biblioteksektoren, har kritikken mot hans manglende bibliotekfag- 
lige bakgrunn i stor grad uteblitt. Ukeavisen Ledelse hadde for eksempel en 


14 Foreningen presenterer seg selv på følgende måte: «Foreningen lles er en ideell organisasjon som ble 
etablert i 1997. Vi jobber for å fremme lesing i alle samfunnslag, og er Norges fremste formidler av 
barne- og ungdomslitteratur. Hovedmålet vårt er å inspirere barn og ungdom, men også voksne til å 
lese mer.» http://foreningenles.no/om-oss (sist besøkt 13.10.2015). 

15 Stavanger Aftenblad (2014): «Lederoppgave: Revolusjon», 3.10., Sigurd Bjørnestad. 

lang artikkel i forbindelse med hans tilsetting, hvor de intervjuet en rekke per- 
soner med spesialkompetanse på bibliotekfeltet eller ledelse. Ingen av de inter- 
vjuede fant det kritikkverdig at han manglet bibliotekerfaring, siden han har 
vist et viktig engasjement for bøker og biblioteker.'* I et intervju med 
Klassekampen den 4.1.2016 om sitt første år som nasjonalbiblioteker, sier 
Myhre selv om sin manglende bibliotekarutdannelse at «det er et langt mindre 
problem enn jeg trodde. Det kan jo hende bibliotekarer er spesielt høflige, men 
de sier i alle fall ikke noe [...]».7 

Kritikk mot manglende bibliotekfaglig bakgrunn ble derimot fremsatt mot 
Kulturetaten i Oslo kommune i forbindelse med tilsetting av ny leder for 
Deichmanske bibliotek høsten 2013. Kritikken handlet om manglende vekt- 
legging av det bibliotekfaglige både i utlysningsteksten, i prosessen rundt til- 
setting og i valget om å ansette tidligere ballettdanser Kristin Danielsen som 
ny biblioteksjef."* Kritikk av utlysningstekstene til Kulturetaten i Oslo kom- 
mune ble igjen fremsatt i 2015, da de søkte etter «kokker, kunstnere, 'DIY- 
entreprenører, eller industridesignere» til den nye bydelsfilialen for barn og 
unge på Tøyen. De ville ansette noen til «å skape et aktivitetsrom for frie drøm- 
mer og utforskende læring som skal overgå alt du har sett».'” Leder av 
Bibliotekarforbundet, Margunn Haugland, sa at hun med denne utlysnings- 
teksten «sliter med å se hva som skiller det nye ungdomsbiblioteket fra en 
fritidsklubb».”° I kjølvannet av dette gikk Klassekampen gjennom de 25 siste 
stillingsutlysningene for Oslo kommunes biblioteker, og konkluderte med at 
18 av disse stillingene ikke krevde bibliotekarutdannelse.” 

Dette vitner om at bibliotekarene føler at deres profesjon er truet grunnet 
endringer i biblioteksektoren. At Myhre ikke har blitt utsatt for tilsvarende 
kritikk som Danielsen, kan nok tilskrives at han før tiltredelsen allerede var en 


16 Ukeavisen Ledelse (2014): «Litteraturspranget», 6.6., Anita Myklemyr. 

17 Klassekampen (2016): «Lager Matrix på biblioteket», 4.1., Morten S. Smedsrud. 

18 Ukeavisen Ledelse (2013): «Bittert etterspill etter sjefsansettelse i Deichmanske», 6.12., Espen Hoff; 
Ukeavisen Ledelse (2013): «Om tilsetting av biblioteksjef i Oslo», 13.12., Monika Deildok. 

19 —http://bibforb.no/kokk-eller-bibliotekar/ (sist besøkt 13.10.2015). 

20 —http://bibforb.no/kokk-eller-bibliotekar/ (sist besøkt 13.10.2015). 

21 http://www.klassekampen.no/article/20150930/ARTICLE/150939997 (sist besøkt 13.10.2015). Denne 
saken har også blitt behørig diskutert på e-postlisten BibliotekNorge. http://www.nb.no/cgi-bin/ 
wa?Ao=BIBLIOTEKNORGE (sist besøkt 14.10.2015). Kritikken mot ansettelsen av Kristin Danielsen 
startet på BibliotekNorge, av de to søkerne som hadde bibliotekfaglig bakgrunn, men som ikke nådde 
opp i ansettelsesprosessen (Ukeavisen Ledelse [2013]: «Bittert etterspill etter sjefsansettelse i 
Deichmanske», 6.12., Espen Hoff). BibliotekNorge er driftet av NB. 

profilert mann i offentligheten, og at han hadde en troverdighet som en littera- 
turens mann. Trass i hans radikale politiske bakgrunn ser kombinasjonen av 
retoriske ferdigheter, ledelseserfaring, medietrening og en personlig historie i 
litteraturens tjeneste ut til å gi ham de beste forutsetninger for å fremstå som 
autentisk (Alexander, 2011; Arnulf, 2012; Larsen, 2016) i sin offentlige fremfø- 
ring av legitimitet på vegne av NB. 


o 

Apne bygg og samlinger 
I likhet med statlige kulturorganisasjoner som Nasjonalmuseet (Berg, 2016), 
Den Norske Opera & Ballet og Oslo-Filharmonien (Larsen, 2014) er NB 
opptatt av at terskelen for å gå inn i bygget skal være lav. Der de to nevnte 
musikkorganisasjonene i stor grad arbeider med å bygge ned symbolske ter- 
skler, har Nasjonalmuseet og NB også utfordringer av mer materiell karakter, 
ettersom Nasjonalgalleriet på Tullinløkka og NBs bygg på Solli plass av 
mange oppleves som lukkede og lite inviterende. Nasjonalmuseet har stor 
tiltro til at det nye museumsbygget på Vestbanen vil endre på dette inntryk- 
ket (Berg, 2016), mens NB er nødt til å gjøre det beste ut av de materielle 
forutsetningene de har for sin virksomhet. I likhet med Nasjonalgalleriet må 
man også for å entre NB gå opp en høy trapp for å komme inn i lokalene. Og 
når man kommer innenfor døren på Solli plass, blir man møtt av en vekter 
som forteller at man må låse inn sekker og jakker i et skap før man kan 
benytte seg av husets lesesal. Som Kleven sa til meg under intervjuet, arbei- 
der de med å endre på inntrykket av NB som «en borg med vektere hvor du 
må legge fra deg jakka» (Kleven 9.12.2015). Også studenter som Anderson 
(denne boken) har snakket med, beskriver NB som et lukket bibliotek, og at 
de som en konsekvens foretrekker å bruke Universitetsbiblioteket som 
arbeidsplass. En brukerundersøkelse fra 2013 viser også at personer som var 
registrert i NBs låneregister, uttrykte frustrasjon rundt påbudet om å legge 
fra seg jakke og eiendeler før man kan låne bøker, samt forbudet mot mat og 
drikke på lesesalen.” 

Som et ledd i sin kontakt med publikum har NB månedlige omvisninger i 
bygget hvor publikum blant annet får komme inn på spesiallesesalen og får se 


22 Undersøkelsen er ikke offentlig tilgjengelig. Jeg har fått tilsendt resultatene på e-post fra en av NBs ansatte. 

noen utvalgte objekter fra NBs samlinger.” På omvisning den 14.10.2015 ble 
vi fortalt at omvisningene er et ledd i å gjøre NB mer åpent for publikum. 
Bibliotekaren som ledet omvisningen, fortalte at de ønsket å trekke folk inn og 
vise frem hva de holder på med her inne, for idet man går forbi og ser fasaden, 
kan bygget oppleves som ganske lukket og stengt. 

Blant de ansatte i organisasjonen er det altså en oppfatning om at publikum 
opplever NBs lokaler som relativt lukkede, og at dette er noe som er til hinder 
i deres arbeid med å åpne opp organisasjonen. Men en del av åpenhetsarbeidet 
handler også om å skape en bevissthet rundt at organisasjonen faktisk har et 
eget bygg i Oslo, og at de er en fysisk arena for borgere som er interessert 
i kultur og kunnskap. Kleven setter fint ord på dette i vårt intervju: 


Altså, før jeg begynte her, hadde jeg samtaler med veldig mange om at jeg hadde fått 
ny jobb, og mange var sånn ‘hvor er Nasjonalbiblioteket?’ [...] Man har vært synlig 
på veldig mange felt, men kanskje mer innenfor de innvidde kretser [...] 
Nasjonalbiblioteket har alltid vært der, og det er der i folks bevissthet. Men samtidig 
er det ikke nødvendigvis slik at man aktivt går til Nasjonalbiblioteket. Så det er en 


målsetting, at skal du lete etter noe, så går du til Nasjonalbiblioteket. (9.12.2015) 


En spørreundersøkelse gjennomført av Norstat på vegne av NB blant 
et representativt utvalg av befolkningen i 2013 viser også at det er mange 
som ikke hadde kjennskap til NB på dette tidspunktet: 38 prosent hadde 
ingen kjennskap til NB, 35 prosent kjente til navnet, 12 prosent hadde noe 
kunnskap om NB, mens 15 prosent hadde god kunnskap om NBs 
tjenester.?* 

I prosessen med å åpne opp NB er det, i likhet med avmystifiseringsarbeidet 
som pågår i de store statsfinansierte kunstorganisasjonene (Larsen, 2014, 2016; 
Berg, 2016), avgjørende at NB bevarer en tydelig kunnskapsprofil: at NB er en 
arena hvor man formidler viktig og solid kunnskap til et interessert publikum. 
Myhre sier om NB til Aftenposten: «Det skal være et kunnskapstempel og 


23 I tillegg til pliktavlevert materiale har NB også en samling privatarkiver, med hovedvekt på arkivene til 
kulturpersonligheter, særlig forskere og forfattere. På NBs nettsider står det at man på «spesiallesesalen 
for privatarkiv og sjeldent materiale [...] får tilgang til: Privatarkivmateriale fra personer, institusjoner 
og organisasjoner innen kultur og forskning. Fotografier, postkort og plakater. Eldre og sjeldne trykte 
bøker og kart. Bokillustrasjoner. Teaterhistorisk materiale. Illegale aviser og andre krigstrykk». http:// 
www.nb.no/Tilbud/Lese-lytte-se/Spesiallesesal-for-privatarkiv-og-sjeldent-materiale (sist besøkt 
14.10.2015). 

24 Undersøkelsen er ikke offentlig tilgjengelig. Jeg har fått resultatene tilsendt på e-post fra en ansatt i NB. 

samtidig et sted du er velkommen inn.»” Denne balansen mellom å ivareta 
det kunnskaps- og kulturpolitiske ansvaret samtidig som man skal være en 
inkluderende arena, ligner det som vektlegges i en rekke statlige kulturorganisa- 
sjoner (Larsen, 2014, 2016; Berg, 2016; Kann-Rasmussen, 2016), og er også et 
ideal som Myhre forfektet som leder av Litteraturhuset (Gregersen, 2014). 
Kombinasjonen av å være inkluderende i sin utadrettede kommunikasjon med 
publikum, samtidig som man ikke kompromisser med det faglige innholdet, har 
i det hele tatt blitt en nøkkel til suksess for kulturorganisasjoners legitimerings- 
arbeid i det 21. århundre (Larsen, 2016). Forskere har også dokumentert at bru- 
kere av folkebiblioteker forholder seg til bibliotekene som en blanding av katedral 
og offentlig dagligstue med lav dørterskel (Evjen & Audunson, 2009, s. 172). 

Gjennom følgende illustrasjon forteller Høsøien om de ansattes engasjement for 
formidling og balansen mellom å gi informasjon til brukeren samtidig som man 
ikke skal legge for sterke føringer på hvordan ting fra samlingen kan brukes: 


De ansatte i institusjonen har store fagkunnskaper og formidlingsglede og har lyst til å gi 
brukeren mest mulig metadata, fortelle hvilken kontekst objekter fra samlingen inngår i. 
Og det er klart at vi som arkivorganisasjon skal vite hvilken kontekst enkeltdokument 
opptrer i, slik at vi kan gi informasjon, men vi kan heller ikke si at det er den eneste salig- 
gjørende måten å forholde seg til det dokumentet på. Det er flott hvis det kommer en 
bruker som kan se forskjell på mange nesten like bilder av et fenomen, og har kjennskap 
til detaljene og nyansene i det. Det er en del av vårt oppdrag. Men det er også flott, tenker 
jeg, hvis et ungt menneske har lyst til å søke gjennom samlingene og finne mange fotogra- 


fier som har mye rødt i seg, og lage en ‘mash up av det. (Høsøien 16.10.2015) 


Dette ligner på hvordan ledere for andre kulturorganisasjoner, som orkestre 
og operahus, forteller om sin relasjon til publikum og hvor strenge man skal 
være med tanke på hva som er riktig bruk av den kulturen publikum blir pre- 
sentert for. Lederne argumenterer for at det er viktigere å vekke en nysgjerrig- 
het for kunstformen hos et bredt lag av befolkningen enn å opprettholde de 
strenge sosiale kodene for oppførsel i konsertsalene (Larsen, 2014). Dette kan 
illustreres gjennom teksten «Bare klapp», skrevet av tidligere direktør i Den 
norske opera og ballett, Tom Remlov. Den handler om de sosiale kodene for 
publikumsoppførsel i konsertsalen: 


25 Aftenposten (2015): «Klar for revolusjon i biblioteket», 19.3., Kaja Korsvold. 

Vi får mange kolleger på besøk fra utlandet, og denne gangen var det to ytterst skarp- 
skodde damer fra Marinskij-teatret i St. Petersburg. Jeg tok dem med på en av 
Operaorkestrets kammerkonserter, ettersom musikk var deres spesiale. Men så 
skjedde det som ikke skulle skje - publikum klappet etter første sats! Jeg lente meg 
bort til den nærmeste og beklaget på vegne av nasjonen, og understreket at vi jo ikke 
har så lange tradisjoner som i Russland. Da ristet hun muntert på hodet og sa: "Slik er 
det hos oss og. Du skal glede deg over dette. Det betyr at du har fått tak i et nytt publi- 
kum!’ Selvfølgelig. Og det er nettopp dette publikummet vi ønsker oss - som ikke 


nødvendigvis vet hva de går til, men som lar seg begeistre av det de får.?* 


Når Høsøien beskriver de ansattes faglige engasjement og dedikasjon til for- 
midling, tar hun tak i et viktig aspekt ved å forstå kulturarbeideres motivasjon. 
Et genuint engasjement for kunst og kultur er en viktig drivkraft for ansatte i en 
rekke av kultursektorens organisasjoner, og det er en forutsetning for å oppnå 
suksess når man fremfører legitimitet på organisasjonens vegne (Larsen, 2016). 
Men biblioteksektoren skiller seg kanskje ut som en sektor hvor et slikt engasje- 
ment er ekstra stort. Som oppfølging på forrige passasje sa jeg til Høsøien at «jeg 
liker tanken på at det først og fremst er engasjementet i faget som er drivkraften 
og et ønske om å ville formidle det til flest mulig. Det må være en nøkkel til suk- 
sess i sånn åpenhetsarbeid?» (Larsen). Høsøien svarte: «Det er et enormt enga- 
sjement i denne sektoren. For jobben. Uovertruffent, tror jeg.» 

Å åpne biblioteker opp som rom og samlinger er noe som preger dagens 
biblioteksektor. Hele kultursektorene, både i Norge og internasjonalt, er opp- 
tatt av åpenhetsarbeid (se også Kann-Rasmussen, 2016). Høsøien mener det 
pågår en kultur- og holdningsendring: 


Det er mange konferanser nå som heter noe sånt som "From gate keepers to facilita- 
tors. Sånne konferanser går vi på nå alle sammen. Ikke bare i Norge, men i hele 
Europa. Amerika. Og vi snakker om det. Det er forventninger, ikke bare om de spe- 
sifikke kulturtiltakene som du har spurt meg om, som arrangementer og foredrag, 
men også at vi klarer å folde ut samlingen vår og vise at vi ikke bare skal holde den 
trygg, men formidle den mye mer aktivt. Og det er også mye oppmerksomhet rundt 
byggene. Det er mer vanlig nå at de ikoniske og viktigste dokumentene, de må ut der 


på utstilling, slik at folk kan se dem og glede seg over dem. Hvilken glede 


26 —http://operaen.no/Om-DNOB/Ledelsen/Arkiv/Tom-Remlov/Baktanker/Bare-klapp/ (sist besøkt 
5.1.2016). 

skal skattebetalerne få av disse store samlingene? Og det handler ikke bare om for- 
midlingsaktiviteter og lokaler, men også om kulturendring hos oss som jobber i sek- 


toren. (Høsøien 16.10.2015) 


Formidlingsarbeid i en forvaltningsorganisasjon 


Organisasjonen som jeg har studert i dette kapittelet, er en forvaltningsorganisa- 
sjon. Dette gjør at den ikke er like avhengig av et offensivt legitimeringsarbeid 
som organisasjoner som er nødt til å bli oppfattet som relevante innholdsprodu- 
senter av en kunstverden (Becker, 1982). NB er, i motsetning til kunst- og 
medieorganisasjoner (Larsen, 2016), ikke like opptatt av å fremstille samfunns- 
oppdraget som om det er noe som de har utarbeidet på eget initiativ. En grunn 
til dette er at det viktigste for NB er forvaltningen av pliktavleveringsloven. Som 
Høsøien sier: «Samfunnsoppdraget vårt kan utledes fra styrende dokumenter 
som pliktavleveringsloven og digitaliseringsmeldingen. Som underliggende etat 
skal vi også være lydhøre overfor politikernes og departementenes føringer» 
(Høsøien 16.10.2015). At departementet spiller en aktiv rolle i å gi arbeidsopp- 
gaver til NB, kommer tydelig frem av tildelingsbrevene.” 

Jeg tror Høsøien har rett når hun sier at NB nok i fremtiden vil bli målt på 
det samlingsarbeidet de gjør i dag: 


Jeg tenker at det viktigste resultatet av det vi gjør, ser du ikke i dag eller i morgen. Men 
om 200 år kan de si ‘joss, så flinke de var til å ta vare på de websidene i en overgangs- 
periode da det ikke var så mye oppmerksomhet rundt det” På samme måte som vi 
tenker at det var bra at man tok vare på de tidligste bøkene i Christiania. Det viktigste 


resultatet er det ettertiden som dømmer oss på. (Høsøien 16.10.2015) 


Samtidig er heller ikke NB fritatt for å bedrive åpenhets- og legitimeringsar- 
beid overfor borgerne. Også i dag. Selv om NB har trygge rammer fra politisk 


27 I brevene for budsjettårene 2012 og 2013 er det for eksempel laget en detaljert tabell over en rekke 
resultatmål for NB. Disse dreier seg om både samling, formidling, møteplassfunksjon og 
utviklingsmidler (Kulturdepartementet, 2012, 2013). I 2014, som er det første budsjettåret for den 
sittende Høyre-FrP-regjeringen, slår de derimot fast at de har som et overordnet mål å «[...] gi norsk 
kulturpolitikk en ny retning ved å stimulere til vekst og idéskaping nedenfra framfor å styre ovenfra. 
Det overordnede målet er høyere kvalitet og økt oppmerksomhet om innhold fra aktørene selv» 
(Kulturdepartementet, 2014, s. 4). Samtidig inneholder også brevene under denne regjeringen (for 
årene 2014, 2015 og 2016) en rekke resultatmål for NB (Kulturdepartementet, 2014, 2015b, 2016). 

hold, er de tjent med å ha en leder som er aktiv i å profilere organisasjonen 
offentlig. Dette er noe som Kulturdepartementet også vektlegger, gjennom sitt 
valg om å ansette Myhre som nasjonalbibliotekar. Uavhengig av graden av 
politisk styring, bedriver alle de samtidige statlige kulturorganisasjonene 
åpenhets- og avmystifiseringsarbeid som del av sin pågående legitimering. 
Topplederne spiller en nøkkelrolle i dette arbeidet gjennom å vektlegge åpen- 
het i deres offentlige fremførelser av legitimitet på organisasjonenes vegne. 

Innsamling av 
minoritetskilder 


Apenhet, et arkiverende bibliotek og 
nasjonens hukommelse 


Michelle Antoinette Tisdel 


Innledning 


I dette kapittelet utforskes apenhet som verdi, tankesett og praksis, relatert til 
arkiverende biblioteker og innsamling av publisert og upublisert kildemateriale 
skapt av personer med minoritetsbakgrunn. Her omtales slikt kildemateriale 
som minoritetskilder. Norsk kulturpolitikk tildeler biblioteker, arkiver og museer 
sentrale roller når det gjelder inkludering og demokratisering av kunnskap.* 
Arkiverende biblioteker har en viktig rolle i innsamling, bevaring og formidling 
av materiale som skal gjenspeile dagens samfunn. Nasjonalbiblioteket benyttes 
som et eksempel på et arkiverende bibliotek med en sentral rolle i forskning, 
samfunnsdokumentasjon og kulturarvproduksjon. 

Som sosialantropolog har jeg studert statlig kulturpolitikk, kulturinstitusjo- 
ner, inkludering og kulturarvproduksjon (Tisdel, 2006, 2008). I mer enn åtte 
år har jeg jobbet som forskningsbibliotekar ved Nasjonalbiblioteket, hvor mine 
oppgaver har inkludert blant annet vurdering av bøker og annet materiale for 
opptak i samlingen. I 2015 ble jeg kontaktet av en representant for Afrikan 
Youth in Norway (AYIN), en organisasjon som ble etablert på 1990-tallet for 


1 Se blant annet Meld. St. 10 (2011-2012) Kultur, inkludering og deltaking og St.meld. nr. 17 (2005-2006) 
2008 som markeringsår for kulturelt mangfold. Se også ABM-skrift nr. 12, 25, 26 og 28. 

ungdom med afrikansk bakgrunn. Organisasjonen skulle feire sitt 25-årsjubi- 
leum, og vedkommende ønsket å skape et arkiv om deres arbeid, erfaring og 
bidrag til det norske samfunnet. Henvendelsen reiser interessante spørsmål 
om innsamling av minoritetskilder, og den illustrerer en kildegruppes per- 
spektiv på innsamling av minoritetskilder. 

Hvordan vurderer et arkiverende bibliotek som Nasjonalbiblioteket nyere 
minoriteters materiale og dets relevans for sentrale aspekter ved norsk sam- 
funns- og kulturliv? Har offentlige bevaringsinstitusjoner fortsatt et majori- 
tetsperspektiv? Kan de samle inn og formidle minoritetskilder som speiler 
kulturelt mangfold i samfunnet? Her argumenterer jeg for at åpenhet som ten- 
kemåte, verdi og praksis kan påvirke innsamlingen og formidlingen av mino- 
ritetskilder i arkiverende biblioteker. 


Struktur, data og metode 


Kapittelet begynner med en begrepsavklaring og en diskusjon om norsk kul- 
turpolitikk og kulturelt mangfold, før en teoripresentasjon. Seksjonen om 
minoritetskilder, kildegrupper og identitet er kjernen i kapittelet. Her pre- 
senteres et sammensatt datagrunnlag med eksempler på kildegrupper og 
innsamling av minoritetskilder i USA og Norge, hvor førstnevnte viser at i 
noen kontekster er det minoriteter selv som må sørge for innsamling og 
bevaring av sitt materiale. Deretter benyttes Afrikan Youth in Norways 
(AYIN) henvendelse til Nasjonalbiblioteket som empirisk eksempel på utfor- 
dringer rundt innsamling av minoritetskilder i Norge. AYIN presenteres 
som en potensiell arkivskaper og samarbeidspartner til et arkiverende bibli- 
otek som Nasjonalbiblioteket. Nasjonalbiblioteket er en nasjonal institusjon 
og et arkiverende bibliotek med en instrumentell og symbolsk samling. 
Forholdet mellom forvaltning av pliktavleveringsloven og supplering av 
samling gjennom anskaffelse diskuteres. Det drøftes i hvilken grad kilde- 
gruppers verdier, vurderinger og historieforståelse bør vektlegges i vurde- 
ring av materialet. Kapittelet avrundes med en presentasjon av Oslo byarkivs 
innsamlingsprosjekt «Spor etter oss» fra «Oslos multikulturelle arkiver». 
Dette prosjektet illustrerer hvordan åpenhet - som verdi, tankesett og 
praksis — kan benyttes av et arkiverende bibliotek som Nasjonalbiblioteket. 
Her drøftes inkludering, medvirkning og kompetanseheving som konstruk- 
tive metoder. 

Hovedbegreper og teoretiske tilnærminger 
Åpenhet - verdi, tankesett og praksis 


Norsk kulturpolitikks satsinger på «helhetlig samfunnsdokumentasjon», 
inkludering, deltagelse og kulturelt mangfold kan forstås som et uttrykk for et 
ønske om økt åpenhet.* Åpenhet og manglende åpenhet i arkiverende bibliote- 
ker kan påvirke vurderingsprosesser og tolking av innsamlingskriterier. Et 
vurderingskriterium som Nasjonalbiblioteket legger til grunn for materialet 
som ikke omfattes av pliktavleveringen er blant annet materialets kulturelle og 
samfunnsmessige verdi. I tillegg skal relevansen og potensialet som materialet 
har for forskning og formidling vurderes.3 I denne sammenheng kan åpenhet 
innebære utforsking av nye metoder, samarbeidspartnere, materiale, felter og 
emner. Åpenhet er nødvendig for at arkiverende biblioteker skal utføre bevisst 
innsamling, bevaring og formidling av minoritetskilder og vurdere dette mate- 
rialet som relevant dokumentasjon på «norsk» samfunnsliv. 

Åpenhet i arkiverende biblioteker handler også om å ha en bevissthet om sin 
rolle i kunnskapsproduksjon. Ansvaret for å samle inn, bevare og formidle 
innebærer makt til å definere «det nasjonale» og «nasjonen», og til å inkludere 
og ekskludere materielle spor etter mennesker fra offentlige samlinger, institu- 
sjoner og eventuelt den offentlige hukommelse. Innsamling av materiale som 
er skapt av og for nye minoriteter, er viktig og kan påvirke bevaringsinstitusjo- 
nenes instrumentelle, produktive og symbolske kapasitet. Åpenhet kan være 
avgjørende for bibliotekets fremtidige rolle som samfunnsaktør og demokrati- 
serende institusjon. 


Minoriteter, kildegrupper og minoritetskilder 


Begrepene minoritet og minoritetsgruppe brukes her for å beskrive personer 
som anerkjenner tilhørighet til en etnisk, kulturell, språklig, religiøs eller 


2 NOU 2013: 4 Kulturutredningen 2014, Meld. St. 10 (2011-2012) Kultur, inkludering og deltaking, 
St.meld. nr. 48 (2002-2003) Kulturpolitikk fram mot 2014, St.meld. nr. 17 (1996-97) Om innvandring 
og det flerkulturelle Norge og St.meld. nr. 47 (1996-97) Kunstnarane. 

3 «Anskaffelse av materialtyper som ikke er omfattet av loven, bør gjøres ut fra en vurdering av den 
kulturelle eller samfunnsmessige verdien. Dette gjelder også utenlandske dokumenter som omhandler 
nordmenn eller norske behov. Som tilleggskriterium ved anskaffelse skal en se på relevansen og poten- 
sialet som materialet har for nåværende og framtidig forskning og formidling.» http://www.nb.no/ 
Om-NB/Fakta/Strategi/Samlingspolitikk 


73 


KAPITTEL 4 


annen nasjonal bakgrunn.* Minoritet defineres ofte som en gruppe som utgjør 
et mindretall av folket i et land som har flere etniske, nasjonale, religiøse eller 
språklige grupper. I Norge omfatter begrepet minoriteter urfolk, nasjonale 
minoriteter og personer med innvandrerbakgrunn. Status som urfolk og 
nasjonale minoriteter er lovfestet i Norge og omfatter en anerkjennelse av 
gruppenes lange historiske tilknytning og bidrag til den norske kulturarven. 
Men «nyere minoriteters» relevans for «det nasjonale» kan være vanskelig å 
vurdere. 

Her skal jeg fokusere på minoriteter som «kildegrupper» (Peers & Brown, 
2003) eller opphavspersoner til dokumenter, objekter og fortellinger som inn- 
samles, bevares og formidles av arkiverende biblioteker. Begrepet kildegruppe 
brukes for å beskrive kulturelle grupper som avleverer objekter og dokumenter 
til kulturarvinstitusjoner. Det kan gjelde de som skapte eller eide materialet, 
deres etterkommere eller andre som deler en felles identitetsforståelse (Peers & 
Brown, 2003, s. 2). Minoritetskilder benyttes her som materielle og immateri- 
elle spor som er skapt av personer med minoritetsbakgrunn, og som innehol- 
der informasjon om opphavspersoners tanker og hendelser i ulike kontekster. 
Dette materialet er viktig for å kunne dokumentere Norge og norsk samfunns- 
utvikling ut fra ulike perspektiver. 


Glokalitet, kulturelt mangfold og «det nasjonale» 


Migrasjon og kulturelt mangfold har alltid vært viktige aspekter ved sam- 
funnsutvikling og kan ofte utfordre ideer om nasjonen og «det nasjonale». En 
måte å sikre helhetlig samfunnsdokumentasjon på er å utvide ideer om «det 
nasjonale» og å anvende kulturelle referanser og sosiale tilkoblingspunkter 
som har relevans for minoriteter og underrepresenterte grupper. Glokalitet og 
transnasjonalitet beskriver aspekter ved samfunnsutvikling og forhold i Norge 
i senere tider. Eriksen hevder at globalisering er «glokal» (jf. Eriksen, 2008), og 
at glokalitet viser til at «menneskers liv utspiller seg på spesifikke steder, selv 
om de er transnasjonale» (Eriksen, 2008, s. 169). Ut fra dette perspektivet kan 
det «glokale» anses som en del av det nasjonale, og omvendt. 


4 Begrepet minoritet er omdiskutert, og kan defineres ut fra ulike kriterier og sosiokulturelle kontekster. 

5 Jøder, romanifolket, rom, kvener og skogfinner fikk status som nasjonale minoriteter i 1998, da Norge 
ratifiserte Europarådets rammekonvensjon av 1. februar 1995 om beskyttelse av nasjonale minoriteter 
(Banik, 2015). 

En tankemåte som fører til bruk av nye sosiale og kulturelle referansepunkter, 
kan påvirke et arkiverende biblioteks vurdering av minoritetskilder. I noen tilfeller 
er vurderingen av materialets verdi og relevans for norsk samfunnsutvikling eller 
kulturliv avgjørende for om materialet blir tatt opp i samlingen. I arkiverende 
biblioteker kan denne formen for åpenhet føre til oppdatering og utvikling av inn- 
samlingskriterier. Dette kan legge til rette for nye fremstillinger av nasjonen og det 
nasjonale. Brede kriterier som gjelder alle, er et implisitt og de facto aspekt ved den 
norske pliktavleveringsloven. Loven anser alt—uansett tema og kvalitet—som er 
publisert for et norsk allment publikum, som bevaringsverdig. I denne konteksten 
betyr «norsk» at materialet er utgitt i Norge og for et publikum i Norge. Dette gjel- 
der både norske statsborgere og andre statsborgere som er bosatt i Norge. 


Norsk kulturpolitikk, åpenhet og kulturelt mangfold 


Flere publikasjoner har drøftet sektorens samfunnsansvar og rolle i demokrati 
og inkludering.* Flere statlige rapporter har fremhevet behovet for å styrke 
innsamling, dokumentasjon og faglig formidling av «minoritetskulturer» i 
ABM-institusjoner.” St.meld. nr. 17 (2005-2006) 2008 som markeringsår for 
kulturelt mangfold fastslo nettopp dette. 


Innenfor arkiv-, bibliotek- og museumsfeltet er det behov for å styrke dokumenta- 
sjon og formidling av minoritetskulturer og sikre at institusjonene blir steder der 
minoriteter selv kan forme og oppleve kulturelle trekk som vedrører egen identitet. 
Like viktig er det at majoriteten får innsikt i minoritetenes kulturer, og at kulturelle 
endringer i det norske samfunnet blir belyst. Samtidig vil det også være aktuelt å 


drive målrettet informasjon om disse endringene. 


Sitatet illustrerer hvordan norsk kulturpolitikk bruker åpenhet som 
verdi i vektlegging av mangfold. Meld. St. 10 (2011-2012) Kultur, 


6 Eksempler inkluderer Bibliotekene og det flerkulturelle Norge (Vaagan, 2005), Arkivene, bibliotekene, 
museene & de nasjonale minoritetene (Holmesland, 2006), ABM-institusjonene i Norden. 
Kompetanseoppbygging for et multikulturelt normalsamfunn (Rekdal, 2005), Mellom undringshjem og 
kamparenaer. Museer og den flerkulturelle virkeligheten (Einarsen, 2005) og Arkiv, demokrati og rettferd 
(ABM-utvikling, 2006). 

7 Meld. St. 10 (2011-2012) Kultur, inkludering og deltaking (Kulturdepartementet, 2011), St.meld. nr. 48 
(2002- 2003) Kulturpolitikk fram mot 2014 (Kultur- og kyrkjedepartementet, 2003), St.meld nr. 17 
(1996-97) Om innvandring og det flerkulturelle Norge (Kommunal- og arbeidsdepartementet, 1997) og 
St.meld. nr. 47 (1996-97) Kunstnarane (Kulturdepartementet, 1997). 

8 St.meld. nr. 17 (2005-2006) 2008 som markeringsår for kulturelt mangfold. 

inkludering og deltaking påpekte også at museer, arkiver og biblioteker har 
viktige funksjoner i arbeidet med å «presentere ulike kunnskapskilder og 
informasjon om nasjonale minoritetar». En sentral idé bak denne omtalen 
av kulturarvinstitusjoner er at alle har rett til offentlig informasjon om sin 
egen historie. På denne måten gir norsk kulturpolitikk bevaringsinstitusjo- 
nene viktige funksjoner når det gjelder demokrati, kunnskapsproduksjon, 
kunnskapsformidling og kulturell og sosial inkludering. Dette kobler insti- 
tusjoners rolle og oppgaver — innsamling og formidling - med kulturpoli- 
tiske verdier. 


Biblioteket og samfunnet 

Bibliotekets rolle er instrumentell gjennom tradisjonelle oppgaver og funksjo- 
ner. Det å legge til rette for fremtidig kunnskapsproduksjon gjennom innsam- 
ling, bevaring og formidling er en fundamental og viktig samfunnsoppgave. 
Norsk kulturpolitikk beskriver biblioteker som viktige ledd i demokratiets 
infrastruktur og som en del av landets kulturelle grunnmur (jf. NOU 2013:4). 
Samlinger anses som byggesteiner for identitet og historieforståelse og som en 
forutsetning for forskning (jf. SAMDOK, 2014). Åpenhet kan påvirke et arki- 
verende biblioteks fremtidige rolle som samfunnsutvikler og demokratise- 
rende institusjon. 

Biblioteket er en produktiv institusjon fordi dets samlinger og tjenester 
bidrar til tilgjengeliggjøring av informasjon, læring, kreative prosesser og 
kunnskapsproduksjon. En institusjons bidrag til kunnskapsproduksjon er et 
aspekt ved dens produktive kapasitet. Inkluderende innsamling, bevaring og 
formidling kan påvirke bibliotekets instrumentelle oppgaver, men også dets 
symbolske samfunnsrolle som nasjonens hukommelse. 


Samlinger, informasjon og kunnskap 

Kulturarvinstitusjoner både forvalter og skaper informasjon, kunnskap og 
kulturarv gjennom samling, bevaring og formidling (Kirshenblatt-Gimblett, 
1998; Tisdel, 2008). Trouillot (1995) påpeker at innsamling av informasjon og 
materiale er et særdeles viktig moment når fakta skapes. Han fremmer at his- 
torie er kunnskap som ofte er uatskillelig fra sosial prosess (Trouillot, 1995, 
s. 26). Innsamling og synliggjøring av samlinger og primærkilder som er skapt 

av minoriteter i Norge, er et viktig analytisk steg i fremtidig kunnskapsproduk- 
sjon om norsk samfunnsliv (jf. Maliniemi, 2010a, 2010b).? 

Et viktig poeng er at dokumenter og arkivmateriale har både tekst og under- 
tekst. Det vil si at dokumenter er både bevis på hendelser og resultat av en 
handling som er en del av en større prosess eller kontekst (jf. Maliniemi, 2010b, 
s. 52-53). En møteprotokoll og et brev er både bevis på hendelser og et faktum. 
Samtidig kan dokumentenes status som objekt i en samling være resultat av en 
prosess som for eksempel et dokumentasjonsprosjekt eller faglig vurdering av 
en gave mottatt av en institusjon. Med andre ord er bevis og dokumenter spor 
etter mennesker, samtidig som de har sine egne spor. Samlinger har også tek- 
ster, kontekster og undertekster. Samlinger speiler verdier, prioriteringer og 
kontekster som skaper og påvirker dem i ulike perioder. 

Kaplan (2000) beskriver innsamling og arkivdanning som en viktig prosess 
og et redskap i kunnskapsproduksjon og identitetspolitikk. «Arkivarer vurde- 
rer, samler inn og bevarer de rekvisittene som blir brukt til å bygge forestillin- 
ger om identitet. I sin tur, blir forestillinger om identitet bekreftet og berettiget 
ettersom historiske dokumenter validerer deres autoritet», ifølge Kaplan (2000, 
s. 126). Fremstillinger av nasjonen og det nasjonale bygger på en rekke bærende 
ideer om samfunnets folk og historie.'* Har mangfold og inkludering blitt nye 
bærende ideer om det norske samfunnet? Speiler og bidrar nasjonale samlin- 
ger til nye sosiale historier i Norge? 

Den «nye sosiale historien» som utviklet seg i USA på 1960- og 1970-tallet, 
assosieres ofte med inkludering, klassekamp og sosial rettferdighet. Historiker 
og statsviter Howard Zinn argumenterte for en historieforståelse som inkluderte 
de marginale og grasrota (Zinn, 1980; Daniel, 2010, s. 83; Johnston, 2001, s. 
213). Sentralt i dette var bevaringsinstitusjoners rolle i å styrke og legitimere 
ulike gruppers identiteter og dokumentasjon av samfunnsutvikling fra ulike his- 
toriske perspektiver (jf. Jimerson, 2007; Daniel, 2010). På denne måten skulle 
den nye sosiale historien forebygge ekskludering av underrepresenterte grupper 
og fungere som en motvekt mot institusjoners makt og autoritet. 


9 Se Maliniemi (2006, 2010b) for en omfattende diskusjon av minoritetskilder i norske offentlige arkiver 
og nyere teorier om arkiv, postkolonialisme og minoriteter (s. 51-76). 

10 Se også Terry Cooks (2011) artikkel om vurderingsprosesser, samfunnsdokumentasjon og 
identitetsprosesser. 

11 Zinn argumenterte for en historieforståelse «nedenfra og opp». Under en tale for Society of American 
Archivists oppmuntret han arkivarene «to compile a whole new world of documentary material about 
the lives, desires and needs of ordinary people» (Johnston, 2001, s. 213). 

Ekskludering, makt og «stillheter» i samlinger 


Zinn påpekte at praksiser som vurdering og innsamling i offentlige arkiver og 
bevaringsinstitusjoner tjente og styrket dominante sosiale og politiske struktu- 
rer ved at de ekskluderte bestemte grupper og perspektiver (jf. Daniel, 2010; 
Johnston, 2001). Oppbygging av samlinger etter innsamlingskriterier og poli- 
tikk kan også skape hull i samlinger og historie: Objekter og informasjon som 
ikke samles inn, skaper indirekte hull i samlingene. Trouillot (1995) beskriver 
prosesser som skaper hull i samlingen, som «produksjon av stillheter». Dette 
kan oppstå når enkelte perspektiver og elementer uteblir og blir valgt bort, 
enten bevisst eller ubevisst, som resultat av uaktsomhet. Ifølge Trouillots for- 
klaringsmodell er hull og «stillheter» i samlinger farlige og fører til monolog- 
historier — historier som ikke synliggjør et mangfold av stemmer, aktører og 
perspektiver. 


Institusjonelle kriterier og vurderingsprosesser 


Institusjonelle vurderingskriterier har ulike underbyggende prinsipper. 
Nasjonalbibliotekets samlingspolitikk omtaler «kulturell og samfunnsmessig 
verdi» og «relevans og potensial som materialet har for forskning og formid- 
ling» som vurderingskriterier for gaver og innkjøp." Slike kriterier kan vurde- 
res opp mot en institusjons mandat, verdigrunnlag og et definert 
bevaringsområde. Vurderinger tar utgangspunkt i kriterier og samlingspoli- 
tikk, men suppleres også av subjektive tolkninger og skjønn. Relevans og 
potensial som vurderingskriterier er subjektive ideer som bør revurderes jevn- 
lig i institusjoner som har et nasjonalt ansvar for å samle inn og bevare sam- 
funnsdokumentasjon. Det er viktig å være bevisst på at vurderingsprosesser, 
institusjoners og individers kriterier og daglige rutiner kan bidra til en de facto 
innsamlings- og identitetspolitikk. 

Fagspesialister i arkiverende biblioteker har makt når de tolker vurderings- 
kriterier og bestemmer hvilke fakta, dokumenter og bevis som kan samles inn 
og bli byggeklosser for kunnskapsproduksjon (jf. Kaplan, 2000; Trouillot, 1995). 


12 «Anskaffelse av materialtyper som ikke er omfattet av loven, bør gjøres ut fra en vurdering av den 
kulturelle eller samfunnsmessige verdien. Dette gjelder også utenlandske dokumenter som omhandler 
nordmenn eller norske behov. Som tilleggskriterium ved anskaffelse skal en se på relevansen og poten- 
sialet som materialet har for nåværende og framtidig forskning og formidling.» http://www.nb.no/ 
Om-NB/Fakta/Strategi/Samlingspolitikk 

Noen prosesser kan kreve skjønnsmessige vurderinger ut fra ulike faglige hen- 
syn og prioriteringer.” Om relevans forståes som «betydning, viktighet for 
bedømmelse av noe» kan prinsippet kombineres med åpenhet og bidra til å 
øke mangfold i samlinger. Andre konsepter som er i slekt med relevans og 
potensial, er «bevaringsverdig», «viktig» og «verdifull». 

Nye innsamlings- og dokumentasjonsmetoder ble utviklet i forbindelse 
med bevegelsen rundt sosialhistorie i USA. Dokumentasjonsstrategier som 
blant annet legger vekt på materialets kontekst, geografi og sosiale 
temaer ble viktige. Samarbeid og feltarbeid ble også vanlige metoder brukt 
av aktivist- og feltarkivarer som ønsket både å bygge relasjoner med 
kildegrupper og å dokumentere minoriteters historier i USA (jf. Daniel, 
2010; Johnston, 2001). 


Minoritetskilder og identitet 


Ifølge norsk kulturpolitikk har offentlige bevaringsinstitusjoner ansvar for 
å sikre og formidle minoritetskilder og kulturer. Dette anses som et bidrag 
til inkludering og helhetlig samfunnsdokumentasjon, men arbeidet hånd- 
teres ulikt av institusjoner. Enkelte offentlige bevaringsinstitusjoner har 
vurdert nye kriterier, strategier og metoder for å sikre minoritetskilder. 
Mange virkemidler fra pliktavleveringsloven til spesielle satsinger, pro- 
sjektarbeid og samarbeid med kildegrupper kan bidra til å sikre minori- 
tetskilder. For kildegrupper kan dokumentasjonsarbeid knyttes til at deres 
bidrag til samfunnet blir anerkjent. Om det ikke finnes muligheter for å 
inkluderes i offentlige samlinger - om en gruppe eller organisasjon blir 
ekskludert fra sentrale institusjoner - kan gruppen velge å ta ansvar for 
selv å samle inn og bevare materiale. Dette var tilfellet da The American 
Jewish Historical Society (AJHS), USAs eldste arkivsamling etter minorite- 
ter, ble etablert i 1892. Forhold rundt etablering av AJHS og AYIN har 
mange paralleller. Begge er relevante for å forstå kildegruppers perspekti- 
ver på innsamling av minoritetskilder og arkiverende bibliotekers viktige 
rolle for samfunnsdokumentasjon. 


13 Dette kan gi et inntrykk av at relevans vurderes subjektivt og tilfeldig. Dermed kan relevans fremstå 
som tvetydig i ulike kontekster. 

AJHSs behov for å dokumentere, samle inn og bevare sin eksistens for fremti- 
den var preget av den sosiale og historiske konteksten. I USA på slutten av 
1800-tallet fantes det økende fremmedfrykt, innvandring og økonomisk ustabi- 
litet. AJHS fryktet økt diskriminering mot jøder og intern fragmentering blant 
jøder i USA (jf. Kaplan, 2000). Jøder møtte paradoksale holdninger til deres 
identitet og tilhørighet i USA. AJHS følte behov for å fortelle en alternativ histo- 
rie om jøder i Amerika — at de var en assimilert og integrert minoritetsgruppe. 

Noen kildegrupper ønsker å bli representert og synlig i samlinger. Det kan 
handle like mye om inkludering som om makten til å definere seg selv overfor 
omverdenen og majoritetskulturen. Dette er ofte et viktig aspekt ved menings- 
produksjon og diskurser om tilhørighet. AJHS brukte dokumentasjonspro- 
sjektet som redskap for å motvirke diskriminering, ekskludering, stereotypier 
og rasisme. I Kaplans analyse påpekes hvordan gruppen tar ansvar for eget 
dokumentasjonsarbeid og historieformidlingen for å legitimere en felles iden- 
titet og et positivt bidrag til det amerikanske samfunnet. AJHS er også et 
eksempel på hvordan bevaring og formidling av minoritetskilder i samtiden 
blir viktig for historisk dokumentasjon og nasjonen i fremtiden. 

Våren 2015 mottok jeg en henvendelse fra en representant for Afrikan Youth 
in Norway (AYIN), en frivillig organisasjon som har jobbet i gråsonen mellom 
kultur- og samfunnsliv. AYIN, i likhet med American Jewish Historical Society 
i USA, ville bevare kildemateriale som dokumenterer deres arbeid og positive 
bidrag til samfunnet.*+ 


Afrikan Youth in Norway (AYIN)' 


Jeg trenger din veiledning! AYIN er i ferd med å forsvinne i glemmeboka! Min idé er 


å samle bilder, dokumentasjon, videoer o.a. til et slags arkiv el. Hva tenker du? 


14 Arkivet etter dokumentasjonsprosjektet «Afrikanere i Norge» bevares av Riksarkivet. Prosjektets for- 
mål var å dokumentere og synliggjøre aspekter ved afrikaneres historie i Norge gjennom 400 år. 
Prosjektleder Yacoub Cissé ønsket å formidle positive fremstillinger av og kunnskap om afrikanere i 
Norge (jf. Falahat & Cissé, 2011). 

15 Baba Buntu (Amani Olubanjo Buntu) tok initiativet til Afrikan Youth in Norway i 1994. AYIN tok også 
initiativ til kulturfestivalen Afrikan History Week Norge. I Wikipedia omtales AYIN som «en organisa- 
sjon for barn og ungdommer i Norge med bakgrunn fra Afrika. De driver en rekke aktiviteter som 
seminarer, turer, leksehjelp og musikk- og dansegrupper og lesering med afrikansk litteratur. De 
beskriver seg som Norges eneste pan-afrikanske ungdomsorganisasjon.» https://no.wikipedia.org/ 
wiki/Afrikan Youth in Norway 

Litt bakgrunn: 


For en 15-16 år siden var jeg en aktiv koordinator og ressursperson innen Afrikan 
Youth in Norway. Ved et punkt var jeg også nestleder, samt koordinator for musikk- 
prosjektet «The R.LS.E. Project», hvis arbeid resulterte i albumet «Maroon» (2002). 


Jeg sitter derfor på en del materiale. [...] 


Organisasjonens aktiviteter begynte så smått mot midten av nittitallet. Unge norsk-afri- 
kanske ungdomsarbeidere opplevde at den yngre generasjonen norsk-afrikansk ungdom 
slet med å finne seg til rette i Oslo og omegn. De fleste av dem var både født og oppvokst 
i Norge, men deres utseende gjorde at de «stakk seg ut» i det på den tiden ganske så 
homogene norske samfunnet. De følte seg «norske», men ble ikke behandlet på lik linje 
med annen norsk ungdom. De følte seg mistenkeliggjort, marginalisert og utilpass, og 


dette skapte utagerende oppførsel hos enkelte, som så satte resten i dårlig lys. 


For å motvirke denne nedadgående og negative spiraleffekten, satte [...] i gang akti- 
viteter for utvalgt ungdom i og rundt Furusetklubben i Oslo. Intensjonen var å gi 
ungdommene en opplevelse av frihet fra hverdagens press. Ved å føre ungdommene 
sammen, fikk de også oppleve at de ikke var alene i sin frustrasjon, og at denne var 


berettiget. 


Ut av disse møtene vokste organisasjonen og ressurssenteret Afrikan Youth in 
Norway (AYIN), med aktiviteter som leksehjelp, leseringer, danse- og musikk- 


workshops, seminarer og hytteturer. 


Pr. i dag har organisasjonen svært begrenset aktivitet, og det er lov å håpe det er fordi 
behovet for et slikt ressurssenter ikke er like prekært som tidligere. MEN, AYIN har 
vært en prekær del av Norges flerkulturelle historie. Dette var første gang innvan- 
drernes barn, født i Norge, selv tok tilorde for endringer i samfunnet. «Negerdebatten», 
utallige rasismediskusjoner, debatter rundt flerkulturalitet, politiets håndtering av 
minoriteter, osv. AYIN, og dens representanter, har vært en vital del av samfunnsut- 
viklingen. Samfunnsaktører som Asta Busingye Lydersen, Thomas Talawa Prestø, 
Haddy N'jie og Hannah Wozene Kvam har vokst ut av AYIN. For ikke å glemme 
utallige unge mennesker som gjennom møtet med AYIN og dets ressursnettverk fikk 
støtte til å fortsette utdanning, og som nå er forbilder for en ny generasjon unge 


norsk-afrikanere. 

Nå er dessverre denne delen av norsk historie i ferd med å gå i glemmeboka, og det 


ville, i min ringe mening, utgjøre grov historieforfalskning(!). 


Hva synes du jeg bør gjøre? Finnes det ordninger hos dere hvor dette materialet kan 
samles og arkiveres - slik at andre som skulle ønske å gjøre noe med dette materialet 


i fremtiden, kan få tilgang til det?" 


Representanten for organisasjonen kommuniserer kildegruppens perspek- 
tiv og en historieforståelse. Fortellingen fremhever konkrete hendelser og erfa- 
ringer, unike subjektposisjoner og samfunnsforhold på 1990-tallet. For AYIN 
var identitetsarbeid grunnleggende for å forebygge utfordringer som mange 
afrikanske ungdommer møtte. Representanten for AYIN mener at organisa- 
sjonens ungdomsarbeid var viktig for å styrke afrikanske ungdommers tilhø- 
righet og gi dem et positivt selvbilde (jf. Jahren, 2006). I tillegg hevet deres 
arbeid forståelsen og kunnskapsnivået i resten av samfunnet. «AYIN har spilt, 
og fortsetter å spille, en svært viktig rolle for afrikaneres identitet i Norge og 
som ressurssenter for samfunns- og utviklingsspørsmål», slås det fast i 
Wikipedia.” Representanten uttrykker bekymring over at informasjon om 
organisasjonen, medlemmenes arbeid og deres unike perspektiv på de berørte 
samfunnsfeltene kan bli glemt og utilgjengelig for andre interesserte og 
forskere. 

For å bli tatt opp i Nasjonalbibliotekets samling skal AYINs materiale vurde- 
res ut fra institusjonens samlingskriterier og bevaringsprofil for privatarkiver. 
Ifølge institusjonens samlingspolitikk skal innkjøp, gaver og deponering vur- 
deres etter samme kriterier: kulturell eller samfunnsmessig verdi og relevans 
for forskning og formidling. Hvilke kriterier og hvilken fagkunnskap bør 
benyttes for å vurdere AYINs kulturelle eller samfunnsmessige verdi? Hvordan 
kan relevans for forskning og formidling vurderes? I hvilken grad bør institu- 
sjonen vektlegge organisasjonens vurdering av egen verdi og relevans? 

Åpenhet kan handle om å benytte kriterier med nye sosiale og kulturelle 
referansepunkter. Verdi og relevans kan måles ut fra ulike krav. En indikator 
på materialets verdi og relevans kan være tilknytning til kjente personer og 
prosjekter som var aktive i et miljø eller en organisasjon. Materialets verdi kan 
også vurderes basert på om organisasjonens arbeid har ført til nytenking eller 


16 E-post sendt til forfatteren fra en representant for Afrikan Youth in Norway i 2015. 
17 —https://no.wikipedia.org/wiki/Afrikan Youth in Norway 

viktige prestasjoner i en nasjonal, regional eller lokal kontekst. AYINs arbeid, 
engasjement og innflytelse er omtalt i litteratur om ungdom og utdanning, 
helse, antirasisme og inkludering. 

I samme periode som AYIN ble etablert for å jobbe med minoritetsungdom, 
ble St.meld. nr. 17 (1996-97) Om innvandring og det flerkulturelle Norge publi- 
sert. Meldingen fastslo: 


Regjeringen legger til grunn at det norske samfunnet har vært og i økende grad vil 
være flerkulturelt. Kulturelt mangfold er berikende og en styrke for fellesskapet. På 
alle områder må det legges til rette for åpenhet og dialog, samhandling og nyskaping. 
Rasisme og diskriminering er i strid med våre grunnleggende verdier og må motar- 


beides aktivt. (St.meld. nr. 17 (1996-97), s. 7) 


Meldingen viser til aspekter ved samfunnet og utviklinger som skapte behov 
for AYIN. Sett i lys av dette er AYIN et eksempel på en engasjert minoritetsor- 
ganisasjon som har tatt ansvar for dialog, samhandling og nyskaping i samfun- 
net. Både som samarbeidspartner og som rådgiver bidro AYIN til en rekke 
studier og prosjekter i regi av offentlige organer (jf. Shaka prosjektgruppe, 
2002; OMOD, 2006; Bui & Getachew, 2005; Jahren, 2006).'* AYINs represen- 
tant beskriver i e-posten ovenfor deres bidrag til kunnskap om minoritetsung- 
dom, mangfold og flerkulturell identitet i Norge. Allikevel finnes det ikke en 
entydig tolkning av AYINs kulturelle eller samfunnsmessige verdi og relevans 
for forskning og formidling. 

At AYINs representant vurderer arkivdanning og tar kontakt med 
Nasjonalbiblioteket, viser at organisasjonen anser seg selv som en viktig 
stemme pa den nasjonale arenaen. At organisasjon velger Nasjonalbiblioteket, 
viser også hvilken rolle og makt bevaringsinstitusjoner har i å legitimere mino- 
riteters historie, fortellinger og identitet. Eksemplet illustrerer også at minori- 
tetsorganisasjoner deltar i dokumentasjonsprosesser og ønsker å avlevere 
materialet til bevaringsinstitusjoner. Slike initiativer kan være instrumentelle, 
symbolske og produktive for organisasjoner og for bevaringsinstitusjoner. 

Representantens narrativ om AYIN og henvendelsen illustrerer aspekter 
ved «dobbelt historisitet», eller «dual historicity» - menneskers forståelse 
og deltakelse som aktør, agent, og subjekt i historie (Trouillot, 1995, s. 24). 


18 12005 ble Thomas Tawala Prestø og AYIN foreslått for Innvandrerprisen 2005 (Barne- og familiede- 
partementet). https://www.regjeringen.no/no/aktuelt/overrekkelse av innvandrerprisen/id269711/ 

Som AJHS og AYIN viser, er noen grupper aktive deltakere i dokumentering, 
innsamling og bevaring. De kan ha ulike motiver for å opprette arkiv, avlevere 
dokumenter og formidle sin historie til omverdenen. AYINs henvendelse til 
Nasjonalbiblioteket kan forståes som en invitasjon til samarbeid, men også 
som en utfordring eller anrop. Kan eller ønsker Nasjonalbiblioteket eller andre 
institusjoner å bevare og formidle AYINs upubliserte materiale og historie? 


Nasjonalbiblioteket - arkiverende bibliotek og 
«nasjonens hukommelse» 


AYINs representant tok først kontakt med Nasjonalbiblioteket — institusjonen 
som ofte omtales som «nasjonens hukommelse». Nasjonalbiblioteket er et 
arkiverende bibliotek, og virksomheten er forankret i lov 9. juni 1989 nr. 32 om 
avleveringsplikt for allment tilgjengelige dokumenter. Loven utgjør kjernen i 
institusjonens samlingsvirksomhet og -politikk. Nasjonalbiblioteket skal ha 
landets mest komplette samling av publisert norsk materiale. 

To viktige oppgaver som omtales i Nasjonalbibliotekets samlingspolitikk, er: 


e taimot, registrere og ta vare på pliktavlevert materiale 
e bygge ut samlingene med relevante kjøp, gaver og deponering 


Pliktavlevering og selektiv anskaffelse er svært forskjellige metoder for inn- 
samling. Den første er en form for ukritisk og åpen innsamling, mens den 
andre er en selektiv form for innsamling som stort sett utføres av 
fagspesialister. 

Åpenhet er et viktig prinsipp i pliktavleveringsloven. Pliktavleveringsloven 
er multimedial og omfatter alt publisert materiale - uavhengig av materialtype 
og publiseringskanal - og ulike typer utgivelser. Bevart materiale skal 
utgjøre kildemateriale for forskning og dokumentasjon. Loven behandler alt 
materiale som er publisert i Norge, ukritisk. Dette fører til en variert og sam- 
mensatt samling som gjenspeiler samfunnets publiserte informasjons- og 
kunnskapsproduksjon. 

Samlingen skal suppleres ved selektiv anskaffelse av samme materialtyper. 
Anskaffelse - kjøp eller overtakelse av materiale — gir mulighet for å priori- 
tere materialtyper og fagområder som pliktavleveringen ikke omfatter. 
Men anskaffelser styres av faglige vurderinger og avgrensinger, der fagansatte 
tolker og implementerer institusjonens samlingspolitikk. Anskaffelsene gir 

Nasjonalbiblioteket mulighet til å ta hensyn til tidsaktuelle saker samt ivareta 
og bygge ut smalere fagområder i tråd med nasjonale og internasjonale 
forhold. 

Som et viktig kulturpolitisk redskap er Nasjonalbiblioteket i en nøkkelposi- 
sjon med hensyn til å samle inn minoritetskilder og bidra til helhetlig 
samfunnsdokumentasjon. Et viktig spørsmål er hvordan anskaffelse av mino- 
ritetskilder kan bidra til mer representasjon i samlinger og institusjoner som 
minoriteter selv oppfatter som relevante. For nasjonale institusjoner som har 
ansvar for langtidsbevaring, er det viktig at samlingene speiler samfunnet. 
Nasjonalbibliotekets ansvar for langtidsbevaring av kilder og kulturarv gir 
dette arkiverende biblioteket en viktig rolle i forskningsinfrastruktur og 
kunnskapsproduksjon.'* 

Nasjonalbibliotekets samling inneholder mange pliktavleverte minoritets- 
kilder og materiale som er relevant for forskning og dokumentasjon. Dette kan 
være relevant når institusjonen skal vurdere AYINs materiale og håndtere 
deres forespørsel. 


Pliktavlevering av bøker - «Nye stemmer» og 
minoritetslitteratur 

Som arkiverende bibliotek forvalter Nasjonalbiblioteket en samling med bøker 
som skal speile Norges publiseringshistorie.*® Feltet som omtales som flerkul- 
turell litteratur og minoritets- og innvandrerlitteratur, vokste frem i Norge 
midt på 1980-tallet (Kongslien, 2005, s. 35; Kongslien, 2007) og består av ulike 
typer litteratur og svært ulike forfattere. «Minoritetslitteratur» beskriver mino- 
ritetsspråklig litteratur skrevet blant annet på samisk,” kvensk, romanes og 
romani, samt flerspråklige oversettelser og litteratur skrevet på norsk av forfat- 
tere med minoritetsbakgrunn. Betegnelsen omfatter også litteratur som 
omhandler migrasjon, kulturelt mangfold eller et minoritetsperspektiv 


19 http://www.nb.no/Om-NB/Fakta/Mandat 

20 Dette omfatter de to første bøkene som ble utgitt i Norge, Breviarium Nidrosiense og Missale 
Nidrosiense, begge i 1519. Samlingen omfatter nærmere 1,5 millioner bøker og inkluderer «bøker 
utgitt i Norge, bøker av nordmenn utgitt i utlandet og bøker om nordmenn, Norge eller norske forhold 
utgitt i utlandet» http://www.nb.no/Tilbud/Samlingen/Samlingen/Boeker 

21 Siden 1993 har Nasjonalbiblioteket arbeidet med Samisk bibliografi som en særskilt oppgave. Samisk 
bibliografi omfatter alt allment tilgjengelig trykt materiale som er avlevert til Nasjonalbiblioteket. 
Dette arbeidet ble utført av Universitet i Trondheim i perioden fra 1980 til 1993. 

(jf. Kongslien, 2005). Beslektete temaer er migrasjon, flukt, kulturelt mangfold, 
identitet, diskriminering, sosial inkludering, integreringsprosesser og kultur- 
møter i det norske samfunnet. Litteratur som omhandler flukt, eksil og aspek- 
ter ved transnasjonalitet og glokalitet som oppstår på grunn av krig og 
forfølgelse, inngår også i dette feltet.” Minoritetslitteratur er en del av «nasjo- 
nal litteratur», og «minoritetsdiskurser» kan utvide, utfordre og berike nasjo- 
nal litteratur (Kongslien, 2005, s. 35; Kongslien, 2007). 

Litteraturen kan representere nye felter og referansepunkter for innsamling 
av upublisert materiale. Det er fornuftig å ha kjennskap til sammenhenger 
mellom organisasjoner som AYIN, deres arbeid og ulike sjangere innen mino- 
ritetslitteratur. Denne kompetansen kan være avgjørende når man skal vur- 
dere minoritetskilder og deres kulturelle eller samfunnsmessige verdi og 
relevans for forskning og formidling. 

Minoritetslitteraturen assosieres også med en oppblomstring av «minori- 
tetsdiskurser» i det norske offentlige rom. Slike diskurser kan uttrykke per- 
spektiver og fremstillinger om og av minoriteter, men også fremstillinger av 
majoritetssamfunnet og nasjonal kultur. Minoritetsdiskurser kjennetegnes 
av en strategisk og politisk opptatthet av identitet og «ikke-identitet» 
(JanMohamed & Lloyd, 1987, 9). Slike diskurser benyttes ofte i litteratur og 
kunst for å «negere» majoritetens hegemoniske normer og verdier som betrak- 
tes som særlig undertrykkende overfor minoriteter (JanMohamed & Lloyd, 
1987, 10; Kongslien, 2005). Nye temaer og perspektiver kan både berike og 
utfordre ideer om «det nasjonale», og særlig når minoritetsdiskurser innehol- 
der motstand mot majoritetsdiskurser (Kongslien, 2005, s. 43). Her er det rele- 
vant å henvise til AYINs historie og representantens beskrivelse av utfordringer 
og den sosiale konteksten på 1990-tallet. Det er selve minoritets- og innvan- 
drerperspektivet på samfunnet som utgjør de nye temaene, påpeker Kongslien 
(2005, s. 43). Gjennom sine narrative fortellinger kan minoritetslitteratur 
bidra til en omskriving av «det nasjonale» (Kongslien, 2005, s. 44). Innvandrere 
og «andre» kan, ifølge Kongslien, omdefinere forholdet mellom marginen og 


22 Kongslien påpeker at deler av dette feltet også omtales som eksil-litteratur, verdenslitteratur og 
transnasjonallitteratur (2005, s. 35). Her vil jeg løfte frem en viktig gruppe forfattere som har utmer- 
ket seg i Norge det siste tiåret, nemlig ICORNs «fribyforfattere»: forfattere, journalister, skribenter, 
oversettere og illustratører som har flyktet fra sitt hjemland på grunn av sensur og trusler (jf. Jensen, 
2008). 

sentrumet gjennom sin «identitetssøken» og kan påvirke en nasjonal identitet 
slik at den fremstår som mer transnasjonal (2005, s. 44). 

Et viktig poeng er at litteratur som inneholder og representerer «nye stem- 
mer», bidrar til nye sosiale historier. Formidling av nye sosiale historier med 
glokale, transnasjonale og internasjonale perspektiver kan påvirke ideer om 
«det norske» og forholdet mellom en nasjon og dens segmenter. En organisa- 
sjon som AYIN kan være et relevant referansepunkt, og materialet kan inne- 
holde relevant informasjon som minoritetslitteraturen berører. 


Trykksaker og minoritetskilder 

Nasjonalbiblioteket forvalter også minoritetskilder innen småtrykk, aviser og 
andre trykksaker som omfattes av pliktavleveringsloven. I forbindelse med 
Mangfoldsåret i 2008 inviterte Nasjonalbiblioteket representanter for Rådet 
for innvandrerorganisasjoner i Oslo og Enhet for mangfold og integrering 
(EMI) til et møte for å diskutere pliktavlevering av trykksaker. Et formål var å 
øke bevisstheten blant innvandrerorganisasjoner om pliktavlevering og få 
kunnskap om ulike organisasjoners holdninger til avlevering. Et forslag fra 
representanter for innvandrerorganisasjoner var at Nasjonalbiblioteket kan 
benytte informasjonskampanjer som viser innvandrere som en del av den nor- 
ske kulturhistorien og historiefortellingen. Dette kan også anses som en appell 
for mer «åpenhet» og mer inkluderende fortellinger. 

Samme år sendte Nasjonalbiblioteket et brev med overskriften «Mangfold i 
Nasjonalbiblioteket» og en brosjyre om pliktavlevering til organisasjonene. 
Brevet forklarte hvorfor avlevering er viktig, og oppmuntret organisasjoner til 
å levere materialet. 


Nasjonalbiblioteket er Norges hukommelse, og våre samlinger er sentral for fors- 
kningen i landet. Det er viktig at samlingene gjenspeiler samfunnet som vi har i dag, 
slik at forskere og andre i fremtiden ikke skal få et feilaktig bilde av vår tid. Mye av det 
som blir gitt ut av innvandrere og andre minoriteter i landet, blir allerede avlevert til 
NB, men en god del risikerer også å gå tapt for ettertiden. Nasjonalbibliotekets sam- 
linger kan brukes av alle i Norge. Materialet dere leverer inn til oss, blir tatt vare på 


og blir tilgjengelig også for deres barn og barnebarn.” 


23 Brevet med overskriften «Mangfold i Nasjonalbiblioteket» fra Nasjonalbiblioteket, datert 21.08.2008. 

Slik det er beskrevet, bidrar pliktavlevering til å sikre minoritetskilder og en 
helhetlig samfunnsdokumentasjon. AYIN kan, ut fra det som står ovenfor, 
avlevere publiserte brosjyrer, plakater og trykksaker til Nasjonalbiblioteket, og 
dette materialet vil opptas i samlingen uten vurdering fordi materialet omfat- 
tes av pliktavleveringsloven. Kunne pliktavleveringens brede omfang også ha 
blitt benyttet som utgangspunkt for å utvide innsamlingen av upubliserte 
minoritetskilder som ikke omfattes av loven? 


Anskaffelse, privatarkiver og minoritetskilder 


Privatarkiver består av upublisert materiale skapt av private aktører. 
Privatarkivmateriale anses å inneholde kildenes egne tanker, stemmer og ufil- 
trerte beskrivelser av samfunnsliv og forhold i deres samtid (Røsjø, 2012, s. 
227).** Nasjonalbibliotekets samling med privatarkiver inneholder dokumen- 
ter fra middelalderen til vår egen tid og omfatter manuskripter, brev og privat- 
arkiver etter personer, institusjoner og foreninger som har vært medvirkende 
på et nasjonalt nivå innen kunst- og kultursektoren. Privatarkiver opptas i 
samlingen etter vurdering av Nasjonalbibliotekets fagspesialister. 

Ifølge institusjonens samlingspolitikk skal innkjøp, gaver og deponering vur- 
deres etter samme kriterier: kulturell eller samfunnsmessig verdi og relevans og 
potensial for forskning og formidling. Anskaffelser av materiale som ikke er 
omfattet av loven, som upublisert materiale og utenlandske dokumenter som 
omhandler nordmenn eller norske forhold, skal skje ut fra samme kriterier. 
Materialet som AYIN ønsker å bevare, ville ha utgjort en gave som består av både 
publisert og upublisert materiale og på den måten omfattes av disse kriteriene. 

Å avgrense samlinger og prioritere bevaringsområder er en nødvendighet 
for bevaringsinstitusjoner. Nasjonalbiblioteket prioriterer privatarkiver med 
kulturell og samfunnsmessig verdi, for eksempel privatarkiver til kunstnere, 
forfattere, artister eller kunstnerforeninger. Ungdomsorganisasjoner i gråso- 
nen mellom samfunnsutvikling og kulturlivet faller utenfor disse kriteriene. 
Selv om det ligger mange fornuftige hensyn til grunn for avgrensing, er det 
viktig å spørre hvor grensen mellom samfunnsarbeid og kulturlivet går. Svaret 
er selvsagt ikke entydig. Et vurderingskriterium for Nasjonalbiblioteket er at 


24 Dette perspektivet diskuteres i NOU 1987:35 Samtidens arkiver - fremtidens kildegrunnlag. Arkivverkets 
presserende oppgaver. 

personen eller organisasjon er anerkjennelsesverdig og har tilknytning til 
publisert åndsverk, kunstnerisk virksomhet eller kulturlivet. 

I fremtiden kan det være at privatarkiver etter Haddy N'jie, Thomas Tawala 
Prestø og Tabanka Dance Ensemble, artistkollektivet Queendom eller andre tid- 
ligere medlemmer i AYIN vurderes for opptak i samlingen. Hvordan vil deres 
materiale vurderes? Eller hva med privatarkiver etter aktivist Saynab Mikalsen 
(tidligere Mohamud), forfatter og entreprenør Loveleen Rihel Brenna, Khalid 
Hussain - forfatter av romanen Pakkis (1986), Mela-festivalgeneral Khalid 
Salimi, Utrop — Norges første flerkulturelle avis, kunstneren Fadlabi eller artister 
som Karpe Diem og Nico og Vinz? Er kulturell og samfunnsmessig verdi basert 
på tilknytning til majoritetsbefolkningen og dens verdier, aksept eller normer? 
Er det tilstrekkelig at personer er kjent av landets ulike minoritetsgrupper, i 
smale kulturkretser eller i bestemte flerkulturelle miljøer? Slike spørsmål bør 
også drøftes når det gjelder innsamling av minoritetskilder og Nasjonalbibliotekets 
bidrag til helhetlig samfunnsdokumentasjon. Er det viktig for AYINs represen- 
tant at materialet bevares av en nasjonal institusjon som Nasjonalbiblioteket eller 
Riksarkivet fremfor en lokal eller regional institusjon? Et like viktig spørsmål er 
om det er viktig for Nasjonalbiblioteket at materialet inngår i deres samling som 
et supplement til pliktavleverte minoritetskilder. 


Visjoner, verdier og innsamling 


Byens hukommelse - «Spor etter oss» fra «Oslos 
Multikulturelle arkiver» 


Enkelte bevaringsinstitusjoner har vurdert å samle inn minoritetskilder og har 
initiert prosjekter som bygger på institusjonens mandat og bevaringsprofil. 
Prosjektene er i tråd med kulturpolitiske målsettinger for inkludering og for 
innsamling, bevaring og formidling. NOU 1987:35 Samtidens arkiver — fremti- 
dens kildegrunnlag påpekte at det er en viktig samfunnsoppgave å sikre at vår 
samtid og ettertid «kan ha et best mulig kildemateriale i form av et sammensatt 
og representativt utvalg avarkiver» (Sønneland, 1987,s. 11). Stortingsmeldingen 
om arkiv (Meld. St. 7 (2012-2013)) påpekte at det fantes en lav andel privatar- 
kiver «i arkivdepotenes samlede nasjonale hukommelse».” 


25 http://arkivverket.no/arkivverket/Arkivutvikling/sAMDOK 

«Spor etter oss» i regi av Oslo byarkiv i perioden 2004-2007 var det første 
omfattende innsamlingsprosjektet i Norge som hadde minoritetskilder som 
hovedtema (Røsjø et al., 2007, s. 6). Prosjektet hadde som formål å sikre «en 
flerkulturell innsamling og formidling» og bidra til en rikere og mer fler- 
stemmig kollektiv hukommelse (Røsjø et al., 2007, s. 5). Bakgrunnen for 
prosjektet var at det fantes lite materiale i arkivet som gjenspeilte Oslos fler- 
kulturalitet. Ifølge Spor Etter Oss «Oslos multikulturelle arkiver» (Røsjø et al., 
2007), som ble skrevet etter at prosjektet var avsluttet, viste arkivmaterialet 
som fantes i offentlige institusjoner «ensidig myndighetenes møte med 
innvandrerbefolkningen» (s. 5). 


Vi kan fastslå at nye minoriteter er overrepresentert i samfunnsminnet som 
sosialklienter på grunn av utvalgsmetoder for kassasjon og underrepresentert 


i samfunnsminnet ellers. (Røsjø et al., 2007, s. 5) 


Det å gjøre arkiver fra viktige innvandrergrupper i Oslo by tilgjengelige 
og sikre dem for ettertiden fremmer også kulturvern. Det var fare for 
at materialet fra 1960- og 1970-tallet skulle gå tapt (jf. Røsjø et al., 
2007). Oslo byarkiv etterlyste materiale fra et vidt spekter av organisasjo- 
ner og fra forretninger, trossamfunn og private personer. Dette er et eksem- 
pel på tetting av hull, i motsetning til å produsere «stillheter» (Trouillot, 
1995). 

Inkluderende prosesser som intervjuer var en viktig del av den meto- 
diske tilnærmingen. Selve rapporten (Røsjø et al., 2007) henvender seg til 
minoritetsorganisasjoner og personer med minoritetsbakgrunn som 
fremtidige arkivskapere. Nordic Black Theatres utklippsbok var det første 
arkivstykket som ble samlet inn gjennom prosjektet. Andre organisasjo- 
ner som overrakte materiale til Oslo byarkiv, var Gambisk forening, 
MiRA-Senteret — ressurssenter for innvandrere og flyktningkvinner samt 
Fremmedarbeiderforeningen (FAF). Dokumentene er viktig for at vi skal få 
en bedre forståelse av «history from the bottom up», eller «folkets historie» 
i Norge (jf. Zinn, 1980). Norsk samfunnsutvikling sett fra «fremmedarbei- 
dernes» perspektiv er viktig. Uten slike arkiver kan det skapes et skeivt 
bilde av samfunnet og nye minoriteters bidrag (Røsjø, 2012; SAMDOK, 
2014). 

Ifølge prosjektrapporten fantes det fem innvandrerorganisasjoner tidlig 
på 1980-tallet, mens det i 2007 var mer enn 350 organisasjoner, hvorav 12 

hadde kontor utenfor Oslo (Røsjø et al., 2007, s. 8). Da prosjektet ble avsluttet, 
bevarte Oslo byarkiv 21 arkiver som var skapt av minoritetspersoner eller - 
organisasjoner.”° 

Prosjektet ble fulgt opp med et forskningsprosjekt ledet av Ellen Rosjo. Hun 
sammenlignet innholdet i myndighetenes offentlige arkiver om minoriteter, 
med innholdet i «multikulturelle» privatarkiver bevart av Oslo byarkiv, og 
arkivmateriale innsamlet av Opplandsarkivet.” 


Forskningsprosjektet konkluderte med at arkivene skaper et skjevt bilde av de nye 
minoritetene om vi bare bevarer det offentliges arkiv (Røsjø 2012). Minoritetspersoners 
stemmer ekskluderes da fra vår felles hukommelse. Dette vil igjen få konsekvenser 
for arkivenes formidlingsarbeid og for brukernes mulighet til å søke informasjon av 
betydning for egen identitet. Etterkommerne og andre interesserte vil ikke kunne 
finne særlig tydelige spor av disse menneskenes egne blikk og stemmer. Da får vårt 
samfunn i beste fall et skjevt bilde der ettertida vil måtte lese det som er bevart i de 
offentlige arkivene, ‘mot hårene for å finne enkelte slike spor, slik som Kaisa 


Maliniemi har vist med den nasjonale minoriteten kvenene. (SAMDOK, 2014, s. 61) 


Røsjøs konklusjon bekrefter behovet for å styrke innsamlingen av minori- 
tetskilder. Dette er et bevaringsområde som berører alle kulturarvinstitusjo- 
ner. Prosjektets arbeidsmetode viser også bevaringsinstitusjoner som 
samfunnsaktører (jf. Bleken & Hosar, 2011). Prosjektet til Oslo byarkiv er et 
eksempel på bruk av åpenhet i innsamling, forvaltning og formidling. Gjennom 
prosjektet kunne Oslo byarkiv utvikle nye standarder og kriterier og heve sin 
kompetanse om Oslos minoritetsgrupper og -organisasjoner. Nye standarder 
og metoder for vurdering og beskrivelse av materiale kan utvikles i samarbeid 
med kildegrupper og gjennom prosesser som prioriterer medvirkning og 
inkludering (jf. Carter, 2006; Maliniemi, 2010b; Røsjø et al., 2007). På denne 


26 Utenom i Oslo byarkiv var 13 arkiver bevart i Det Mosaiske Trossamfund i Oslo. Et arkiv fra Islamsk 
Kvinnegruppe Norge var bevart i Riksarkivet, og i Statsarkivet i Tromsø fantes det arkiv for Norges 
Reindriftsamers Landsforbund og Kautokeino flyttsamelag. Såmi Arkiiva har et nasjonalt ansvar for å 
bevare arkivmateriale fra samiske samfunn. 

27  Opplandsarkivet avdeling Maihaugen pa Lillehammer og prosjektet «Arkivdokumentasjon av nyere 
innvandring til Oppland» (2007-2011) er eksempel på innsamling som bunner i samfunnsengasje- 
ment. Prosjektet benyttet feltarbeid og aktiv innsamling for å tette hull i samlinger og dokumentere 
innvandring til et fylke de siste tretti årene. Prosjektet dokumenterte historiene til 200 nye opplendin- 
ger gjennom intervjuer og innsamling av arkivmateriale. Det innsamlede materialet består av historier 
og arkiver fra personer og organisasjoner med bakgrunn fra ulike land (Bleken & Hosar, 2011). 


91 


KAPITTEL 4 


måten kan åpenhet bidra til nye diskurser om og fremstillinger av norsk sam- 
funnsutvikling og minoritetsgrupper i Norge. 


Kildegrupper, medvirkning og inkludering 

Inkluderende prosesser basert på samarbeid med kildegrupper kan bidra til 
kompetanseheving for institusjoner i form av mer kunnskap om kildegrupper 
og materialet. I utredningen til SAMDOK omtales medvirkning som en 
metode for inkludering. 


Medvirkning handler om å åpne institusjonene, slippe til et større mangfold, flere 
stemmer, andre perspektiv og nye gjester. Fokus må være på prosessen og ikke først 
og fremst på resultatet. Resultatene fra medvirkningsprosjektene i arkivsektoren er 
svært interessante — fra utstillinger til arbeid med grupper som det har vært vanskelig 


å nå fram til tidligere. (SAMDOK, 2014, s. 59-60) 


Medvirkning gir institusjoner mulighet til å komme i kontakt med ulike 
målgrupper, og det kan gi kildegrupper innsyn i institusjonelle prosesser som 
omhandler dem selv. Prosjektet til Oslo byarkiv er et eksempel på inklude- 
rende prosesser som øker kompetansen hos både institusjoner og kildegrup- 
per. I prosjektet er det gjort et grunnarbeid som utgjør tre ulike metoder for 
arbeid med kildegrupper. Disse metodene går ut på at bevaringsinstitusjoner 
1) kartlegger organisasjoner og deres materiale, 2) oppretter informasjons- 
kampanjer og driver kompetansebygging om arkivdanning overfor kildegrup- 
pene og 3) samarbeider med andre arkiver. 

En form for kompetansebygging for kildegrupper er aktiv veiledning i hvor- 
dan man kan etablere egne arkiver (SAMDOK, 2014, s. 60). «Deltakende arki- 
vering», utviklet av Shilton og Srinivasan (2007, s. 10), oppfordrer 
bevaringsinstitusjoner til å samarbeide med det aktuelle lokalsamfunnet eller 
minoritetsgruppen når materialet til arkivet skal velges, ordnes og beskrives. 
Slike metoder bygger tillit og er viktige for tilrettelegging, avtaler, overlevering 
og deponering av privatarkivmateriale (SAMDOK, 2014, s. 61). 

Gjennom aktiv veiledning og andre prosesser der kildegruppen kan være en 
aktiv part i arkivdanningen, legges det vekt på kildegruppens kunnskap når 
materialets relevans skal vurderes. Kildegrupper har ofte egne ideer om mate- 
rialets betydning. Minoritetsorganisasjoners og andre frivillige organisasjo- 
ners relevans for «det nasjonale» må selvfølgelig vurderes i hvert enkelt tilfelle. 

En organisasjons relevans kan virke vanskelig å vurdere, særlig hvis den ser ut 
til å være i en begynnerfase og sammenlignes med organisasjoner som er eldre. 


Avslutning: Minoritetskilder, nasjonale samlinger 
og kulturarvproduksjon 


Å samle nasjonen og å forene dens segmenter viser til hvordan åpenhet og 
inkludering kan ivaretas i kulturarvinstitusjoners symbolske, instrumentelle 
og produktive oppgaver. Nasjonale arkiver, biblioteker og museer er også are- 
naer, «contact zones» (jf. Clifford, 1997), der forholdet mellom nasjonen og 
dens dynamiske befolkningsgrupper stadig reforhandles. I denne sammen- 
hengen bidrar nasjonale bevaringsinstitusjoner til å definere kildegruppers 
relevans for «det nasjonale». Å sikre minoritetskilder, særlig privatarkivmate- 
riale, kan bidra til «å tette hull» i nasjonens hukommelse. 

Innsamling av dokumenter er et viktig moment i kunnskaps- og kulturarv- 
produksjon. Gjennom innsamling og formidling er institusjoner med på å 
legitimere fakta og fortellinger. Det oppstår «stillheter» eller hull i historien 
når kilder går tapt, men også når kilder blir glemt, oversett og avvist (jf. 
Trouillot, 1995). Arkiverende biblioteker har kriterier og vurderingsprosesser, 
og er dermed ikke nøytrale. Hull er ofte konsekvenser av individuelle vurde- 
ringer, innsamlingsprosesser og institusjonelle kriterier. Maliniemis analyse av 
arkiver gjelder også for arkiverende biblioteker. «De gjør bestemte valg, og 
deres valg har betydning» for hvordan materialet blir «bevart, beskrevet, og 
senere for forskning som blir gjort» (2010b, s. 150). 

Større oppmerksomhet om «nyere» minoriteter som kilde- og opphavs- 
grupper i Norge er i tråd med kulturpolitiske prioriteringer knyttet til inklude- 
ring. Åpenhet kan brukes i selektiv innsamling og til å formidle minoriteters 
historie som norsk historie. En utfordring fremover er kompetanseheving i 
institusjoner. Flere institusjoner kunne, i teorien, samlet, bevart og formidlet 
AYINs arkivmateriale, men det krever i første omgang en flerfaglig vurdering 
og forståelse av materialet og organisasjonen. 

Privatarkiver er skapt av individer og organisasjoner for å støtte deres egne 
verdier og mål. Kildegruppens arkivdanning er hverken politisk eller kulturell 
nøytral. AYINs arbeid med å styrke medlemmenes identitet og heve kunn- 
skapsnivået i samfunnet på 1990-tallet vokste ut fra sosiale utfordringer for 
minoritetsungdom i Norge. Det er viktig å påpeke at — bevisst eller ubevisst for 

AYINs representant - arkivdanning er en forlengelse eller fortsettelse av 
organisasjonens identitetsarbeid. De vil ikke «forsvinne i glemmeboka», som 
AYINs representant skrev i e-posten ovenfor. 

Det er interessant å påpeke parallellene mellom arbeidet til henholdsvis 
AYIN og American Jewish Historical Society. Begge ønsker å etterlate seg spor 
som kan påvirke historieforståelsen og fortellinger i fremtiden. Begge forsøker 
å påvirke en historie de er en del av. Det siste gjelder også medarbeidere på 
kulturarvinstitusjoner som vurderer materialet i forbindelse med innsamling, 
bevaring og formidling. Medarbeiderne er også viktige aktører i kulturarvpro- 
duksjon og utførelse av identitetspolitikk. Det er i denne sammenheng interes- 
sant å diskutere hvordan arkiver etter minoriteter i Norge oppstår og finner 
veien til nasjonale og andre institusjoner. 

Åpenhet, som verdi, tankemåte og praksis, kan inspirere nye målsettinger, 
kriterier og metoder, som prosjektet til Oslo byarkiv (Røsjø et al., 2007) viser. 
Prosjektet sikret og synliggjorde materiale som kan brukes i forskning og 
dokumentasjon, og som kan bidra til nye fremstillinger av samfunnet og mino- 
ritetsgrupper i Norge. 

Nasjonalbibliotekets forvaltning av pliktavleveringsloven bidrar til at et bredt 
spekter av samtidsdokumenter blir sikret. Ulike meninger og institusjonelle 
praksiser kan likevel bidra til varierende vurderinger av materiale fra samme 
skaper eller utgiver. Lovens ukritiske åpenhet kan også brukes produktivt som et 
utgangspunkt for anskaffelse, selektiv innsamling og vurdering av materiale som 
ikke omfattes av loven - slik det heter i brevet som Nasjonalbiblioteket sendte ut 
til ulike innvandrerorganisasjoner i 2008, i forbindelse med Mangfoldsåret: «Det 
er viktig at samlingene gjenspeiler samfunnet som vi har i dag, slik at forskere og 
andre i fremtiden ikke skal få et feilaktig bilde av vår tid.» 

Aktiv innsamling av minoritetskilder og privatarkiver i nasjonale institusjo- 
ner kan forebygge at ettertiden får et feilaktig bilde av vår tid. Aktiv innsamling 
er også viktig for å heve kunnskapen om kildegrupper og deres ulike perspek- 
tiver samt heve gruppenes kompetanse om arkivdanning og avlevering av 
materiale. Flere by- og regionalarkiver har prøvd ut modeller og metoder. 
Disse bør vurderes av flere nasjonale institusjoner. 

Nasjonalbiblioteket bidrar også til å sikre helhetlig samfunnsdokumenta- 
sjon gjennom å samarbeide med andre arkivdannende institusjoner med ulike 
bevaringsområder. Nasjonalbiblioteket prioriterer privatarkiver fra «kunst- og 
kultursektoren», mens Riksarkivet bevarer arkiver for private aktører «som har 

vært aktive på nasjonalt nivå». Oslo byarkivs prosjekt «Spor etter Oss: Oslos 
multikulturelle arkiver» viser at det å bevare og synliggjøre privatarkiver skapt 
av Oslos minoriteter kan fremme inkludering og helhetlig samfunnsdokumen- 
tasjon som gjøre nye sosiale historier mulige. Til tross for avtaler mellom insti- 
tusjoner er det viktig at en nasjonal bevaringsinstitusjon også prioriterer 
arkiver og kildemateriale som er skapt av nyere minoriteter. 

Minoritetskilder er spor etter mennesker, og de er viktige for at vi skal kunne 
dokumentere og forske på ulike aspekter ved norsk samfunnsutvikling, ikke 
bare minoriteter og kulturelt mangfold. For å oppnå helhetlig samfunnsdoku- 
mentasjon er det en forutsetning å ha et inkluderende tankesett om minori- 
tetskilder, og om hvordan materialets kulturelle eller samfunnsmessige verdi 
og relevans for forskning og formidling defineres. Nasjonale bevaringsinstitu- 
sjoner sjonglerer mange oppgaver og prioriteringer, men det er viktig at mang- 
fold og kildemateriale som er skapt av og om minoriteter, omtales tydelig i 
samlingspolitikk og bevaringsplaner. Nasjonale institusjoner kan ikke utsette å 
samle inn minoritetskilder. Det er like fornuftig å samle inn minoritetskilder i 
dag som det er å tette hull i historiske samlinger om 150 år. 

Skrivesenter 
iforskningsbibliotek 


Om teorigrunnlag, identitet og 
legitimering 


Ingerid S. Straume 


Et akademisk skrivesenter er et tilbud for studenter, noen ganger også 
for ansatte, som ønsker å arbeide med sin egen skriving. Skrivesenterets 
personale - som kan være faglig ansatte eller studenter — gir veiledning i aka- 
demisk skriving, organiserer kurs og produserer ulike typer støttemateriale. 
Lokalisert i biblioteket ved universiteter og høgskoler kan et akademisk skrive- 
senter ses som selve legemliggjøringen av idealet om åpenhet, med lav terskel 
for å henvende seg og med skriverens behov i sentrum. At tilbudet blir verd- 
satt, gjenspeiles i at slike sentre typisk får gode evalueringer og har en jevn 
strøm av henvendelser. Skrivesentre er samtidig steder for forhandlinger mel- 
lom en rekke ulike hensyn. Her kommer studenter - eller mer generelt, fag- 
skrivere - i kontakt med prosesser og krav som angår deres identitet som 
studenter og skrivende fagpersoner. Disse prosessene har også en ytre side i 
fagmiljøenes ulike krav og tradisjoner. Spørsmål om hvordan akademisk skri- 
ving skal forvaltes, og hvem som skal gjøre det, gjør at skrivesenteret trenger å 
legitimere seg for å finne sin plass i organisasjonen som helhet. 

I dette kapittelet skal jeg belyse og diskutere følgende spørsmål: Hva slags 
virksomhet er egentlig et skrivesenter i et forskningsbibliotek? Og hvilke for- 
hold spiller inn når denne virksomheten skal legitimere seg overfor sin omver- 
den? Kapittelet tar opp temaer som institusjonell posisjonering, forholdet 

mellom pedagogisk teori og skriveforskning, studenters identitetsdannelse og 
legitimeringsprosesser i akademia. For å se disse prosessene i sammenheng vil 
jeg benytte meg av teori fra ulike felt, som pedagogikk, retorikk, sosiologi og 
skriveforskning - et grep som også gjenspeiler feltets eklektiske karakter. 
Teksten er en av flere mindre studier; i kommende arbeider vil jeg ta for meg 
spørsmål knyttet til identitetsutvikling, fra student til fagskriver, med utgangs- 
punkt i narrative intervjuer med fagskrivere i ulike stadier. Prosjektet som hel- 
het ligger i krysningspunktet mellom pedagogisk filosofi og skriveforskning. 
Kapittelet er bygd opp som følger: Først gis en kort innføring om skrivesentre 
og deres forhold til forskningsbiblioteker, med hovedvekt på utviklingen i Norge. 
Deretter et avsnitt om skrivesenterets posisjonering vis-a-vis faglige enheter, 
øvrige støttetjenester, studentenes overgang fra videregående skole, mv. 
Hoveddelen dreier seg om teoriutvikling i og for skrivesentre, der spørsmålet er 
hvilke kunnskapsformer og hvilken kompetanse som kjennetegner et slikt sen- 
ter. Spørsmålet om legitimering er gjennomgående, men løftes fram i en egen 
del. Til slutt framsettes noen tanker om hvordan skrivesentre i biblioteker kan 
utvikle sin posisjon, teori og kompetanse på bakgrunn av de mange ulike og 
kryssende hensynene som kjennetegner feltet. Men aller først et eksempel. 


Skrivesenteret og den retoriske situasjonen 


Når universiteter og høgskoler åpner et nytt senter, og ved større arrangemen- 
ter og konferanser, er det gjerne virksomhetsledere til stede, som rektorer, 
dekaner og direktører. Disse personene kommer ikke kun for å kaste glans 
over arrangementet, de kommer ofte også for å holde en kortere tale der virk- 
somheten plasseres — posisjoneres — i organisasjonen for øvrig, historisk og/ 
eller formelt. I tillegg til at slike taler framhever og profilerer organisasjonen 
som helhet, dreier de seg i stor grad om å legitimere den nye virksomheten 
(Kjeldsen & Johansen, 2005). I talen legges det gjerne vekt på hva slags funk- 
sjoner virksomheten fyller, hvordan den er organisert, og hvorfor det er behov 
for den. Når det gjelder behovet for skrivesentre — eller mer generelt, lærings- 
sentre — skjer dette ofte med henvisning til en slags pedagogisk utviklingshisto- 
rie. Strukturen i historien er at før, i den «gamle tiden», tenkte man slik; nå er 
det nye tider, og da trenger vi sånn. Skrivesenteret/læringssenteret represente- 
rer da alt det nye: nye studenter, nye læringsprosesser, ny teknologi og ny 
kunnskap - derfor trenger institusjonen et slikt tilbud. 

Når en virksomhet introduseres på denne måten, er det ikke alltid like opp- 
lagt hva argumentasjonen bygger på. Det trekkes gjerne veksler på ulike dis- 
kurser, der den retoriske situasjonen (Grue 2015; Bakken 2014) - hvem det 
tales til, og hva man vil oppnå hos denne gruppen - kan være mer styrende 
enn forskningsgrunnlaget. I blant vises det til ulike «studenttyper» og deres 
spesielle læreprosesser, som generasjon X, Y eller Z. For eksempel når Manuel 
(2002) hevder at «generasjon Z» - studenter født etter 1990, oppvokst med 
internett — har helt «unike» læringsstiler, som det gjelder å forstå og tilpasse 
undervisningen til når man ønsker å utvikle deres informasjonskompetanse 
(information literacy). 

Ved åpningen av en konferanse ved et større skrive- og læringssenter i Norge 
holdt direktøren en tale om senterets rolle og betydning som kan tjene som 
representativt eksempel på den retoriske situasjonen. Direktøren framhevet 
hvordan nyere pedagogiske teorier (sosiokulturell læringsteori, praksisfelles- 
skap) erstatter tidligere syn på læring (behaviorisme). I talen ble behavioris- 
men framstilt som sterkt preget av lærers tilstedeværelse og instruksjoner 
(underforstått: kontroll eller tvang), som kontrast til dagens situasjon med mer 
tilpasset opplæring, mangfold og individuell veiledning (frihet). Men når det 
gjelder behaviorismen, forholder det seg faktisk motsatt: Behavioristene hadde 
som mål å avskaffe læreren og erstatte denne med mye mer pålitelig teknologi, 
som teaching machines (B.F. Skinner). «Den gamle tiden» ble i direktørens tale 
konstruert for å kontrastere og legitimere den nye, og da måtte historien tilpas- 
ses sistnevnte. Eksempelet er på ingen måte enestående: «Pedagogiske» argu- 
menter blir i praksis ofte framsatt for å passe til — legitimere — det aller nyeste 
innenfor områder som teknologi, arkitektur eller organisasjonsteori. 

Når behovet for endringer framsettes med generelle henvisninger til alt det 
nye - «nye» studenter med «nye» og «unike» læringsprosesser — uten at dette 
spesifiseres nærmere, er det ofte legitimering som er målet, snarere enn inter- 
esse for teori eller velbegrunnet argumentasjon. Men dersom man går litt nær- 
mere inn i feltets teoritilfang, der skrivesentrene posisjonerer seg, blir det 
tydelig at det dreier seg om ulike fagtradisjoner som ikke alltid er like godt 
integrert. Det er heller ikke entydig hva dette feltet skal kalles. Her har jeg valgt 
å kalle det for det skrivepedagogiske feltet, eller rett og slett skrivepedagogikk. 
Dette feltet er i sterk utvikling, nasjonalt og internasjonalt, og forholder seg 


1 Idag ville dataprogrammer og læringsprogrammer i form av spill være eksempler på det samme. 

til — tar opp i seg - diskusjoner fra blant annet pedagogikk, veiledningsteori, 
språkvitenskap, samfunnsvitenskap og kulturstudier. Eksempler på spørsmål 
som diskuteres i feltet, er identitet, flerkulturalitet, minoritet/majoritet, fler- 
språklighet, tekstkulturer, kreativitet, institusjoner og praksisfellesskap. 
Skriveforskning og skrivepedagogikk er med andre ord i ferd med å bli del av 
et større, humanvitenskapelig felt. Dette spiller også inn når skrivesentre skal 
utforme sin profil og legitimere seg i sitt organisatoriske omland. 

Den retoriske situasjonen for et skrivesenter dreier seg altså ofte om posisjo- 
nering og legitimering. I avsnittene som følger, skal vi se nærmere på noen av 
de ulike brytningene, hensynene og mer eller mindre åpne definisjonskam- 
pene som et skrivesenter vil kunne støte på i sitt arbeid for å kommunisere og 
begrunne sin virksomhet og eksistens. Men først skal jeg gi en kort oversikt 
over ulike typer skrivesentre i inn- og utland. 


Skrivesentre i inn- og utland 


Skrivesentre ved universiteter og høgskoler er et relativt nytt fenomen i Norge, 
men de første skrivesentrene ble etablert i USA allerede på slutten av 1930-tal- 
let (North, 1984). I dag har de fleste nordamerikanske universiteter et skrive- 
senter, det samme gjelder en del videregående skoler, og storparten av 
fagutviklingen skjer i denne delen av verden. Fra 1980-tallet og framover har 
stadig flere europeiske universiteter og høgskoler opprettet skrivesentre eller 
tilsvarende tilbud. Sentrene har ulik struktur og innretning, og er ofte preget 
av historiske forhold som enkeltpersoners initiativer, tilgjengelige midler, 
lokaler og lignende. I Sverige finnes det flere skrivesentre, men mest vanlig er 
språk- eller læringssentre (språkverkstader), der skriving er en del av veiled- 
ningstilbudet. I Danmark finnes også pedagogiske veiledningssentre og skri- 
vesentre i ulike former, mens i Storbritannia er skriveveiledningen ofte knyttet 
til enheter for learning development. Norge har per i dag skrivesentre - i ulike 
former — ved de fleste universiteter (NMBU, NTNU, UiO, UiS, UiT) og flere 
høgskoler (HiOA, HVL, BI). Noen av disse er knyttet til bestemte fakulteter 
eller institutter, mens andre er organisert som del av biblioteket. 


2 I USA finnes det også innledende skriveprogrammer for alle studenter, og skriving er en integrert 
virksomhet i det faglige arbeidet på en helt annen måte enn i Europa. 

3 Denne oversikten er ikke uttømmende. I skrivende stund er det skrive- eller læringssentre under 
planlegging ved UiA, HiØ og trolig en rekke andre steder. 

Når det gjelder akademisk skriving og skriveforskning mer generelt, har 
dette tradisjonelt vært knyttet til to slags fagmiljøer i Norge: lærerutdanning 
og norskfaget. Disse miljøene er forbundet gjennom disiplinen norskdidaktikk. 
Internasjonalt er det tradisjonelt sett engelskfaget som har ivaretatt akademisk 
skriving for egne og internasjonale studenter (English for Academic Purposes), 
samt morsmålsfaget i de respektive landene (svenskfaget i Sverige, osv). I 
Norge har skrivepedagogikk vært en relativt sterk faglig tradisjon. Tre navn 
blir ofte trukket fram i den forbindelse: Olga Dysthe ved Universitetet i Bergen 
(litteraturvitenskap, pedagogikk), Frøydis Hertzberg ved Universitetet i Oslo 
(norskdidaktikk, skoleforskning) og Torlaug Løkensgard Hoel ved NTNU 
(norskdidaktikk, lærerutdanning). Fra disse pionerenes arbeid har det vokst 
fram et sterkt fagmiljø omkring skriving i skolen og i høyere utdanning, knyt- 
tet til norskfaget, lærerutdanningen og prosessorientert skriving. 

Fagfeltet anvendt språkvitenskap har vært viktig her: Dysthe og Hoel tok begge 
sine doktorgrader i dette fagmiljøet (NTNU) på prosessorientert skriving i sko- 
len. Dysthe, Hertzberg og Hoel har, sammen og hver for seg, utgitt en rekke 
publikasjoner om skriving, skriveforskning og skriveveiledning i skole og høyere 
utdanning (se f.eks. Dysthe, Hertzberg & Hoel, 2010). Et annet kraftsentrum er 
Høgskolen i Vestfold (nå Høgskolen i Sørøst-Norge), som har et studium for 
faglitterær skriving og et fagmiljø for læremiddelforskning, som også omfatter 
skriveforskning (se f.eks. Askeland og Aamotsbakken, 2013). Andre fagmiljøer 
og -personer kunne gjerne vært nevnt, og flere nevnes lenger ned. 

Et skrivesenter kan være en støttefunksjon som tilbyr tjenester for spesielle 
grupper, og som samarbeider med andre støttetilbud, som spesialpedagog og 
psykolog. I Sverige er det ofte snakk om kombinerte språk- og skrivesentre 
som retter seg mot minoritetsspråklige studenter (studenter med annet mors- 
mål enn svensk), og studenter med ikke-akademisk bakgrunn. I en del land 
(f.eks. Storbritannia) er det vanlig at skrivesentrene retter seg mot internasjo- 
nale studenter. Skrivesentrene i Norge er i hovedsak for alle studenter, noen 
ganger også for ansatte. 

Skrivesentre i bibliotek er et relativt nytt fenomen, men ser ut til å være den 
foretrukne modellen i norsk sammenheng. Mange av de norske skrivesentrne 
har oppstått i tilknytning til et institutt* eller et fakultet’. Noen av disse har senere 


4 NMBU: Noragric. 
5 UiB: Det humanistiske fakultet, UiT: Fakultet for humaniora, samfunnsvitenskap og lærerutdanning. 


103 


KAPITTEL 5 


migrert til biblioteket og fått permanent tilknytning der (NMBU, HiOA). Også 
internasjonalt kan vi snakke om en drift av sentre som startes opp ved et fag- 
miljø, og som senere migrerer mot biblioteket for å lokaliseres og ofte også admi- 
nistrativt inkorporeres der (Ferer, 2012). Begrunnelsene kan variere, men en 
viktig faktor er gjerne at biblioteket er et sted som er lett tilgjengelig for alle stu- 
denter. I senere tid ser vi også at skrivesentre etableres direkte i biblioteket (for 
eksempel ved UiS og UiO). En tredje variant, som er vanlig i Sverige, Storbritannia 
og Tyskland, er at skrivesenteret er en del av apparatet for studiestøtte. 

Hvem jobber i disse sentrene? Igjen ser vi at norskfaget gjør seg gjeldende i 
Norge, men også norsk som andrespråk og engelsk som andrespråk. Et unntak 
er Universitetet i Bergen, som i perioden 2014-16 hadde et veldrevet skrive- 
senter med utspring i fagmiljøene ved Humanistisk fakultet, med ansatte fra 
fag som tysk, filosofi, religionsvitenskap og litteraturvitenskap.° I Sverige har 
de ansatte ofte bakgrunn fra svensk med fordypning i klarspråk eller svensk 
som andrespråk. Internasjonalt er det skrivepedagogiske feltet stort og mang- 
foldig, med en rekke ulike tradisjoner, men det fagfeltet som er dominerende, 
er helt klart engelsk, nærmere bestemt underdisiplinene English for Academic 
Purposes (EAP) og English as a Second Language (ESL). Kommunikasjonsfaglige 
studier er ogsa godt representert. 

Endelig kan man også si at skrivesentre, og forskningen rundt disse, represen- 
terer en slags bevegelse for å integrere skriving og faglig læring. Som nevnt i 
innledningen er det mange ulike dimensjoner involvert i akademisk skriving - 
dimensjoner som tradisjonelt har vært belyst gjennom ulike fags disipliner, og 
som nå møtes i ulike forsøk på å forstå hva det vil si å skrive i en faglig sammen- 
heng (se for eksempel Lillis, 2001; Ivanič, 1998). Med sin egen litteratur, konfe- 
ranser og (tverr-)faglige nettverk er denne bevegelsen i sterk utvikling. 


Diskusjoner og posisjonering 


I dette avsnittet skal vi se nærmere på noen av de ulike diskusjonene som kan 
spille inn når et skrivesenter skal finne sin plass i organisasjonen. Ofte vil det 
være slik at skrivesenteret befinner seg i et brytnings- eller forhandlingspunkt 
mellom ulike interesser og forståelsesformer. Det er ikke anledning til å gå 
særlig dypt inn i de ulike elementene; målet er å lage en oversikt over ulike 


6 Senterets framtid er i skrivende stund ikke avklart. 

diskusjoner som i neste avsnitt knyttes til ulike teoretiske perspektiver. Den 
første posisjoneringen gjelder biblioteket. 

Når et skrivesenter legges i biblioteket ved et universitet eller høgskole, kan 
det gi både fordeler og ulemper. Fordelene kan være sentral beliggenhet, fine 
lokaler, god infrastruktur og den generelle ethos som følger med et bibliotek. 
Det kan også være en fordel at akademisk skriving ikke knyttes til et bestemt 
institutt/fakultet, men at det assosieres med mer «nøytral», tverrfaglig grunn. 
Ulempen er at bibliotekene ikke er like godt posisjonert med hensyn til det 
faglige arbeidet som et institutt, eller som et senter med instituttstruktur. Selv 
om biblioteket kan drive egen forskning, kan det ikke tildele studiepoeng, dok- 
torgrad eller ansette professorer. For å gjøre sine tilbud mer attraktive og faglig 
legitime, kan skrivesentrene inngå samarbeid med faglærere og emneansvar- 
lige om kurs og andre tilbud, slik bibliotekene allerede gjør. Men sentrene må 
trolig også legge mer arbeid i å røkte sitt omdømme, sin faglige legitimitet og 
grenseoppganger enn det som gjelder for biblioteket, som har sin egen tradi- 
sjon og historie.” Det er heller ikke gitt at alle ansatte i et bibliotek er enige i at 
en ny funksjon, som et skrivesenter, har noe med bibliotekets oppgaver eller 
mandat å gjøre. Skrivesenteret må derfor også legitimere seg innad, ved å 
appellere til bibliotekfaglige verdier og argumentasjon. 

For skrivesentrenes del er det samtidig en organisatorisk trygghet i å være 
tilknyttet andre enheter, som et bibliotek. I nedgangstider vil sentre og frittstå- 
ende støttetilbud være mer utsatt for nedskjæringer enn tilbud som inngår i en 
større struktur. Mest mulig integrering i faglige emner - som kurs med studie- 
poeng - vil også kunne bidra til legitimitet, institusjonell trygghet og stabil 
finansiering. En større diskusjon i skriveforskningsfeltet har dreid seg om 
hvorvidt skriving er et fagspesifikt eller et generisk anliggende. De to posisjo- 
nene, writing in the disciplines og writing across the curriculum, har lenge stått 
mot hverandre, med hver sine tidsskrifter og hver sine konferanser. Dette har 
vært en svært viktig diskusjon, fordi det blant annet dreier seg om hvorvidt 
skriving er en uløselig del av selve faget, eller om andre kan ta seg av det, med 
den følge at faget kan la det være. Mange vil i dag si at begge deler er kurante 


7 For å skjøtte samarbeidet med instituttene har flere forskningsbibliotekene ikke bare høyt utdannete 
bibliotekarer, men også ansatte med master- eller doktorgrad i ulike fag (fagreferenter). I Nederland, 
som har et universitetsbibliotekssystem som ligner på det norske, har enkelte universiteter endret 
fagreferentfunksjonen til faculty liaison officers. Dette er tidligere fagreferenter som ikke lenger 
arbeider med innkjøp eller samlingspleie, men kun med ulike støttefunksjoner for forskere. 

perspektiver, men at fagene ikke kan unnlate å forholde seg til sine egne skri- 
vetradisjoner, eller tekstkulturer (Askeland & Maagerø, 2013; Berge, 2003). Når 
et skrivesenter skal utvikle kurs og veiledningstilbud, er det viktig å være klar 
over de ulike tilnærmingene, og forhandle fram en felles forståelse slik at arbei- 
det i skrivesenteret også kan komme fagmiljøet til gode. 

En annen, viktig brytning gjelder overgangen mellom ulike nivåer i utdan- 
ningssystemet, spesielt fra videregående til høyere utdanning. Selv om elever 
lærer om kildebruk og fagtekster på videregående skole, er ikke denne kunn- 
skapen direkte anvendelig ved universitet og høgskole. En NIFU-rapport fra 
2015 viser at nye studenter ikke kommer spesielt godt forberedt til høyere stu- 
dier fra de studieforberedende programmene ved videregående skole. Spesielt 
ble det framhevet «sviktende skriveferdigheter» og mangelfulle ferdigheter når 
det gjelder kildebruk og kritisk tenkning (Lødding & Aamodt, 2015). 
Skriveopplæringen i videregående skole er varierende, og ofte er det svak 
bevissthet omkring skriving i andre fag enn norsk (Hertzberg, 2010; Lødding 
& Aamodt, 2015; Melby & Kvithyld, 2011; Ottesen & Møller, 2010). Selv om 
skriving er en av de fem grunnleggende ferdighetene i skolen, er det så langt 
ikke innført nasjonale tester i denne ferdigheten slik som i lesing. Samtidig 
viser flere studier at studenter ofte blir overlatt til å finne ut selv hva kravene til 
akademisk skriving er, og de bruker mye tid på å være usikre (Ask, 2007; 
Jonsmoen & Greek, 2012; Dysthe, Hertzberg & Hoel, 2010). For å forstå stu- 
dentenes behov og forutsetninger når de møter akademia, vil det være nyttig å 
vite hvordan det arbeides med skriving i videregående opplæring. For eksem- 
pel hender det at faguttrykk — også skrivefaglige uttrykk — brukes ulikt i vide- 
regående opplæring og i høyere utdanning. 

Når ulike instanser med hver sine teoritradisjoner har innflytelse på en virk- 
somhet, som her, kan man kanskje snakke om at det foregår et slags overset- 
terarbeid, der teorier, erfaringer og ulike kulturelle tolkningsrepertoar må ses i 
sammenheng, men ikke kan reduseres til en entydig, felles forståelse (jf. Saito, 
2015). I et slikt felt vil det være behov for en type teori som overskrider tradi- 
sjonelle faggrenser, og som er fleksibel/dynamisk nok til å håndtere - og 
oppdage - flere perspektiver, ikke minst når det gjelder studentens/skriverens 
egen bakgrunn. I så måte er teoriutviklingen i skriveforskning, for eksempel 
innenfor learning development og academic literacies, interessant. Fra å ha et 
snevert blikk for bestemte, individuelle ferdigheter (skills) og teknikker, der 
skriving forstås som formidling av kunnskap fra en avsender til en mottaker, 

er man mer opptatt av å forstå skriving som kommunikativ praksis. En tilsva- 
rende dreining gjelder forskning innenfor informasjonskompetanse (informa- 
tion literacy), som vi skal se. 


Skrivepedagogikkens kryssende teoritradisjoner 


Skrivesentrene befinner seg, som vi har sett, i et sammensatt felt, med mange 
krav og kryssende hensyn. Det samme gjelder for skrivepedagogikken, der 
også selve teorigrunnlaget befinner seg i en eller flere krysninger. Videre, slik 
ulike skrivesentre har ulik innretning og ansatte med ulike interesser, vil det 
være forskjellige meninger om hvilke som er de relevante teoritradisjonene. 
Her vil jeg foreslå at skrivepedagogikk har en tekstlig side, en relasjonell side og 
en personlig side. De tre sidene eller aspektene skal i det følgende knyttes til 
henholdsvis skriveforskning, veiledningspedagogikk og teorier om identitet 
eller danning. Det er imidlertid ikke snakk om uavhengige fenomener eller 
tradisjoner - som vi skal se, er det en god del overlapping mellom de ulike 
aspektene. For eksempel legger skriveforskning ofte også vekt på spørsmål om 
identitet, mens veiledningsteori dreier seg om både personlig og faglig utvik- 
ling. I det følgende skal jeg ta for meg disse teoritradisjonene hver for seg og i 
sammenheng. Lenger ned skal jeg også se på hva slags kompetanse som det er 
ønskelig å utvikle i et skrivesenter, gitt de ulike funksjonene det skal dekke. 

Skriveforskning har tradisjonelt vært knyttet til lingvistikk og språkfagene, 
spesielt morsmålsfagene, som norsk i Norge, engelsk i Storbritannia og svensk 
i Sverige. Skriveforskning blir da en utvidet type tekstforskning: tekst i kon- 
tekst, tilblivelsesprosesser, oppgaveskriving mv. I Norge finnes flere fagmiljøer 
som arbeider innenfor dette feltet, blant annet i språk- og kommunikasjons- 
studier, anvendt språkvitenskap, tekstlingvistikk, retorikk og sakprosafors- 
kning. NFF (Norsk faglitterær forfatter- og oversetterforening) har bidratt til å 
opprette tre professorater i sakprosa: ett i Oslo (Johan Tønnesson), ett i Bergen 
(Anders Johansen) og ett ved NTNU (kommende). Ved Høgskolen i Sørøst- 
Norge (tidligere ved HiVe) har Bente Aamotsbakken og Norunn Askeland tatt 
initiativ til å opprette det faglitterære forfatterstudiet, som nå er en mastergrad 
i faglitterær skriving. 

Den norske forskningen på skriving i skolen, knyttet til lærerutdanning og 
norskdidaktikk, er relativt sterkt knyttet til det sosiokulturelle perspektivet på 
læring som er utviklet fra Vygotskij, Bakhtin, Wertsch og andre, blant annet 

hos Olga Dysthe (1995). Innenfor dette perspektivet finner vi underkategorien 
academic literacy (eller literacies) (se Ivanič, 1998; Lillis, 2001; Nygaard 
2015a). Uttrykket har ingen god, norsk oversettelse, men dreier seg om språk 
og skriving som sosial praksis med fokus på sammenhenger mellom diskurs, 
kultur og identitet - eller mer generelt, om kommunikasjon og språkhandlin- 
ger (språkets performative sider). I dette perspektivet blir akademisk skriving 
et praksisfellesskap der utprøving av uttrykksformer og identitetsdannelse står 
sentralt. I en norsk kontekst vil vi også kunne snakke om tekstkulturer og dan- 
ningsprosesser (Berge, 2005). Forskningen har også en kritisk side, med tanke 
på at ikke alle studenter har samme umiddelbare tilgang til de praksis- og 
ytringsformene som har status i et gitt felt. Dette gjelder i høyeste grad akade- 
mia, der «muntlig» og hverdagslig språk — som ofte er studentenes eget språk — 
regnes som det motsatte av «akademisk». For studenter som har et annet 
morsmål enn undervisningsspråket, er utfordringene selvsagt enda større når 
det gjelder å skape sammenheng mellom språklig uttrykk og identitetsdan- 
nelse (Lillis, 2001). 

Kunnskap om tekstproduksjon, som sjanger, komposisjon, grammatikk, stil og 
tekstbinding, for å nevne noe, er sentralt for et skrivesenter. Når det gjelder veiled- 
ning av nye studenter, må senteret også formidle kunnskap om kildebruk, sitering, 
referansehåndtering og regler for plagiat. Men utfordringene ved akademisk 
skriving — oppgaveskriving og fagtekster — dreier seg kanskje i større grad om kog- 
nitive ferdigheter knyttet til argumentasjon, struktur, problemstilling, diskusjon/ 
drøfting osv. Det er relativt store forskjeller mellom tradisjoner i fagene, deres 
tekstkulturer og normer og, ikke minst, fagenes interesse for og bevissthet omkring 
egne tekstkulturer. Enkelte fag, for eksempel en del humanistiske fag, vil være 
svært opptatt av studentenes skriving, og arbeider med dette som en del av fagets 
metodologi og selvforståelse. Andre fag kan ha like sterke konvensjoner, men uten 
nødvendigvis å legge vekt på å formidle eller arbeide med disse. Kanskje omtales 
skrivingen som noe man gjør til slutt: fo write it up. De såkalt «harde» fagene — 
naturvitenskap, medisin og realfag — tilhører gjerne den siste kategorien - men når 
det er sagt, finnes det også forskere som er opptatt av skriving i disse fagene, med 
til dels svært interessante betraktninger (se for eksempel Schimel, 2012). Kollegiet 
i et skrivesenter må være kjent med de ulike tekstkulturene og oppmerksom på de 
mest framtredende tekstnormene. 

Bibliotekene har også sine egne teoritradisjoner. I denne sammenheng er det 
særlig relevant å se på diskusjonene omkring begrepet informasjonskompetanse, 

eller information literacy. Dette er et relativt stort fagfelt med egne konferanser, lit- 
teratur, tidsskrifter mv. Informasjonskompetanse er et begrep som lar seg opera- 
sjonalisere og vurdere (måle), og det inngår i ulike policyprogrammer og 
organisasjoner — ikke bare i bibliotekverdenen, men også hos UNESCO og i nord- 
amerikansk utdanningspolitikk.* Begrepet informasjonskompetanse har også blitt 
tolket i lys av det norske kvalifikasjonsrammeverket (se for eksempel Grizzle & 
Calvo, 2013, s. 115). Feltet har også, i likhet med academic literacies, vært orientert 
omkring spørsmål om identitet, pedagogisk teori og sosiale praksiser; se for 
eksempel Gullbekk (2016), som argumenterer for at den «sosio-materielle kontek- 
sten» er viktigere enn — og en erstatning for — den tidligere interessen for individu- 
elle ferdigheter (skills). I Gullbekks framstilling har det foregått en «sosial og 
praktisk vending» i feltet som kritiserer forestillingen om individuelle «informa- 
sjonssøkende» studenter, noe som utfordrer oppfatningen om at informasjonssø- 
king foregår i en nøytral «kontekst». «Following the social and practice turns in the 
information literacy literature», skriver han, «information literacy concepts have 
been developed as analytical tools for understanding the relationships between 
such phenomena as learning, identity development or communicative purposeful- 
ness and information related activities within various communities» (s. 16). Dette 
er i stor grad sammenfallende med forskningsfeltet academic literacies. De to fel- 
tene møtes i en felles interesse for studenter - deres bakgrunn, følelser av tilhørig- 
het, identitet og så videre - der begge er opptatt av å støtte studentene i deres 
akademiske utvikling. 

Så til den neste dimensjonen, skrivepedagogikkens relasjonelle side, som 
her belyses gjennom det faglige prismet veiledningspedagogikk. I den norske 
skrivepedagogikken er denne dimensjonen kanskje best kjent fra Dysthes skri- 
vepedagogiske dialogisme og Hoels arbeider med responsgrupper (Hoel, 
2008). Lotte Rienecker og Peter Stray Jørgensens veiledningsmodell i Den gode 
oppgaven (2013), pentagonen/femkanten, er også mye brukt. 

Det finnes mye å si om veiledning, ikke minst når det gjelder et så personlig 
ladet emne som skriving. Å arbeide med akademisk skriving dreier seg jo ikke 
bare om å lære konvensjoner, men også om å finne sin egen stemme som skri- 
vende fagperson, altså identitets- og personlighetsutvikling i større eller min- 
dre grad. Denne dimensjonen er utvilsomt mest framtredende i fag der 
forskeren posisjonerer seg i teksten og argumenterer ut fra et «jeg». I andre 


8 Denne Wikipedia-siden oppgir en rekke kilder: https://en.wikipedia.org/wiki/Information literacy. 

tradisjoner, der førstepersonspronomen og stilistiske virkemidler er totalt 
uønsket, kan det være vanskelig å finne seg til rette som fagskriver, ettersom 
formen ofte oppleves som stiv og begrensende (Ask, 2007; Booth, Colomb & 
Williams, 2008). Det å hjelpe en annen med å finne seg til rette i en ny form og 
(i større eller mindre grad) utvikle ekspressivitet innenfor denne formen, for- 
drer evnen til å lytte, gi adekvat respons og å lokke fram uuttalt kunnskap hos 
den andre. Ja, ikke bare kunnskap, men også en personlig stil, tone eller form. 
Her kan veiledningspedagogikken gi vesentlige bidrag, og gjerne i kombina- 
sjon med kreative eller kunstneriske uttrykksformer. 

Responsgrupper har vist seg spesielt hensiktsmessig i skrivesammenheng 
(Hoel, 2008). Når deltakere i en gruppe veiledes i å gi tilbakemeldinger på 
hverandres tekstutkast, utvikler de et vokabular for å analysere tekster som i 
sin tur kan brukes til å regulere og analysere egen skriving - metakognisjon 
blir til metatekst og veiledningskompetanse. Kunnskap om gruppeveiledning, 
gruppeprosesser og sosiometri kan også brukes til å utvide og overskride det 
tekstlige arbeidet, ved å fremme økt sensitivitet hos veilederen og synliggjøre 
psykososiale mønstre som påvirker skrivingen.” 

I et skrivesenter, der studenter henvender seg for å få hjelp med egen 
skriving, er det ikke til å unngå at problemer med skriving kommer til uttrykk. 
Skriveveiledere må kunne utøve takt, ha erfaring og kunnskap om de psykolo- 
giske aspektene ved skriving, men de behøver også teknikker for å avgrense 
veiledningsprosessen for å unngå å overskride sin kompetanse. Veiledningens 
mål er danningsprosesser, ikke terapeutiske prosesser. Av og til vil man likevel 
komme i kontakt med psykologiske problemstillinger som krever dypere bear- 
beiding, for eksempel knyttet til mindreverdsfølelser og skriftlighet («jeg kan 
ikke skrive»), prokrastinering og manglende mestring. Enkelte skrivesentre 
har derfor samarbeid med spesialpedagoger eller psykologer om ulike 
oppfølgingstilbud. 

Danningsprosesser - den tredje dimensjonen i skrivepedagogikken - er et 
begrep som har ulike definisjoner. I denne sammenheng dreier det seg om å bli 
et refleksivt, handlende subjekt i en akademisk tekstkultur eller et faglig, 
diskuterende fellesskap. Danningsprosessene, slik forstått, ivaretas i stor grad 
gjennom fagenes egen virksomhet. Ofte skjer den akademiske sosialiseringen 


9 Metoder som grenser mot terapi, må selvsagt bare brukes under kvalifisert ledelse. 
10 Danningsteorien som ligger til grunn her er nærmere forklart i Straume (2013). 

implisitt (jf. Bourdieus habitus), og uten at studentene har så mange å spørre 
eller diskutere fagets tekstkulturelle normer med. Det «bare er sånn» - og 
mens brudd på normene vil bli påpekt, kan man ofte ikke sette ord på hva 
normene egentlig er. Dette betyr at mange — også faglige veiledere - opplever 
at de mangler et vokabular for å sette ord på hva det er som ønskes i en akade- 
misk tekst (Jonsmoen & Greek, 2012). 

Veiledningen i et skrivesenter er nettopp et sted der tekstlige normer, mar- 
kører og handlinger kan diskuteres og belyses eksplisitt. Ved å utvikle et meta- 
tekstlig vokabular som kan brukes til å regulere eget skrivearbeid, kan 
studenten få et mer refleksivt og bevisst forhold til sin egen danningsprosess, 
noe som i sin tur kjennetegner et moderne, vestlig danningsideal (se Koselleck, 
2002; Straume, 2013). På engelsk, der det ikke finnes noe eget ord for danning, 
kan termen academic literacy brukes for å dekke noe av det samme. 

Akademiske fellesskap konstituerer seg altså i stor grad gjennom skriftlig 
kommunikasjon. Det å tilegne seg fellesskapets konvensjoner, sjanger og tek- 
nikker er én sak, en annen er å bli bekvem — umiddelbar, tilforlatelig - med 
den identiteten man selv inntar i dette fellesskapet. For å bli kreativ som fag- 
skriver må man bli trygg og til en viss grad fri i rollen som skrivende fagper- 
son. Å utvikle sin egen penn og stil, er noe som krever utprøving og erfaring. 
Man må også bli møtt og «sett», det vil si lest. Her kan vi også snakke om 
anerkjennelsesprosesser, slik Axel Honneth har utviklet teorien om 
anerkjennelse (Honneth, 2008). 

Jeg har nå i korte trekk tatt for meg tre viktige sider ved virksomheten 
i et skrivesenter, nemlig skriveforskning, veiledningspedagogikk og dan- 
ningsteori. Dersom man skulle snakke om en overgripende teoritradisjon for 
alt dette, er det nærliggende å tenke på det sosiokulturelle perspektivet på 
læring, som mer generelt er forankret i sosialkonstruktivistisk epistemologi 
og vitenskapsteori. Man snakker vanligvis om et perspektiv på læring, ikke 
om en læringsteori (Såljö, 2001). Grunnen er at det er snakk om flere ulike 
teorier som fokuserer på ulike fenomener. Det som er felles, er at læring ikke 
kan forstås ved å betrakte individet — for eksempel ved å studere kognisjon 
eller hjernens aktivitet -, men er noe som har utgangspunkt i kollektive pro- 
sesser. «Læring» skjer først i form av aktiviteter og betydninger/representa- 
sjoner i et sosialt fellesskap og blir først deretter til noe «inne i hodet». 
Kulturens betydning, herunder artefakter og praksiser, er sentralt i dette 
perspektivet. 

I pakt med et sosiokulturelt perspektiv på læring snakkes det gjerne om 
kommunikative fellesskap, eller akademisk skriving som en «samtale» 
(Nygaard, 2015b). Å bli en deltaker i en slik samtale innebærer å bevege seg fra 
en mer personlig form for skriving - ungdommens skriving - til mer regulerte 
former med bestemte normer, temaer og koder. Når en fagskriver utvikler sin 
akademiske identitet, er det derfor en rekke valg som fattes, for eksempel for- 
handlinger mellom den private og den faglige identiteten (Nygaard, 20152). 

Den kompetansen som finnes i et skrivesenter, vil måtte forholde seg mer 
eller mindre eksplisitt til alle de temaene som er gjennomgått her, men vil selv- 
sagt vektlegge litt ulike aspekter avhengig av institusjonelle forhold og de 
ansattes interesser og kunnskap. Som vi har sett, er det et stort spenn innenfor 
virksomheten, fra grunnleggende tekstlig kompetanse via informasjonskom- 
petanse og prosessveiledning til ulike spørsmål knyttet til identitet og person- 
lige uttrykk. Kompetansen i skrivesenteret bør ideelt sett vise et tilsvarende 
spenn - om ikke hos enkeltpersoner, så i kollektiv forstand gjennom deling av 
oppgaver og erfaringer. 


Legitimeringsarbeid i skrivesenteret 


«Legitimeringsarbeid» er et kultursosiologisk begrep (Larsen, 2016) som beskri- 
ver hvordan organisasjoner skaffer seg legitimitet gjennom ulike praksiser. Det 
er særlig offentlig finansierte organisasjoner som er avhengig av å framskaffe 
legitimitet vis-å-vis offentligheten (skattebetalerne). Legitimeringsarbeid, slik 
begrepet brukes av Larsen, kan skje gjennom å henvende seg til og involvere 
ulike aktører, gjennom presentasjon av aktiviteter gjennom ulike medier, gjen- 
nom forskning/dokumentasjon og via symbolske representasjoner med appell 
til - og gyldighet innenfor - ulike typer verdsettingsordener. Det siste er et begrep 
fra Boltanski og Thévenot (1991). Gjennom en rekke studier av fransk sam- 
funnsliv har Boltanski og Thévenot identifisert en typologi av ulike symbolsk- 
kulturelle «verdener» (cités) som bærer med seg verdsettingsordener som blant 
annet utpeker hvilke «objekter» det er gyldig å vise til når man framfører verdset- 
tende argumenter eller kritikk (Haugseth, 2012). 

Dersom man kan si noe generelt om legitimitet ved universiteter og høgskoler, 
kan det dreie seg om etterprøvbare og dokumenterte resultater, fornøyde studenter 
og kvalitetssikrete evalueringer. Men kriteriene for hva som er ønskverdige resul- 
tater, må likevel begrunnes i akademiske normer, der noen er generelle og andre 

mer fagspesifikke. Perspektivet fra Boltanski og Thévenot gjør det mulig å ytterli- 
gere belyse noen av de utfordringene som møter et skrivesenter i biblioteket ved et 
universitet eller en høyskole, slik jeg har beskrevet ovenfor. Utgangspunktet er at 
de ulike verdsettingsformene vil representere utfordringer for et skrive- eller 
læringssenter ved et større universitet eller høgskole, fordi ulike fag vil ha ulike 
repertoarer for objekter og normer som anses for å være gyldige. 

Akademisk skriving henter mye av sin legitimitet fra konvensjoner, sjanger 
og retorikk. En person som behersker sitt fags sjanger og tekstkultur, normer 
for argumentasjon osv., regnes som et medlem av det akademiske fellesskapet 
og kan oppleve at ens bidrag regnes som gyldige. Når det gjelder verdsetting, 
kan vi snakke om at ulike tekstkulturer har sine tekstnormer som avgjør hva 
som får verdi innenfor den gitte tekstkulturen (Askeland & Maagerø, 2013, s. 
44; Berge, 2003). Kompetanse innenfor en tekstkultur betyr da å oppfylle disse 
normene, og for eksempel ikke blande likt og ulikt - det som hos Boltanski og 
Thévenot tilhører ulike «verdener». Et eksempel er når en student bruker ironi 
i en eksamensbesvarelse, eller når en fagperson bruker ad hominem-argumen- 
tasjon (dvs. tar mannen i stedet for ballen). Verdsettingen bestemmes da av i 
hvilken grad de aktuelle normene er oppfylt. 

Vi vet at det finnes ulike konvensjoner for akademisk eller vitenskapelig 
skriving, og at det er til dels store forskjeller mellom for eksempel USA, 
Storbritannia, Frankrike og Norge. Men kanskje kan man også snakke om 
noen allmenne normer for akademisk skriving? Nash (1990) argumenterer i 
alle fall for at det finnes noen grunnleggende akademiske skrivenormer, og 
foreslår sannhet, argumentasjon og forbehold. Når det gjelder de klassiske 
vitenskapelige normene, er det vanlig å trekke fram Robert Mertons CUDOS- 
normer: Communalism, Universalism, Disinterestedness, Originality and 
Skepticism, som forener vitenskapens fellesskaps-ethos med individuell og 
uavhengig søken etter sannhet. Likevel, at en norm er sterk — legitim i sin 
kontekst -, betyr ikke at den er universell. I vestlig akademisk verdsetting er 
for eksempel kritisk tenkning - critical thinking eller critical literacy - en høyt 
verdsatt norm. Studenter fra andre kulturelle sfærer kan oppleve store forskjel- 
ler mellom sin egen opplæringsbakgrunn og vestlige akademiske normer. 
Dette kan bli spesielt synlig i akademisk skriving, for eksempel i spørsmål om 
argumentasjon, kildebruk og bruk av personlig pronomen. 


11 Heri sin mest utbredte form, lett bearbeidet etter Mertons tid. Kilde: Wikipedia. 

De akademiske normene for vitenskap og skriving kan hevdes å høre til det 
Boltanski og Thévenot kaller le cité civic, som er en kollektiv, offentlig sfære. 
Appeller til det som er felles, betyr for Boltanski og Thévenot å tilslutte seg 
verdier som frihet, likhet og brorskap og gi avkall på noe annet, for eksempel 
personlig oppmerksomhet. Men også andre former for verdsetting er virk- 
somme i akademia, og her vil de ulike fagene og deres virksomhetsområder 
være bestemmende. Det er som kjent ikke uvanlig at personlige ambisjoner 
gjør seg gjeldende, og både omdømme og andre typer verdsetting kan spille 
inn i forhandlinger om legitimitet og posisjonering. 

Skrivesenterets legitimeringsarbeid overfor fakulteter og organisasjonen for 
øvrig er et svært komplekst saksfelt. På den ene siden kan et skrivesenter som er 
lokalisert i biblioteket, «låne» fra bibliotekets solide legitimitet, knyttet til histo- 
rie og pålitelighet, hjelpsomhet og manglende egeninteresse. Samtidig risikerer 
skrivesenteret å assosieres med noe det ikke er — for eksempel at det dreier seg 
om bibliotekarer som går utover sin kompetanse og mandat. Fakultetene og de 
vitenskapelig ansatte er ikke alltid kjent med hvilken kompetanse som finnes i et 
moderne forskningsbibliotek. Når biblioteket - i tillegg til alt annet man holder 
på med - tilbyr veiledning i akademisk skriving, som er knyttet til fagenes egen- 
art, kan dette oppleves som en utfordring. Skrivesenteret får her en oppgave med 
å formidle hva et skrivesenter er, og hva de ansatte kan og ikke kan gjøre. For 
eksempel kan de vanligvis ikke lære studenter språk, og heller ikke lese korrektur 
på oppgaver, selv om mange nok kunne ønske det. De skal heller ikke gi råd om 
faglige eller substansielle spørsmål. 

For å være en god skriveveileder er det ikke nødvendig å være utdannet i alle 
fag man kommer i kontakt med, men det er viktig å kjenne til aktuelle tekstkul- 
turer og deres formelle krav. Når det gjelder studenter som veileder andre stu- 
denter, knytter spørsmålet om legitimitet seg imidlertid ikke så mye til faglighet 
som til rollen som en som er lik en selv - det som på engelsk kalles a peer. Det å 
kunne henvende seg til en litt mer erfaren student er et gode som i mindre grad 
legitimeres gjennom formelle krav (alle vet at en student ikke er en vitenskapelig 
ansatt) og mer gjennom skrivepedagogikkens personlige og kommunikative 
dimensjoner. Med henvisning til Axel Honneths teori om anerkjennelse 
(Honneth, 2008) kan vi si at det å bli møtt som en likeverdig (her, en skrivende 
student) av en annen skrivende student, gjør det mulig å betrakte seg selv som 
«en student som skriver». Overgangen fra å være en mer eller mindre uspesifi- 
sert ung person til å se seg selv som virksom - anerkjent — i rollen som student 

i likhet med andre studenter, er helt avgjørende for å danne et sunt selvforhold, 
slik Honneth ser det. Det er også en forutsetning for det han kaller selvrealise- 
ring. Selvrealisering er for Honneth nemlig ikke bare et intrapersonlig anlig- 
gende, det innebærer også å være virksom i et sosialt verdsettelsessystem, som 
utdanning eller arbeidsliv. 


Et hjem for skriving 


Etableringen av et skrivesenter representerer typisk en balansegang mellom en 
rekke ulike tradisjoner og hensyn. På den ene siden skal virksomheten ikke 
være faglig, ved å konkurrere med den faglige veiledningen. Skrivesenteret skal 
på den andre siden heller ikke overta ansvaret for skriving og akademisk iden- 
titetsdannelse fra de faglig ansatte. Målet er snarere å bidra til faglig identitet 
og større faglig forståelse (å skrive seg til kunnskap) i utveksling med virksom- 
heten for øvrig. Dette betyr at de rådene som gis i skrivesenteret, ikke bør 
utfordre etablerte konvensjoner, selv om det kan være interessant å diskutere 
disse i lys av den erfaringen skrivesenteret innhenter gjennom veiledning, 
skrivefaglige konferanser og lignende. 

I praksis representerer skrivesentre et tilbud for studenter som de ofte ikke 
får hos faglig ansatte. Senteret er et sted å gå til, og et sted å snakke om og prøve 
ut nye identiteter. De skrivesentrene som bruker studenter som skrivemento- 
rer, har også den funksjonen at (litt) viderekomne studenter fungerer som en 
mild form for forbilder (peers), det vil si et forbilde som kan oppleves som 
oppnåelig. 

Når det gjelder skrivesenterets «legitimeringsarbeid» (Larsen), er det flere 
hensyn som må avveies og tas hensyn til i kommunikasjonen. Det skal tales til 
studenter på en inkluderende måte og til akademikere/lærere på en faglig for- 
svarlig måte. Løsningen kan være å alminneliggjøre akademisk skriving som 
fenomen, for eksempel ved å se på skriving som faglige samtaler og kommuni- 
kasjon, og som et viktig ledd i overgangen fra videregående opplæring til uni- 
versitet. Gjennom å snakke om det uuttalte, og ved å diskutere egen skriving 
med en person som nylig har gjennomgått en tilsvarende prosess, kan studen- 
ter få erfare at akademisk skriving er noe som læres gjennom arbeidet med, og 
på linje med, det faglige stoffet. Skrivesenteret kan framstille seg som et sted å 
komme til for å snakke om sine tekster, om arbeidsformer og om læringsstra- 
tegier. Dette vil kunne bidra til at studentene kan danne seg metakognitive 

strategier og en tekstbevissthet som kan være nyttig når de beveger seg fra ett 
fagområde til et annet og møter andre krav og tekstnormer der. 

Likevel, som denne gjennomgangen har vist, vil det trolig være umulig for et 
skrivesenter å gå helt fri for de spenninger eller legitimitetskonflikter som preger 
det skrivepedagogiske feltet. For å avverge misforståelser og forebygge mistillit, og 
ikke minst, for selv å sette premissene for å definere sin virksomhet, kan det være 
fornuftig at et skrivesenter produserer sine egne objekter som det kan appelleres til 
(Hestholm, 2003), for eksempel forskning, nasjonale og internasjonale nettverk, 
tekstlig og elektronisk materiale, presseomtale osv. Teoretiske «objekter» vil også 
være viktig her — å utvikle egne teorier som ikke bare er eklektiske, med overflatisk 
bruk av andre disipliners begrepsapparat, men som også framsetter påstander som 
er etterprøvbare. Babcock og Thonus (2012) har for eksempel tatt til orde for at 
erfaringsbasert kunnskap må suppleres med evidensbasert praksis, også i dette fel- 
tet. Evalueringer og kvantitative data vil bidra til at senteret også gjør seg gjeldende 
qua tellende, og ikke bare populært blant studenter. Sist, men ikke minst er det 
viktig å se at et skrivesenters kompetanse først og fremst består av den kunnskapen 
som er felles og delt mellom skriveveiledere fra ulike fag, med ulik kompetanse, 
interesser og bakgrunn, noe som bare kan finne sted dersom man har et velfunge- 
rende opplegg for å følge opp og lære av de erfaringer som de ulike deltakerne gjør 
seg. Et skrivesenter er, ideelt sett, et lærende fellesskap som aldri vil kunne dekke 
opp for alle spørsmål som måtte oppstå, men alltid være et fellesskap i utvikling, 
blant annet gjennom å produsere kunnskap om hva et skrivesenter er for noe, og 
hva det kan bli når samarbeidet fungerer på sitt beste. 

Dagens politiske diskusjoner om utviklingen av høyere utdanning har 
mange trekk som støtter ideen om at biblioteket er det rette stedet å legge et 
skrivesenter eller studieverksted. Det finnes for eksempel en økende interesse 
for å utvikle tilbud for studenter og forskere som utfyller og går på tvers av den 
faglige virksomheten ved institutter (Meld. St. 16 (2016-2017)). Som vi har 
sett, er det også klare paralleller mellom teoriutviklingen i bibliotekene og 
skrivesentrene, spesielt når det gjelder feltene information literacy og acade- 
mic literacies. Endringer i retning av økt tverrfaglighet og tilpasning til bru- 
kere har på mange måter kommet lenger i bibliotek og læringssentre enn i 
organisasjonen for øvrig. Skrivesentre i forskningsbiblioteket er i så måte et 
eksperiment som kan få ringvirkninger langt utover seg selv, dersom det skulle 
være ønskelig, men det er også et tiltak som står støtt på egne ben som et sted 
å gå til: «et hjem for skriving». 

6 
«Et helt nytt 'mindset'»? 


Informasjonskompetanse og 
tverrfaglighet i bibliotekenes 
undervisningsoppdrag 


Idunn Bøyum, Eystein Gullbekk, Katriina Byström" 


Innledning 


Hvordan kan biblioteket planlegge og gjennomføre sin undervisning slik at 
den oppleves som relevant og meningsfull for studentene i deres faglige 
læring? Svaret, både fra forskere og fra praksisfeltet, har ofte vært tett samar- 
beid med faglærere og faglig integrasjon. Det siste har ofte blitt realisert 
gjennom å integrere bibliotekets undervisning i et fags undervisningsplan 
(se f.eks. Johnson-Grau, Archambault, Acosta & McLean, 2016; Torras i 
Calvo & Sætre, 2009). Når undervisningen skal gis i tverrfaglige sammen- 
henger, kan denne utfordringen oppleves enda mer kompleks. Da kreves det 
en åpenhet mot andre fag enn deltakerne i undervisningen allerede er sosia- 
lisert inn i, noe som kan føre til konflikter mellom ulike innfallsvinkler og 
måter å uttrykke seg på. Dette gjelder for både studenter, bibliotekarer og 
faglærere. I dette kapittelet vil vi drøfte mulige utfordringer bibliotekarer kan 
støte på når de skal bidra med undervisning innenfor tverrfaglige kurs. Vi vil 
vise hvordan ulike forståelser av tverrfaglighet og informasjonskompetanse 


1 Forfatterne er forskere innen bibliotek- og informasjonsvitenskap og skriver i henhold til fagets 
sjanger og faglige ståsted. To av forfatterne har også lang erfaring som undervisere i 
biblioteksammenheng. 

kommer til uttrykk i en samtale mellom en gruppe bibliotekarer i et grup- 
peintervju. Disse forståelsene skal vi diskutere i lys av en modell som viser 
fire mulige tilnærminger til tverrfaglig utdanning (Gullbekk, Bøyum & 
Byström, 2015). Vi ønsker å gi bibliotekarene et redskap som kan bidra til å 
utvikle deres undervisningspraksis. 


Tverrfaglighet og informasjonskompetanse: to 
uavklarte fenomener 


I løpet av de siste årene har tverrfaglighet blitt fremstilt som et viktig middel 
for å realisere ambisjonen om fremragende forskning og undervisning. 
Tverrfaglighet blir forstått som et tiltak som skal stimulere til innovasjon og 
kunnskapsutvikling. I norsk sammenheng kommer dette tydelig til uttrykk i 
strategiarbeid i forsknings- og undervisningssektoren: «For å lykkes med å 
skape verdier og møte samfunnsutfordringer [...] trenger vi universiteter og 
høyskoler som utvikler tverrfaglig kompetanse» står det i Langtidsplan for fors- 
kning og høyere utdanning 2015-2024 (Meld. St. 7 (2014-2015), 2014, S. 41). 
Her blir tverrfaglighet utpekt til å være en faktor som øker utdanningenes rele- 
vans (s. 13). Tverrfaglighet fremtrer internasjonalt som et strategisk område 
for høyere utdanning. I en skandinavisk sammenheng finner vi slike føringer 
eksplisitt formulert ved flere høyere utdanningsinstitusjoner. I Vision 2020* fra 
Gøteborgs universitet står det at flerfaglig forskning «... utgör en hörnsten i 
våra kompletta akademiska miljöer» og gir bedre forutsetninger for å løse glo- 
bale samfunnsproblemer. Ved Universitetet i Oslo ble tverrfaglig kunnskapsut- 
vikling valgt til hovedprioritetsområde i 2015*. Samme satsing ser vi ved 
Københavns universitet*. Der begrunner de sin satsing på tverrfaglighet med 
den store etterspørselen etter uteksaminerte kandidater med tverrfaglig 
kompetanse. 

I langtidsplanen (Meld. St. 7 (2014-2015), 2014) er tverrfaglighet ikke gitt 
noen definisjon og brukes på en implisitt måte. Dette er ikke unikt for lang- 
tidsplanen, det gjenspeiler en generell manglende konsensus om hva 


2 Se: http://medarbetarportalen.gu.se/vision2020;jsessionid=1e7xIkke8gotfiv491zmep4mrw?skipSSO 
Check=true&referer=http%3A%2F%2Fwww.gu.se%2Fomuniversitetet%2Fvision 

3 Se for eksempel: http://www.uio.no/om/strategi/planer-rapporter/arsrapport/2015/hoydepunkter- 
2015.pdf 

4 Se: http://www.ind.ku.dk/projekter/tvaerfag/ 

tverrfaglighet er eller kan være (Klein, 2010). Dette byr på utfordringer for de 
bibliotekarene som skal være med på å planlegge og å gjennomføre tverrfaglige 
studietilbud. Det kan skape usikkerhet om undervisningens innhold og form, 
også den som gis av universitets- og høyskolebibliotek. 

I dette kapittelet velger vi å skille mellom to hovedmåter å forstå tverrfaglig- 
het på i en utdanningssammenheng. På den ene siden kan tverrfaglig under- 
visning bestå av flere likestilte fagspesifikke kurs (Klein, 2010, s. 17). Slik 
undervisning vil vi beskrive som flerfaglig. En strengere forståelse av tverrfag- 
lighet krever en full integrasjon mellom fagene som inngår. Integrasjon frem- 
settes av Lattuca (2001) som selve lakmustesten på tverrfaglighet. En mye 
brukt definisjon av tverrfaglighet er denne (se Madsen, 2012, s. 3): 


[...] an adjective describing the interaction among two or more different disciplines. 
This interaction may range from simple communication of ideas to the mutual inte- 
gration of organizing concepts, methodology, procedures, epistemology, termino- 
logy, data, and organization of research and education in a fairly large field (Apostel, 


1972, S. 25-26). 


Denne definisjonen åpner for at vi har ulike grader av integrasjon, og viser 
at tverrfaglig samarbeid kan spenne mellom en uformell utveksling av idéer til 
en gjensidig integrasjon av komponenter fra ulike fag. Slike komponenter kan 
for eksempel være metoder, begreper, teorier eller en særskilt bruk av nøkkel- 
tekster (Klein, 2006). I vårt arbeid forutsetter vi at i undervisningshverdagen 
er graden av integrasjon noe som varierer mellom to ytterpunkter. 
Tverrfaglighet kan med andre ord variere på et kontinuum av ulike tverrfaglig- 
heter. På den ene siden finner vi flerfaglighet med en svak integrasjon mellom 
de involverte fagene. På den andre siden finner vi en tverrfaglighet som er 
kjennetegnet ved en sterkintegrasjon mellom deinvolverte fagene (Huutoniemi, 
Klein, Bruun & Hukkinen, 2010). 

Tverrfaglighet er også krevende fordi undervisningssystemene våre histo- 
risk er bygd opp rundt fag og disipliner. I Nasjonalt kvalifikasjonsrammeverk 
for livslang læring ser vi dette ved at kriteriene under hver syklus (bachelor, 
master, ph.d.) er sterkt fagorienterte, noe den gjentatte formuleringen «... 
innen fagområdet» viser (Kunnskapsdepartementet, 2009). Det pekes dermed 
i retning av en utvikling fra det strengt fagspesifikke i kvalifikasjonsrammever- 
ket mot en mer tverrfaglig satsing i langtidsplanen for forskning og høyere 
utdanning. 

Bibliotekenes undervisning er oftest innrettet mot å styrke studentenes 
informasjonskompetanse. Denne undervisningen blir ytterligere utfordret 
fordi det i likhet med tverrfaglighet ikke finnes noen entydig definisjon av 
begrepet informasjonskompetanse. Generelt kan vi likevel si at begrepet peker 
til kunnskaper, ferdigheter eller forståelser folk behøver for å finne frem til, 
evaluere eller ta i bruk informasjon (se f.eks. Sundin, 2008). Dette er momen- 
ter vi finner igjen i den svenske høyskoleloven, der en informasjonskompetent 
student er beskrevet som en som «... utöver kunskaper och fårdigheter, [och 
skal] utveckla förmåga att söka och vårdera kunskap på vetenskaplig nivå» 
(Högskolelag, 1992, $8 og $9). I dette ligger det en forventning om at studen- 
ten er i stand til å ta gode beslutninger om, for eksempel, hvilke spørsmål og 
hvilken litteratur som er relevant til en gitt oppgave (Bruce, 1997). 

Imidlertid er det ulike syn på hvordan informasjonskompetanse utvikles, 
læres eller reproduseres. I dette kapittelet presenterer vi to overordnede forstå- 
elser av informasjonskompetanse. Innenfor bibliotek- og informasjonsviten- 
skap blir ulikhetene mellom disse koblet til ulike læringssyn (se f.eks. Julien & 
Williamson, 2011; Limberg, Sundin & Talja, 2012; Tuominen, Savolainen & 
Talja, 2005). Selv om læringsteoretisk ståsted ikke er eksplisitt uttrykt, vil det 
påvirke undervisningspraksisen (Limberg et al., 2012). Én forståelse innebæ- 
rer at man ser på informasjonskompetanse som et sett av generiske ferdigheter 
(Eisenberg, 2008; Engerer & Gudiksen, 2015). Disse kan tilegnes uavhengig av 
hvilke sammenhenger de senere skal anvendes i. En annen forståelse er at 
utvikling av informasjonskompetanse er situasjonsbestemt og krever aktiv del- 
takelse (Lloyd, 2010b). Deltakelse kan innebære å bidra til å formulere pro- 
blemstillinger, identifisere faglig forankrede informasjonsbehov eller vurdere 
informasjonsressurser og kilder som er relevant for de faglige problemstillin- 
gene studentene arbeider med. 

Det er en utbredt oppfatning at bibliotekarens fremste oppgave er å finne ut 
hva informasjonsbehovet er i en gitt situasjon, å foreslå relevante kilder, samt 
sørge for at studentene blir i stand til å ta i bruk disse effektivt. Forstår man 
informasjonskompetanse som et sett med generiske ferdigheter tar biblioteka- 
ren studentens informasjonsbehov for gitt og bidrar med søketeknisk hjelp. Et 
helt annet utgangspunkt er å forutsette at bibliotekaren har nok faglig innsikt 
og forståelse til å reflektere sammen med studenten over informasjonsbehov 
og problemstilling, samt over bruk av relevante kilder. Disse ulike forståelsene 
av informasjonskompetanse kan altså påvirke hvordan undervisningen 


124 


«ET HELT NYTT "MINDSET'»? 


planlegges og gjennomføres. Hvordan kommer da ulike forståelser til uttrykk 
når bibliotekarer reflekterer over sine undervisningserfaringer? Hvordan kan 
ulike forståelser av informasjonskompetanse og tverrfaglighet påvirke utvik- 
lingen av bibliotekets undervisningspraksis? Slike refleksjoner er viktige i en 
tid der faggrenser åpnes og andelen tverrfaglige studieprogrammer og emner 
øker innenfor høyere utdanningsinstitusjoner. Vi mener det er mer fruktbart å 
diskutere hvordan de involverte - studenter, bibliotekarer og faglærere - kan 
samarbeide tross ulike oppfatninger om tverrfaglighet, enn å sette opp et for- 
håndsdefinert skille mellom det som faller innenfor, og det som faller utenfor 
begrepet om tverrfaglighet eller informasjonskompetanse. Å se etter grader av 
integrasjon og deltakelse i de ulike forståelsene av henholdsvis tverrfaglighet 
og informasjonskompetanse som er i sving i et gitt tilfelle, gir oss muligheten 
til en slik diskusjon. 

I det følgende skal vi først gi en kort beskrivelse av det tverrfaglige kurset 
bibliotekarene samtaler om i gruppeintervjuet. Deretter presenterer vi 
modellen, nevnt i innledningen, som viser fire mulige tilnærminger til tverr- 
faglig utdanning (figur 6.1). I tilknytning til denne diskuterer vi noen mulige 
tilnærminger til hvordan tverrfaglighet og informasjonskompetanse frem- 
stilles, og hvilke forventninger dette stiller til bibliotekarens undervisning. 
Med utgangspunkt i utsagn fra gruppeintervjuet drøfter vi mulige retninger 
undervisningspraksis kan utvikles i. I siste del av kapittelet tar vi utgangs- 
punkt i praksisteori for å diskutere ulike problemstillinger modellen invite- 
rer til. Dette innebærer noen refleksjoner om hvordan kompetanser og 
ferdigheter spiller sammen når bibliotekarene underviser i tverrfaglige 
sammenhenger. 


Det tverrfaglige kurset og bibliotekets bidrag - 
etillustrerende eksempel 
Kurset vi tar utgangspunkt i, fant sted i et av de skandinaviske landene>. Det 


var primært designet for masternivå og var åpent for studenter innen ulike fag 
og disipliner, men også yrkesaktive innen flere bransjer. Initiativtakerne hadde 


5 Siden målet med vår artikkel er å bidra til refleksjoner rundt et tema har vi valgt å ikke oppgi navn og 
lokasjon på biblioteket. Vi presenterer ikke en empirisk studie, men bruker et illustrerende eksempel 
for å informere vår diskusjon. 

brukt mange år på forberedelse og var opptatt av å inspirere til synergier av 
tverrfaglig samarbeid, ikke tverrfaglighet i seg selv. En av fagbibliotekarene 
hadde fulgt med på og deltatt i møter, diskusjoner og andre forberedelser som 
ledet frem mot kurset. 

Da biblioteket ble invitert til å være med som bidragsyter i kurset, ble det 
dannet en gruppe med fire bibliotekarer som skulle planlegge og gjennomføre 
undervisningen. Bibliotekarene deltok ikke aktivt i å utforme kurset utover det 
bibliotekfaglige, men ble likevel invitert med som observatører til planleg- 
gingsarbeidet. Hver bibliotekar var spesialist i et av fagene som var koblet til 
kurset. De kursansvarlige mente at bibliotekarene helst burde delta på hele 
kurset for virkelig å forstå hva tverrfaglighet knyttet til dette kurset gikk ut på. 
De deltok i varierende grad på deler av kurset. 

Målet var at studenter med ulik bakgrunn skulle skrive en tverrfaglig 
prosjektoppgave sammen. Selv om oppgavene hadde tydelige naturviten- 
skapelige problemstillinger, ble studentene også bedt om å ta hensyn til 
ulike samfunnsvitenskapelige aspekter. For at studentene skulle få hjelp i 
dette arbeidet, fikk biblioteket to timer til rådighet. Deres oppgave var å 
sikre at studentene kunne finne og utnytte relevant informasjon. I første 
time ble de ulike informasjonsressursene presentert. Hver fagbibliotekar 
tok utgangspunkt i sitt spesialfelt og presenterte relevante kilder og søke- 
teknikker knyttet til de ulike problemstillingene. På den måten ble både 
naturvitenskapelige og samfunnsvitenskapelige aspekter løftet frem i et 
ønske om å møte studentgruppen. I siste time skulle de ulike gruppene 
jobbe med sine egne problemstillinger. Bibliotekarene skulle hjelpe dem 
som ønsket det, med å klargjøre deres informasjonsbehov, velge kilder og 
søke etter informasjon. 

Et år etter kurset var gjennomført inviterte vi de fire bibliotekarene til et 
gruppeintervju for å høre deres erfaring og opplevelse av egen innsats i 
kurset. Tre av bibliotekarene takket ja og møtte to av kapittelforfatterne. 
Mens den ene forskeren ledet samtalen i gruppen ut fra en tematisk inter- 
vjuguide, noterte den andre sine observasjoner og hadde ansvar for lyd- 
opptaket. Direkte etter intervjuet sammenstilte vi våre observasjoner og 
oppfatninger‘. 


6 Intervjuet varte i 1,5 time og ble transkribert og kodet i NVIVO. Prosjektet er innmeldt til og godkjent 
av Personvernombudet for forskning (NSD). 

Informasjonskompetanse og tverrfaglighet: ulike 
tilnærminger for bibliotekaren 


I det følgende skal vi ta utgangspunkt i den teoretiske antagelsen om at delta- 
kerne i den tverrfaglige undervisningen kan ha med seg ulike forestillinger om 
både informasjonskompetanse og tverrfaglighet. De ulike forståelsene av infor- 
masjonskompetanse forutsetter ulike grader av bibliotekarens deltagelse i stu- 
dentens læringsprosess. Dette kan, for eksempel, være å hjelpe til med formulering 
og identifisering av informasjonsbehov, veiledning i informasjonssøkeprosessen, 
begrepsforståelse og vurdering av kilder. De ulike forståelsene av tverrfaglighet 
forutsetter ulike grader av integrasjon mellom komponenter fra de faglige disi- 
plinene som inngår. De ulike gradene av integrasjon vil, fortsatt sett fra den 
undervisende bibliotekarens ståsted, kunne medføre krav om at bibliotekaren 
har ulik grad av innsikt i de aktuelle fagene og i integrasjonsprosessene disse blir 
innlemmet i. Vi ser for oss at i møtet mellom slike forestillinger kan vi få ulike 
kombinasjoner. Disse ulike kombinasjonene kan i sin konsekvens gi ulike for- 
ventninger til bibliotekarenes rolle i den tverrfaglige undervisningen, og gi 
grunnlag for ulike tilnærminger til hvordan de løser undervisningsoppdraget. 
Selv om undervisningssituasjoner består av mange ulike elementer, har vi 
valgt å fokusere på to fundamentale komponenter ved bibliotekets undervis- 
ningspraksis: informasjonsbehov og kildeorientering. Begge er sentrale aspekter 
når vi skal drøfte bibliotekarers interaksjon med studentene. Det første en 
bibliotekar gjør i møtet med en bruker, er å ha det som gjerne kalles et referan- 
seintervju, hvor bibliotekaren prøver å finne ut hvorfor brukeren henvender 
seg til biblioteket. Her avdekkes et eventuelt informasjonsbehov. Avhengig av 
både den aktuelle situasjonen og den enkelte deltaker, vil ulike kilder være mer 
eller mindre anvendelige for å tilfredsstille dette informasjonsbehovet. Med 
informasjonsbehov mener vi hvordan man avgjør og formidler hva slags infor- 
masjon man trenger. Med kildeorientering henviser vi til hvordan bibliotekaren 
presenterer, formidler og velger kilder og informasjonsressurser i undervis- 
ningssituasjonen. Dette innebærer også hvordan studentene kan finne frem i 
kilder (informasjonssøket), og hvordan de evaluerer og bruker kildene. Innen 
bibliotek- og informasjonsvitenskap bruker Sundin (2008) termen «kildeori- 
entering» som en henvisning til kontekstløse eksempler av mulige kilder og 
hvilke formater og sjangre de opptrer i, samt tekniske aspekter ved informa- 
sjonssøket. Vår bruk av termen er bredere, og vi lar kildeorientering referere til 

ulike måter studentene forholder seg til kilder på i alle de fire forskjellige til- 
nærmingene vi skal se på nedenfor. Dette innebærer da at kildeorientering, i 
vår forståelse, kan være kontekstavhengig. Vi bruker dermed kildeorientering 
og informasjonsbehov for å vise hvordan ulike forståelser for interaksjon 
mellom studenter, bibliotekarer og faglærere varierer mellom de fire 
tilnærmingene. 

Vi har tidligere publisert en foreløpig modell som er ment å anskueliggjøre 
mulige forståelser og hvordan informasjonskompetanse og tverrfaglighet kan 
relateres til hverandre i undervisningssituasjoner (Gullbekk et al., 2015). 
Modellen tegner fire idealtypiske tilnærminger (teknisk, problemformule- 
rende, støttende og forhandlende) som belyser krav og forventninger som kan 
pålegges bibliotekarer. I de ulike feltene beskrives bibliotekarens pedagogiske 
rolle og oppgaver. Vi ser også på hvordan informasjonsbehov og kildeoriente- 
ring kan forstås i lys av bibliotekarenes undervisningsoppdrag. Beskrivelsene 
av den enkelte tilnærmingen illustreres med noen utsagn fra gruppeintervjuet, 
videre diskuterer og relaterer vi det til tidligere forskning. Denne induktiv- 
deduktive analysen medfører at ulike teorier og perspektiver belyses parallelt 
avhengig av hvilken dimensjon som er sentral i det gitte eksempelet. Det er 
viktig å poengtere at det ikke er slik at enkeltbibliotekarer som deltok i grup- 
peintervjuet, representerer en tilnærming i rendyrket form. Snarere kom alle 
tilnærmingene til uttrykk som muligheter og kan dermed representere ulike 
retninger en undervisningspraksis kan ta. 


1: Teknisk orientert tilnærming 


I en teknisk orientert tilnærming vil allmenne generiske kunnskaper være sen- 
trale og grad av integrasjon mellom fag være lav. I gruppeintervjuet kommer 
en slik tilnærming til uttrykk når bibliotekarene beskriver budskapet sitt til 
studentene gjennom utsagn som «her er noen kilder, finn ut hvordan du skal 
bruke dem». Bibliotekarene omtaler oppgaven sin som «å lære dem å søke, 
lære dem våre databaser». Innenfor den aktuelle tilnærmingen knytter de slike 
utsagn til en forståelse av at de «ikke underviser i informasjonskompetanse». 
En av bibliotekarene slår fast at «jeg underviser i ferdighetene og øker kompe- 
tansen gjennom å vise dem ressursene og hva man faktisk har her». 

Ser man på informasjonskompetanse som et sett med generiske ferdigheter, 
begrunnes dette ofte i et kognitivt læringssyn der læringen er individuell og 

Flerfaglighet 


1. Den teknisk orientert tilnærmingen 2. Den problemformulernde tilnærmingen 


Allmenne genereriske kunnskaper er i sentrum Situosjonstilpossede kunnskoper er i sentrum 


Bibliotekaren: Bibliotekaren 


* kommuniserer som fagekspert gjennom bruk av 
fagspesifikk (soke-)terminologi 


* underviser/presenterer generiske 
informasjonssøketeknikker generelt og i 


enkeltfags særskilte kilder og verktøy e deltar i formulering av informasjonsbehov med 


* overlater formulering av informasjonsbehov utgangspunkt i spesifikke fag 


til studenten selv og deres lærere e tar utgangspunkt i fagspesifikke kilder og 


informasjonssøketeknikk 
Bibliotekarens rolle: Bibliotekarens rolle: 


* informerer og presenterer ulike kilder uten 
kontekst 


* hjelper studenter med å identifisere relevant, 
fagspesifikt innhold 


3. Den støttende tilnærmingen 4. Den forhandlende tilnærmingen 


Pedogogiske ferdigheter er i sentrum Holistisk forståelse ov emne er i sentrum 


Bibliotekaren: Bibliotekaren 


Generisk informasjonskompetanse 


e lærer bort generiske søketeknikker i generelle 
eller fagspesifikke kilder og verktøy 


e kjenner til og anerkjenner komponenter fra flere 
ulike fag; identifiserer styrker og begrensninger 
innen enkelte fag når han/hun presenterer 


* overlater til studentene å formulere og 
fagspesifikke søketermer og valg av kilder 


framforhandle informasjonsbehov til 
tverrfaglige forskningsspørsmål * deltar aktivt i formulering av informasjonsbehov 
som er forankret i tverrfaglige forskningsspøsmål 


Bibliotekarens rolle: Bibliotekarens rolle: 


e støtte studentene i deres refleksjon over egne 
tverrfaglige problemstillinger og valg av 
relevante kilder 


* fasilitere / delta aktivt i formuleringen av og 
forhandle om tverrfaglige problemstillinger og 
tilhørende informasjonsbehov 


Tverrfaglighet 


Figur 6.1 Fire tilnærminger til tverrfaglighet og informasjonskompetanse sett fra bibliotekarens ståsted”. 


kontekstuavhengig, og at den dermed ikke forutsetter samhandling og delta- 
kelse (Julien & Williamson, 2011; Tuominen et al., 2005). De tekniske ferdig- 
hetene vil være i sentrum (Sundin, 2008), for eksempel søketeknikker som 
boolske søk og nærhetsoperatorer. Det kan også legges vekt på kilder innen 
enkeltfag som har relevans for studentene. Kildene blir ofte presentert gjen- 
nom kontekstløse eksempler som kun illustrerer de tekniske aspektene ved 
informasjonssøket. 

Beskrivelser av hvilke ferdigheter studenter må inneha for å kunne sees som 
informasjonskompetente på ulike utdanningsnivåer, blir av praksisfeltet ofte 
opplevdsomautoritative standarder (Eisenberg, 2008). Bibliotekorganisasjonen 
Association of College and Research Libraries (ACRL) publiserte en slik stan- 
dard i 1989. Denne har hatt stor innflytelse på praksisfeltets forståelse av infor- 
masjonskompetanse (Francke & Gårdén, 2013). De forventede ferdighetene 


7 Oversatt til norsk med noe revidering fra Gullbekk et al. (2015). 

vil kunne måles, observeres, prøves og ikke minst forstås som ferdigheter som 
er overførbare til andre situasjoner (Daland & Hidle, 2016). Mye av kritikken 
mot bibliotekarenes undervisning er at den blir gitt i kontekstløse sammen- 
henger, noe som i liten grad motiverer for læring (Kuhlthau, 2004; Limberg 
et al., 2012). Til tross for kritikken viser Daland og Hidle (2016) at generiske 
ferdigheter innen kildekritikk, generell søketeknikk og kildehenvisning også 
er viktige ferdigheter bibliotekaren kan formidle. Derfor kan en teknisk orien- 
tert tilnærming være praktisk begrunnet og også relevant i visse 
sammenhenger. 

I den teknisk orienterte tilnærmingen vil fagene i liten grad være gjenstand 
for tverrfaglig integrering. Vi har en flerfaglighet der fagene sidestilles. 
Studentene spiller sine fag inn som selvstendige bidrag til løsningen av et delt 
problem (Klein, 2010). Bibliotekaren forventes ikke å ha en faglig bakgrunn 
som tilsier at hun kan involvere seg dypt i studentenes informasjonsbehov, hun 
overlater dette helt og holdent til studentene og deres faglige veiledere. 
Bibliotekaren holder sin undervisning på et generelt nivå ved å vise et sett 
databaser og presentere teknikker uavhengig av studentenes faglige ståsted. 
Som utsagnene illustrerer, blir det opp til den lærende selv å oversette det bibli- 
otekaren formidler, til anvendelse i eget arbeid. Her vil bibliotekarer kanskje i 
mindre grad enn i de følgende tilnærmingene måtte forhandle sine roller, 
kompetanser og kunnskaper. 


2: Problemformulerende tilnærming 

Når undervisningen er situasjonstilpasset og knyttet til studentens faglige kon- 
tekst, får vi det vi i vår modell kaller en problemformulerende tilnærming. Dette 
forstås som en situert og praksisorientert tilnærming, og man vektlegger her 
en sterk grad av bibliotekarens deltakelse i det faglige fellesskapet for problem- 
løsning. Deltakelsen oppfattes, innenfor denne tilnærmingen, som avgjørende 
for studentenes læring og for at deres informasjonskompetanse kan utvikles 
(Limberg, Alexandersson, Lantz-Andersson & Folkesson, 2008). Studentene 
tilegner seg kompetanse og ferdigheter som i liten grad kan overføres til andre 
sammenhenger og kontekster (Engerer & Gudiksen, 2015; Lloyd, 2010a, 
2010b; Tuominen et al., 2005). Samtidig forventer ikke deltakerne i undervis- 
ningen en tverrfaglighet som er basert på sterk integrasjon mellom fagene. 
I gruppeintervjuet diskuterer bibliotekarene hvordan studentenes ulike faglige 

ståsted skulle samvirke. «Det var eksperter i team som var viktig», understre- 
ker bibliotekarene og forteller videre om hvordan studentene «skulle bidra fra 
hvert sitt hold og komme inn som ekspert fra forskjellige fagområder». En slik 
tilnærming til tverrfaglig interaksjon medfører en forventning om at bibliote- 
karene skal hjelpe studentene til å finne frem til fagspesifikt innhold som gir 
studentene en plattform for å kunne diskutere tverrfaglige problemstillinger. 
En av bibliotekarene forteller hvordan studentene «trenger rapporter, og de 
trenger en annen type informasjon enn den originale artikkelen». Vi leser 
denne typen utsagn som at bibliotekarens deltakelse kan oppleves som viktig, 
uten at en sterk tverrfaglig integrasjon utgjør et mål for hans eller hennes 
deltakelse. 

I et situert perspektiv vil det å gjenkjenne, evaluere, produsere og vurdere 
litteraturen samt beherske teknologien som hører med til det spesifikke fag- 
området, være tegn på at man er informasjonskompetent (Tuominen et al., 
2005, S. 339-340). Dette utgangspunktet for kildeorientering har ført til at 
bibliotekarer har vært opptatt av at undervisningen må være integrert i et fags 
timeplan. Oppøving av ferdigheter for å finne frem til eller evaluere faglige 
kilder må ligge tett opp til den virkeligheten den lærende skal bruke ferdighe- 
tene i, for at det skal gi læringsutbytte. Det sentrale er samhandlingen mellom 
individer og redskaper som databaser, søkemotorer og tidsskrifter innenfor en 
gitt kontekst, men ikke generelle teknikker (Limberg et al., 2008; Limberg 
et al., 2012, s. 120; Tuominen et al., 2005; Wittek, 2014). For eksempel blir 
kildekritikk da sterkt situasjonsbestemt (Engerer & Gudiksen, 2015; Limberg, 
2013, 8. 71; Limberg et al., 2008). 

En måte å forstå informasjonsbehov og kildeorientering på er altså å se 
hvilke sosiale sammenhenger de finner sted i, for eksempel et fag eller et utdan- 
ningsforløp. Dermed er informasjonsbehov og kildeorientering avhengig av 
normer, konvensjoner og regler som legitimerer bruk av spesifikke kilder i den 
aktuelle konteksten. Individer navigerer, tolker og reformulerer den sammen- 
hengen de deltar i, og tilpasser hvordan et spesifikt informasjonsbehov skal 
dekkes. Gjennom deltakelse former de en forståelse av hvilken informasjon 
som er relevant, og som siden uttrykkes i informasjonsbehov og etterlyste kil- 
der (Byström, 2014; Byström, Ruthven & Heinström, 2017). Fag med deres 
tilhørende forskningsfelt er gode eksempler på sett av normer og konvensjoner 
som informasjonsbehov og kildeorientering kan være avhengig av. Fag utvi- 
kler mer eller mindre sterke grenser mot sine omgivelser. Innenfor et fag blir 


131 


KAPITTEL 6 


det for eksempel etablert kanoniske tekster, det utvikles et eget fagspråk og en 
egen argumentasjonsmåte, og det etableres egne modeller og teorier (Klein, 
2006, S. 10). 

En slik situert forståelse kjenner vi igjen når bibliotekaren kommuniserer 
som fagekspert innen det faget hun eller han har ansvar for i sitt bibliotek. For 
reelt å kunne involvere seg i studentens informasjonsbehov vil bibliotekaren 
gjerne ha formell utdanning innen faget, eller lang erfaring som bibliotekar i 
fagmiljøet. Bibliotekaren har da forutsetninger for å utnytte fagets begreper og 
informasjonsressurser. Han eller hun er da også i stand til å skreddersy fagspe- 
sifikke søk. Bibliotekaren tar også aktivt del i å formulere og forhandle frem 
problemstilling og informasjonsbehov sammen med studentene. Med andre 
ord er det gjennom deltakelse, innen fagenes rammer, bibliotekaren hjelper 
studentene med å identifisere relevant og fagspesifikt innhold. 

I en tverrfaglig sammenheng kan en slik tilnærming lett støte på betydelig 
motstand fordi de som samhandler, ikke har delte forståelser eller regler å 
legge til grunn for kommunikasjonen seg imellom (Gullbekk, 2016). I den 
problemformulerende tilnærmingen unngår man imidlertid denne utfordrin- 
gen ved at tverrfagligheten holdes på et flerfaglig nivå. 

Når målet er å opptre som «eksperter i team», opprettholdes grensene 
mellom fag, og vi får det Klein (2010) hevder er falsk tverrfaglighet, altså svak 
integrasjon mellom fag. Siden man opptrer som ekspert i sitt fag, forventes 
ingen dyp tverrfaglig kunnskap eller kompetanse. Når hver enkelt bidrar med 
sin ekspertise, kreves det mange involverte. I det tverrfaglige kurset som er 
beskrevet over, så vi dette godt. Her stilte biblioteket med flere fageksperter for 
å sikre kompetanse fra ulike fag. Siden grad av tverrfaglighet er svak, i denne 
tilnærmingen, er det ingen sterke krav til gjensidig innsikt og kompetanse i de 
involverte fag og praksiser. Det finnes heller ingen forventinger til delt forstå- 
else, normer og vurderinger som er premisser for å krysse grenser for praksiser 
(E. Wenger-Trayner & B. Wenger-Trayner, 2015). Den pedagogiske oppgaven 
til den enkelte bibliotekaren blir snarere å fasilitere gjenfinning og identifise- 
ring av fagspesifikk litteratur og teknikker og å bidra til studentenes læring i 
nær tilknytning til situasjonen studentene er i (Limberg et al., 2012; Wittek, 
2014). Ved at flere bibliotekarer er til stede på samme kurs og presenterer søke- 
teknikker som er relevante for sine fag, demonstrerer de at det finnes ulike 
tilnærminger for ulike fagområder. Bibliotekarene har innsikt i, forstår og 
anerkjenner disiplinens eller underdisiplinenes ulike informasjonspraksiser 

(se f.eks.Bøyum & Aabø, 2015; Jamali & Nicholas, 2008). Bibliotekarene kan 
oppleves som relevante diskusjonspartnere for studenter med samme faglige 
bakgrunn. 

Det problematiske med tilnærmingen er at den ikke legger aktivt opp til 
kommunikasjon på tvers av faggrensene. Kildene som presenteres, er fagspesi- 
fikke, noe som kan oppleves som irrelevant, eller unyttig, for studentens tverr- 
faglige problemstilling. Dette kan føre til en for overflatisk kjennskap til 
hverandres fagspesifikke karakteristika og praksiser, noe som kan bidra til 
konflikter og vanskeligheter med å samarbeide. 


3: Støttende tilnærming 


Bibliotekarens rolle, slik den kommer til uttrykk nedenfor, kan karakteriseres 
som støttende selv om bibliotekarens deltakelse i formuleringen av selve infor- 
masjonsbehovet er svak. Fordi den tverrfaglige integrasjonen er sterk, må 
bibliotekarens pedagogiske rolle vektlegges på en særskilt måte. Studentene 
skal gjennom sitt samarbeid og sin bruk av mange ulike kilder klare å integrere 
ulike faglige perspektiver for å oppnå et tverrfaglig resultat. Bibliotekarene skal 
ikke selv delta i integreringsarbeidet, men legge til rette for at den kan skje. I 
samtalen kommer dette til uttrykk i utsagn om at studentene «fikk sitte og 
jobbe med det de ville, og bruke oss da». Innenfor en støttende tilnærming 
opplever bibliotekarene undervisningen som «egentlig ganske fagspesifikk, 
men det var et krav til studentene at de skulle jobbe tverrfaglig i gruppen og 
levere en tverrfaglig oppgave». Innenfor tilnærmingen må presentasjonen av 
faglige kilder tenkes nøye gjennom: 


Når man skal jobbe tverrfaglig, så trenger man grunnleggende kunnskap om de 
andre tingene, det er noe man skal ta med seg når man jobber [tverrfaglig] fra biblio- 


teket, at man ikke må gå i den fella at man går rett i ting som er for komplisert. 


I en støttende tilnærming er bibliotekarens presentasjoner av kilder orientert 
mot å gi studentene gode ferdigheter i å utnytte funksjonaliteten i verktøyene og 
prinsippene for effektiv kildegjenfinning. Bibliotekaren er ikke forventet å delta 
aktivt i å identifisere studentens informasjonsbehov. Vedkommende må imid- 
lertid kunne legge opp til arbeidsformer der studentene seg imellom forhandler 
frem informasjonsbehov og en kildeorientering som fremmer tverrfaglig inte- 
grasjon. Ut fra det tverrfaglige informasjonsbehovet, slik det blir definert av 

studentene selv, vil bibliotekaren da hjelpe studentene til å navigere effektivt i 
bibliotekets ressurser og kilder. Arbeidsformene det tilrettelegges for, må bidra 
til at studentene får diskutert og reflektert rundt dette. Bibliotekaren kan legge til 
rette for slik refleksjon gjennom dialog og gode spørsmål og får da en mer veile- 
dende rolle (Torras i Calvo & Sætre, 2009; Tveiten, 2013). 

Innledningsvis nevnte vi at Nasjonalt kvalifikasjonsrammeverk for livslang 
læring beskriver egenskaper innen ulike fag og på den måten er med på å styrke 
grenseoppgangene. Tverrfaglighet i den støttende tilnærmingen handler deri- 
mot om å bryte eller flytte på disse grenseoppgangene, ikke beholde dem, som 
vi så i den problemformulerende tilnærmingen. Tverrfaglighet foregår i den 
støttende tilnærmingen ved at studenter med ulik faglig bakgrunn samarbei- 
der om å løse et felles problem, og at spørsmål om hva som er viktige tekster, 
teorier eller metoder i møte med problemet, blir en forhandlingssak. Studentene 
må derfor selv ha kunnskapene og erfaringene som skal til for å se de ulike 
kildene som mer eller mindre anvendelige for å tilfredsstille informasjonsbe- 
hovet de blir enige om i den tverrfaglige situasjonen. 

Tverrfaglig samarbeid handler også om å ha forståelse for hvilke utfordrin- 
ger formidling av eget fag bringer med seg. En av bibliotekarene peker på at 
fageksperten har lett for å gå for dypt i eget fagfelt og på den måten skaper for 
stor avstand til den lærende. 


4: Forhandlende tilnærming 

Det siste feltet i modellen representerer en forhandlende tilnærming. 
Tilnærmingen hviler i en situert, praksisorientert forståelse av tverrfaglighet 
og informasjonskompetanse. Bibliotekaren har i denne tilnærmingen en sterk 
grad av deltakelse i studentens utforming av informasjonsbehov og i hennes 
eller hans kildevurderinger. I samtalen kommer tilnærmingen til uttrykk som 
en mulighet når bibliotekarene opplever at deres deltakelse skal ta utgangs- 
punkt i både en fagspesifikk og en tverrfaglig ekspertise: 


Når det kommer noen og spør om hjelp, så tenker man [først] rundt det faget man 
har selv. Etter man har jobbet i en [tverrfaglig] gruppe en periode, tenker man at 


biblioteket er mer enn ens eget fag, at det kan være mulig å trekke inn andre ting. 


Undervisende bibliotekarer må kunne ta del i å vurdere hvilke informa- 
sjonsbehov og kildeorienteringer som aktualiseres i den aktuelle situasjonen. 


134 


«ET HELT NYTT "MINDSET'»? 


I samtalen ble det uttrykt at det jo må være «problem og arbeidsoppgavene 
som avgjør om du skal tenke tverrfaglig eller ikke». Tilnærmingen er tydelig 
krevende for bibliotekarene. Det ble sagt at «evnen til å tenke tverrfaglig er et 
helt nytt mindset [...] både for dem som studerer, dem som forsker, og dem 
som jobber i biblioteket». Dersom man skal kunne ta en forhandlende tilnær- 
ming til undervisningen, må det gjøres av «noen som brenner litt for det 
tverrfaglige». 

Ved en forhandlende tilnærming ser vi igjen at den tverrfaglige integrasjo- 
nen vil være sterk. Graden av integrasjon kan, som tidligere beskrevet, spenne 
fra enkel kommunikasjon mellom fag til full integrasjon av komponenter fra 
ulike fag, slik som teorier, begrep og metoder (Apostel, 1972). Det særskilte for 
den forhandlende tilnærmingen er imidlertid at her forventes det at bibliote- 
karene tar del i arbeidet som leder frem til at elementer fra ulike fag integreres. 
Det er dette som krever et helt nytt «mindset», slik bibliotekaren uttrykker det 
ovenfor. 

En forhandlende tilnærming krever dermed at bibliotekaren har en holistisk 
forståelse av problemområdet, og at han eller hun kan utfordre etablerte kunn- 
skapsstrukturer. Med andre ord må hver enkelt bibliotekar ha kunnskap og 
kompetanse i flere enn ett fag samt evne til å inkorporere fagenes begreper og 
tankesett til en ny helhet. Bibliotekaren er forventet å delta i diskusjoner om 
styrker og begrensninger i de enkelte fag samt aktivt ta del i å utvikle tverrfag- 
lige problemstillinger. Videre må han eller hun kunne foreslå løsninger og 
delta i forhandlinger om informasjonsbehov og vurdering av relevante infor- 
masjonsressurser og kilder. 

Denne tilnærmingen er klart mer krevende enn de foregående, siden den 
innebærer en sterkt integrert tverrfaglighet i kombinasjon med en sterk delta- 
kelse i forhandling om studentenes informasjonsbehov. Tilnærmingen forut- 
setter en dypere forhandling om informasjonsbehov og kilder, både blant 
bibliotekarer og mellom bibliotekarer, studenter og faglærere, dersom man 
skal kunne tilby god undervisning. Kildeorientering, i denne tilnærmingen, vil 
være å kunne kritisk vurdere hvordan kilder vil støtte opp om en tverrfaglig 
løsning på problemet og dermed bidra til å løse opp i fagspesifikke normer og 
konvensjoner. Utsagn fra bibliotekarene tyder på at de opplevde at samarbei- 
det dem imellom også hadde åpnet opp en forståelse for andre fagområder og 
deres informasjonspraksis. For en av bibliotekarene hadde dette ført til en 
annen og mer åpen veiledningspraksis. 


135 


KAPITTEL 6 


De fire idealtypiske tilnærmingene vi nå har diskutert, er nettopp det: ideal- 
typiske. For at de skal få betydning for en videre utvikling av undervisning, må 
de benyttes til refleksjoner i møte med praksiser. Nedenfor vil vi diskutere 
hvordan tilnærmingene kan forstås i et praksisperspektiv, og hvordan de kan 
spille inn, eller ikke spille inn, når grenseflatene mellom ulike praksiser flyttes 
eller åpnes. 


Informasjonskompetanse og tverrfaglighet 
ipraksis 

De fire tilnærmingene illustrerer tydelig at undervisningen kan følge ulike 
spor alt etter hvilke læringssyn man støtter seg på når det gjelder informa- 
sjonskompetanse og hvilket mål tverrfaglighet har. Gjennomgangen av dimen- 
sjonene informasjonskompetanse og tverrfaglighet gir oss en fornemmelse av 
hvor sammensatte og komplekse fenomenene kan oppleves for bibliotekarene 
i deres undervisningspraksis. I undervisningshverdagen vil disse komplekse 
fenomenene filtreres gjennom konkrete praksiser. Hvilke utfordringer gir det 
for bibliotekarene? 

De siste om lag femten årene har en særskilt måte å beskrive og forklare 
komplekse kunnskapsintensive prosesser på vunnet terreng også i forsknings- 
litteraturen om informasjonskompetanse (Gullbekk, 2016). Forskere innenfor 
bibliotek- og informasjonsvitenskap har i økende grad studert profesjonsutø- 
velse, faglig arbeid og læring som sosiale praksiser (Limberg et al., 2008; Lloyd, 
2010a, 2010b; Tuominen et al., 2005). Praksis brukes da i en spesifikk betyd- 
ning. Den sees som et sammenhengende sett av handlinger praktikere engasje- 
rer seg i, og som har utviklet seg over tid. Det bibliotekarene, faglærerne og 
studentene gjør og sier, bindes sammen til en praksis gjennom delte forståel- 
ser, vurderinger og normer (Schatzki, Knorr-Cetina & Von Savigny, 2001; 
Schreiber, 2011). En vanlig måte å betrakte profesjonsutøvelse på er å se hvor- 
dan profesjonen læres og videreutvikles gjennom medlemmenes sosialisering 
i et praksisfellesskap (Lave & Wenger, 1991). Avhengig av praksisfellesska- 
pet kan undervisningsbibliotekarer, innen ulike fagområder og bibliotek, utvi- 
kle ulike forståelser for tilsynelatende like fenomener og oppgaver 
(Schreiber, 2011). 

Denne forståelsen av praksis er imidlertid ikke tilstrekkelig når vi skal dis- 
kutere eller identifisere utfordringer som kan oppstå når medlemmer fra ulike 

praksisfellesskap skal samhandle. Premissene endres når det fagspesifikke skal 
erstattes med tverrfaglige problemstillinger, og når tidligere adskilte praksiser 
møtes og tvinges til å tilpasse seg hverandre (Gullbekk, 2016). Også biblioteke- 
nes ansvarsområder, som informasjonssøking, referering og kildevurdering, 
blir påvirket av den økte tverrfaglige orienteringen og blir gjenstand for for- 
handling mellom bibliotekarer, studenter og faglærere. 

Med et praksisblikk blir graden av både bibliotekarens og studentens delta- 
kelse i utviklingen av en tverrfaglig informasjonskompetanse og graden av 
tverrfaglig integrasjon i en slik prosess et spørsmål om utførelse. Det er delta- 
kernes aktiviteter, det de gjør og sier - og måten disse aktivitetene er bundet 
sammen gjennom forståelser, regler, maktforhold og teknologier på - som 
konstituerer både tverrfagligheten og informasjonskompetansen. Dette prak- 
sisblikket fører til en forståelse for at tverrfaglig informasjonskompetanse kan 
gjøres, og dermed utvikles, ulikt avhengig av sammenhengene den gjøres 
innenfor. Vi har illustrert, gjennom eksempelet i dette kapittelet, hvordan et 
slikt perspektiv utfordrer utviklingen av selve undervisningspraksisen. 
Utfordringene treffer den enkelte bibliotekaren på individnivå, men er også i 
høy grad et kollektivt anliggende. Vi mener det er svært viktig å erkjenne dette, 
slik at ikke til dels urealistiske idealer omdannes til uoverkommelige krav som 
blir lagt på den enkelte bibliotekaren. Resultatet av å streve etter full integra- 
sjon mellom fag og dyp deltakelse i forhandling om informasjonsbehov, slik vi 
ser det i den forhandlende tilnærmingen, vil derfor være eksempler på en slik 
urealistisk forventning. 

Tidligere i kapittelet viste vi at Lloyd (2010a, 2010b) hevder at det å være 
informasjonskompetent betinger at en er sosialisert inn i et fellesskap der 
medlemmene sammen bestemmer hva det vil si å være informasjonskompe- 
tent. Dette forutsetter at dersom undervisningen en bibliotekar gir, er ment for 
en gruppe studenter i for eksempel fysikk, må bibliotekaren i en eller annen 
forstand være sosialisert inn i fysikernes praksisfellesskap. Innenfor rammene 
av dette fellesskapet må bibliotekaren kunne uttrykke seg noenlunde flytende 
om fysikernes informasjonskilder, og kjenne til terminologi og problemstil- 
linger i faget. Dette skjer enten ved å dele formell utdanningsbakgrunn med 
dem, slik enkelte fagreferenter og informasjonsspesialister gjør ved norske og 
danske universitets- og høyskolebibliotek, eller ved å ha arbeidet som bibliote- 
kar i deres fagfelt over lang tid, slik mange spesial- og emnebibliotekarer gjør i 
de fleste nordiske landene. 

Lloyd bygger på teorien om praksisfellesskap slik vi kjenner den fra Lave og 
Wenger (1991). Forståelsen denne bringer med seg, nemlig at praksiser dan- 
nes, reproduseres og endres innenfor rammene av avgrensede fellesskap, blir 
utfordret når vi skal beskrive tverrfaglig arbeid (Gullbekk, 2016). I et praksis- 
perspektiv vil ulike grader av deltakelse, fra bibliotekarenes side, i de tverrfag- 
lige integrasjonsprosessene i studieemnet kunne gjenspeile ulike grader av det 
E. Wenger-Trayner og B. Wenger-Trayner (2015) beskriver som involvering på 
tvers av grensene mellom de praksisene som finnes innenfor et praksisland- 
skap: Det praksislandskapet som utgjør et tverrfaglig studieemne, vil bestå av 
mange ulike praksiser og av relasjoner mellom mange ulike praksisfellesskap. 
Det vil være metodiske fremgangsmåter, analysestrategier og ulike teknologier 
og fremgangsmåter for å organisere litteratur og kilder. Skrivetradisjoner er 
også et eksempel på en komponent som karakteriserer en fagspesifikk praksis. 
Dette blir behandlet spesielt i Straumes kapittel i denne boken. Deltakere fra 
ulike fag og profesjoner vil utøve disse komponentene ulikt gjennom aktivite- 
ter som er knyttet sammen ved ulike normer, verdier og forståelser. 

Å være en kompetent praksisutøver knyttes til den legitimiteten og aner- 
kjennelsen for eksempel bibliotekarene, fysikerne eller samfunnsviterne nyter 
for deres utførelse av arbeidet innenfor deres respektive fag- og profesjonsfel- 
lesskap. Kompetanse forhandles innenfor disse praksisfellesskapene. Innenfor 
et landskap, bestående av ulike praksiser, vil det være vanskelig å være like 
involvert og engasjert i flere praksisfellesskap samtidig (E. Wenger-Trayner & 
B. Wenger-Trayner, 2015). Vi kan imidlertid skaffe oss kunnskap og innsikt på 
tvers av praksisgrenser innenfor praksislandskapet. Til sammen kan disse for- 
handlingene også endre praksiser, utvikle praksisfellesskap eller føre til at det 
etableres nye praksiser og praksisfellesskap. Som de fire tilnærmingene viser, 
kan dette imidlertid innebære betydelige utfordringer for bibliotekarene i 
deres gjennomføring av deres undervisningsoppdrag. Det er særlig tre forhold 
vi vil trekke frem: 

For det første er det slik at en høy grad av deltakelse i studentenes arbeid med 
å avklare sine informasjonsbehov krever dyp kunnskap om disiplin og fag, 
samt kjennskap til studentenes faglige nivå. I bibliotekarenes undervisnings- 
hverdag ser vi at dette er vanskelig. Praksislandskap vil alltid inneholde prak- 
siser med konkurrerende stemmer og krav til hvilke kompetanser og 
kunnskaper som skal tillegges vekt (E. Wenger-Trayner & B. Wenger-Trayner, 
2015, S. 15). I et slikt perspektiv kan en oppdragsgiver avgrense bibliotekaren 

fra å involvere seg i den grad bibliotekaren selv måtte ønske. Bibliotekaren er 
avhengig av å inviteres over grensen til et nytt praksislandskap, slik det skjedde 
på det tverrfaglige kurset da faglærer ønsket at undervisningsbibliotekarene 
skulle delta i hele kurset for å tilegne seg nok innsikt. Faglæreren, på sin side, 
deltok i undervisningsøkten som bibliotekarene hadde. Hvis ikke slik involve- 
ring skjer, er det vanskelig å forhandle om innsiktene som trengs for å bli 
involvert i studentenes arbeid og deres informasjonsbehov. Så tilsynelatende 
kan dette virke som om bibliotekets rolle var en integrert del av kursets tverr- 
faglige målsetting. Men bibliotekarene fikk to separate timer til rådighet, og 
var heller ikke forventet å skulle delta aktivt i studentenes arbeid videre. Dette 
tolker vi som at de fikk en mer instrumentell rolle i kurset, selv om dette nok 
ikke var en bevisst utelatelse. Limberg og Folkesson (2006) viser at selv ved 
gode skolebibliotek med tilsynelatende god relasjon mellom bibliotekaren og 
undervisningspersonalet er det en ubalanse i dette samarbeidet. Det er biblio- 
tekaren som tar initiativet til å krysse grenser mellom profesjoner, det er sjel- 
den læreren. Kritikken mot at bibliotekarens undervisningspraksis er basert 
på generiske søketeknikker, og at vedkommende dermed ikke deltar i tilstrek- 
kelig grad, kan da synes urettferdig og noe bibliotekarprofesjonen ikke rår over 
alene. 

For det andre vil det være slik at for den som identifiserer seg med en prak- 
sis, et praksisfellesskap eller et praksislandskap, fører både kompetanse, kunn- 
skap og innsikt med seg forventninger, fra en selv så vel som fra andre, om at 
en skal kunne stå til ansvar for disse. Forhandlinger om kompetanse, kunn- 
skap og innsikter representerer derfor også deltakernes oppfatning av seg selv 
som profesjonsutøvere (E. Wenger-Trayner & B. Wenger-Trayner, 2015). Jo 
mer vi beveger oss fra de mindre integrerte formene for tverrfaglighet og mot 
de mer integrerte, desto mer utfordres reglene og forståelsene knyttet til de 
organiserte aktivitetene vi som utøvere identifiserer oss med. Gjensidig respekt 
for hverandres roller og fags karakteristika vil være grunnleggende for samar- 
beidet, som her mellom bibliotekar og faglærer, eller mellom de enkelte biblio- 
tekarene. Videre blir det i økende grad krevende å forhandle om egne roller, 
optimere egne bidrag eller identifisere relevante informasjonsressurser, og 
ikke minst kunne anvende disse i uforutsette situasjoner (E. Wenger-Trayner & 
B. Wenger-Trayner, 2015, s. 24). En slik utvikling krever kanskje helt andre 
muligheter til videreutdanning og kompetanseutvikling enn det som er mulig 
og realistisk innenfor dagens bibliotekvirksomhet. 

For det tredje må vi også ta med i betraktning at bibliotekarenes, men også 
studentenes og faglærernes, utfordringer strekker seg lenger enn til spørsmålet 
om gjensidig adgang til hverandres fag gjennom grensekrysninger. En tverr- 
faglig integrasjon mellom faglige komponenter som har sin opprinnelse innen- 
for forskjellige fag, krever mer enn at nye relasjoner mellom fellesskapene 
utforskes eller etableres. Det krever også at praksisene i seg selv endres. 

Tverrfaglig integrering innebærer i sin sterkeste form en sammensmeltning 
av organiserte aktiviteter, inkludert de reglene, forståelsene og kulturelt betin- 
gede normene som binder disse sammen (Schatzki, 2011). I slike prosesser må 
praksisendringer sees på to nivåer (Gullbekk, 2016, s. 16-17). På individnivå 
er det slik at hver enkelt deltaker er et unikt krysningspunkt for ulike praksiser 
(Reckwitz, 2002, s. 256). Det er de enkelte bibliotekarene, studentene og faglæ- 
rerne som må ta til seg nye handlemåter og eventuelt endre måtene de gjør ting 
pa. B. Wenger-Trayner og E. Wenger-Trayner (2015, s. 99) viser at det trengs 
minst én ildsjel (‘system conveners’) for at slike grensekrysninger kan finne 
sted. Vedkommende som var kursansvarlig i det tverrfaglige samarbeidet vi 
har undersøkt, var en slik ildsjel; han involverte og engasjerte ulike faggrupper 
han mente kunne være interessert i å utvikle et tverrfaglig undervisningsopp- 
legg. Også en av de deltakende bibliotekarene hadde en slik innstilling. 
Bibliotekaren fungerte da som en brobygger mellom det faglige miljøet og 
biblioteket. De øvrige bibliotekarene var ikke like involvert. Dette viser at vi 
deltar i ulike praksiser med ulikt engasjement. Når det gjelder praksis, er det 
slik at dersom endringer i handlemåter og forståelser skal finne sted, må det så 
å si foreligge en praksis for endring. Deltakerne må dele holdninger, forståelser 
og handlemåter som er åpne for at praksiser ofte endrer seg på uventede og 
uforutsigbare måter når de bringes i kontakt med hverandre. Målet for studen- 
tene var å delta som «eksperter i team». Bibliotekarene, på sin side, møtte stu- 
dentene som fageksperter, og det var ikke forventet at bibliotekarene skulle 
delta i forhandlinger om tverrfaglige problemstillinger. Dette kan tolkes som at 
kompetansen fra biblioteket ble sett på som en separat støttefunksjon, og ikke 
ble inkludert som et eget fagområde som skulle samvirke i den tverrfaglige 
oppgaven. 

Det er i dag en allmenn forståelse på universitets- og høyskolebibliotek at 
involvering og deltakelse i faglige kontekster er viktig når bibliotekets under- 
visningsoppdrag skal realiseres. Men hvordan man skal komme videre fra å ha 
satt informasjonskompetanse på en timeplan eller formulert det som mål i en 

fagplan, er i liten grad diskutert utover refleksjoner om hva bibliotekarens 
kompetanse og fagkunnskap kan være. Schreiber (2011, s. 101) hevder at 
enkeltstående undervisningstimer vanskelig vil endre studenters informa- 
sjonssøkepraksis, med mindre undervisningen er sammenvevd med andre 
praksiser. Også Engerer og Gudiksen (2015) hevder at informasjonskompe- 
tanse ikke bør være et læringsmål for seg selv. Hvordan deltakere sammen 
involverer seg i nye praksisfellesskap og deltar i forhandling om informasjons- 
behov, ser ut til å være et fraværende tema i litteraturen. I tilfeller med tverr- 
faglige undervisningssituasjoner blir slike spørsmål enda mer komplekse. Hva 
som fører til endring i adferd, er alltid vanskelig å identifisere. Fra «beste 
praksis»-litteraturen ser vi at bibliotekets undervisning blir evaluert som vel- 
lykket/mislykket i den grad man kan identifisere at ACRLs kriterier for infor- 
masjonskompetanse er oppnådd eller ikke. Bibliotekets bidrag i det tverrfaglige 
kurset ble vurdert som vellykket og interessant, men noen mer inngående eva- 
luering og oppfølging ble ikke utført. Likevel forstod vi at bibliotekarene, som 
selv var opptatt av egne fagspesifikke praksiser, hadde fått større kjennskap til 
andre fags egenart gjennom forberedelsene til kurset. Endret veiledningsprak- 
sis, som erkjennelsen av at studentenes informasjonsbehov kan dekkes utenfor 
bibliotekarens fagområde, er et eksempel på slike grensekrysninger. 

Vi har tidligere antydet koblingen mellom tverrfaglighet og informasjons- 
kompetanse som et potensielt problematisk område for bibliotekarer å arbeide 
med (Gullbekk et al., 2015). For at bibliotekarenes undervisningsoppdrag skal 
realiseres, mener vi det er viktig å balansere idealer opp mot realistiske betin- 
gelser og muligheter. Huutoniemi et al. (2010) har pekt på at det er et skille 
mellom tverrfaglighet som idealtypisk fenomen og tverrfaglighet som praksis. 
De formene for tverrfaglighet som defineres gjennom ulike typologier, er ikke 
nødvendigvis de tverrfaglighetene som gjøres i praksis. På samme måte kan 
innsikten om at informasjonskompetanse utvikles gjennom en sterk grad av 
deltakelse i det feltet denne kompetansen skal virke innenfor, fort reproduseres 
teoretisk som et ideal det kan være vanskelig å realisere for undervisende 
bibliotekarer. 

Det ligger i praksisenes natur at man ikke kan velge dem. De utgjør måter å 
gjøre ting på, forståelser og maktforhold som er innleiret i feltet de virker 
innenfor. I stedet for at bibliotekaren planlegger etter idealer mener vi derfor 
det kan være verdifullt å utvikle redskaper som bibliotekarer kan bruke til å 
vurdere i hvilken grad de gjennom sitt undervisningsoppdrag kan være med 

på å endre eller utvikle praksisene. Vi mener at vår modell (figur 6.1), der vi 
kobler tverrfaglighet og informasjonskompetanse med dimensjonene delta- 
kelse og integrering, kan brukes til å diskutere og reflektere over praksis og 
dermed være et nyttig redskap for bibliotekarer. 


Konklusjon 


I vår diskusjon har vi gått ut fra to betydningsfulle perspektiver for tjenester 
som forventes av bibliotek i høyere utdanning: informasjonskompetanse og 
tverrfaglighet. Vi har løftet frem grunnleggende idéer innen begge perspekti- 
vene for så å analysere de fremholdte grunnprinsippene i relasjon og i sam- 
handling med hverandre. Basert på et faktisk eksempel har vi skissert fire 
tenkbare tilnærminger som beskriver noen sentrale aspekter ved bibliotekets 
undervisning. 

I den tekniske tilnærmingen er allmenne generiske kunnskaper i sentrum. 
Både grad av deltakelse og integrasjon er lav. Bibliotekaren velger her å foku- 
sere på et knippe kilder og søketeknikker. Relasjon til faglig kontekst er svak, 
og dette er et tydelig eksempel på en undervisningspraksis med generiske fer- 
digheter som omdreiningspunkt. Den problemformulerende tilnærmingen 
handler om situasjonstilpasset emneekspertise, og her er graden av deltakelse 
sterk. Bibliotekaren, i kraft av å inneha fagspesifikk ekspertise, er i stand til å 
involvere seg dypt i studentens forhandling om informasjonsbehov innen sitt 
fag. På den andre siden er graden av integrasjon mellom fag lav. I den støttende 
tilnærmingen står de generiske kunnskapene sentralt, og bibliotekarens delta- 
kelse er svak. Tverrfagligheten er derimot sterk, men det er overlatt til studen- 
tene å fremforhandle den. Bibliotekaren får her en tydelig pedagogisk rolle i å 
legge til rette for og motivere til tverrfaglige refleksjoner. Den forhandlende 
tilnærmingen dreier seg om en holistisk forståelse av problemområdet, etter- 
som både tverrfaglig integrasjon og deltakelse er sterk her. Her vil biblioteka- 
ren aktivt delta sammen med studentene i å forhandle om tverrfaglige 
problemstillinger og tilhørende informasjonsbehov. 

Analysen leder til noen interessante konklusjoner. For det første: at det 
både i forskning og i det praktiske eksempelet vi har vist til, florerer mange 
ulike forståelser av både informasjonskompetanse og tverrfaglighet. Selv 
om enkelte forskere og praktikere er klar på hvilke definisjoner de selv lener 
seg mot, finnes det rom for å utvikle metoder og verktøy for å identifisere 

ulike tilnærminger. Da kan forholdene ligge til rette for å oppnå delte forstå- 
elser om de aktuelle situasjonene for samarbeid, ikke minst når begge per- 
spektivene sammenfaller. Analysearbeidet med tilnærmingene illustrerer 
hvordan ulike eller uklare tilnærminger resulterer i ulike mål som forhand- 
les gjennom faktiske handlinger. For det andre finnes det en uuttalt og muli- 
gensen utilsiktet idealisering av fullintegrering i det tverrfaglige perspektivet 
og sterk deltakelse i utforming av informasjonsbehov og vurdering av kilder 
(informasjonskompetanseperspektivet). Den forhandlende tilnærmingen 
illustrerer vel urimeligheten i at bibliotekene og den enkelte bibliotekar skal 
oppfylle forventningene til full deltakelse og integrasjon; kanskje heller ikke 
unntaksvis vil dette være realistisk. 

Vi mener modellen med de fire tilnærmingene kan fungere som et arbeids- 
verktøy og danne grunnlag for en diskusjon der ulike synspunkter kan komme 
til uttrykk og relateres til hverandre. Gjennom å diskutere hva ulik grad av delta- 
kelse (informasjonskompetanse) og ulik grad av integrasjon (tverrfaglighet) 
betyr for undervisningspraksis, kan bibliotekarene utvikle felles forståelser og 
gode strategier, som i neste omgang sikrer studenter i tverrfaglige kurs god til- 
gang til relevante informasjonsressurser. I undervisningens planleggingsfase bør 
det derfor forhandles om mulige tilnærminger og avklares hvilke forventninger 
oppdragsgiver har til undervisningen som bibliotekaren skal bidra med. I en 
tverrfaglig kontekst er det imidlertid også viktig å diskutere grenseflaten mot 
hverandres praksis, når det gjelder både bibliotekarenes bidrag seg imellom og 
deres bidrag i en gitt kontekst og situasjon. Den praksis-teoretiske diskusjonen 
viste videre hvordan praksis utvikles på flere nivåer samtidig, og at bibliotekaren 
bare er en av flere parter som kan opprettholde eller endre måten ting gjøres på 
og forstås på. Det er åpenbart at dette ikke er et arbeid som ene og alene biblio- 
tekaren kan være ansvarlig for, det forutsetter felles innsats, fra alle samarbeids- 
parter, for at målet skal kunne nås. Å skape god undervisning og læring når 
faggrenser åpnes, må være et resultat av en kollektivt innsats. Dermed er ikke «et 
helt nytt ‘mindset’» bibliotekarens ansvar alene. 

For oss er det viktig igjen å understreke at modellen ikke skal oppfattes nor- 
mativt. Vi legger ingen vurdering i riktigheten av de fire ulike tilnærmingene. 
Derimot belyser modellen hva som kan gjøres og er mulig ut fra et gitt biblio- 
teks forutsetninger og en gitt kontekst. Dette kan støtte planleggingen av riktig 
og relevant innsats og samarbeid, identifisering av strukturelle hindre og å 
belyse potensial ved ulike tjenester. 

Kunnskapens hus 


Et antropologisk perspektiv på 
universitetsbiblioteket som sted 


Astrid Anderson 


Dette kapittelet handler om universitetsbiblioteket som sted, eller, nærmere 
bestemt, hva biblioteket er for studenter ved Universitetet i Oslo. Selv om den 
teknologiske utviklingen kan se ut til å gjøre biblioteket som fysisk bygg mer 
og mer overflødig, vil jeg argumentere for at biblioteket forblir et viktig sted for 
dem som bruker det. Biblioteket er et mangetydig sted som samler ulike typer 
opplevelser, relasjoner og kunnskap, og opplevelsen og bruken av biblioteket 
skaper tilhørighet og identitet for studentene som arbeider i det. Studentene 
snakker om biblioteket som et hus fylt av kunnskap, konkretisert i trykte bøker 
og andre tekster, og om hvordan det å arbeide i biblioteket skaper en følelse av 
tilhørighet til det akademiske fellesskapet. I en tid da strategier for bibliotekut- 
vikling gjerne inneholder fraser som «fra fysisk til digitalt bibliotek», tar dette 
kapittelet for seg de materielle og sanselige omgivelsene studentene arbeider 
og lærer i. 


Bakgrunn 


Digitaliseringen av tekst gjør at det trengs mindre plass til trykte medier, og at 
deler av bibliotekrommene kan frigjøres til andre aktiviteter. Bibliotekenes rolle 
som møteplass og debattarena i lokalsamfunnene blir gjerne framhevet når pen- 
ger skal fordeles og biblioteker bygges om. I tråd med denne utviklingen har det 
i bibliotekforskningen de senere årene blitt skrevet en del om bibliotek som sted, 

hovedsakelig om folkebibliotek.” Mye av denne forskningen er inspirert av 
Robert Putnam (2000) og hans interesse for hvordan man i USA har mistet 
mange av sine åpne og uformelle møteplasser, det sosiologen Oldenburg (1989; 
se også 2008) kaller «tredje steder»: Steder hvor folk møtes utenom hjem og 
arbeidsplass, og hvor likhet, åpenhet og frihet er viktige verdier (husholdet er 
«første sted» og arbeidsplass er «andre sted»).? Det er blant annet gjennom en 
økt vektlegging av biblioteket som et tredje sted, en sosial og fri møteplass, man 
ser folkebibliotekenes framtid (se f.eks. Danielsen, 2016). Det har ikke blitt skre- 
vet like mye om universitets- og høyskolebibliotek, men også her har det å åpne 
opp bibliotekene som sosial møteplass på campus blitt et mål. For eksempel sto 
det i 2016 på en plakat foran et av bibliotekene på Universitetet i Oslo: «Stedet å 
være når du ikke er på forelesning, både faglig og sosialt.» 

Forståelsen av folkebibliotekenes plass i samfunnet kan imidlertid ikke 
overføres direkte til hva et universitetsbibliotek er for universitetet (jf. Gayton, 
2008). Lars Egeland, bibliotekleder ved Høyskolen i Oslo og Akershus, utvider 
forståelsen for hva biblioteket som tredje sted kan være, når han skriver om 
fagbibliotek at «Biblioteket må etablere seg som ‘et tredje sted’ - som under- 
streker at mennesket ikke bare er forbrukere av innhold, men også aktive 
bidragsytere. Det vil bety en endring av fokus fra å levere andres innhold, til 
selv å legge til rette for produksjon av innhold» (Egeland, 2015). 
Universitetsbibliotek har alltid handlet både om å formidle og om å skape inn- 
hold, og en tydeliggjøring av begge disse sidene ved bibliotek er betimelig. 
Å snakke om en endring fra det ene til det andre kan imidlertid tilsløre konti- 
nuiteten i disse aspektene ved biblioteket - i likhet med så mange andre 
kulepunktvennlige strategiske formuleringer om endring. 

Templeton (2008) har skrevet om hvordan diskusjoner om «bibliotek uten 
vegger» versus «bibliotek som sted» dukket opp på 1990-tallet, da de 
elektroniske ressursene fikk en viktigere og viktigere plass i biblioteket. 


1 Bl.a. Aabø og Audunson (2012); Eikeland (2007); Frey og Codispoti (2010); Oldenburg (2008). 

2 Et annet begrepspar som har blitt brukt om biblioteket som møteplass, er «low intensive» vs. «high 
intensive meeting places». Det siste er steder hvor man er mest aktivt engasjert: hjem, arbeid, menighet 
o.l. Det er slike steder som er viktigst for utvikling av identitet og sam-/tilhørighet. «Lav-intensive 
møteplasser er steder hvor man blir eksponert for verdier og interesser som er annerledes» (Audunson, 
Vårheim, Aabø & Holm, 2007, min oversettelse); hvor man får kontakt med ulike typer mennesker 
(det som skaper «bridging social capital» i henhold til Putnam). Bibliotek kan fungere som begge deler 
for ulike mennesker, men det er først og fremst som lav-intensiv møteplass man framhever biblioteke- 
nes potensiale og som viktige for lokalsamfunnene. 

3 — Se også Straumes kapittel. 

Han argumenterer for at motsetningen mellom disse, basert på en idé om at det 
tradisjonelle biblioteket som sted kommer til å forsvinne fordi alle publikasjo- 
ner blir tilgjengelig digitalt, er oppkonstruert og feil. Biblioteket har aldri vært 
bare det som befinner seg innenfor fire vegger, biblioteket har alltid formidlet 
og laget forbindelser mellom det som er innenfor veggene, og det som er uten- 
for, mellom bøkene og deres innhold, mellom arbeidet som gjøres der, og det 
som studeres.* Vi er ikke med på en bevegelse fra det ene til det andre, fra det 
analoge til det digitale, men deltar i en stadig pågående prosess som former 
hvordan vi tilegner oss, skaper og deler kunnskap. Et perspektiv på biblioteket 
som formidler av kunnskap til dets brukere i en gitt form, er altfor snevert for 
å forstå hva som foregår i et bibliotek, både før og nå, påpeker Templeton: 


Ana priori notion of the ‘user’ is too abstract for the immediacy of place; here we are 
all involved in a self-sustaining imperative to weave together sense. The information 
scape we are weaving is dynamic in its organization, imperfectly visible from any 
perspective, and without a coherent end state. We will create, traverse, respect, and 


enforce its boundaries according to unpredictable principles (2008, s. 196). 


Det er et slikt perspektiv på biblioteket - som mangetydig og fleksibelt — jeg 
mener vil være fruktbart for forståelsen av biblioteket som sted,5 og jeg vil ta 
utgangspunkt i to begreper som er mye brukt i antropologien om sted: dwelling 
og assemblage. 

Bakgrunnen for kapittelet er et forskningsprosjekt i samarbeid med Cicilie 
Fagerlid. Som sosialantropolog er jeg ansatt som fagansvarlig ved 
Universitetsbiblioteket i Oslo, og jeg kjenner biblioteket godt fra ansattesiden, 
i tillegg til de ulike rollene jeg har hatt som bibliotekbruker gjennom livet. 
Fagerlid har tidligere forsket på folkebiblioteket på Furuset i Oslo (se f.eks. 
Fagerlid, 2016). Til dette prosjektet har vi gjort deltagende observasjon på 
ulike av Universitetsbibliotekets avdelinger og i Nasjonalbibliotekets lesesal, og 
vi har intervjuet en rekke studenter som sogner til biblioteket for humaniora 
og samfunnsvitenskap (HumSam-biblioteket). Vi har dybdeintervjuet 17 stu- 
denter fordelt på 6 fokusgrupper, og de fleste av disse har vi intervjuet flere 
ganger. Noen av dem har vi bedt om å bruke kamera for å dokumentere 


4 Å se på kontinuitet heller enn diskontinuitet mellom analogt og digitalt rom ville også vært interessant 
i denne sammenhengen. 

5 I sin masteroppgave beskriver Eikeland (2007) folkebibliotek som «fjerdesteder» for å favne mer av 
kompleksiteten i hva bibliotek er. 

studiehverdagen deres og hatt samtaler med dem om hverdagen deres og deres 
måter å bruke biblioteket på med utgangspunkt i bildene.* Blant de 17 var det 
bachelor- og masterstudenter fra både humaniora- og samfunnsfag. De fleste 
var studenter med tilhørighet til UiO, men tre studerte ved universitetet på Ås. 
Det var også med tre internasjonale studenter fra Erasmus-programmet. 
Samtalene har dreiet seg om studiehverdagen i forhold til livet ellers og om 
hvordan de bruker biblioteket og opplever de fysiske omgivelsene. Fagerlid er 
opptatt av bibliotekets atmosfære og sosialitet, mens jeg fokuserer mer på det 
fysiske biblioteket. 


Hus og kunnskap 


I en bok med undertittelen A Heideggerian Anthropology introduserer antro- 
pologen James Weiner (2001) begrepet «enhousement», som kan oversettes til 
«husliggjøring», for å beskrive det å erfare og gi mening til verden fra et hus og 
i et hus” (en parallell til oppmerksomheten rundt kropp og kroppsliggjøring) i 
studier av erfaring og meningsdannelse. I samfunnsvitenskapelige analyser av 
sted har Heideggers begrep «dwelling» (fra det tyske «wohnen») stått sentralt. 
Med et fenomenologisk utgangspunkt betegner «dwelling» det umiddelbare 
og erfaringsnære i hvordan mennesker er i verden, og hvordan steder skapes. 
Vi kan oversette det med «å bebo» eller «beboelse». Heidegger skrev videre om 
hvordan det å bygge er å samle, og bruker broen som et eksempel: Broen sam- 
ler erfaringer til ett sted — elvebreddene, elva som renner under, muligheten for 
bevegelse over elva, osv. (jf. Heidegger, 1993[1954]). I tråd med dette kan vi si 
at når vi bygger hus og bebor dem, blir våre erfaringer og perspektiver samlet 
og husliggjort. Forholdet mellom «mitt bibliotek» og «Biblioteket», mellom det 
konkrete stedet og institusjonen, blir viktig for å forstå hvordan man bebor 
biblioteket som sted. 

Et begrep som også handler om det samlende, har blitt populært i de senere 
års studier av steder, særlig i samfunnsgeografien, nemlig «assemblage», blant 
annet inspirert av den amerikanske filosofen DeLanda (2006).* Utgangspunktet 


6 Vi har også data fra en kort spørreundersøkelse ved inngangen til biblioteket samt fra andre 
brukerundersøkelser. 

7... an ‘inside’ of vision and viewing opposed to external space of sound and movement» (Weiner, 
2001, $. 120). Containment, omslutting, er også et viktig aspekt ved husliggjøring. 

8 — DeLanda bygger igjen på Deleuze og Guattari (1987). 

for forskningen som bruker dette begrepet, er at steder er produkter av relasjo- 
ner (Scholl, Lahr-Kurten & Redepenning, 2014, s. 53), og ikke bare sosiale 
relasjoner, men relasjoner mellom mennesker og de fysiske omgivelsene. Der 
hvor beboelse tar utgangspunkt i individuell «væren-i-verden», flytter assem- 
blage oppmerksomheten til det mangfoldet av relasjoner som konstituerer for 
eksempel et hus man lever sitt familieliv i, eller et bibliotek hvor man tilegner 
seg eller skaper kunnskap (McFarlane, 2011, s. 651). Et assemblage kan over- 
settes med «sammenstilling» eller «ansamling», men norske forskere velger 
ofte å beholde assemblage for å bevare konnotasjonene som termen har i 
kunstverdenen: En assemblage er en sammenstilling av objekter som i kraft av 
relasjonene mellom det sammenstilte skaper noe eget og mer enn det som er 
reduserbart til de enkelte komponentene, noe som er mangetydig og uover- 
siktlig, som «motsetter seg én dominerende lesning» (Berkaak, 2014, s. 240). 
For å belyse hva slags sted et universitetsbibliotek er ved hjelp av assem- 
blage-perspektivet, og for å vise hvordan husliggjøring er med på å tydeliggjøre 
eller skape identitet og mening, skal jeg presentere et sammenlikningsgrunn- 
lag hentet fra et helt annet sted. Med utgangspunkt i ulike former for politisk 
organisering beskriver antropologer det de kaller «kunnskapsbaserte sam- 
funn» i Melanesia (f.eks. Lindstrom, 1984; Harrison, 1989).° Der har det i 
mange områder eksistert systemer av ritualer og kunnskapsoverføring hvor 
unge gutter ble gitt den kunnskapen de trengte for å bli voksne menn. På øya 
Wogeo snakket man gjerne om dette som «strandens universitet» (Anderson, 
2011, $. 88, 122). Sentralt i disse systemene har gjerne vært et spesielt hus i 
landsbyene - i litteraturen beskrevet som et «kulthus» eller et «mannshus». 
Det er større og med mer distinkt design enn de andre husene, et slags «signal- 
bygg». På Wogeo hadde huset sin plass i midten av landsbyen. Taket i huset 
hadde en viktig betydning og var knyttet til ulike deler av landsbyens land, 
rettigheter og historie, og mening og historie var knyttet også til de andre ulike 
delene av huset. Husene kunne sies å husliggjøre eller konkretisere landsbye- 
nes historiske, politiske og sosiale landskap. Når man skulle snakke med folk 
om landsbyens historie, satte man seg slik at man kunne se bjelkene i taket på 
huset. Å se bjelkene og å snakke om dem brakte fram navnene og historiene 
om menneskene knyttet til dem, de ble en type historiebøker. Huset ble en 


9 Som antropolog har jeg gjort langvarige feltarbeid på øya Wogeo i Papua Ny-Guinea (jf. bl.a. Anderson, 
2011). 

ansamling av landsbyens geografiske og sosiale organisering og historie, av 
relasjonene mellom menneskene og landskapet som utgjorde landsbyen gjen- 
nom historien og i nåtiden, og husets fysiske tilstedeværelse ble helt sentralt 
for å huske og skape kontinuitet i historien. Hvordan historien ble fortalt, 
avhang imidlertid i høyeste grad av hvem som var til stede, og hvem og hvilke 
deler av landsbyen samtalen skulle handle om. 

Biblioteket er også et hus hvis innhold konkretiserer kunnskap og relasjoner 
til historie, samfunn og mennesker som strekker seg langt utenfor husets veg- 
ger i rom og tid. To studenter på Blindern sier om biblioteket: 


Det føles ut som om det her er litt sånn universitetets hjerte, vet ikke om du får den 
følelsen også? Det her er sentrum, dette er sola, og så er alle de andre fakultetene 
rundt bare små planeter. For å bruke et bilde. Det er en sånn ground zero for 


kunnskap. 


Det er så mye kunnskap og arbeid på et sted, du kan på en måte se det. Det er ikke 
sånn med internett. Du ser ikke hva som er der. På biblioteket kan du selv se at det er 
der, så mange folk som har skrevet dette, og alt det forskjellige som står i bøkene. Alt 
det man kan lese seg til og lære. Jeg synes bare, jeg tror det gjør noe med oss å se at 
det er der. 


Både universitetsbiblioteket og kulthuset i Melanesia er «husliggjøringer» av 
historie og kunnskap. Erfaringene av å være i huset (eller ikke å være der), se 
dets innhold, høre eller lese historiene som er samlet der, gir mening både til 
verdenen utenfor huset og til huset som sted. «Det gjør noe med oss å se at det 
er der,» som studenten over sa. For studentene på Blindern handler det å bruke 
og å ha en tilhørighet til biblioteket ikke bare om å tilegne seg kunnskap, det er 
også med på å skape personenes identitet som student og akademiker, noe 
Fagerlid skriver om i sitt kapittel. 

I Melanesia ble kulthuset ikke erfart og forstått likt av alle landsbyens bebo- 
ere. Huset og dets innhold hadde ulik betydning for mennesker med ulik posi- 
sjon, kjønn, alder og livshistorie. Relasjonene mellom jenta som betrakter 
mannshuset fra utsiden, og gutten som får overlevert historier inne i huset; 
taket som en representasjon av jorda til landsbyen og alle de som besitter ret- 
tigheter til den; de som bygde huset, og de som så på, er alle deler av denne 
ansamlingen. Huset fikk sin betydning gjennom både det som foregikk i det, 
og det som ikke gjorde det; av hvem som fikk tilgang til det, og hvem som ikke 

gjorde det; av hva man trodde foregikk der, og hva som faktisk foregikk der; av 
historiene som ble trukket fram mens man snakket om landsbyens historie, og 
alle de potensielle historiene som ikke ble trukket fram. Assemblage er ansam- 
ling både som enhet og prosess; det som er samlet, men også relasjonene mel- 
lom det som ble samlet og det som ikke ble det (jf. Scholl et al., 2014). 

For å se nærmere på hva disse perspektivene kan bidra med i forståelsen av 
biblioteket som sted, skal vi nå ta turen til det biblioteket de fleste studentene 
ved Universitetet i Oslo omtaler som «UB», slik det var i studieåret 2015/16. 


Biblioteket i Georg Sverdrups hus 


Stopper man på Blindern t-banestasjon og går opp mot universitetsområdet, 
er universitetsbibliotekets største bygg noe av det første man legger merke til, 
spesielt på en mørk dag, når de store vinduene i fronten av bygget lyser opp. 
Selv om de fleste studentene som befolker Blindern, snakker om bygget som 
UB, inneholder det bare ett av UBs mange avdelinger, nemlig biblioteket for 
humaniora og samfunnsvitenskap (HumSam-biblioteket). Bygget har fått 
navn etter Norges første universitetsbibliotekar, Georg Sverdrup. Bygget gir et 
monumentalt inntrykk med søyler i svart stein, og gjennom vinduene skimter 
man en rød vegg som bakgrunn i hele byggets lengde. Foran bygget er det 
brede trapper ned mot inngangspartiet hvor folk sitter med matpakker eller 
har pause på varme dager. Inngangspartiet er kranset av en port i glass, og en 
stor svingdør fører inn i en stor hall med full takhøyde og mye lys. Til høyre er 
inngangen til biblioteket, en automatisk skyvedør med «bibliotek» preget over. 
En runestein står til høyre for inngangen, som for å holde tak i historien, knytte 
en relasjon tilbake i tid. 

Når man kommer innenfor skyvedørene, er man i et rom hvor det er lyst og 
høyt under taket. Her er det skranker hvor man kan få hjelp og veiledning, og 
det er bokhyller, grupperom og sittegrupper. Ved den røde veggen fører en 
trapp opp til andre etasje og videre opp ytterligere to etasjer. Andre og tredje 
etasje har skranker ved trappen hvor man kan få hjelp og veiledning. Rommet 
videre er fylt med hyller, innrammet på to sider - mot vinduene og kunstveg- 
gen - av rekker med arbeidsplasser, flest mot vinduene. I tredje etasje er det i 
tillegg to «tårn» med leseplasser på toppen nær vinduet som er helt stille-soner. 
Det blir stillere jo lenger opp i etasjene man kommer, og en student vi snakket 
med fortalte at han opplevde det som at det var et hierarki mellom etasjene: 

Som bachelorstudent holdt han seg i første og regnet med at de neste etasjene 
var for de viderekomne studentene. 

Georg Sverdrups hus har en tydelig tilstedeværelse på campus. Biblioteket 
er plassert mellom øvre og nedre Blindern, og knytter campus sammen. Det er 
lett å forstå hvordan det kan beskrives som et kunnskapssentrum. Det er imid- 
lertid ikke et gammelt bygg. Før 1999 fantes det ikke noe eget bibliotekbygg på 
campus. SV-fakultetet hadde bibliotek i fjerde etasje i Eilert Sundts hus på øvre 
Blindern, og det var bibliotek og lesesal i 2. etasje i Sophus Bugges hus, men 
ellers besto Universitetsbiblioteket på Blindern stort sett av mindre instituttbi- 
bliotek. Det man snakket om som UB, var lokalisert på Solli plass, langt unna 
Blindern. Stortinget vedtok i 1992 at bygningen på Solli plass skulle overtas av 
Nasjonalbiblioteket, og at det skulle bygges et nytt bygg på Blindern i stedet. 
Deretter ble Georg Sverdrups hus bygget (se Engelstad & Brandsæter, 2011). 
Samlingen av de små instituttbibliotekene på Humanistisk fakultetet og fakul- 
tetsbiblioteket på Samfunnsvitenskapelig fakultet var starten på en samlokali- 
seringsprosess. Universitetsbiblioteket har hatt som et uttalt mål at de skal 
være «ett UB» - noe som blant annet innebærer at bibliotekene skal samles i 
større enheter.'* De mindre naturvitenskapelige bibliotekene ble samlet i 
Realfagsbiblioteket i 2012, og neste samling på gang er de juridiske bibliote- 
kene. Det er imidlertid Georg Sverdrups hus som omtales som «UB» av folk 
flest, og som er Universitetsbibliotekets mest synlige manifestasjon på campus. 
Det kan virke som en selvmotsigelse at det samtidig med digitaliseringen og 
det tilsynelatende minskende behovet for bibliotek «med vegger» kom et stort 
og monumentalt bibliotekbygg på campus, men samtidig åpnet det for mulig- 
hetene til å utvide bibliotekets satsingsområder. Det ble langt flere lese- og 
skriveplasser i biblioteket, og det fikk en langt tydeligere tilstedeværelse på 
universitetet. At det nå er et eget bibliotekbygg på campus, framstår i dag som 
opplagt og legger føringer for hvordan dagens studenter tenker om biblioteket. 
Det har definitivt fått sin «naturlige» plass. 

De aller fleste studentene vi har snakket med, er svært begeistret for Georg 
Sverdrups hus. En tysk Erasmus-student fortalte om en samtale hun hadde 
med sin mor om Blindern: 


10 I bibliotekets Strategi 2020 finner vi blant annet hovedpunktene under Viktige utviklingstrekk: «fra fysisk 
til digitalt bibliotek» og «fra desentraliserte bibliotek til å framstå som ett universitetsbibliotek ...» 
(Universitetsbiblioteket i Oslo, 2010). 


154 


KUNNSKAPENS HUS 


I said that it is so beautiful. But then when I think about it, it is not. It is because 
I always have the library in front of me, and then it is beautiful. The library makes you 


think that the campus is beautiful. 


Campus pa Blindern har ofte blitt omtalt som en steinorken. Mens biblioteket 
var under bygging, uttalte daveerende rektor Lucy Smith folgende til Aftenposten: 
«Det er sagt så mye stygt om Blindern. At den er en steinørken, er delvis en myte. 
Her er det grønt og fint, og når det nye Universitetsbiblioteket kommer, blir det 
virkelig en campus vi kan være stolte av» (Berg, 1996). En student som ble inter- 
vjuet noen år etter at bygget var ferdig, var ikke helt enig, men UB likte han: 


Adjektivet ‘traurig er det første han velger når han skal beskrive sitt første møte med 
Blindern og Universitetet i Oslo. - Du føler deg som én blant mange, og ikke så veldig 
prioritert, akkurat. De legger heller ikke så mye vekt på at det skal se fristende ut her. 
Dette nye UB-bygget er vel det eneste lyspunktet i alt det grå (Lund, 2001). 


Selv om enkelte arkitekter har uttalt at bygget bryter for mye med bygnings- 
massen for øvrig (for eksempel i studentavisa Universitas 17.02.2016"), er det 
generell enighet om at biblioteket har blitt et viktig sentrum på campus. 
Glassfasaden på huset, som gjør at man har innsyn til dem som sitter og arbei- 
der der, er ganske annerledes enn de eldre, katedralaktige bibliotekene - som 
for eksempel bibliotekbygget på universitetets campus i sentrum eller det 
gamle universitetsbiblioteket, som nå huser Nasjonalbiblioteket. Disse byg- 
gene har trapper opp til tunge dører og kan se, som det blir sagt i et BBC- 
program om bibliotek, ut som «kunnskapstempler hvor du måtte være medlem 
i Treligionen for å slippe inn» (Glancey, 2012, min oversettelse; se også 
Engelstad, 2011, s. 52). I radioprogrammet snakker de om hvordan det er lett 
å tenke at «dette ikke er noe for meg», når man ser slike hus. Nye bibliotekbygg 
har derimot ofte glassfronter, slik at når du går forbi, «kan du se at det er folk 
som deg i dem» (Glancey, 2012), i tråd med hvordan åpen tilgang til kunnskap 
har blitt viktigere og viktigere som en demokratisk verdi. Glassfasaden på 
biblioteket i Georg Sverdrups hus gjør at du, allerede før du går inn i huset, ser 
de karakteristiske grønne leselampene og rekker av studenter i dyp konsentra- 
sjon. Flere av studentene vi snakket med, snakket om hvordan de følte at bibli- 
oteket ikke stoppet ved husveggen, men strakk seg ut til trappene og plenen 
foran biblioteket. 


11 Benjaminsen (2016). 

Hemmeligheter og ekspertise eksisterer i kraft av at de ikke besittes av alle. I 
så måte er det lett å trekke paralleller mellom de melanesiske kulthusene og 
«kunnskapstemplene» som det ble referert tili BBC-programmet. Vektleggingen 
av bibliotekene som møteplass og at de er åpne for alle, med «folk som deg» 
inni, gjør forskjellen på dem innenfor og utenfor mindre. Likevel er forskjellen 
viktig. I motsetning til et folkebibliotek er et universitetsbibliotek et sted hvor 
målet er at dem som bruker det, blir eksperter og tar del i et kunnskapsfelles- 
skap som ikke alle er medi. 

Hvordan studenter, stipendiater og ansatte bruker bygget og alt som er i det, 
endrer seg i løpet av deres akademiske karriere. Mange av dem som bruker biblio- 
teket som arbeidsplass, bruker i liten grad boksamlingene. Bachelorstudenter sitter 
ofte og studerer i biblioteket, men eier gjerne pensumlitteraturen selv - dog avhen- 
gig av mengden bøker på pensum. Masterstudentene sitter ofte på egne lesesaler på 
instituttene, men trenger litteratur utover pensum og bruker samlingene i bibliote- 
ket mye. Stipendiatene har driftsmidler og kjøper mye litteratur selv, men bruker 
aktivt de digitale tidsskriftene og søker opp litteratur fra eget kontor. De ansatte 
som underviser, bruker biblioteket til å orientere seg i eventuell pensumlitteratur 
og annet. Noen er flinke til å anbefale innkjøp av litteratur, og noen låner inn litte- 
ratur fra utlandet gjennom biblioteket. Videre har vi fagene hvor bøkene er selve 
studieobjektet, og hvor biblioteket har en enda viktigere plass i studieløpet og videre 
forskning. Biblioteket har med andre ord ikke lik betydning for alle som bruker det, 
og over tid forandrer biblioteket seg som sted seg for dem som besøker det. 

Studentene som er intervjuet til dette prosjektet, har i større eller mindre 
grad brukt biblioteket som arbeidsplass. Når de skulle fortelle hva de syntes om 
biblioteket, var ordene «lyst» og «åpent» det som oftest gikk igjen. De fleste 
liker at pultene er uten høye skiller mellom, som hindrer utsikt over rommet 
og de andre som sitter der (se også Fagerlids kapittel). Det er godt å kunne 
hvile øynene på trærne utenfor de høye vinduene, og flere trekker fram det å se 
på kunsten på endeveggen som god adspredelse. Pultene har god plass til både 
bærbare datamaskiner, bøker, notatbøker og alt annet som trengs for en dag på 
lesesalen. Det er lys og strømuttak på hver leseplass. 


Det er her jeg trives best [...], det er åpent og fint. Jeg er veldig glad i de store vinduene 
og lyset og sånne ting. jeg foretrekker å sitte ved siden av vinduet. Og stillheten, ikke 
minst. Det går an å få fokusert godt, jeg synes det blir så midlertidig, hele opplevelsen 


av å være oppe på SV, det føles hele tiden som om jeg er på vei ut igjen ... 

De i vårt materiale som kjente biblioteket best, var tre masterstudenter som 
studerte et helt annet sted enn ved UiO, men som fant litteraturen de trengte, her, 
og som likte variasjonen i arbeidsplasser i Georg Sverdrups hus. Vi har imidler- 
tid også kommentarer fra en rekke kortere intervjuer av tilfeldige brukere som 
ikke fant seg til rette i Georg Sverdrups hus. Disse syntes det ble for stort og 
åpent, og foretrakk mer intime arbeidsplasser. En foretrakk biblioteket i Sophus 
Bugges hus fordi det ble for stort og upersonlig i biblioteket i Georg Sverdrups 
hus. En annen klarte ikke å sitte andre steder enn der det bare var to pulter ved 
siden av hverandre — hun syntes det var klaustrofobisk å sitte på en lang rad. En 
fysikkstudent fortalte at han mislikte stillheten der og foretrakk det mer livlige 
Realfagsbiblioteket. Leseplassene i andre avdelinger, som for eksempel Juridisk 
fakultetsbibliotek eller lesesalen i Eilert Sundts hus, er utformet helt annerledes: 
Man sitter ved individuelle pulter med hyller som er integrert i pulten, slik at 
man skjermes for kontakt med de andre som sitter der. Det som ser ut til å være 
felles for dem som liker å sitte i Georg Sverdrups hus, er at de verdsetter felles- 
skapsfølelsen man får av å se andre som jobber rundt dem, noe som Fagerlids 
kapittel ser nærmere på. Som bibliotekforskeren Gayton har påpekt: 


The rise of electronic resources may mean that patrons no longer have to come to 
academic libraries to access the information they need, but many still come anyway. 
What they come for and value is the ‘communal’ experience of seeing and being seen 


by others, quietly engaged in the same serious, studious activity (Gayton, 2008, s. 60). 


Det er ulikt hva studentene i Georg Sverdrups hus legger i fellesskapsfolelsen. 
Noen avtaler å sitte på UB med folk de kjenner, mens andre aktivt velger bort fel- 
lesskapet på studiet fordi det sosiale presset oppleves som for stort. Biblioteket byr 
for dem på en annen type fellesskap. Som en bachelorstudent sa: «Jeg kan gå hjem 
om kvelden og føle at jeg har vært sosial, selv om jeg ikke har snakket med noen.» 


Så liker jeg liksom det med lesesalen her at man kan velge så mange nivåer hvor man 
kan sitte, i forskjellige etasjer, også er det det at man sitter alene og leser, men så er 


man sammen med så mange andre samtidig. 


Biblioteket i Georg Sverdrups hus blir brukt som arbeidsplass av studenter 
fra alle fakultetene på universitetet, og det er ikke bare studenter og ansatte fra 
humaniora og samfunnsvitenskap som låner litteratur herfra. Biblioteket er 
offentlig, og særlig på lørdagene er det mange som ikke har sin tilhørighet på 
universitetet, som bruker biblioteket. 

I motsetning til vårt åpne bibliotek var kulthusene i Melanesia ikke åpne for 
alle, men likevel er det paralleller. Når guttene i Melanesia ble sluppet inn i 
huset for første gang, markerte dette starten på en viktig overgangsfase, adskilt 
fra familielivet - ikke ulikt hvordan det å være i biblioteket kan være identitets- 
skapende, som Fagerlid skriver om i sitt kapittel. Deretter ble guttene gitt 
kunnskap som var utilgjengelig for kvinner og barn. Relasjonen mellom dem 
som var i huset, og dem som ikke kunne være i huset, var dermed helt sentral 
for hvordan huset ble gjort meningsfullt, og nettopp tilstedeværelse og fravær 
er viktig for assemblage-perspektivet. Kunnskapen i biblioteket er, i motset- 
ning til i det melanesiske kulthuset, tilgjengelig for alle, og åpenhet er en uttalt 
verdi. Likevel er muligheten for eller kapasiteten til å tilegne seg kunnskapen 
knyttet til studier eller forskning ved universitetet. Å kunne tilegne seg kunn- 
skapen forutsetter akademisk innsikt og vokabular - eller det vi kan kalle aka- 
demisk dannelse. Det å kunne bebo biblioteket, å gjøre det til sitt, i relasjon til 
dem som ikke kan det, er med på å skape universitetsbiblioteket som sted. 


Mitt bibliotek og Biblioteket 


Det å være i biblioteket gjør at man føler at man lever opp til ideen om en seriøs 
student, der man «sitter og nerder med sine bøker», sa en bachelorstudent. 
Vi spurte studentene om de husket hva førsteinntrykket av biblioteket var: 


Jeg er fortsatt sånn at jeg kan føle at jeg ikke hører hjemme, at dette er ikke mitt sted. 
Det er litt sånn som når man kommer til et treningsstudio første gang, at du liksom 
bare, "hvordan oppfører jeg meg her?’ Hvis det er lenge mellom hver gang jeg er her. 
Du kommer opp, og så: Jahh, her satt alle helt stille ... Spesielt hvis det er fullt, og du 
må gå sånn og se etter ledige plasser. Da føler jeg meg som den dummeste personen 


i verden. Det er bra at bokhyllene er foran plassene så de skjermer litt. 


Denne studenten satt mye på Blindern og jobbet, og var mest på UB rett før 
eksamen. Hun hadde barn og deltidsjobb, og var svært fokusert på studiene 
når hun først var på biblioteket. Studentlivet var imidlertid ikke hennes hoved- 
prosjekt, og det sosiale livet foregikk andre steder enn på campus. Hun lånte 
alle pensumbøkene på biblioteket for å spare penger og for å slippe å bære 
bøkene rundt, leste og noterte på nettbrett for å spare miljøet og satte effektivi- 
tet høyt. Hun hadde ikke særlig erfaringer fra bibliotek fra før, med unntak fra 
Nasjonalbiblioteket, hvor hun mistrivdes («Oj, nei, det er helt forferdelig. [...] 

Det er veldig sånn, hysj hysj, og det er ikke så ... det er ikke en sånn velkom- 
men stemning som det er her»), og hadde brukt tid på å finne seg til rette i 
rollen som del av akademia. For henne handlet biblioteket om å være mest 
mulig effektiv slik at tid til hjemmelivet ble frigjort, og det var mange steder på 
campus som var aktuelle studiesteder i tillegg: kantina, bord i hallen i Eilert 
Sundts hus, grupperom og flere steder. UB, som var «hennes bibliotek», inne- 
holdt akkurat de bøkene hun trengte, hadde den typen ro hun trengte til å disi- 
plinere seg før eksamen, lå praktisk til i forhold til hjem og forelesning, og 
hadde en imøtekommende stemning. 
En annen bachelorstudent svarte følgende: 


Jeg er vokst opp i biblioteket, så jeg er veldig glad i å være her [...] Jeg har alltid søkt 
biblioteket fra jeg var liten av, så det har bare vært, hva skal man si, et tilfluktssted, så 
jeg har alltid likt å være blant bøker og føler det er veldig harmonisk og fint. [...] Jeg 
husker at jeg oppdaget bøker for første gang, og begynte å lese og sånt, og den verde- 
nen som det ga meg, så ... hvordan jeg søkte til det og hele tiden ville ha ny kunnskap 
og historier og ... Så det er noe med det, den gjenkjenneligheten og tryggheten som 
ligger i bøker, og jeg synes det er kjempefint rundt her, lyst og åpent og varmt og 


imøtekommende. 


Denne studenten hadde tidligere sittet mye på UB, og hadde UB som sitt 
faste holdepunkt når han var på Blindern. Han trakk også fram trappene og 
plenen foran biblioteket som en del av biblioteket, og gikk innimellom ut der 
for å lese, spise eller møte noen. Han satt også ofte hjemme, på kafeer eller på 
andre bibliotek rundt i byen. Hjemme hadde han kjøpt en lampe lik de grønne 
som finnes på alle leseplassene i Georg Sverdrups hus, for å få bibliotekfølelsen 
der òg. Han hadde en stor kjærlighet for trykte bøker og noterte på papir. Han 
skulle gjerne lånt enda flere bøker, og likte tanken på alt som fantes der. Han 
kunne godt bare gå rundt for å ta inn det hele og tenke på alt han ikke kom til 
å få lest. For ham var biblioteket hjemlig og trygt, og hans studieliv var ikke 
begrenset i tid og rom på samme vis som for studenten over (se også Fagerlids 
kapittel). Han kunne sitte mange steder å jobbe, men aller helst på bibliotek — 
det være seg biblioteket på Blindern eller på høyskolen, og hjemme forsøkte 
han å trekke inn biblioteket ved hjelp av lampen. For ham var Biblioteket som 
institusjon og de assosiasjonene det ga ham, viktigere enn akkurat det ene 
biblioteket. «Hans UB» var det velkjente biblioteket, både høytidsstemt og 
trygt og fylt av uoppdaget litteratur og framtidige leseropplevelser. 

Disse to representerer godt spekteret av opplevelser studentene vi har snakket 
med, har av biblioteket. Kristin Danielsen skrev, mens hun fortsatt var sjef for 
Deichmanske bibliotek i Oslo, at hun ønsket at bibliotekene skal gå fra å være «et 
bibliotek til mitt bibliotek» (Danielsen, 2016) — at opplevelsen av det særegne ste- 
det på et vis skal trumfe forestillingen om institusjonen Biblioteket. Jeg tror ikke 
det er fruktbart å se den type steder eller institusjoner som enten-eller. Det er nett- 
opp samspillet mellom de to — mitt bibliotek og Biblioteket - som kjennetegner 
bibliotekene; de er både et «tredje sted», som Deichmanske og andre folkebibliotek 
ofte er og ønsker å være, og studiested og arbeidsplass, som et universitetsbibliotek 
er. Folk gir mening til og skaper tilhørighet til biblioteket i krysningen mellom det 
subjektivt erfarte biblioteket, det de bebor, og den relasjonelt konstituerte institu- 
sjonen Biblioteket. Å kjenne «sitt bibliotek» betyr også at man har en relasjon til 
alle bibliotek, til hva som forventes av en, og til det en kan forvente å finne der, ikke 
ulikt kulthuset i Melanesia (eller alle institusjoner som gjerne materialiseres i hus, 
som kirker, skoler og operaer). For den bibliotekkjære studenten over ville ikke en 
verdsetting av «mitt bibliotek» over «Biblioteket» bli meningsfull: Han kunne bebo 
alle bibliotek nettopp fordi han følte seg hjemme i «Biblioteket». For den unge 
moren som primært trengte rammer rundt studiene som gjorde arbeidet så effek- 
tivt som mulig, var det praktiske det viktigste, og ikke biblioteket som sådan. Hun 
trakk til biblioteket når det passet best, og hadde tidligere fått hetta av det stille og 
kontrollerte Nasjonalbiblioteket. Hun syntes biblioteket i Georg Sverdrups hus ga 
en velkommen følelse, og der satt hun og leste ved sitt fags bøker — det ble i større 
grad «hennes bibliotek». Alle disse egenskapene og relasjonene samles i biblioteket 
og er en del av det mangetydige stedet. Vi skal fortsette med å se på hvordan det 
studentene forteller, kan belyse forståelsen av biblioteket som sted, og vi skal kon- 
sentrere oss om tre fysiske aspekter ved biblioteket: bøkene, arbeidsplassen og 
bibliotekets plass på campus. Hvis man ser biblioteket som assemblage, represen- 
terer disse tre aspektene typer relasjoner, tilstedeværelser og fravær som skaper 
biblioteket som et mangetydig og fleksibelt sted. 


Bøker 


Den mest opplagte relasjonen er den mellom tekstene som fysisk befinner seg i 
biblioteket, og alt det de handler om, men også tekster man får tilgang til på 
biblioteket på annet vis, digitalt eller ved innlån. Her finner vi også relasjonen 
mellom tekstene som har blitt innlemmet i samlingene, og de som ikke har det. 

Bibliotekene har alltid vært steder hvor ny kunnskap har kommet til, og hvor 
tidligere sannheter har blitt arkivert. Hver enkelt tekst - analog eller digital — 
skaper en relasjon til det den beskriver, til fjerne virkeligheter i verden eller til 
beskrivelser av atomer eller solsystemer, til forgangne tider eller analyser av 
skjønnlitteratur. Nye tekster kommer stadig til - det skal alltid være plass til til- 
vekst i de fysiske hyllene, og andre blir magasinert eller kassert. Sammenstillinger 
av kunnskap og hyperlenking, som gjerne snakkes om som noe som tilhører den 
digitale tidsalder, er i bibliotekenes natur uavhengig av medium: Tenk bare på de 
gamle kortkatalogene som knyttet sammen forfattere og boktitler, eller emner og 
bøker. Hver bok hadde sitt kort, sortert etter forfatter i den ene katalogen og etter 
emne i den andre. På kortet sto all nødvendig bibliografisk informasjon om boka 
og hvor den kunne finnes. Sorteringen etter emne satte boka i sammenheng med 
andre bøker om samme emne, eller med andre forfattere med like navn. 
Klassifikasjonssystemene og emneoppstilling samler fysiske bøker fra ulike for- 
fattere og fagtradisjoner i hyllene.” 

Studentene snakket mye om bøkene i biblioteket. Biblioteket i Georg 
Sverdrups hus har, i motsetning til mange andre slike bibliotek internasjonalt, 
i stor grad åpne samlinger slik at alle er velkomne til å se hva som finnes der — 
rundt 500 000 i de åpne hyllene.” Interiørarkitekten som i 2016 jobbet med å 
ominnrede bibliotekets første etasje, påpekte i en samtale at interiørenes utfor- 
ming i Georg Sverdrups hus i liten grad tok utgangspunkt i bøkene for å gi 
form til rommene. I de klassiske bibliotekene var bøkene ofte en del av opp- 
byggingen av rommet. Veggene var kledd med bøker og utgjorde en sentral del 
av rommets utforming. Fjernet man bøkene, ville man miste en essensiell 
karakter ved rommet. I Georg Sverdrups hus er det imidlertid materialbruken 
ute og inne, søylerekken, vinduene, lyset, kunstveggen og den røde fondveg- 
gen som gir rommene karakter. Bøkene er plassert i løse bokhyller som fyller 
store deler av rommene.'* Med unntak av de tyske og franske studentene vi 


12 Se Frohman (2008) for en studie av dokumenter i arkiver som assemblages og Gerolami (2015) for 
bruk av assemblage-begrepet for å se på bibliotekets kreative potensial. 

13 Rundt 2,5 millioner bøker i alt. 

14 Da første etasje ble ominnredet, var et av målene å åpne opp for visuell kontakt med utearealene og kunst- 
veggen innerst i lokalet. Hyllene var et hinder for å kunne oppleve rommet og ble delvis fjernet og delvis 
redusert i høyden. Ønsket var «å omskape biblioteket med moderne og fremtidsrettede fasiliteter knyttet til 
læringsmiljøet». http://www.ub.uio.no/om/prosjekter/nytt-gsh/index.html. Dette ble løst ved å lage tydelig 
definerte soner med varierte sittegrupper, gruppearbeidsplasser, trykte tidsskrifter og et område for formid- 
ling. Et senter for akademisk skriving ble det også gjort rom for. De digitale ressursene blir fremhevet på 
skjermer: De synliggjøres, konkretiseres og får plass (eller kanskje tar plass) i det fysiske biblioteket. 

intervjuet, som syntes flere bøker kunne magasineres til fordel for flere lese- 
plasser, mente alle vi snakket med, at det var viktig at biblioteket var fylt med 
fysiske bøker. Bøkene er oppstilt tematisk, og mange snakket om oppdagelser 
de gjorde mens de gikk mellom hyllene. 


Og så liker jeg å gå rundt på biblioteket og bare ... plutselig ser jeg noe som er interes- 
sant, og så trekker jeg boka ut fra hylla og slår opp og leser. Det er veldig gøy, synes 
jeg. Det er fint å gå og lete etter boka, for man finner så mye på veien. [...] Det var en 
dag så gikk jeg rundt bare for å kikke, så har jeg tenkt, jeg vet ikke hvor man finner 
antropologisk litteratur her, og så gikk jeg bare rundt og vandret, og kom over hyllene 


med det, det var som om jeg fant en skatt, det føltes sånn. Her er det! 


Jeg har vært et par ganger og spurt etter bøker og vært nede i magasinet her, og det 
har vært en sånn ... fortsatt får jeg en sånn euforisk følelse av å gå inn i et sånt stille 
rom hvor det bare er stablet masse gamle bøker hvor jeg bare kan plukke bøker som 
kanskje ikke har vært rørt på mange år, og hvor jeg kan kikke på titler og se etter 


sånne skjulte skatter. 


Masterstudentene kjenner hyllene bedre enn bachelorstudentene, og de sit- 
ter gjerne nær bøkene «sine». De fortalte om hvordan de verdsatte nettopp det 
å kunne finne noe annet enn det de egentlig skulle ha, og om hvordan de også 
kunne finne ting på «gale hyller», som en sa, og mente andre steder enn der 
den relevante litteraturen pleide å være. «Man blir liksom del av et felles nobelt 
prosjekt», sa en student da han snakket om hvordan bøkene i biblioteket var 
viktige for ham. Fellesskapet som etableres i biblioteket, er ikke bare med de 
andre som sitter der, men også med dem som har skrevet bøkene som står der, 
og forskningen og alt arbeidet som ligger bak. En gang jeg satt på vakt i skran- 
ken, snakket jeg med en eldre kvinne som holdt på med en mastergrad. Hun 
bøyde seg fram til meg, viste meg en trykt masteroppgave og sa med stolthet 
noe slikt som: «Snart skal min oppgave også stå her sammen med de andre, 
i dette flotte huset. Det blir det største i mitt liv.» Jeg hadde ikke hjerte til å 
fortelle henne at biblioteket hadde sluttet å ta inn trykte masteroppgaver, og at 
den kun ville være tilgjengelig på nettet. 

Bøker man kan se og ta på, var for alle vi snakket med, en uavhendelig del 
av biblioteket som sted - noe som ikke bare handler om hvordan man fore- 
trekker å lese, men som handler om opplevelsen av å være del av noe større, et 
akademisk fellesskap. Bøkenes tilstedeværelse oppleves også som å gi frihet til 

å oppdage det man egentlig ikke leter etter, en frihet som ser ut til å kunne bli 
mangelvare i den digitale informasjonssøkingen, med algoritmer som alltid 
innsnevrer det du får se, uten at du merker det. Søkemotorene gir stadig lengre 
og mer uoversiktlige trefflister, og kriteriene for hva som kommer øverst på 
lista, er ukjent for de fleste. Tidsskrifter på nett gjør at vi lettere leser bare en 
artikkel i stedet for å sette oss ned og bla i hele tidsskriftet. Åpen tilgang på nett 
kan dermed paradoksalt nok snevre inn informasjonsgrunnlaget, mens åpen 
tilgang til de fysiske samlingene oppleves som å sikre et bredere tilfang av 
kunnskap. 


Arbeidsplassen 


Arbeidsplassene i bygget er i hovedsak plassert ved veggen med vindusfasa- 
den, bak bokhyllene. Flere av studentene vi snakket med, framhevet det som 
fint at bokhyllene skjermet leseplassene, og at de ikke ble så synlige — blant 
annet når de gikk og lette etter plass til å sitte ved. Bokhyllene er også med på 
å dele opp biblioteket i mindre rom. Og i motsetning til i lesesalen på 
Nasjonalbiblioteket, som har bøker langs veggene og leseplasser i midten, slik 
at alle som sitter der, til enhver tid kan ses av bibliotekaren i skranken, er de 
som sitter og leser i Georg Sverdrups hus, overlatt til seg selv utenfor bibliote- 
karenes blikk. Biblioteket sett fra skrankene, hvor de som arbeider i bibliote- 
ket, som regel befinner seg, og biblioteket sett fra leseplassene, er ulike steder. 

Vi ba studentene tegne arbeidsplassen sin slik de pleide å organisere den. De 
fleste tegnet inn en laptop, en mobiltelefon, en notatbok og minst en eller to 
trykte bøker - i tillegg til vannflaske, mat og ofte et pennal. Mobilen la mange 
med skjermen ned på et litt utilgjengelig sted så de ikke skulle bli fristet til å 
sjekke den hele tiden: Relasjoner som distraherte dem fra studiene, ble fysisk 
lagt bort. På Juridisk bibliotek observerte jeg en gang en student som satt ved 
en stasjonær pc, men som i tillegg hadde oppe både egen bærbar pc og nett- 
brett. Hun hadde også oppe et stort oppslagsverk, en lovsamling og en notat- 
bok, og mobilen var også med. Plass er med andre ord viktig for studentene 
når de arbeider, og selv om de bruker skjerm, ønsker mange ikke å ha alt på én 
skjerm. Å plassere ulike tekster og skriveredskaper fysisk foran seg ser ut til å 


15 Sosiologen Abbot har beskrevet overflod av informasjon som et demokratisk problem - godene ved 
åpenhet og tilgjengelighet kan ha en ulempe som gir motsatt resultat: dårligere informerte borgere. 

hjelpe til med å organisere arbeidet. Man trenger ofte å bla og skrive flere ste- 
der samtidig. 

Mange av studentene snakket om det å holde en bok, om å bla og ikke minst 
om lukten av boka, og kun en av dem vi intervjuet, foretrakk å lese på skjerm. 
Det sistnevnte er et helt annet felt hvor leseforskerne er eksperter, og vi skal 
ikke bevege oss dit.'* Det som er interessant i denne sammenhengen, er viktig- 
heten av det konkrete, sanselige og håndgripelige: «Det gjør noe med deg å se 
at det er der.» De fleste studentene fortalte at de syntes det var stor forskjell på 
det trykte og det digitale. Det å kunne ta ut en tilfeldig bok og bla i den er noe 
annet enn å søke etter et bestemt emne på nett. Alle tegnet inn minst én trykt 
bok i tegningen av arbeidsplassen sin («jeg må alltid ha en bok nr. to,» sa en, 
«pulten må være komplett»), og de aller fleste bachelorstudentene noterte på 
papir mens de leste. De brukte laptopen primært til å slå opp i google translate 
eller oppslagsverk, fortalte de. Masterstudentene vi snakket med, skrev opp- 
gave på laptopen, og flere av dem sa at de, om enn motvillig, hadde sluttet å 
skrive ut tidsskriftartikler og leste på skjerm - både av miljøhensyn og fordi 
utskrift var dyrt. De hadde vennet seg til å jobbe mer digitalt i løpet av studi- 
ene, selv om flere også fortalte at de forsøkte å være mindre digitale så de ikke 
«glemte å være i verden», som en sa. 

Biblioteket i Georg Sverdrups hus bygges om i 2017 blant annet for å legge 
til rette for gode digitale læringsformer og mer fleksible arbeidsplasser, blant 
annet med bakgrunn i bekymring for om biblioteket skal oppleves som irrele- 
vant og gammeldags. I vårt materiale ser det imidlertid ut til at det «gammel- 
dagse» — det stille, det kjente og de trykte bøkene i hyllene — verdsettes høyt. 
Publisering av tekst har i lang tid blitt snakket om som noe som er i en «over- 
gang» fra det trykte og analoge til det digitale: fra det ene til det andre. I biblio- 
tekenes strategidokumenter og årsmeldinger framstilles en endring fra analogt 
til digitalt for gitt og som noe uavvendelig, og sjelden blir det at det like gjerne 
kan være snakk om «både og», tatt med i kulepunktene som gjerne kjenneteg- 
ner slike dokumenter. Det er dermed kanskje overraskende for noen at de unge 
studentene vi har snakket med, i liten grad viser tendens til å foretrekke å lese 
på skjerm, men snakker varmt om det taktile ved å lese bøker, om hvor slitne 


16 Se bl.a. forskningsresultater fra Lesesenteret ved Universitetet I Stavanger, f.eks. Mangen, Walgermo, 
og Brønnick (2013) om hvordan lesing på papir gir bedre læringsutbytte enn på skjerm. En nylig 
undersøkelse fra Danmark støtter også opp om dette: http://bjergk.dk/wp-content/uploads/oo1_ 
Faglig-formidling-i-digitale-tekster v3 web.pdf 

de blir av skjermer, og hvordan de ikke ønsker å ha «alt» på en og samme 
skjerm. De fleste er på facebook på mobilen og ikke på laptopen. Mobilen er 
for det sosiale, mens laptopen er for studier, fortalte flere. Mange ønsker å gjøre 
tekstene til sine med merkelapper og understrekninger i ulike farger, og synes 
ikke leseappene gir de samme mulighetene til å tilegne seg og gjenkalle 
tekster. 


Biblioteket på campus 

I assemblage-teorien er fravær like viktig som det som er til stede. Ikke 
bare sitter studentene i Georg Sverdrups hus og leser om en verden utenfor 
bibliotekets vegger, de velger også aktivt bort andre former for fellesskap 
for å sitte i biblioteket. Noen for å slippe slitsomt påtrengende sosialt liv, 
andre for å unngå å bli distrahert av vennene sine, andre igjen for å kunne 
sitte sammen med venner fra andre fag enn sitt eget, noen for å være alene, 
men sammen med andre, noen for å få følelsen av å være ordentlige stu- 
denter som «nerder med bøkene sine», og andre igjen fordi fellesskapet 
med bøkene gir trygghet. Alle definerer fellesskapet i relasjon til det som 
ikke er i biblioteket. Mange snakker også om hvordan biblioteket disipline- 
rer oppmerksomheten: Hjemme er det altfor mange distraksjoner, og på 
fakultetet eller instituttet er det for mange kjente. Biblioteket er et distinkt 
annerledes sted enn resten av byen og byggene på campus, og nettopp det 
er viktig for dem som bruker det. I tillegg gir biblioteket en følelse av å 
være del av et kunnskapsfellesskap. 

På øya Wogeo i Melanesia sluttet man å bygge kulthus på 1970-tallet. I ste- 
det kan man finne den spesielle takkonstruksjonen i takene på de vanlige 
husene i landsbyen, som en kopi av det opprinnelige kart-/historie-taket i kult- 
huset. Huset ble representert i folks hjem på dette viset, og kulthuset fortsatte 
å ha en eksistens i folks bevissthet og samtaler selv om det ikke var der — ikke 
ulikt hvordan studenten som er nevnt ovenfor, forsøkte å bringe biblioteket 
hjem ved å kjøpe en grønn lampe til skrivebordet sitt. Mot slutten av 1990-tal- 
let diskuterte man på Wogeo hvordan man kunne konvertere det komplekse 
systemet for husbygging og landrettigheter til moderne hus med taktekke til 
bølgeblikk som var kjøpt for penger. De var optimistiske og mente at man ville 
fortsette å begripe systemet også uten bjelkene, men det siste jeg hørte fra øya, 
var at de i stedet hadde gjenoppbygd kulthuset. 

Heller ikke for studenten med den grønne lampen hjemme kunne bibliote- 
ket ha vært forlenget til pulten hjemme uten forankringen i det faktiske biblio- 
teket. Videre ville forankringen til biblioteket i Georg Sverdrups hus ikke vært 
meningsfull for ham dersom dette biblioteket ikke hadde vært knyttet til insti- 
tusjonen Biblioteket - som omfatter også barndommens bibliotek og alle andre 
bibliotek. Som bygg er biblioteket i Georg Sverdrups hus relativt nytt, men som 
bibliotek oppleves det som sted også uavhengig av det faktiske bygget. 
Biblioteket er samtidig både det ene bygget og alle bibliotek, et sted som bebos 
både som «mitt bibliotek» og som «Biblioteket». 

Som en ansamling finner vi i biblioteket også relasjonene mellom bibliote- 
karene med deres kompetanse i relasjon til hverandre, til brukerne og til litte- 
raturen de anskaffer. Der er bibliotekledere i relasjon til andre ledere og til 
internasjonale utviklingstrender og til dem som arbeider der og realiserer 
bibliotekledernes ideer. Det er relasjonene mellom arkitekter med ideer om 
hva et bibliotek er, og det fysiske bygget. Det er forskere som bruker bibliote- 
kets innhold for å produsere nytt innhold, det er internettforbindelse til all 
verdens informasjon, og nettverksbegrenset tilgang til e-bøker og tidsskrifter i 
abonnement. Og mer til. Som en slik sammenstilling framstår biblioteket som 
noe langt mer enn bare et hus med bøker i, digitalisering eller ei. 


Avslutning 


Formålet med denne teksten har vært å utforske hva biblioteket i Georg Sverdrups 
hus er som sted. Utgangspunktet er at biblioteket er mangetydig og har ulik 
betydning for dem som forholder seg til det og bebor det. Som en sammenstil- 
ling av kvalitativt ulike relasjoner er biblioteket aldri ett og samme sted for dem 
som bebor det. Studentene som er intervjuet, har ulike måter å bruke biblioteket 
på. Noen føler seg hjemme i biblioteket som sådan og opplever biblioteket i 
Georg Sverdrups hus som et familiært og trygt sted nettopp fordi det er som alle 
andre bibliotek, mens andre tar i bruk biblioteket og gjør det til sitt i kraft av dets 
særegenhet og i kontrast til andre lesesaler og bibliotek. Noen foretrekker biblio- 
tek med mer lyd og liv enn i Georg Sverdrups hus, mens andre liker mer intime 
rom. For noen er biblioteket primært lesesal, og bøkene blir mer en kulisse eller 
et møbel, mens for andre er bøkenes materielle tilstedeværelse essensiell. Bruken 
av biblioteket og samlingene endrer seg i løpet av brukernes akademiske karri- 
ere, og er ikke det samme stedet for den nye studenten som sitter og leser til 

eksamen, som for den viderekomne masterstudenten som aktivt baserer seg på 
bibliotekets samlinger for å fullføre sitt akademiske svennestykke. Romslighet 
(både fysisk og sosialt), ro, fellesskap (både i tid og rom) og disiplin er verdier 
som settes høyt av studentene som bebor biblioteket. Det fysiske biblioteket med 
analoge bøker og god plass til å sitte og arbeide er høyt verdsatt og inngir tillit, 
skaper identitet og manifesterer det akademiske fellesskapet. Litteraturen kon- 
kretiserer fagfellesskap og relasjoner til alle de ulike fagmiljøene biblioteket 
betjener. Samtidig ekspanderer biblioteket sin tilstedeværelse utover de fysiske 
veggene gjennom utsyn gjennom vinduene, utlånte bøker, digitale tekster og 
gjenskapelse av bibliotekets atmosfære på en pult på studenthybelen. 
Bekymringer for bibliotekets irrelevans i en digital tidsalder synes ikke å ha rot i 
virkeligheten til studentene som er intervjuet til dette prosjektet, snarere ser det 
ut til at det romslige, «gammeldagse», åpne, ekspanderende og mangetydige 
biblioteket er akkurat det de som bebor det, ønsker det skal være. 

Et godt sted å arbeide 


Drømmer og disiplinering på 
biblioteket 


Cicilie Fagerlid 


Georg Sverdrups hus, hvor avdeling for humaniora og samfunnsfag ved 


Universitetsbiblioteket i Oslo ligger, er et av de nyere og mer påkostede byg- 
gene på Blindern. Det tiltrekker seg studenter fra langt utenfor eget fagfelt. Her 


fins jusstudenter og naturvitere, og ikke rent få fra andre læresteder. Hva gjør 
dette biblioteket til et så populært arbeidssted? I dette kapittelet undersøker jeg 


hvordan den særegne sosialiteten og atmosfæren i det monumentale bygget 


hjelper studentene til å underkaste seg arbeidsrutinene og disiplinere seg selv 


til å være «seriøse studenter».* 


Kapittelet er basert på deltagende observasjon i alle delene av avdeling for humaniora og samfunnsvi- 
tenskap (offisielt kalt HumSam, men stort sett omtalt som UB) ved Universitetsbiblioteket i Oslo gjen- 
nom våren 2015, samt fokusgruppeintervjuer utført sammen med Astrid Anderson. Spørsmålene vi 
stilte, omhandlet detaljer i bruken av UB (som plasspreferanser, hvor ofte, hvor lenge, med hvem, 
spise- og drikkevaner), men også forholdet til bibliotek generelt, studievaner, bruk av kommunika- 
sjonsteknologi inkludert papir til forskjellige formål, samt boforhold. De fem gruppene besto av til 
sammen 16 studenter (fire på master, resten bachelor), hvorav fire også lagde fotodagbøker fra en van- 
lig uke, på og utenfor studiestedet, som de utdypet i egne intervjuer. Informantene var i 20- og tidlig 
30-årene, to hadde barn, tre var utvekslingsstudenter. Bare to var menn, men vi har liten grunn til å tro 
at funnene vi beskriver her, er kjønnete. I tillegg baserer jeg meg på 50 kortintervjuer ved inngangen 
til HumSam-biblioteket utført av studentvakter ved UB i tillegg til Anderson og undertegnede, samt en 
halvstrukturert, anonym spørreundersøkelse om studievaner blant 58 studenter på et laveregradsemne 
i sosialantropologi ved Universitetet i Oslo, utført av meg selv. Alle navngitte informanter har lest og 
godkjent kapittelet. 

Et eget rom for tenkning 


I en tidlig scene i Virginia Woolfs Et eget rom blir fortelleren nektet adgang til 
et bibliotek fordi hun er kvinne. Denne hendelsen står sentralt i Woolfs analyse 
av kvinners beskjedne bidrag til litteratur og vitenskap. Forfatterens alter ego, 
eller en slags generisk kvinnelig litterat og intellektuell - «kall meg Mary Beton, 
Mary Seton, Mary Carmichael eller hvilket som helst navn dere måtte ønske» 
(Woolf, [1928] 1976, s. 15) — sitter på en gressplen i den fiktive universitets- 
byen Oxbridge og filosoferer over hvorfor det er så få kvinner som skriver stor 
litteratur. Hun får en idé — «en liten og betydningsløs tanke» - som får henne 
til å sprette opp og storme over plenen, omtrent som herr professor Baltazar 
marsjerer rundt før han finner en løsning og kan trekke i spaken på sin formi- 
dable maskin. Kvinnen i Oxbridge blir stoppet lenge før hun nærmer seg noen 
konklusjon: 


Øyeblikkelig dukket en mannsskikkelse opp for å stanse meg. Først forsto jeg heller 
ikke at det var meg den merkelige framtoningen i sjakett og stiveskjorte gestikulerte 
til. Ansiktet hans uttrykte forferdelse og indignasjon. Det var instinkt, mer enn 
fornuft, som hjalp meg: Han var universitetspedell, jeg var kvinne. Dette var en 
gressplen, der var stien. Det er bare dosenter og stipendiater som tillates å gå på gres- 
set; jeg må holde meg til grusveien. Slike tanker tok bare et øyeblikk. Pedellens armer 
sank ned langs siden da jeg igjen var inne på stien, ansiktet hans gjenvant sin vanlige 
ro, og selv om det er bedre å gå på gress enn på grus, så var ingen stor skade skjedd. 
Den eneste anklage jeg kunne komme med overfor dosentene og stipendiatene ved 
colleget — uansett hvilket det na var — var at de hadde skremt vekk min lille fisk 
[ideen] da de ville beskytte sin gressplen som har vært valset i 300 år på rad. 
(Woolf, [1928] 1976, s. 16) 


I Oxbridge voktes de «ærverdige», «praktfulle», «solide» og «vakre» omgi- 
velser som er tilrettelagt for konsentrert tenkning, av regler, ritualer og staffa- 
sje. Woolfs jeg-person spaserer videre godt innenfor gangstien. Den første 
ideen har glippet unna, men hun gripes raskt av en ny tanke: Var det mulig at 
Milton faktisk endret ordlyden i elegien «Lycidas»? Originalmanuskriptet fra 
1637 befinner seg i et bibliotek rett i nærheten. Hun vil benytte anledningen til 
selv å undersøke. 


[N]å var jeg faktisk fremme ved døren til selve biblioteket. Jeg må ha åpnet den, for det 
dukket øyeblikkelig opp en beklagende, sølvhåret, vennlig herre — en slags skytsengel 

som sperret veien, ikke med hvite vinger, men med flagrende svart kappe. Han vinket 
avvergende og beklaget med lav stemme at damer bare har adgang til biblioteket 
ledsaget av en av lederne for colleget eller utstyrt med en anbefalingsskrivelse. 
(Woolf [1928] 1976: 18) 


Woolf viser med konkrete bilder hva manglende adgang til gode studieste- 
der, kilder og kunnskap fører til. Uten materielle ressurser risikerer en stadig å 
bli avbrutt i sine funderinger og sitt arbeid, slik fortelleren stadig mister tråden 
og den lille fisken av en idé. Konklusjonen i essayet er som kjent at materielle 
betingelser som penger og «et eget rom» er grunnlaget for selvstendig og krea- 
tiv tenkning. 

I en gjennomdigitalisert hverdag beskytter ikke lenger et eget rom med 
lukket dør like godt mot avbrytelser. Et fåtall av studentene i datamaterialet 
dette kapittelet bygger på, sier at de jobber best alene i sitt eget hjem.” 
Konsentrasjon og mangel på avbrytelser er derimot karakteristikker studen- 
tene trekker fram ved biblioteket som arbeidssted. Dette kapittelet skal gi 
svar på hvorfor. 

I Woolfs essay er ikke vakre parker, valsede plener og praktfulle, gamle 
bygninger, sjaketter, stiveskjorter og svarte kapper kun kulisser, men 
selve inngangsporten og grensemarkorer til et tankevirksomhetens 
univers. I de ærverdige omgivelsene, bak de tykke murene og blant 
solide møbler og hyllemeterne med bøker kan kunnskap erverves, tanker 
forfølges, ideer utvikles. Og som plenene har blitt valset i 300 år på rad, gir 
tilgang til dette universet tilgang til århundre lange tradisjoner for «valsing» 
av framtidige karrierer og personer. For her tar også nye akademiske subjek- 
ter form. 

I dette kapittelet undersøker jeg HumSam-biblioteket ved Universitetet i 
Oslo (kalt UB) som «eget rom» for studenters konsentrasjon og tenkning, dets 
sosialitet og atmosfære i sine materielle, emosjonelle og erfaringsmessige 
aspekter, samt subjektiveringen og selvdisiplineringen det inngir til. Hva slags 
atmosfære og hvilke subjekter skapes av konsentrert og kreativt arbeid mellom 
UBs store glassvinduer, hvite marmorvegger og bokreoler? Hvordan oppleves 
og erfares atmosfæren, og hvordan virker den inn på konsentrasjon og 
arbeidsinnsats? 


2 Fire av de intervjuete i den anonyme spørreundersøkelsen. Se begrunnelsene de gir, senere i kapittelet. 

Bibliotekets kraftfelt 
Sosialitet, atmosfære og subjektivitet 


For å undersøke hva biblioteket som «et eget rom» består av, og hvilke 
subjekter som formes der, tar jeg utgangspunkt i de analytiske begrepene 
atmosfære (Stewart, 2011) og sosialitet (Long & Moore, 2013; Moore, 2013). 
Begge begreper fanger inn samspillet mellom fysisk sted, (sam)handling og 
subjektivitet. Men der atmosfære vekter hvordan det materielle i omgivelsene 
bibringer bestemte «kraftfelt», legger sosialitet heller vekten på det mellom- 
menneskelige i dette kraftfeltet. 

I en artikkel kalt «atmosfærisk avstemning» beskriver antropologen 
Kathleen Stewart atmosfære slik: 


En atmosfære er ikke en ubevegelig kontekst, men et kraftfelt hvor folk befinner seg. 
Det er ikke en effekt av andre krefter, men en levd affekt — en kapasitet til å påvirke og 
bli påvirket, som skyver nåtiden inn i en form, en uttrykksfullhet, en fornemmelse av 
potensialitet og hendelse. Det er en avstemning av sansene, av kroppslig arbeid, og 
forestillinger [imaginaries] om potensielle måter å leve i eller gjennom ting. (Stewart, 


2011, 8. 452, min oversettelse og endring av kursiv) 


Kraftfeltet fungerer gjennom sansestimuli fra både det materielle og det 
sosiale: 

Fra bygningen, dens møblering og ting, og fra væremåter, «kroppslig arbeid» 
og «praktisk aktivitet» (Ingold, 2000, s. 196). Mennesker opplever omgivelse- 
nes kraftfelt gjennom følelser og affekter. Med affekt mener jeg kroppslige erfa- 
ringer og former for kommunikasjon - eller «avstemning» — som ligger utenfor 
det bevisste og til dels språkliggjorte registeret som følelsene fanger inn. Affekt 
kan defineres som tilstander heller enn som fullt manifeste og fortolkete følel- 
ser (Hemmings, 2005, 8. 551). I intervjuene kom studentene raskt inn på hvor- 
dan sansestimuli i biblioteket som lys, lyd og lukt fra materielle omgivelser og 
andre menneskers nærvær påvirket dem. Noen følelser framsto som allerede 
manifeste og språkliggjorte, mens refleksjon og diskusjon brakte vage affekter 
og avstemninger fram i bevisstheten. 

I et analytisk blikk på atmosfære undersøkes altså hvordan den enkeltes san- 
ser, praktiske aktivitet og forestillinger avstemmes, og er med på å avstemme, 
bibliotekets kraftfelt. I bibliotekets sosialitet framheves det intersubjektive 
og «interkorporelle», altså de forskjellige formene for nærvær, resonans 

(Ingold, 2000) og kommunikasjon som foregår mellom mennesker, i kraftfel- 
tet. Til sist: Dannelsen av subjektivitet henger tett sammen med atmosfære og 
sosialitet som prosess. Sosialiteten og atmosfæren kroppsliggjøres «innover» i 
den enkelte, samtidig som intersubjektivitet (inkludert «interkorporalitet») 
strekker subjektiviteten «utover» og knytter menneskene sammen, i sosialitet i 
et atmosfærisk kraftfelt. 


Boken, biblioteket og drømmene 

I et essay beskriver forfatteren Per Petterson koblingen mellom atmosfære og 
det Stewart beskriver som «forestillinger [imaginaries] om potensielle måter 
å leve i eller leve gjennom ting (2011, s. 452). Essayet handler om hvordan 
farens bokhylle på en særdeles materiell måte ble inngangsporten til 
Pettersons karriere som forfatter. Til tross for at prydreolen var full av klas- 
sikere, og mor og sønn var flittige lesere, rørte ingen i arbeiderklassehjem- 
met den, ikke engang faren selv. Helt til etter ulykken som drepte hele 
Pettersons familie. 


Og så da alle var døde, hadde jeg en drøm om den bokreolen. Jeg skulle rydde ut av 
leiligheten som mora og faren min hadde bodd i, som jeg også hadde bodd i, og brø- 
drene mine, da vi vokste opp. Det var fredfylt der inne, stille, ingen angst. Jeg satte 
meg på det nest nederste trinnet i trappa til annen etasje. Så tok jeg tak i Dolinskijs liv 
med den ene hånda og Nattens brød med den andre og trakk dem uventa lett til hver 
side, så langt at jeg kunne få hodet inn, og så sakte, fikk jeg kroppen etter, og på bak- 


sida var det et nytt rom, og det var fylt med sol. (Petterson, 2013, s. 6) 


I intervjumaterialet vårt treffer vi på flere i innhold lignende, dog ikke fullt 
så poetiske, beskrivelser av bøkenes materialitet og de forestillingene og aspi- 
rasjonene bibliotekets hyller frambringer. Bachelorstudent Terje kommer fra 
et lite sted i Gudbrandsdalen med et hjem uten mange bøker: 


Jeg er vokst opp i biblioteket. Jeg har alltid søkt biblioteket fra jeg var liten av, så det 
har bare vært et tilfluktssted. Jeg har alltid likt å være blant bøker og føler det er 
veldig harmonisk og fint. På Fåvang var det et lite bibliotek, som jeg gikk til da jeg 
var liten. Jeg husker da jeg oppdaget bøker for første gang, og begynte å lese, og den 
verdenen som det ga meg, og hvordan jeg søkte til det og hele tiden ville ha ny 
kunnskap og historier. Det er noe med det, den gjenkjenneligheten og tryggheten 


som ligger i bøker for min del. 

Terje legger til at fantasien og fortellerstemmen han hadde i hodet sitt 
før, har stilnet etter hvert som skjønnlitteratur har blitt erstattet av fag. 
Men tryggheten og de gode følelsene fra oppveksten på biblioteket vedva- 
rer og er noe de andre også kan kjenne seg igjen i. Terjes medstudent Hilde 
følger opp med å koble det «koselige» ved biblioteket til noe som ligner 
på det Stewart kaller «fornemmelse av potensialitet og hendelse» (2011, 
S. 452): 


I Flekkefjord hadde vi et sant koselig lite lokalt bibliotek. Vi var der ganske mye 
med skolen, det var ikke bare sånn at man kunne sitte og lese, men de hadde 
også innslag, kulturinnslag, teaterstykker, eller noe sånt. Det var liksom spen- 
nende input å gå på biblioteket. Man gikk alltid ut med noe nytt, man hadde lest 


noe eller sett noe. 


Flere vi intervjuet, har som Terje og Hilde hatt følelsen av å oppdage 
«skatter» når de har gått mellom hyllene på biblioteket (se Andersons kapittel). 
Terje forteller om opplevelsen av å gå ned i magasinene på UB. «Fortsatt får jeg 
en sånn euforisk følelse av å gå inn i et sånt stille rom hvor det bare er stablet 
masse gamle bøker.» Han kobler euforien til bøkenes materialitet — lukten og 
følelsen av å ta på dem: 


Det berører flere sanser. Ikke minst lukten av bøkene har jeg alltid litt med meg, føler 
jeg, enten jeg åpner en ny bok eller en gammel bok, så gjenkjenner jeg lukten umid- 
delbart og følelsen av å ta på bøker, bare se på omslaget. Alt som innebærer sansene i 


meg, faktisk. 


Som Stewart forbinder «avstemning av sansene ... og forestillinger om 
potensielle måter å leve i og gjennom ting», gjør Hilde og Terje det samme når 
de kobler bøkenes sansestimulering til aspirasjonene de fornemmer. Med 
Hildes ord: «På biblioteket kan du selv se at det er der, så mange folk som har 
skrevet dette, og alt det forskjellige som står i bøkene. Alt det man kan lese seg 
til og lære. Jeg tror det gjør noe med oss å se at det er der.» 

Utsagnene til Terje og Hilde viser hvordan de materielle bøkene og hyllene 
skaper en atmosfære som gjennom sansing - lukt og det følbare - inngir til 
både trygghet og aspirasjoner. Når de oppsøker biblioteket, oppsøker de også 
denne atmosfæren, og tilstandene og følelsene de forbinder med den. Slik 
bidrar bibliotekets atmosfære, ikke bare bibliotekets innhold, til å skape drøm- 
mer og nye potensielle måter å leve og være på. 

Biblioteket og subjektivering 


Atmosfæren og tilstandene studentene opplever på bibliotekbesøkene, utgjør 
en viktig del av selvdisiplineringen flittige studenter underkaster seg. I kombi- 
nasjon med de hovedsakelig «ytre» begrepene sosialitet og atmosfære, utfor- 
sker jeg også denne «indre» prosessen av disiplinering og subjektivering. Den 
filosofiske tradisjonen etter Aristoteles, videreført i islamsk og kristen religiøs 
tenkning, og hos nyere teoretikere som Michel Foucault og Judith Butler, vekt- 
legger hvordan bestemte etiske subjekter skapes gjennom selvdisiplinering og 
kroppslige handlinger. I dette perspektivet er det ytre handling og praksis som 
skaper et indre subjekt, med bestemte kapasiteter og kvaliteter. Ifølge Foucault 
gjør denne etikken eller «omsorgen for seg selv» (souci de soi, technologies of 
the self). 


det mulig for individet med egne midler, eller ved hjelp av andre, å sette i verk visse 
tiltak mot kropp, sinn, tanker, handling og væremåte, for å omforme seg selv med 
mål om å oppnå visse tilstander av lykke, renhet, klokskap, perfeksjonering eller udø- 


delighet. (Foucault, 1997, s. 225, min oversettelse) 


I sin monografi fra en pietistisk muslimsk bevegelse i Kairo, viser 
antropologen Saba Mahmood (2005) hvordan et slikt teoretisk perspektiv 
sammenfaller med de religiøses egenforståelse. Gjennom kontinuerlig 
kontroll over tanker, handlinger, blikk, kroppsspråk og klesstil omformer 
de muslimske kvinnene seg selv. Der de troende streber etter dydig og blu- 
ferdig å underkaste seg guds vilje i ett og alt, streber studentene etter å 
underkaste seg en arbeidsdag - om ikke et liv - som konsentrerte og seri- 
øse studenter. 

Det er logisk å tenke at denne frivillige underkastelsen for å kultivere og 
disiplinere seg selv vil være mer effektiv og vellykket om den foregår i et 
egnet sosialt og fysisk miljø - om det er et kloster, en moské, et treningsstu- 
dio eller et universitetsmiljø. Føringer i arkitektur og sosialitet samvirker og 
skaper bestemte, tilrettelagte atmosfærer som nedfelles i de besøkendes 
kropper. Slik også med «solide» og «ærverdige» Oxbridge, eller Oslos eget 
«storslåtte» universitetsbibliotek. Gjennom gjentatte og langvarige besøk 


3 Denne tankeretningen ble snudd på hodet av opplysningstidens filosofer, som anså at en indre subjek- 
tivitet var forutgående for ytre handling og praksis. 

sedimenteres bibliotekets rolige, utholdende og konsentrerte væremåte og 
sosialitet i studentene. 

Til tross for at analytiske perspektiver på affekt og atmosfære fanger inn de 
sterke kroppsliggjørende aspektene, er det lite etnografisk forskning som kom- 
binerer analyse av atmosfære og sosialitet med konkrete undersøkelser av sub- 
jektivering av selvet. Ikke engang Mahmoods (2005) banebrytende bok om 
islamismebevegelsen inkluderer moskeenes særegne atmosfære og sosialitet i 
det aristoteliske og foucauldianske perspektiv på etikk, til tross for at empi- 
rien hennes hovedsakelig er hentet nettopp inne fra moskeene. Dette kapitte- 
let forsøker en slik sammenføying, hvor jeg viser hvordan et biblioteks 
sosialitet og atmosfære brukes av studentene i deres personlige etiske 
subjektiveringsprosesser. 

Det er stor enighet og oppmerksomhet rundt folkebibliotekets betydning 
for å skape personer og nye subjektiviteter. Bygde- og bydelsbibliotekene blir 
«egne rom» for leselystne uten tilgang til store boksamlinger og lesefred 
hjemme. Som Terje på Fåvang, leste også Per Petterson seg gjennom både bar- 
neavdeling og voksenavdeling på sitt lokale bibliotek. «Der Hadia blir til» er 
tittelen på et intervju med den ledende Arbeiderparti-kvinnen Hadia Tajik 
(Holst, 2013). Her beskriver Tajik hvor viktig folkebiblioteket i lokalsamfunnet 
Bjørheimsbygd var i oppveksten hennes: «Der jeg vokste opp, hadde ungdom- 
mene tre alternativer. Det var bedehuset, fylla eller biblioteket» (Holst, 2013, 
s. 9). All skjønnlitteraturen hun leste på biblioteket, har vært med på å gjøre 
henne til en god taler og skribent, hevder artikkelen. Hennes historie ligner 
utallige andre bokelskende unge menneskers vei ut i verden, om det handler 
om integrasjon i et majoritetssamfunn, en klassereise eller annen personlig 
utvikling: 


Biblioteket i Odda har forårsaket flere klassereiser enn de store bedriftene, så riv 
bystene som direktørene i smelteverket har fått, og reis istedenfor noen av 


biblioteksjefene. (Knut Olav Åmås, direktør, Fritt Ord*) 


I det følgende skal vi se på atmosfære og subjektivering innenfor de 
monumentale veggene av glass og svart stein på HumSam-biblioteket på 
Blindern i Oslo. 


4 Prosjektet Det norske bibliotek. http://jo-straube-a1q7.squarespace.com [Lest 1.04.2016. Nettstedet er 
nå nedlagt]. 

Hva er viktig når studenter skal velge 
arbeidssted? 


I en spørreundersøkelse blant 58 studenter på Det samfunnsvitenskapelige 
fakultet (SV) svarte 60 prosent at de arbeidet på HumSam-biblioteket (UB) 
mer eller mindre ofte, og resten at de aldri gjorde det.’ Hjemfakultetet (SV) var 
det vanligste arbeidsstedet, med UB som nummer to. Mange satte pris på fri- 
heten studielivet ga dem til å variere mellom SV, UB, Sophus Bugge (bibliote- 
ket for bachelorstudenter på humanistisk fakultet), hjemme, kantiner på 
universitetet og kafeer, parker eller Deichmanske filialer i nærområdet. Hvilke 
grunner er viktige når studenter skal velge arbeidssted? 


Vane og tilhørighet 


Flere forklarer valg av sted med vane og tilfeldighet; de begynte å gå et sted 
fordi en bekjent eller fadder tok dem med, og så ble de bare værende. Vane 
kobles noen ganger med tilhørighet, som vedkommende som følte «tilhørig- 
het til de andre som sitter på Sophus Bugge (klesstil osv.)». Vanligere er det å 
knytte tilhørighet til fag og medstudenter og at det er «hyggelig å se kjente 
ansikter». Kort sagt: «Mitt» fakultet er «et naturlig sted å være». Her møter de 
venner og bekjente for å arbeide og ta pauser sammen. 


Miljøet på SV er mer kjent, flere venner og medstudenter, mer ‘hjemme. Fordi de er lett 
tilgjengelige, hyggelige og nærmere forelesning / andre arrangementer som antropolo- 
ger i arbeid og [annet] arrangert av studentforeninger på SV. Det handler om interes- 


ser, miljø og litt identitet/tilhørighet for meg. Studentlivet er mer enn bare å lese. 


Faglig tilhørighet ble også ofte koblet til praktiske begrunnelser, som kort 
vei til forelesninger og seminarer. Studentene som la vekt på dette, valgte bort 
UB, som ligger noen minutters gange fra auditoriene og seminarrommene på 
SV. Det samme gjaldt dem som trakk fram kort vei til trikk og t-bane og toalet- 
ter. UBs tiltrekningskraft handler altså om noe annet enn praktisk adkomst og 
nærhet til fag og medstudenter. 


5 Undersøkelsen ble foretatt en måned før eksamen. De fleste studentene tok også examen philosophicum 
med undervisning i Georg Sverdrups hus, altså i samme bygning som UB. Ingen oppga nærhet til 
forelesningene her som grunn for at de valgte UB. 

Det åpne, panoptiske biblioteket 

Den lille håndfullen studenter som stort sett valgte å jobbe hjemme eller et 
annet sted enn universitetet, begrunnet det praktisk og med referanse til 
atmosfære og følelser: 


Mer praktisk hjemme: slipper å gå sulten, bruke offentlig toalett eller være redd for 


at noen stjeler sakene mine. 


Hjemme kan jeg gjøre som jeg vil. Tur med hundene, lufte rommet når jeg trenger 


det, musikk etc. Har god pult hjemme. 


Jobber hjemme (lang vei til skolen, avslappet stemning, kan spise / høre på musikk, 
er alene på rommet, trenger ikke å forholde meg til andre). Liker generelt ikke å 


arbeide på bibliotek eller lesesal. Klarer ikke. 


Leser best i fred og ro (hjemme). UB litt for formelt. Leser best i naturen, Sognsvann, 


Frognerseteren og på rommet mitt. Fredelig, gjør meg ikke stresset — det gjør lesesalen. 


Flere opplever mengden av menneskene på UB som ubehagelig. Noen blir 
stresset eller «mister konsentrasjonen med mange mennesker rundt» seg og «tri- 
ves best med lite mennesker». Flere reagerer på stillheten — noen fordi de «liker 
å kunne ha muligheten til å snakke med andre uten å forstyrre», andre fordi de 
synes det er vanskelig å konsentrere seg når det er helt stille. Enkelte misliker 
endatil «den påtatte stillheten, eller det "autoritære konseptet om at her skal det 
studeres» og foretrekker «kafeer, kantiner, åpne areal med uformelt preg, og jevn 
monoton bakgrunnsstøy eller "bråkete stillhet». Flere kobler stillhet til streng- 
het. UB ble av disse beskrevet som «for stille, stort og upersonlig. Har aldri følt 
noen tilknytning til dette biblioteket», «anspent stemning og strengt», med 
«restriksjoner på å høre på musikk, spise osv. ». Mengden av mennesker, stillhe- 
ten og det litt strenge preget bidrar til at UB bare unntaksvis karakteriseres som 
hyggelig, sammenlignet med Sophus Bugges bibliotek og arbeidsområdene på 
SV, som begge omtales som «koseligere, mer personlig» og «ikke så strengt». 

UB er altså fullere, men likevel stillere enn de andre arbeidsstedene studen- 
tene kan velge mellom. I tillegg er det fysisk åpnere. Til forskjell fra lesesalen 
på SV er det her ingen skillevegger mellom pultene, men bare en åpen hylle 
som skjermer mellom de motstående rekkene av pulter. For noen som fore- 
trekker sitt «eget avlukke» og de mer «private båsene» på SV, gir UBs løsning 
assosiasjoner til «et åpent kontorlandskap»: 

Jeg liker veldig godt UB (stort, lyst, fine bokutstillinger), men føler at det er for åpent, 
offentlig: Jeg foretrekker det mer ‘private’ når jeg jobber med egne ting. SV: mer komfor- 
tabelt å lese fordi det er skillevegger, og derfor får jeg til å fokusere bedre / koble ut andre 


mennesker. 


De som derimot velger UB, setter overveiende pris på denne fysiske åpenhe- 
ten. Det gir både et luftig preg og mulighet til en slags nærhet og blikkontakt med 
medstudenter. Det er en vag sosialitet som, på ambivalent vis, kan gi en panoptisk 
opplevelse av overvåkning, samtidig som den skaper en følelse av fellesskap. 
Begrepet panoptikon (gr. all-+ syn) ble gjort kjent av Foucault (som hentet det fra 
samfunnsfilosofen Bentham) som et bilde på det moderne disiplineringssamfun- 
net (Foucault, 1975). I et panoptisk overvåket fengsel vet ikke fangene når de blir 
sett, så de overvåker og disiplinerer seg selv kontinuerlig. De åpne pultene på UB 
med godt utsyn og innblikk uroer åpenbart noen studenter. Andre, som vi snart 
skal se, opplever støtte og ansporing i den åpne lesesalens særegne sosialitet. 


En seriøs student på et storslått bibliotek 
Utsettelsesadferden hjemme 


Resten av kapittelet setter søkelyset på dem som velger UB, og hvordan de 
bruker dette bibliotekets litt strenge, disiplinerende sosialitet og atmosfære i 
egen studiehverdag. Terje leser aldri på fakultetet, men mye hjemme. Det er 
allikevel UB han foretrekker: 


Det er forferdelig med digresjoner hjemme. Veldig lett å bli av-fokusert, av hva som helst. 
Nar jeg er på en arena som her [på UB], så blir jeg bare intuitivt mye mer fokusert på hva 
jeg driver med. Kan holde på med det lenger uten å la meg distrahere. På grunn av 
agenda. Atmosfære. Du er mer låst i det du gjør, føler jeg. Intensjonene er klarere, kanskje. 
Et rom hjemme, det innebærer så mye annet. Så mye andre assosiasjoner. Så mange andre 


gjøremål som man er vant til å gjøre. Men her har det ett formål, så det er lettere å låse seg. 


Når Terje jobber hjemme, legger han mobilen langt unna for å hindre seg 
selv i å plukke den opp og la seg distrahere. På UB trenger han ikke slike disi- 
plinerende grep. Der holder det å la atmosfærens kraftfelt «låse» oppmerksom- 
heten mot arbeidet.‘ I bytte mot en slik «klar agenda» gir de frivillig opp litt av 


6 Flere i datamaterialet forteller om forskjellige teknikker for å regulere bruk av mobil og sosiale media. 
(Se Andersons kapittel.) 

sin frihet. Til gjengjeld hjelper omgivelsene dem til å finne konsentrasjon. Hva 
er det med bibliotekets disiplinerende atmosfære som inspirerer studentene til 
frivillig å underkaste seg? 

Som vi har sett, valgte 40 prosent av studentene i spørreundersøkelsen helt 
bort UB, ofte av samme årsaker, men opplevd med motsatt fortegn, som de som 
liker å være der. UB er mer folksomt, stort sett av ukjente, det er mer formelt, 
stillere og strengere enn de andre alternativene. Men der noen føler formalitet og 
strenghet, opplever andre storslåtthet. I en samtale mellom utvekslingsstudent 
Julie fra Århus i Danmark, Mia, opprinnelig fra København, men med flere års 
studier i Norge bak seg, og Susanne, som omtaler seg som «skippertaksstudent» 
med utstrakt reising i jobben, kommer de raskt inn på UBs «store, sinnssykt 
flotte bygging». Som så mange andre både i fokusgruppeintervjuene og i kortin- 
tervjuene trekker Julie fram de «gode stolene, store bordene og flotte lampene. 
Det er åpent, og helt vilt lyst». «Høyt under taket, luftig og estetisk», legger Mia 
til. Susanne leter etter et ord som beskriver hvordan det føles å være der. «Ikke 
glamorøst, akkurat, men det føles litt at du kommer til et universitetsbibliotek. 
Det kan minne litt om, hvis man har vært på store biblioteker andre steder i 
Europa, og USA.» «Er det det som gjør det mer seriøst, eller formelt, som dere 
sa, å være her?» spør jeg. Julie tenker seg om og svarer utfyllende: 


Ja. Jeg tror også at når man går på universitetet, så er det virkelig mange timer med 
selvstudie. Jeg synes at hvis jeg skal sitte hjemme, så blir det gjerne vanskelig å komme 


opp av sengen, og så er det veldig mange overspringshandlinger. 


Overspringshandlinger, eller fortrengnings- eller utsettelsesadferd på norsk, 
betyr å gjøre uvesentlige småting istedenfor større, viktigere oppgaver. 
Studentene i materialet vårt forteller at de driver med flere slike utsettelser, 
som å støvsuge og gjentatte ganger sjekke mobilen, når de er hjemme, enn når 
de er blant andre studerende på UB. Det viser forbindelsen mellom omgivel- 
sene og atmosfæren og tilbøyeligheten til å la seg disiplinere i bestemte retnin- 
ger. Julie utdyper den store forskjellen mellom å sysle med sitt hjemme og å dra 
til universitetet for å arbeide: 


Men her, her føler man virkelig at man er del av noe større. Jeg tror på en måte at 
universitetsbiblioteket lever litt opp til den ideen man har om hva det vil si å lese på 
universitetet. At man virkelig sitter og nørder med sine bøker, på en eller annen måte. 


Det lever det opp til i mitt hode. 

Mia sier seg straks enig. Susanne legger til, med et smil: «Litt at man er en 
seriøs student, på en måte.» 

Enkelte studenter, som Mia, setter pris på friheten som universitetsutdan- 
nelsen gir mulighet til. Hun leser gjerne på balkongen, på skogtur eller på kafé, 
og innrømmer at selv om konsentrasjonen ikke er like høy, så får hun noe 
annet ut av det samtidig som hun får lest. Andre, som Julie, opplever at selvstu- 
diet skaper eksistensiell usikkerhet og har behov for å lage rammer og rutiner 
i hverdagen. Hvordan hjelper universitetsbiblioteket studentene med å ta seg 
selv og sitt arbeid seriøst? Hvordan hjelper det dem å komme seg opp om mor- 
genen og å strukturere arbeidshverdagen? Tilhørigheten til et storslått og 
påkostet bygg som HumSam-biblioteket, med atmosfærens og sosialitetens 
særegne kraftfelt, inngir dem med følelsen av å tilhøre noe større. 

Julie kommer videre inn på teknikker - Foucaults (1997) etiske omsorg for 
seg selv, eller praktisering av dyd, ifølge Aristoteles - hun bruker for å hjelpe 
seg selv på et eksistensielt plan. 


Jeg kan ofte sette spørsmålstegn ved det å være studerende hvis jeg ikke føler at jeg 
gjør noe. Så tror jeg jeg kan føle det der at vi får penger hver måned, en fulltidsjobb, 
og hvis jeg kun studerer fire timer om dagen, blir jeg litt skuffet over meg selv. Så jeg 


tror det er veldig sånn at jeg vil gjerne vise at jeg tar dette seriøst, overfor meg selv.- 


Løsningen på en hverdag med mange timers selvstudium blir for Julie å 
skape «rutiner, for jeg har bruk for å føle at jeg gjør noe». Må hun lese også i 
helgene, kan hun gjøre som Mia og sette seg på Litteraturhuset eller en kafé, 
men i hverdagen trenger hun rutinen, for «å vise at jeg er seriøs». Hun gjør 
studietiden til en «arbeidsdag», hvor hun kommer seg tidlig opp og av gårde. 

Andre vi intervjuet, la vekt på hvordan det å ha en fast arbeidsplass, med fast 
arbeidstid, gjør det mulig «å beholde hjemmet som en frisone». Charlotte, 
masterstudent ved Norges miljø- og biovitenskapelige universitet i Ås, men 
med daglig tilholdssted på lesesalen i andre etasje på UB, sa det sånn: 


Nå er jeg hjemme, nå skal jeg ikke gjøre skole. Jeg har lyst til at hjemme skal være frisone. 


At man ikke må vike unna og ikke se på dataen eller noe for man føler at man må jobbe. 


En «seriøs student» som kontrollerer selvstudiet med fast arbeidssted 
og -tid, verner samtidig seg selv og hjemmet mot krav om arbeid og følelsen av 
dårlig samvittighet. Hjemmet som studiefri sone betyr også fri fra den ubeha- 
gelige følelsen som følger med utsettelsesadferden. 

Det panoptiske bibliotek og disiplinering av kropp 

og sinn 

Subjekter skapes gjennom daglige rutinehandlinger. Med Foucaults ord: 
«Gjennom omsorgen for seg selv kan individer sette i verk tiltak mot kropp, 
sinn, tanker, handlinger og væremåte for å omforme seg selv med mål om å 
oppnå visse tilstander» (1997, s. 225, min oversettelse). Mahmood (2012 
[2005]) beskriver hvordan de pietistiske kvinnene i Kairo skaper seg selv med 
visse kapasiteter gjennom handlinger som å bære det muslimske hodeplagget 
og å komme seg opp tidlig for den første av dagens fem bønner. Hun viser 
hvordan kroppen ikke bare er et uttrykk for, eller symbol på, gudfryktig dydig- 
het, men et redskap for å oppnå dyd og underkastelse. For å utdype sitt poeng 
kontrasterer Mahmood sosiologen Pierre Bourdieus forståelse av habitus med 
Aristoteles. Førstnevnte definerte habitus som overveiende ubevisste kropps- 
liggjorte disposisjoner, mens Aristoteles brukte det samme begrepet på varige 
karaktertrekk som er sedimentert i kroppen gjennom gjentatte bevisste hand- 
linger (Mahmood, 2012, s. 136). Moskeene blir et sted for en intensjonell 
moralsk kultivering av kroppen, med mål om å gjøre bevisstheten overflødig i 
utøvingen av dydene: Blyghet og behovet for å be skal komme spontant. 
Likeledes legger studenter til rette for at konsentrasjon og arbeidsro skal 
komme av seg selv ved å regulere kroppene sine på bestemte måter. 

Emilie, masterstudent som har arbeidet på UB gjennom hele studietiden, 
bruker bordplasseringen bevisst til å rette kroppen og blikket inn mot arbei- 
det. Hvis hun passer på å ha en annen person mellom seg og vinduet, kan hun 
ikke så ofte se ut: «Ofte sitter jeg ikke helt oppi vinduet, for da må jeg stirre 
forbi på en hvis jeg skal se ut, så da må jeg liksom skjerpe meg litt mer.»” 

De åpne pultene på UB blir stadig nevnt i intervjuene. Charlotte, daglig bru- 
ker av lesesalen, «liker mye bedre» de åpne bordene på UB enn båsene på SV, 
selv om hun først er litt usikker på hvorfor. I utvekslingen med venninnene 
som ikke sitter på lesesalen, men på grupperom eller ved de runde bordene 
ved inngangen, kommer flere aspekter opp. De andre ler litt, av gjenkjennelse 
kanskje? I tillegg til høyden under taket, lyset, luften og de store vinduene. 


7 Denne sterke retten til en privat sone på biblioteket har vært en utfordring for deltagende observasjon. 
Det føles ubehagelig å kaste mer enn flyktige blikk i andres retning. Ei jente jeg har sett kikke mye ut 
av vinduet, slutter straks å snu seg i den retningen straks noen setter seg i synsfeltet hennes. Noe annet 
ville være uhøflig. 


184 


ET GODT STED Å ARBEIDE 


synes jeg at det er litt deilig at det ikke er skillevegger fordi for min egen del, jeg tør 
ikke gå på sånn Facebook eller et eller annet fordi alle ser hva man driver med. Og det 
kan det være at jeg hadde gjort hvis jeg hadde sittet på sånne lukkede, for da hadde 
ingen sett det. Så jeg synes det er pinlig hvis naboen min ser at jeg går på Dagbladet. 
Og det er jo mange som ikke bryr seg om sånne ting, men for min egen del, så tvinger 


en seg selv til å jobbe. 


Charlottes to venninner er uenig med henne. Begge sier de ville foretrukket 
halvlukkete båser. Malene utdyper: 


For da slipper jeg å være så bevisst på hva jeg gjør. Hvordan jeg oppfører meg. Hvilke 


ting har jeg på pulten. Jeg liker ikke at andre ser ser på mine ting. 


Charlotte: Å ja? Men hvis du for eksempel leter etter en setning eller bare sånn sitter 
og slapper av, så er det så deilig å enten bare se ut på mennesker som kommer fram 
og tilbake til t-banen. Eller å bare se på andre uten å se på dem. Skjønner? Det er dei- 


lig at det er åpent.8 


Malene lar seg ikke overbevise og holder fast ved at hun helst vil ha et 
område som er sitt. Charlotte svarer parodisk overdrevent, men uttrykker alli- 
kevel noe grunnleggende om hvor det er hensiktsmessig at grensene for et 
«eget rom» på biblioteket skal gå. Med tilgjort streng stemme, som venninne- 
gjengen stadig bruker for å uttrykke prinsippene for god bibliotekoppførsel, 
avslutter Charlotte argumentasjonen: 


Nei, da begynner folk å ha sånn nøtter, godteri. Da hadde det begynt. Da blir det for 
koselig. Bilder av barna sine. Nei, det er jeg ikke med på. 


Under min deltagende observasjon ved disse åpne lesesalsplassene etter mange 
år på eget kontor, var det mest slående hvordan nærværet av alle menneskene 
rundt meg ga meg en kontinuerlig selvbevissthet rundt egen arbeidsinnsats. 
Samtidig som det kan være ubehagelig at andre kan se, som Malene la vekt på, følte 
jeg som Charlotte hvordan det tvang meg til å arbeide uten digresjoner. 

Åpne plasser gjør det også mulig å se andre arbeide. Gjennom en tilstand av 
resonans (Ingold, 2000) eller kinestetisk - altså kroppslig, sansemessig - 
empati med andre konsentrerte studerende, kan en anspore kropp og sinn. 


8 Forskjellen til Emilie er interessant. Svært mange ønsker vindusplass eller plasser langs kantene så de 
slipper å ha mennesker på begge sider. 

«Det å se andre studere er en stor inspirasjon, framfor å sitte hjemme ved et 
eget skrivebord», sier Julie. «Man sitter alene og leser», utdyper Hilde*, «men 
så er man sammen med så mange andre samtidig. Jeg synes det er litt fint. Den 
følelsen at alle sitter og skal liksom lære noe.» Terje kaller opplevelsen han har 
med medstudenter langs de åpne pultene, for «sosial speiling»: «Hvis jeg blir 
sliten i hodet, så ser jeg opp, og så ser jeg alle andre sitter og leser. Så sporer det 
meg tilbake.» 

Hvor sterk avstemmingen (Stewart, 2011) eller resonansen (Ingold, 2000) 
mellom hundrevis av stille, konsentrerte, arbeidende mennesker er, merkes 
god hvis man ikke finner seg til rette, som spørreundersøkelsen viste eksem- 
pler på, eller hvis man kommer utenfra. En student sammenligner å være ny 
på UB med ikke å føle seg hjemme på et treningsstudio. Følelsen kommer til- 
bake hvis hun ikke er på lesesalen jevnlig: «Her satt alle helt stille, ja. Spesielt 
hvis det er helt fullt og du må gå og se etter ledige plasser. Da føler jeg meg som 
den dummeste personen i hele verden» (se også Andersons kapittel). Hilde 
opplever den samme kroppsbevisstheten hvis hun kommer sent i eksamenspe- 
rioden: «Hvis jeg kommer sånn ni, ti, så er det nesten så jeg dropper å gå og 
kikke, for jeg føler meg så brydd når jeg må lete etter plass, at jeg går og kikker 
når alle andre har satt seg og jobber.» Den kroppslige selvbevisstheten kan 
kanskje spores tilbake til en «dissonans» av bevegelser og følelser innenfor en 
ramme hvor alle andre (tilsynelatende) deler praktisk aktivitet (Ingold, 2000) 
og grader av kinestetisk empati? 


Sanseinntrykk"'* i en atmosfære av konsentrasjon 

Det er gjennom sansene vi er i kontakt med, og kan avstemme oss, omgivel- 
sene. De andre ler gjenkjennende når Hilde forteller om hvordan hun gjen- 
nom lyd og lukt gradvis ble klar over de sterke føringene på adferd 
i biblioteket: 


Nar jeg begynte å lese på lesesalen her i Oslo, så måtte jeg gå gjennom en del ting før jeg 


kjente at det her er ikke greit. Jeg hadde med meg salat og noe knasende og merket at folk 


9 Se ogsa Andersons kapittel. 

10 Denne delen tar kun for seg lyd og lukt som forstyrrende elementer. Et annet aspekt ved lyd jeg ikke har 
fått plass til å drøfte, er hvordan mange filtrerer lydimpulsene og forsterker opplevelsen av et eget rom 
ved hjelp av ørepropper. Charlotte kalte det «å lage en egen sone med musikken». (Jf. Bull, 2013, om 
sensorisk filtrering og individualisering av lydlandskapet ved bruk av iPod.) 

begynte å stirre på meg. Så dette, nei da gjorde jeg ikke det igjen. Jeg følte blikk og følte 
at jeg kunne kjenne irritasjonen. Og da sluttet jeg. Jeg har fått en følelse av at ting som er 
allment brukt på lesesalen, er greit. Sånn som kaffe, for eksempel. Det er mye kaffelukt. 
(noen: mmm) Da går det greit at jeg har med kaffe. En gang hadde jeg med meg chai-te. 
Det luktet så mye. Det turte jeg ikke ha med igjen. For det var en sånn spesiell lukt. Jeg 
føler det har blitt uskrevne regler for hva som er ok. Så står det skilt om at det ikke er lov 
til å spise eller drikke. I begynnelsen så følte jeg at jeg bryter en regel. Jeg har litt respekt 
for regler. Det var veldig ubehagelig, men så så jeg jo at det var flere som satt og drakk 


kaffen sin. Så gjorde jeg det uten å få noen reaksjoner, da tenkte jeg at da er det greit. 


Knekkebrød, gulrot, makrell i tomat og leverpostei gir lyder og lukter som 


absolutt ikke er greit på et bibliotek, ifølge flere av informantene våre." 


«Luktende mat hører hjemme i kantina!» Charlotte oppsummerer en disku- 


sjon med de to studievenninnene sine om hva som kan spises ved de runde 


bordene ved inngangen. På lesesalen spiser de ingen ting, men ved inngangen 


«er normer og regler løsere», selv om de helst går helt ut til en kantine for å 


spise. De mimrer engasjert om episoder med luktende fiskesalat og etterbarbe- 


ringsvann som «brøt konsentrasjonen». 


Den spesifikke atmosfæren og sosialiteten, vel så mye som faktiske regler, 


legger sterke føringer for studentenes adferd. Terje utdyper sin opplevelse av 


selvregulering i en disiplinerende atmosfære: 


Personlig må jeg innrømme at jeg ikke er så veldig flink til å følge regler, men jeg er 
veldig flink til å lese mennesker. Så jeg ser hva mennesker aksepterer og ikke. Og så 
ser jeg jo at den kutymen som ligger i de rommene man er i til enhver tid. Og det 
merker jeg veldig fort, og jeg avviker ikke fra det. Men de skrevne reglene, det har jeg 


ikke tenkt så mye på. Men det er kutymene som ligger der. 


Jeg lurer på hvordan dette merkes — om det er faktiske blikk, eller om det er 


noe en føler. Hilde tror det ligger mye i en sjøl. Terje sier seg enig: 


Det tror det jeg og. Har aldri opplevd noen justis på noen måte, at noen har sagt ifra 
eller kremtet høyt eller sett stygt på meg eller noe. Jeg bare merker opplevelsen jeg har 
av... stemningen i rommet, eller hva jeg selv forventer at andre skal gjøre. Speiling, jeg 
er ikke sikker. 


11 


Noen sier de tar hensyn til at medstudentene på biblioteket kan ha nøtte- og citrusallergier, hvilket 


tyder på at omtanken for fellesskapet er sterk. 

Masterstudentene fra Ås har tilbrakt mer tid på UB og forteller om flere 
situasjoner hvor de har sendt sinte blikk, særlig på begynnelsen av semesteret 
eller i eksamenstiden, mot «unge, urutinerte» som «ikke kan reglene». Når 
Charlotte ser «veldig stygt» mot noen som hvisker, får hun også blikkontakt 
med andre «som tenker det samme». Selv er de tre opptatt av ikke å tiltrekke 
seg den type oppmerksomhet, fordi som Malene uttrykker det, delvis i den 
strenge tullestemmen venninnene slår over i når de blir normative: 


Man skjønner det jo sjøl. Man tar en bit av et eple og så bare [illustrerer høy knasing]. 
Det er irriterende for andre mennesker. Jeg anser meg selv som veldig respektfull. Jeg 
vet at det hadde irritert meg, hadde det vært noen andre som hadde gjort det. Man 
må jo tenke litt på det. Man lever som man lærer, eller hva det heter. Det er om å gjøre 


å være mest mulig stille. 


Andre praksiser viser også det høye nivået av bevissthet og respekt. Både 
Mia og Susanne forteller at det første de gjør når de finner seg en plass om 
morgenen, er å tømme ryggsekken helt. Susanne utdyper: 


En av grunnene til at jeg tømmer alt, er at jeg ikke vil bråke for folk. Jeg vil ta alt ut 
sånn at det ligger der, sånn at når jeg skal ut og ta pause, kan jeg bare ta med salaten 


og gå. For jeg kan selv synes det er irriterende hvis folk romsterer masse i veska si. 


Det eneste Charlotte konsumerer på lesesalen, er kaffe, og da lar hun «ter- 
mosen stå åpen hele tiden. Så ingen trenger å høre den lyden hver gang». Et 
annet slående eksempel på denne respekten uttrykte en ung mannlig jusstu- 
dent jeg intervjuet i kortsvarundersøkelsen ved inngangen. Han foretrakk 
fjerde etasje hvor bordene ikke sto så tett, fordi han følte han forstyrret andre 
når han gikk forbi. På spørsmål om han ble forstyrret av slik bevegelse selv, var 
svaret et resolutt og litt overrasket «nei!». Det viktige var å ikke selv være et 
forstyrrende element. 

Den kroppslige selvbevisstheten på biblioteket handler i stor grad om å 
anerkjenne andres rett til det «egne rommet» en selv søker på biblioteket (se 
også Fagerlid, 2016). Gjennom sansestimuliene lyd, syn og lukt respekterer de 
besøkende hverandres rett til en privat sone, eller et eget rom. Atmosfære, sosi- 
alitet og bestemte kroppslige praksiser er med på å konstruere bestemte sub- 
jekter, i dette tilfelle «seriøse studenter» som ikke lager lukter og lyder som kan 
forstyrre andre, men avstemmer seg en felles anstrengelse, og som tålmodig lar 
bibliotekets kraftfelt «låse» dem i arbeidet. 

Bibliotekets særegne sosialitet - et eget rom blant 
fremmede 
I artikkelen «Skjermet sammen - sameksistens på folkebiblioteket» 
(Fagerlid, 2016) har jeg utforsket det diffuse fellesskapet som oppstår mellom 
fremmede mennesker som gjør det samme, side om side, i den gemyttlige 
atmosfæren på et drabantbybibliotek. Biblioteket og det folk gjør der, legger 
grunnlaget for at hver og en kan skape sitt «eget rom», uten å være alene. Så 
også på universitetsbiblioteket. Både den avmålte, men faktiske følelsen av fel- 
lesskap, og at dette fellesskapet består av fremmede, ser ut til å ha betydning. 
Å se kjente ansikter var en viktig grunn til at mange av studentene i spørre- 
undersøkelsen foretrakk fakultetets lesefasiliteter framfor bibliotekets. Bare én 
av de anonyme svarene trakk fram UB som et sted «der jeg slipper å sitte med 
noen, i noen timer, til jeg har fått lest det jeg skal». I de lengre gruppeintervju- 
ene var det derimot flere som satte pris på å sitte i fred blant ukjente på UB. 
Noen hadde ikke tenkt over det før de hørte andre nevne det, men ble slått av 
hvordan det samsvarte med egne opplevelser. Hilde og Terje er enige om hvor- 
dan de best får konsentrert seg. Først Hilde: 


Jeg har sittet med andre her og, men hvis jeg skal lese med andre, så gjør jeg det helst 
fordi jeg vil ha muligheten til å prate om stoffet. Hvis jeg bare skal lese på lesesal, så 


vil jeg helst sitte alene. Slippe å ha det å forholde seg til. Bare ha seg selv. 


Terje: [Å avtale å lese med noen] faller ikke meg naturlig i det hele tatt. Jeg vil være 
alene når jeg leser. Absorbere stoffet helt på egen hånd. Det er så fort å komme med 


en digresjon. Så sporer jeg av. 


Mens hun snakker, blir Mia gradvis klar over enda en av grunnene til at hun 
alltid har foretrukket UB. I en gjenfortelling fra en vanlig arbeidsdag ser vi 
hvordan det å jobbe blant ukjente gir større mulighet til å kontrollere studieh- 
verdagen. Mia: 


Jeg sitter alltid alene. Sånn som i går, så kom jeg alene, og så kan jeg skrive til en ven- 
ninne: 'Skal vi ta en kaffe kl. 12?’ Så drikker vi en kaffe og spiser lunsj på kafeen pa 
UB, og så blir hun med etterpå. Så er det ikke plass der hvor jeg satt, og så setter hun 
seg bare lenger inn. Så sier vi ‘hei’ hver gang den ene går på do eller nå går vi til pause 
igjen eller. Men jeg tror egentlig jeg liker veldig godt mitt eget selskap. Jeg tror jeg blir 


mer forstyrret av å sitte sammen med folk jeg kjenner, enn å sitte sammen ukjente. 

Ved å holde kjente på en tekstmeldings avstand kan de som Virginia Woolf 
«lukke døren» til sitt «eget rom» blant ukjente på biblioteket og skape mer 
kontroll over studiehverdagen. 

Samtidig er de ikke alene. Flere nevner utveksling av blikk over de åpne 
pultene og «om kontakt med de andre uten at man snakker sammen». 
Masterstudentene Charlotte og Emilie, begge med favorittplasser i andre eta- 
sje, opplever trygghet og selskap i å ha ansikter de gjenkjenner rundt seg. 
Charlotte: 


Jeg har lagt merke til at jeg er ikke alene om å finne mine faste plasser. Så det er å ha 
de kjente fjesene: å ja, han der kom tidlig i dag, eller han er her alltid eller, lurer på 
hvordan det går med innspurten hans, for man ser at han er stressa, eller ... ° Så jeg 


kjenner en del igjen. Så det er sikkert det med en trygg atmosfære rundt meg. 


Charlotte kommuniserer ikke med noen, mens Emilie har fått et og annet 
ordløst bekjentskap etter å ha sittet på det samme firemannsbordet daglig over 
lang tid: 


Så det er ei jente jeg er på hils med, bare fordi vi sitter nær hverandre. Men vi har aldri 
snakket, eller noe sånt. Tidligere var det veldig faste plasser. Da satt det én gutt der, 


og hun jenta som hilste der, og en annen gutt der. Så da ble det faste plasser. 


Som på folkebiblioteket, hvor gamle kjenninger kan nikke til hverandre, og 
gjengangerne i aviskroken kjenner de andres lesevaner (Fagerlid, 2016), vet 
Emilie hva naboene hennes studerer. Hun vet også hvor lenge bordnaboene 
pleier å sitte. De kjente ansiktene med kjente vaner gir trygghet og tilhørighet. 


Avslutning 


Et staselig universitetsbibliotek, det være seg i Oxbridge eller i Oslo, frambrin- 
ger aspirasjon, drømmer og imaginasjon — et ønske om å transformere seg selv 
blant bøker og kunnskap. Konsentrasjon og mangel på avbrytelser som atmo- 
sfæren og sosialiteten på biblioteket inngir til, legger også til rette for slike 
transformasjoner, bare man er villig til frivillig å underkaste seg. For kniser du 
over YouTube-videoer eller hvisker om sist helg, vil du snart føle blikkene. For 
da er det bedre at du «går hjem! Eller på kafé! For på et bibliotek, da skal man 
jobbe med noe», konkluderer Charlotte. Selv fullførte hun hele masteroppga- 
ven sin på normert tid i andre etasje på Universitetsbiblioteket. 

9 
«Biblioteket er fett» 


Om fagbiblioteket som sosial og 
emosjonell arena 


Inga Lena Grønlund og Hege Kristin Ringnes 


«Biblioteket er fett 
De som jobber her er alltid beredt 
For selv om jeg føler meg som et nek 


Gjør dere oppgaveskrivningen til en lek» 


Dette diktet er skrevet av en student og ble levert inn til Bibliotek for sam- 
funnsvitenskap og musikk ved Universitetet i Bergen (UBBSV) i forbindelse 
med en brukerundersøkelse. Diktet uttrykker essensen i det vi skal skrive om 
her, nemlig hvordan fagbiblioteket og de bibliotekansatte kan legge til rette for 
at studentene klarer å mestre studentlivet bedre. Diktet tematiserer også at 
emosjoner er involvert i livet på biblioteket. 

Fagbiblioteket er en arbeidsplass for forskere og studenter. Motivasjonen 
for å oppsøke et slikt bibliotek kan være ulik, men læring og det å lykkes med 
studiene vil for de fleste veie tungt. Et overordnet mål for både studenter og 
ansatte ved høgskoler og universitet er læring, og en rekke studier viser at 
emosjoner spiller en viktig rolle for studentenes læringsutbytte (Glaser- 
Zikuda, Fuss, Laukenmann, Metz & Randler, 2005 ; Pekrun, Goetz, Titz & 
Perry, 2002). 

Undersøkelser har vist at studietiden kan oppleves som tøff for mange. 
Studentenes helse- og trivselsundersøkelse (SHoT) fant i 2014 at blant drøyt 
13 000 studenter oppga en tredjedel (33 prosent) middels eller alvorlige 

psykiske symptomplager. Om lag 13 prosent av studentene oppga at de hadde 
lav grad av studiemestring, noe som igjen hang sammen med psykiske symp- 
tomplager. En viktig forklaringsfaktor knyttet til de psykiske utfordringene er 
sosial ensomhet (SHoT 2014). 

Vår tilnærming i dette kapittelet er å definere fagbiblioteket som en sosial 
arena som potensielt påvirker brukernes emosjoner. Biblioteket kan bidra til å 
opprettholde eller øke positive emosjoner. Videre kan biblioteket være med på 
å dempe negative eller blandede emosjoner knyttet til eksamensangst, lærings- 
problemer, prestasjonspress, skrivesperre og levering til frister. Biblioteket kan 
også spille en viktig rolle som et «uforpliktende» møtested for studenter som 
er ensomme. Samtidig kan angsten for å avdekke egen inkompetanse bli et 
hinder for å bruke mulighetene som sosial interaksjon i biblioteket gir. 
Forskning viser også at det eksisterer andre barrierer som hindrer studenter i 
å oppsøke og bruke bibliotekene, og et begrep som har fått stor oppmerksom- 
het, er bibliotekangst (Mellon, 1986). Bibliotekangst kan defineres som en 
frykt for både det fysiske biblioteket og det å forsøke å nyttiggjøre seg ressur- 
sene i det: «the negative and uncomfortable thoughts and feelings experienced 
by many adult learners when using, or contemplating using, the resources or 
services of a library» (Wang & Wang, 2014, s. 504). Angsten er situasjonsbetin- 
get, og den aktiveres når studentene kommer i kontakt med biblioteket (Lee, 
2011). 

Fagbibliotekenes rolle i høyere utdanning har endret seg, ikke minst på bak- 
grunn av den økte digitaliseringen. Tilrettelegging og veiledning i bruk av 
elektroniske ressurser har blitt stadig viktigere. Servicekvalitet blir dermed 
sentralt, noe som blant annet reflekteres i LibQUAL-undersokelsen, som er en 
standardisert spørreundersøkelse for å måle bibliotekers kvalitet. I LibQUALs 
årsrapport fra 2015 vises det til forskeren Nitecki, som allerede i 1996 uttalte: 
«A measure of library quality based solely on collections has become obsolete» 
(Association of Research Libraries, 2015 s. 11). Man har imidlertid vært usik- 
ker på hvordan man skal måle servicekvalitet (Egeland, 2016). Å trekke frem 
bibliotekets evne til å regulere brukernes emosjoner, blant annet ved å være en 
god sosial arena, mener vi kan være et nytt innspill til hvordan man kan vur- 
dere servicekvalitet i fagbiblioteket. 

Forskning rundt bibliotek og emosjoner er et relativt nytt felt (Lopatovska & 
Arapakis, 2011), og her er prosesser knyttet til det å regulere emosjoner sen- 
tralt. Emosjonsregulering forstås som de tiltakene og prosessene individer 

setter i gang med det formål å påvirke hvilke emosjoner de har, og tidspunktet 
de har dem, samt hvordan emosjonene oppleves og uttrykkes (Gross, 1998; 
Koole, 2009). Målet er å dempe, opprettholde eller øke ulike emosjoner. Det er 
en grunnleggende menneskelig disposisjon å forsøke å fremme positive og 
dempe negative emosjoner (Gross, 1998). 

Psykologisk forskning på strategier vi bruker for å regulere emosjoner, 
viser at det sosiale har betydning for å dempe negative og fremme positive- 
emosjoner. For eksempel fant Thayer et al. at den vanligste strategien for 
å endre negative emosjoner var å snakke med noen eller være sammen 
med andre mennesker (Thayer, Newman & McClain, 1994). Forskerne 
bruker begrepet «sosial deling» om dette fenomenet, noe vi skal komme 
tilbake til. 

Det er gjennomført lite forskning rundt fagbibliotekenes sosiale funksjon, 
men studier av skolebibliotek viser at de kan fungere som sosiale rom og 
bidrar til å skape en følelse av tilhørighet både for «ensomme svaler» og for 
elever med større omgangskrets (Schumann-Olsen, 2010). Aabø, Audunson 
og Vårheim (2010) beskriver offentlige bibliotek i Norge og internasjonalt 
som sosiale arenaer eller møteplasser. En betegnelse som er benyttet om 
biblioteket, er at det er et fleksibelt læringsrom. I en casestudie av et engelsk 
universitetsbibliotek slår Bryant, Matthews og Walton fast: «The flexible lear- 
ning space, providing a hybrid of information resources and collaborative 
and independent workspace, is the 21st-century interpretation of the library 
as a social space» (2009, s. 8). I biblioteket er det mulig å veksle mellom å 
være alene, å være alene sammen og å være sosial. Slik skapes et fleksibelt 
læringsmiljø. 

I dette kapittelet tar vi utgangspunkt i Bibliotek for samfunnsvitenskap 
og musikk ved Universitetet i Bergen (UBBSV), når vi belyser hvordan et 
fagbibliotek kan forstås som en arena for emosjonsregulering. Våren 2015 
ble det gjennomført en brukerundersøkelse i forbindelse med bibliotekets 
25-årsjubileum. Undersøkelsen skulle kartlegge hvordan brukerne oppfat- 
tet biblioteket, for å få innspill til en videre forbedring av tilbudet. Vi 
benytter oss av dette materialet for å belyse fagbiblioteket som en sosial og 
emosjonell arena. Vi inkluderer også tekster som har blitt levert inn til 
biblioteket (takkekort og dikt, som det innledende diktet «Biblioteket er 
fett»), samt sosiale episoder i biblioteket vi har vurdert som emosjonelt 
ladete. 

UBBSV-biblioteket ved UiB 


Det finnes i underkant av 200 fag- og forskningsbibliotek i Norge, knyttet til 
universiteter, høyskoler, forskningsinstitutter og større institusjoner (SSB, 
2016). Det er store forskjeller mellom disse bibliotekene når det gjelder stør- 
relse på samlingene, brukergrupper, antall ansatte og, ikke minst, økonomi. 
Fagbibliotekene leverer en økende mengde undervisning og veiledning, og 
ifølge innrapporterte tall til Nasjonalbiblioteket var det i 2015 i overkant av 
101 000 deltakere på ulike kurs, om lag 13 prosent flere enn det som ble regis- 
trert i 2014 (SSB, 2016). 

Da Stortinget vedtok å etablere et universitet i Bergen i 1946, ble det 
også bestemt at universitetet skulle ha et fullverdig fagbibliotek. 
Universitetsbiblioteket i Bergen (UBB) har en historie som strekker seg helt 
tilbake til etableringen av Bergens Museums bibliotek i 1825, og er en direkte 
videreføring av dette biblioteket. Dette forklarer at bibliotekets samlinger både 
er eldre og langt mer omfangsrike enn det den relativt unge alderen tilsier. Det 
er betydelige kostnader og store bekymringer knyttet til oppbevaringen av sam- 
lingen, som inneholder materiale av historisk verdi. Noen eksempler er Norges 
eldste eiendomsskjøte, en av Charles Dickens’ fjærpenner og et par av Ole Bulls 
amerikakofferter. Biblioteket har også en omfattende billed- og manuskript- 
samling, og deler av denne samlingen er på Unescos kulturarvliste. 

I 1986 besluttet universitetsstyret å bygge ut fullverdige fakultetsbibliotek, 
og UB er i dag fordelt på åtte ulike steder. UBBSV-biblioteket ligger i Bergen 
sentrum, i et område hvor UiB har mange av sine sentrale bygninger. Biblioteket 
er et læringssenter med 242 arbeidsplasser, der det i snitt er 550 besøkende per 
dag. Det er om lag 90 årsverk og drøyt 100 ansatte ved Universitetsbiblioteket 
totalt, mens UBBSV har 10 ansatte: fem fagreferenter, to bibliotekarer, en kon- 
sulent og to oppstillere/klargjørere på halv tid, samt fire studenter som tar 
kvelds- og lørdagsvakter. I tillegg har IT-avdelingen ved universitetet utplas- 
sert egne IT-vakter i biblioteket som hjelper studentene med datatekniske 
utfordringer. 

Den primære brukergruppen for biblioteket er bachelor- og masterstudenter 
fra SV-fakultetet, samt ansatte ved SV-fakultetet og Griegakademiet — Institutt 
for musikk. SV-fakultetet er det største fakultetet ved universitetet med om lag 
3500 studenter. Men biblioteket blir også brukt av studenter og ansatte ved 
andre fakultet og utdanningsinstitusjoner, sammen med såkalte bybrukere. 

Dette kan skyldes flere forhold. Læringssenteret ved UBBSV er stort og ligger 
svært sentralt i forhold til der mange studenter i Bergen bor. Videre har UBBSV- 
biblioteket en samling som er attraktiv også for brukere utenfor akademia 
(blant annet en stor musikk- og dvd-samling), kombinert med en politikk pre- 
get av åpenhet og tilgjengelighet. Åpningstid er 08.30-19.00 i ukedagene, noe 
brukerne stadig gir uttrykk for er for kort. De melder jevnlig til personalet at 
de ønsker seg lengre åpningstid om kvelden, og fast lørdagsåpent bibliotek — 
ikke bare i eksamensperiodene, slik det er nå. 

UBBSV-biblioteket ønsker å fremstå som hjelpsomt, og har en bevisst 
strategi for å nå dette målet. I 1997 ble det formulert en grunnleggende målset- 
ting om å være det hjelpsomme biblioteket gjennom å praktisere at «det ikkje 
skal vera nokon terskel for dei som har noko å spørja om» (UiB, 2015). 
Biblioteket har lagt vekt på tre strategiske virkemidler: åpne bok- og tidsskrift- 
samlinger, brukerstyrt innkjøpspolitikk og en bemanning av førstelinjen 
(skranken) med kompetanse i front for å redusere videre henvisninger til et 
minimum. Omtale av UBBSV som et «høykompetent lavterskeltilbud» blir 
aktivt brukt overfor studenter og fagmiljøer. Fysisk gir målet om å være hjelp- 
somt og tilgjengelig seg uttrykk i en sentralt plassert skranke ved inngangspar- 
tiet med to ansatte på vakt, og søke-PC-er, utlånsautomat og returautomat som 
er plassert i umiddelbar nærhet for å gjøre kommunikasjonen mellom brukere 
og personalet enkel. Den fysiske nærheten gjør det mulig for skrankepersona- 
let å være oppmerksomme på brukerne og ta initiativ til samhandling, noe 
som også er nedfelt i skrankerutinene for biblioteket. 

Biblioteket er altså populært som læringssenter, men brukerne gir ofte 
uttrykk for et ønske om at det kunne bli åpnet en kantine eller lagt til rette areal 
for spising og pauser i bibliotekbygget. Det er strenge regler vedrørende hva 
slags kopper som er tillatt i biblioteket, og spising er totalforbudt. Dette oppfat- 
tes som uforståelig av mange studenter, ikke minst fordi biblioteket ikke er et 
stille bibliotek. Logikken i at de kan snakke «på tross av» å være i et bibliotek — 
men ikke spise eller drikke av kopper uten fast lokk — er ikke enkel å forstå. 

Tilbudet til brukerne utover utlån av bøker og tilgang til e-tidsskrifter, data- 
baser og andre elektroniske ressurser er undervisning og kursing i emner knyt- 
tet til akademisk skriving og informasjonskompetanse, spesifikke databaser og 
Endnote. I tillegg er veiledning av studenter og faglig ansatte en sentral del av 
bibliotekets oppgaver. Det er mulig å få avtalt veiledning gjennom tjenesten 
«Bestill en bibliotekar» på nettsiden. Man kan også få spontan veiledning 

enten ved å henvende seg på kontorene til de ansatte eller i skranken. De ansatte 
beveger seg mye i biblioteket: De som har skrankevakt, skal i løpet av vakta ta 
turer gjennom biblioteket for å holde øye med aktiviteten, og dette gjør det 
enkelt for brukerne å ta kontakt. Det er vanlig at de ansatte stopper og små- 
snakker med brukere, både de som er faste i biblioteket, og nye brukere de kan 
ha sett på et introkurs. 


Sosial deling i fagbiblioteket 


Det å være student kan oppleves som ensomt og krevende (ShoT, 2014). 
Dersom studenten har brukt en arbeidsdag uten å klare å produsere det han 
eller hun forventet eller ønsket, kan det å ufarliggjøre den dårlige arbeidsdagen 
være med på å regulere negative emosjoner. Sosial deling er å snakke med 
andre mennesker om forhold i livet og dele egne emosjonelle reaksjoner (Rimé, 
2007, Ringnes, 2015). Et økt behov for å være sammen med andre mennesker 
er naturlig for mennesker når noe går galt, eller hvis vi opplever stress (Luminet, 
Bouts, Delie, Manstead & Rimé, 2000). Et sosialt møte, i eller etter en studiesi- 
tuasjon som har blitt opplevd som stressende for studenten, kan gi vedkom- 
mende muligheten for å regulere egne emosjoner gjennom å dele dem. 

Ved siden av medstudenter er bibliotekansatte en mulig sosial partner i dette 
arbeidet. Ft tenkt tilfelle kan være en student som reiser seg fra plassen sin og 
er misfornøyd med egen innsats den dagen, som er frustrert over ikke å forstå 
eller er full av prestasjonsangst. Da kan den som sitter i skranken ved utgan- 
gen, være akkurat den personen som trengs, og som kan gi et viktig bidrag ved 
å slå av en prat. Studenten kan dele frustrasjonen med bibliotekaren, og angst 
og misnøye kan dempes. 

Episoder med sosial deling vil ofte medføre sekundær sosial deling 
(Christophe & Rimé, 1997). Det vil si at den bibliotekansatte som får høre en 
historie påvirkes emosjonelt, som vedkommende så deler videre, gjerne med 
andre kollegaer på biblioteket. Emosjoner er «smittsomt» (Parkinson & 
Manstead, 2015), og kan vandre fra student til ansatt, og videre til flere ansatte. 
Man kan si at studenter og ansatte er i et felles emosjonelt rom. Å dele emosjo- 
ner sosialt er også med på å styrke sosiale bånd (Rimé, 2007), det kan være 
mellom studenter, mellom student og bibliotekansatt eller mellom ansatte. 
Folk som deler personlige forhold med andre, har en tendens til å bli bedre 
likt, og likeledes har man en tendens til å like bedre dem man har delt 

personlige forhold med (Collins, Miller & Steinberg, 1994). Når emosjoner 
deles sosialt i biblioteket, kan man altså snakke om kjedereaksjoner: Sosiale 
relasjoner styrkes eller dannes, og til sammen skapes et emosjonelt klima i 
biblioteket som kan være støttende for studentene og meningsfull for de 
ansatte (Rimé, 2007). 


«Samme hvor mye det regner i Bergen, her inne 
skinner alltid solen»: resultater fra en 
brukerundersøkelse 


Formålet med undersøkelsen som ble gjennomført våren 2015, var å kartlegge 
hvordan brukerne oppfattet biblioteket. Alle som kom inn på eller allerede 
oppholdt seg på biblioteket ved tre ulike tidspunkt i løpet av den andre tirsda- 
gen i mars, ble spurt om å delta i undersøkelsen. Totalt deltok 78 respondenter. 
Flere respondenter tok i bruk undersøkelsen som en mulighet til å gi en utvi- 
det tilbakemelding til biblioteket, både gjennom kommentarer på skjemaet og 
verbalt. Noen tilbakemeldinger var svært hyggelige; en bruker leverte skjemaet 
med kommentaren «Samme hvor mye det regner i Bergen, her inne skinner 
alltid solen». Svarskjemaene skulle legges i to godt merkede esker som sto plas- 
sert i biblioteket, men mange ønsket heller å levere dem sammen med en kom- 
mentar i skranken. Flere pekte på hvor kjekt de syntes det var å bli spurt om sin 
opplevelse av biblioteket, at deres mening betydde noe. 

Vi har brukt dataene til å belyse bibliotek og emosjoner, men det er viktig å 
være klar over at opplysningene i utgangspunktet ikke ble samlet inn for å 
benyttes til dette formålet. Det opprinnelige formålet var å få kunnskap om 
hvordan brukerne oppfattet biblioteket, og da særlig innspill til hvordan 
UBBSV kunne forbedre tilbudet til brukerne. Vi kjenner ikke andre karakte- 
ristika ved respondentene enn at de var på biblioteket da undersøkelsen fore- 
gikk, og at de var villige til å delta. Undersøkelsen gir heller ikke mulighet til å 
avdekke de faktiske intensjonene eller holdningene som ligger bak at respon- 
dentene besøkte UBBSV denne dagen. Men, i tråd med Woodruff og Gardial 
(1996), legger vi til grunn at positive attributter reflekterer et positivt forhold 
mellom forventning og opplevelse. 

Undersøkelsen ble gjennomført ved at respondentene via et spørreskjema 
ble bedt om å beskrive biblioteket med tre selvvalgte ord (attributter), på norsk 
eller engelsk. Determinante attributter er særlig brukt i markedsføringsfag, 

som ledd i å identifisere og isolere egenskaper ved et objekt som gjør at det blir 
valgt fremfor andre mulige alternativer. Dette kan gjøres via direkte eller indi- 
rekte spørsmål, eksperimenter eller empirisk observasjon Vårt datamateriale 
ble samlet inn via direkte spørsmål om hva respondenten mente var de tre 
viktigste attributtene ved UBBSV, og vårt utvalg kan beskrives som tilfeldig og 
strategisk (Grønmo, 2004). 

Brukerundersøkelsen var avgrenset til dem som allerede hadde valgt å opp- 
søke biblioteket. Dette valget kan forstås innenfor en ramme av motiverte 
handlinger, men slik undersøkelsen var utformet, har vi ingen mulighet til å si 
noe om konkret motivasjon for å gjøre dette. Det vi imidlertid kan si, er at 
denne motivasjonen førte til at respondentene valgte å oppsøke UBBSV frem- 
for andre alternativer. 

Gjennom brukerundersøkelsen ble det klart at både de ansatte ved UBBSV 
og de materielle strukturene er viktige når brukerne skal karakterisere biblio- 
teket. At menneskelige ressurser i form av ansatte står sentralt når brukerne 
beskriver biblioteket, tolker vi slik at et fagbibliotek faktisk forventes å handle 
om relasjoner i tillegg til fysiske fasiliteter. 

Da vi analyserte svarene fra brukerundersøkelsen, fant vi at 126 
attributter er relatert til de immaterielle ressursene (de ansatte) og 106 til de 
materielle. Det som tradisjonelt oppfattes som «innlysende viktig» i et bibli- 
otek, at det er bra utvalg av litteratur, er til sammenligning bare nevnt 8 
ganger. Over 80 prosent av svarene (attributtene) var positive, og helt på 
topp kom omtale av de ansatte som hjelpsomme, hyggelige, vennlige og 
snille. 

At alt negativt var knyttet til det materielle, var overraskende. Hva brukerne 
klaget over, var imidlertid ikke overraskende. Det var særlig luftkvaliteten, toa- 
lettene og mangelen på spise-/pauserom som ble trukket frem som negative 
forhold, noe som stemte godt med det man kunne forvente ut fra hva brukerne 
pleide klage på eller ta opp med de ansatte. 

Samtidig var ikke bildet helsvart når det gjaldt opplevelsen av bibliotekloka- 
lene: Om lag en tredjedel av de positive tilbakemeldingene knyttet seg til de 
materielle forholdene. Det var også motstridende svar i materialet; det noen opp- 
levde som særlig negativt, var positivt for andre. For eksempel fant vi at en del sa 
at det var stille i biblioteket, og at dette var positivt - mens andre sa at det er bra 
at det «ikke [er] hysj-hysj», og at småsnakk var ok. Antallet plasser med stasjo- 
nære PC-er var tilsvarende både et positivt og et negativt trekk ved biblioteket. 

Dette illustrerer det åpenbare, nemlig at mennesker oppfatter de samme omgi- 
velsene ulikt. 

Når vi analyserer de attributtene som er overveiende positive, og ser dem 
opp mot de negativt ladede, finner vi at av de 45 negativt ladede attributtene 
er majoriteten knyttet til eksistensbehov, og til dels til relasjonsbehov 
(Alderfer, 1969). Av de positive attributtene er derimot mange knyttet til at 
UBBSV har tilrettelagt for personlig utvikling (Alderfer, 1969). For det før- 
ste peker dette mot at studentene forventer å kunne få dekket flere behov 
enn de som er på de høyere nivåene til Alderfer eller Maslow, og av den 
grunn etterlyses disse fordi det er en dissonans mellom forventet og opplevd 
behovstilfredsstillelse. For det andre viser det at biblioteket primært tilret- 
telegger for de «høye» behovsnivåene og mindre for å dekke sult. Muligens 
glemmes det lett at det er vanskelig å konsentrere seg om å studere hvis en er 
sulten, eller hvis en føler seg alene i verden når det er lagt opp til at man sit- 
ter og leser uten sosiale pauser, eller uten at rommene er lagt til rette for at 
man kan bli kjent med nye mennesker. Det er som om studentene vil ha alt 
på ett sted. 

Til sist kan vi se nærmere på de attributtene som har vært dominerende, det 
vil si som har vært nevnt av flest informanter. Et attributt som er nevnt av 
mange, er at lokalene er rene og ryddige (14), og også stille og rolige (14). Helt 
på topp er positiv omtale av de ansatte i biblioteket, som hyggelige, koselige og 
vennlige (13). Mange nevner hjelpsomhet, også knyttet til de ansatte (20). En 
forståelse av fagbiblioteket som en emosjonell arena kan utfordre tradisjonelle 
oppfatninger av bibliotekarrollen. 


Bibliotekansatte som emosjonelle arbeidere 


Som nevnt innledningsvis er forskning på bibliotek og emosjoner relativt nytt, 
mens forskning på emosjonelt arbeid har en lengre historie. Arlie Hochschilds 
klassiske studie av «emotional labor» blant flyansatte fra 1983 har senere utløst 
slike studier blant en rekke yrkesgrupper. 

Forskning på personalet i bibliotek har handlet om emosjonelt arbeid knyt- 
tet til undervisning og veiledning (Julien & Genuis, 2009), og bibliotekansattes 
behov for støtte i tilknytning til utøvelse av emosjonelt arbeid (Peng, 2015). 
Miriam L. Matteson og medforskere har vært opptatt av emosjonelt arbeid i 
bibliotek, og emosjonsregulering som tema for videre forskning (Matteson, 

M.L. & Miller, S.S. , 2012; Matteson & Miller, 2013; Matteson, M.L., Chittock, 
S. & Mease, D. ,2015). 

Shuler og Morgan (2013) har undersøkt emosjonelt arbeid i fag- og fors- 
kningsbibliotek. Det sentrale spørsmålet i studien til Shuler og Morgan var 
hvordan referansebibliotekarer utfører sitt emosjonelle arbeid. Studien tar 
utgangspunkt i at begrepet emosjonelt arbeid betegner det bibliotekansatte må 
gjøre i sitt arbeid. Det er ansikt-til-ansikt-kontakt eller stemme-kontakt med 
den andre, og det forventes at bibliotekaren produserer en emosjonell tilstand 
i den andre. De bibliotekansatte blir i liten grad kontrollert når det gjelder 
hvordan de utfører kontakten med brukerne. I stedet disiplinerer de bibliotek- 
ansatte sine egne emosjoner som sinne, kjedsomhet, frykt og frustrasjon. 

Krav til effektivitet kan skape dilemmaer i skranken på biblioteket. Innenfor 
en kundedrevet logikk om forventninger til servicekvalitet og kundetilfredshet 
må den ansatte velge hvor mye tid vedkommende skal bruke på den enkelte 
brukeren som står der, når det samtidig er kø (Forseth, 2010). 

Hvordan dette løses, vil i stor grad avhenge av hva den enkelte ansatte opp- 
lever som naturlig, ønskelig og mulig. Amble identifiserer tre hovedtyper av 
strategier (2010): Dirigenten vil oppleve jobbtilfredshet og en arbeidssituasjon 
preget av autonomi, mens entusiasten star i fare for utbrenthet. Surfer ‘n invol- 
verer lite emosjoner, men tenderer til kynisme, kos med misnøye og etterrasjo- 
nalisering. Surferne redder sine egne emosjoner ved å sende problemer videre, 
men skaper negativ stemning rundt seg selv. 

Slike strategier for å håndtere emosjonelt arbeid kan tematiseres på ulike 
måter. Et skille går mellom surface acting — at en spiller en emosjon, og deep 
acting, som er å jobbe mot å faktisk føle det som er forventet og ønsket i 
jobben. 

Deep acting er å prøve og faktisk føle og erfare brukerens emosjoner gjen- 
nom atferd og tankeaktivitet. Resultatet er ofte vinn-vinn: økt jobbtilfredshet 
og mer fornøyde brukere. Et slikt arbeid med emosjoner kan være positivt for 
den ansatte selv, for organisasjonen og for brukerne. 

Dette kan stå i kontrast til surface acting, som er å «fake» emosjonene sine — 
man later som, og aksepterer at det ikke er samsvar mellom det man føler, og 
det man uttrykker. En slik mangel på samsvar betegnes gjerne som «emosjo- 
nell dissonans». Humphrey, Ashforth & Diefendorff (2015) peker på at det er 
krevende når man hele tiden må være bevisst og sjekke med seg selv om man 
leverer og har det rette emosjonssuttrykket i møtet med brukeren, og passe på 

at ikke det ekte emosjonsuttrykket bryter for mye igjennom. Slik oppførsel kan 
lede til at man ikke føler seg autentisk. Det er en form for lyving, og bidrar til 
at man blir fremmedgjort i jobben. 

Emosjonelt arbeid er for mange også knyttet til identitet. Hvis man identifi- 
serer seg med jobben, er omkostningene ved emosjonelt arbeid lavere. Det 
emosjonelle klimaet på arbeidsplassen er også viktig for å kunne uttrykke 
positive emosjoner overfor kundene og hverandre. Hvis man er generelt for- 
nøyd med jobben, vil behovet for å smile falskt være mindre nødvendig. 

Shuler og Morgan (2013) drøfter hvordan referansebibliotekarene i sitt 
utvalg mestrer kravene i det emosjonelle arbeidet som veiledere. De finner at 
strategiene kan systematiseres i to hovedkategorier: 

Strategier brukt i selve situasjonen med interaksjon. Her kan en velge å gi alt 
ved å fokusere på selve problemet og ignorere brukerens emosjonelle status. 
De emosjonelle vanskene kan løse seg hvis svaret blir funnet, og har slik en 
rasjonell løsning. En annen strategi er å definere den frustrerte kundens pro- 
blemer utenfor den gitte situasjonen, og distansere problemet fra seg selv. Man 
kan også velge å gi uttrykk for at man forstår at sider ved biblioteksopplevelsen 
er frustrerende og vanskelig, og være empatisk med brukerens opplevelse. En 
siste utvei kan være å bruke autoritet til å avslutte interaksjonen, og ikke utføre 
mer emosjonelt arbeid. Men å avslutte en interaksjon på en streng måte er ikke 
nødvendigvis enkelt, slik en informant i Shuler og Morgans studie sier: «Du 
føler deg dårlig i halvannen dag til. Det er veldig traumatisk for meg» (Shuler 
& Morgan, s. 129). 

Strategier brukt utenfor interaksjonen. Å lufte ut frustrasjon, å blåse ut når 
kunden ikke kan høre det, er en vanlig strategi. Man deler historier med kol- 
legaer og kan ideelt sett le av det hele i ettertid. En annen strategi er en mental 
eller fysisk pause. Man kan for eksempel gå en tur ut eller: «søke på internett 
etter noe som ikke er arbeidsrelatert» (Shuler & Morgan, s. 129). 

Oppsummert fant Shuler & Morgan (2013) at det forventes at bibliotekarer 
utfører emosjonelt arbeid, men at de ikke nødvendigvis har fått opplæring i 
hvordan dette skal utføres. I tillegg opplever bibliotekarene ikke alltid at det 
verdsettes at de utfører et slikt arbeid. Dette er i tråd med en studie fra Taiwan, 
som peker på at i bibliotekarutdanninger har teknisk ekspertise stått sentralt 
og dominert utdanningen, og at manglende oppmerksomhet rundt hvordan 
bibliotekarer skal håndtere negative emosjoner, påvirker hele bibliotekorgani- 
sasjonen (Chen Su-May, 2010). Også andre studier understøtter dette. Stephens 

hevder i artikkelen «Essential Soft Skills» at informasjonsarbeidere må læres 
opp til å bli emosjonelt intelligente (Stephens, 2013). Han trekker spesielt frem 
empatisk lytting som en viktig kompetanse blant bibliotekansatte. 


Forestillinger om bibliotek og bibliotekansatte 

På bakgrunn av drøftingen så langt tar vi utgangspunkt i at et godt emosjonelt 
klima i et bibliotek avhenger av at brukerne opplever at det er uproblematisk å 
dele relevant emosjonell informasjon, for eksempel problemer med å mestre 
studiehverdagen. Hvordan brukerne oppfatter de ansatte er viktig for å få til et 
slikt klima der deling av emosjoner er naturlig. 

I en diskusjon av oppfattelsen av og forventninger til rollen som fagbibliote- 
kar peker Delaney og Bates på hvor viktig det er å kommunisere til studentene 
hva en bibliotekar er og gjør. Studier viser at studentenes oppfattelser av de 
bibliotekansatte ikke har endret seg selv om bibliotekressursene og utnyttelsen 
av bibliotekrommet har endret seg (2015, s. 34). På tross av store endringer i 
teknologi, organisering og arbeidsform på fagbibliotekene kan det fremdeles 
virke som om boka, stillheten og det trykte ordet ses på som bibliotekets frem- 
ste kjennetegn (Gwyer, 2015, s. 281). Mange brukere kan dermed gå glipp av 
vesentlige deler av det bibliotekene faktisk kan tilby. Forventninger og forestil- 
linger om hva og hvem man møter i biblioteket, er altså viktige for å kunne 
forstå og påvirke brukernes oppfatning av biblioteket. 

For 30 år siden hevdet Mellon i sin studie av bibliotekangst at lite forskning 
var gjort knyttet til det man kan kalle bibliotekarers utstråling - «about being 
warm, friendly, and approachable» (1986, s. 164). Derimot eksisterte det rela- 
tivt mye forskning knyttet til negative stereotypier og oppfatninger av bibliote- 
karer (se for eksempel Newmyer (1976) for en oversikt over deler av denne). 
Senere har blant andre Seale (2008), White (2012) og Pagowsky og DeFrain 
(2014) grepet fatt i stereotypiene knyttet til bibliotekarstanden, og drøftet om 
disse er en del av problemet med å få god kontakt med eksisterende og, ikke 
minst, potensielle brukere. Dette er ikke en ny forklaringsvariabel — for 150 år 
siden var den dominerende oppfatningen at en bibliotekar var «grim, grouchy, 
eccentric, and male» (Newmyer, 1976, s. 44). 

Med utgangspunkt i læringspsykologiens konklusjon om at gode lærere 
oppfattes som (empatisk) varme, viser Pagowsky og DeFrain i en oversiktsar- 
tikkel fra 2014 hvordan stereotypier av bibliotekarer som kalde - «uptight, 

meticulous, introverted» — og dertil middelaldrende og kvinner (s. 2) fremde- 
les kan påvirke bibliotekets mulighetsrom. Forfatterne hevder for øvrig at dette 
langt på vei er deweyklassifiseringens far, Melville Deweys skyld. For å nå 
målet om et effektivt og veldrevet bibliotek ble løsningen for Dewey å ansette 
underdanige og uselvstendige peppermøer (Pagowsky og DeFrain, 2014, 
Newmyer 1976, s. 48). 

Man kan også kaste et blikk på hvordan populærkulturen fremstiller biblio- 
tekarer (se for eksempel Seale, 2008 og White, 2012). White hevder at noe av 
forklaringen på våre oppfatninger om bibliotekarer ligger i at de ofte fremstil- 
les nærmest som en egen rase i populærkulturen. De kan være skremmende 
kompetente, som i filmene om Harry Potter og The Librarian, eller bare skrem- 
mende, som i filmen The Ghostbusters (WSU 2016). Andre igjen er så distan- 
serte og introverte at selv Bruce Willis må riste spesielt hardt i dem når han 
(som rollefiguren John McClane) trenger hjelp fra «even the damned librari- 
ans» for å redde verden i filmen Die Hard in New York. 

Bibliotekarene er imidlertid ikke hele forklaringen på hvordan bibliotek 
oppfattes, slik vi fant i dataene fra brukerundersøkelsen ved UBBSV-biblioteket. 
Uansett hvilket faglig perspektiv de ansatte analyseres innenfor, så vil også de 
fysiske strukturene og arkitekturen være viktige variabler (Bostick & DeMont, 
1992; Onwuegbuzie, Jiao & Bostick, 2004). Biblioteket som fysisk rom omtales 
ellers i et eget kapittel i denne antologien. 


The contact with the library. It means so much to 
me: emosjonelt arbeid i UBBSV-biblioteket 


Hvordan kan så fagbiblioteket legge til rette for emosjonsregulering hos biblio- 
tekbrukerne? Og hvordan kan bibliotekansatte utføre emosjonelt arbeid? Her 
vil vi komme med eksempler fra hverdagen ved UBBSV-biblioteket. Her er en 
beretning fra de ansatte ved UBBSV-biblioteket: 


En student kom ved semesterstart og spurte om biblioteket hadde plaster, nye sko 
hadde blitt våte i Bergensregnet og krympet da de tørket. De gnagde så forferdelig at 
studenten ikke klarte å konsentrere seg om å lese. På et introduksjonskurs for nye 
masterstudenter ble dette brukt som et eksempel på hvordan en arbeidsdag i biblio- 
teket kan være, med alt fra veiledning av ph.d.-kandidater til å hente plaster — for å 


understreke at de kan spørre om alt. 

Å dele ut plaster kan ikke sies å være i kjernen av bibliotekets virkefelt. 
Men at denne studenten fikk plaster, var i dette tilfellet helt avgjørende for at 
vedkommende skulle kunne bruke biblioteket i tradisjonell forstand. Det 
fungerte emosjonsregulerende. Den ansatte som skal respondere på slike 
henvendelser, trer rett inn i emosjonelt arbeid; behovet for hjelp til å regulere 
ned negative emosjoner er åpenbart. Samtidig går det utover de tradisjonelle 
rammene for biblioteket, og avvisning hadde vært legitimt. Det at UBBSV- 
biblioteket velger å ta imot «alt» som kommer, gjør trolig biblioteket åpnere 
mer generelt, slik at terskelen for eksempel til å spørre om hjelp til å søke 
litteratur blir lavere. 

Mest påvirket i positiv retning kan vi kanskje tenke oss at de som 
i utgangspunktet har bibliotekangst, blir av den åpne holdningen. Det kan 
motvirke at disse studentene, som kan oppleve negative emosjoner ved 
biblioteket i seg selv, ikke våger ta kontakt for å spørre om hjelp dersom de 
ikke finner det de trenger. Hvis dette skjer, brukes ikke de ressursene fag- 
biblioteket kan tilby. 

Utvekslingsstudenter har ofte ekstra behov for støtte. For noen av disse, som 
er langt hjemmefra, kan bibliotekansatte være det nærmeste de kommer «signi- 
fikante andre» representert ansikt-til-ansikt, i alle fall i perioder. Disse studen- 
tene er ofte flittige bibliotekbrukere, som gir uttrykk for at biblioteket er 
arbeidsdagens primære holdepunkt. Trolig kjenner studentene etter hvert bibli- 
otekpersonalet bedre enn de kjenner foreleserne, for de møter dem og snakker 
med dem daglig. På UBBSV kommer ofte internasjonale studenter innom skran- 
ken og hilser om morgenen, og sier «ha det» når de går om kvelden. Det åpner 
for en ordveksling på hvordan arbeidsdagen har vært, noe som kan ufarliggjøre 
en dårlig arbeidsdag innimellom. Samtidig skaper det også en arena med mulig- 
heter for å tilby veiledning og hjelp. Når perioden i Norge er slutt, synes det for 
mange internasjonale studenter viktig å markere takknemlighet, stadfeste rela- 
sjoner - som inkluderer ønske om å beholde relasjonene ved å invitere til 
Facebook-kontakt - og dokumentere kontakten gjennom bilder. 


Da en student skulle reise hjem, fikk flere ansatte i biblioteket avskjedsgaver fra 
hjemlandet hans med takk og håndtrykk, og han tok en rekke bilder av seg selv 
sammen med hver av de ansatte. Etter noen måneder fikk han nytt stipend til Norge 
og stilte plutselig en morgen på biblioteket igjen, tydelig spent på om de ansatte frem- 


deles husket ham. Gjensynsgleden var stor på begge sider. 

En annen student skulle reise hjem etter om lag seks måneder i Norge. Han var svært 
selvgående i studiene, kontakten med biblioteket besto i at han hilste i skranka når 
han kom og gikk, og ellers noen få, korte samtaler om vær og vind. Da han kom og 
fortalte at han skulle reise, spurte vi hva som kom til å bli den største overgangen når 


han kom hjem. Svaret var “The contact with the library. It means so much to me: 


Det er altså viktig ikke å undervurdere eller glemme studenters behov for 
tilknytning og trygghet. Å ta imot deres impulser kan åpne for sosial deling og 
videre for bruk av ressursene i biblioteket. Som vi har drøftet tidligere, bør en 
bevissthet om dette påvirke de valgene de bibliotekansatte tar med henblikk på 
hvordan de forstår og utformer sin yrkesrolle. 

Er det så noen grense for hva fagbiblioteket kan eller bør gjøre? Man kan 
hevde at noen av virkemidlene UBBSV har tatt i bruk for å understreke tilgjen- 
gelighet langt overskrider en tradisjonell forståelse av både bibliotekets og uni- 
versitetsbibliotekarens rolle. Det å bruke eksempler på aktuelle, ikke-faglige 
spørsmål i undervisningen er et pedagogisk virkemiddel mange nok vil se ver- 
dien av. Det å stå i skranken i brudekjole (UBBSV har en egen voluminøs 
80-talls brudekjole) eller med parykk (biblioteket har et utvalg av disse) for å 
forsøke å lette på stresset i eksamensperiodene, kan imidlertid virke både 
utfordrende og provoserende med hensyn til seriøsitet. Men UBBSV er ikke 
alene om å bruke utradisjonelle midler. Ulike leker og spill presentert som 
«Stressbusters» (Newton, 2011), «Doggy day» med besøk av valper og andre 
dyr, og «gjett antall sukkertøy»- og stavekonkurranser i skranken er eksempler 
på tiltak andre fagbibliotek har brukt. Utfordringen blir å skape en balanse 
mellom det sosiale og det faglige, en balanse som må være dynamisk og kon- 
tekstuell, basert på evaluering av ulike konkrete tiltak. 

Den fysiske utformingen av bibliotekene er viktig (se også Andersons og 
Fagerlids kapitler). Med bakgrunn i en gjennomgang av teorien knyttet til 
«library as place» hevder Kim (2016) at en stadig økende digitalisering av 
bibliotekressursene ikke har redusert betydningen av de fysiske strukturene, 
snarere tvert imot: 


User perception of the library environment has implications for the effective design 
of library space. However, there has been limited empirical research on the factors 
underlying user perception of academic library as place. It is crucial to understand 
how academic libraries as places can support users’ diverse needs, and exert positive 


impacts on their experiences in libraries. (Kim, 2016, s. 509) 

Bedwell og Banks (2013) poengterer tilsvarende hvor viktig det er å ha 
kjennskap til hvordan studentene bruker biblioteket, når de fysiske struktu- 
rene skal planlegges, for å kunne dekke studentenes behov. Bibliotek er ofte 
designet som praktbygg. De er vakre - men oppleves ikke nødvendigvis som 
åpne og vennlige omgivelser. 

Etter vårt syn bør fysiske omgivelser i et bibliotek ønske brukerne velkom- 
men, med tanke på å legge til rette for emosjonell deling og emosjonelt arbeid. 
En skranke der folk kommer og går, kan være et eksempel på en slik fysisk 
tilrettelegging. Som nevnt kan det oppleves som overveldende og vanskelig å 
finne frem i et bibliotek for nye brukere, men hvordan de ansatte utnytter den 
fysiske utformingen, kan bidra til å redusere potensielt fremmedgjørende 
strukturer. Utforming av skrankeområdet kan være viktig. Ved UBBSV har 
plasseringen av skranke og søke-PC-er vært viktig for å sikre tett kontakt med 
brukerne, men det er allikevel viktig at de ansatte er aktive. 

Skranken er plassert i en ende av lokalet, i første etasje rett ved inngangen. 
Dette gjør at de ansatte er relativt langt unna arbeidsplassene, men samtidig 
tett ved der brukerne kommer inn og går ut. Søke-PC-er og utlåns- og retur- 
automat er plassert rett ved skranken, slik at de ansatte lett kan holde øye med 
brukerne. At en aktivt oppsøkende tilnærming har effekt, kan et eksempel vise: 


En student sto foran soke-PC-en og så helt oppgitt ut - men tok ikke initiativ til å be 
om hjelp. Da hun ble spurt om hun ønsket hjelp med å søke, sa hun at hun ville gi opp 
hele studiene og slutte. Hun opplever at hun er fullstendig mislykka, skjønner ikke 
hva de andre snakker om i pausene på forelesningene, og synes mye av den engelsk- 
språklige litteraturen er vanskelig tilgjengelig. Hun fikk hjelp til å søke etter norske 
fagressurser, og kom litt på gli til ikke å gi helt opp. Etter en stund kom hun tilbake og 
sa takk for den litteraturen hun fikk hjelp til å finne, ‘dette var jo derfor jeg valgte 


dette studiet fordi det er så interessant. 


Denne historien er nok ikke unik for UBBSV, dette skjer ofte og overalt på 
fagbibliotek. Og allerede i 1999 pekte Egeland et al. på at «personalet må ha et 
våkent øye med hva som foregår i bibliotekrommet, og [...] selv ta kontakt 
med brukerne for å høre om de trenger hjelp» (1999, s. 27). Poenget vårt er 
likevel å understreke og illustrere at de fysiske strukturene er viktige i tilknyt- 
ning til vårt hovedtema, som er biblioteket som en emosjonell og sosial arena. 

Brukerundersøkelsen ved UBBSV peker på at en bevisst strategi med hjelp- 
somhet og vennlighet i sentrum synes å gi resultater. I dette blir en utvidet 

forståelse av bibliotekarenes rolle sentralt. Som gjennomgangen ovenfor viser, 
er det imidlertid utfordringer knyttet til hvordan den enkelte håndterer kra- 
vene til emosjonelt arbeid. Bibliotekaren må gjøre seg tilgjengelig som noe mer 
enn en ekspert, og dermed utforme en rolle som kan overskride en tradisjonell 
oppfatning av bibliotekpersonen - og av fagbiblioteket. Dette er i tråd med 
internasjonale trender. Reynolds og Rabschut (2011, s. 360) hevder at fagbi- 
bliotek i økende grad utvider ansvarsfeltet «beyond purely academic pursuits» 
til også å omhandle studentenes fysiske, psykiske og åndelige behov. 


Avslutning 


Det empiriske materialet vi har brukt, hentet fra UBBSV-biblioteket ved 
Universitetet i Bergen, kan slik vi ser det, belyse tematikk som er relevant også 
i andre fag- og forskningsbibliotek. Samtidig vil det alltid være unike, kontek- 
stuelle forhold på ulike områder, slik som et spesielt dedikert personale, spesi- 
elt krevende brukere eller et særegent emosjonelt klima. Et emosjonelt klima 
kan for eksempel være preget av depresjon, frykt eller åpenhet (Ashkanasy, 
2015). 

Vi har her tematisert og vist eksempler på biblioteket som en arena der posi- 
tiv samhandling og relasjoner mellom bibliotekansatte og studenter kan bane 
vei for at de deler emosjoner, og at de til sammen skaper et emosjonelt klima 
der god sosial samhandling er det normale. UBBSV synes som et bibliotek som 
langt på vei har et klima der dette kan skje. Brukerundersøkelsen ved UBBSV 
tyder på et klima med åpenhet og vennlighet, til tross for at biblioteklokalet 
mangler en del elementer, som sosiale rom og spisemuligheter. 

Det er flere måter å nærme seg hvilken rolle biblioteket kan ha i brukernes 
liv, på, og hva som kan tematiseres når det gjelder åpenhet i bibliotek. Vi har 
ønsket å drøfte dette teoretisk og empirisk, med utgangspunkt i emosjoner i 
bibliotek. Det er som nevnt innledningsvis forsket lite på emosjoner i biblio- 
tek, men vi ser at dette er et tema som er på vei inn i bibliotekforskningen. Vi 
mener at man kan hente innspill fra forskning på emosjoner i organisasjoner 
og arbeidsliv, i tillegg til studier som fokuserer på bibliotek og bibliotekansatte 
spesielt. 

I dette kapittelet har vi vist hvordan bibliotekansatte som utøvere av emosjo- 
nelt arbeid potensielt kan oppleves som trygge personer for studentene, og at 
studentenes ulike emosjoner kan komme til uttrykk og bearbeides i møtet med 

de bibliotekansatte. Kunnskap om brukernes behov og hvordan biblioteket kan 
bidra til å fremme positive emosjoner og dempe negative emosjoner hos bru- 
kerne, er viktig, bør inkluderes i fremtidens kvalitetsundersøkelser og utdan- 
nelse av bibliotekansatte, og bør danne grunnlag for kompetanseheving i 
bibliotek. Å utøve emosjonelt arbeid krever ikke dyptgående relasjoner som blir 
private. Vår påstand er at å dele emosjoner skaper profesjonelle relasjoner som 
styrker fagbiblioteks rolle som en viktig bidragsyter i bibliotekbrukerens liv. 

